Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-10-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Γ΄ συνεδριάσεώς του, της Τετάρτης 5 Οκτωβρίου 2016, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας των Παρισίων στη Σύμβαση - Πλαίσιο των Ηνωμένων Εθνών για την κλιματική αλλαγή»]] Πριν εισέλθουμε στο θέμα της ημερήσιας διάταξης, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 7 Οκτωβρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 30/4-10-2016 επίκαιρη ερώτηση της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ειρήνης (Νίνας) Κασιμάτη προς τον Υπουργό Περιβάλλοντος και Ενέργειας, σχετικά με την αναστολή λειτουργίας του καταστήματος πωλήσεων ΔΕΗ Σαλαμίνας από την 1-10-2016. 2. Η με αριθμό 33/4-10-2016 επίκαιρη ερώτηση του Βουλευτή Α΄ Αθηνών της Νέας Δημοκρατίας κ. Βασιλείου Κικίλια προς τον Υπουργό Εσωτερικών και Διοικητικής Ανασυγκρότησης, σχετικά με τις νέες καταγγελίες του κ. Βουδούρη που απαιτούν άμεσες απαντήσεις. 3. Η με αριθμό 22/3-10-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με την ανθελληνική δράση Τούρκων πρακτόρων και εκπροσώπων τους στη Θράκη. 4. Η με αριθμό 20/3-10-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην ολοκλήρωση τριών εξαιρετικά σημαντικών έργων για τη λειτουργία του ΙΚΑ. 5. Η με αριθμό 35/4-10-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τους Υπουργούς Εσωτερικών και Διοικητικής Ανασυγκρότησης και Οικονομικών, σχετικά με τη στήριξη των πληγέντων κατοίκων της Λευκάδας από την πυρκαγιά της 8ης Αυγούστου και την αποκατάσταση των ζημιών. 6. Η με αριθμό 21/3-10-2016 επίκαιρη ερώτηση του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Οικονομίας, Ανάπτυξης και Τουρισμού, σχετικά με την επαναφορά της ενιαίας τιμής βιβλίου. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 31/4-10-2016 επίκαιρη ερώτηση του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Αγροτικής Ανάπτυξης και Τροφίμων, σχετικά με τη δωρεάν παραχώρηση της χρήσης του ακινήτου του κέντρου ΔΗΜΗΤΡΑ Γρεβενών που βρίσκεται στην περιοχή Μεράς του Δήμου Γρεβενών στον Δήμο Γρεβενών. 2. Η με αριθμό 34/4-10-2016 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Εσωτερικών και Διοικητικής Ανασυγκρότησης, σχετικά με την πορεία του έργου της τηλεθέρμανσης Φλώρινας. 3. Η με αριθμό 23/3-10-2016 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, σχετικά με το γεγονός ότι αποτελεί ενέργεια εθνικής μειοδοσίας η απουσία ελληνικής σημαίας σε συνάντηση του Πρωθυπουργού με τον Πρόεδρο της Τουρκίας. 4. Η με αριθμό 19/3-10-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, σχετικά με την αποζημίωση αγροτών λόγω των τεράστιων καταστροφών που προκλήθηκαν σε καλλιέργειες και ζωικό κεφάλαιο στην Αρκαδία από τη θεομηνία της 25ης Ιουνίου. 5. Η με αριθμό 36/4-10-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στα επαγγελματικά λύκεια της χώρας. 6. Η με αριθμό 26/3-10-2016 επίκαιρη ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Υγείας, σχετικά με την διαδικασία επιλογής διευθυντών στο Εθνικό Σύστημα Υγείας (ΕΣΥ). Επίσης, η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών, Μεταφορών και Δικτύων «Σύσταση Αρχής Πολιτικής Αεροπορίας, Αναδιάρθρωση της Υπηρεσίας Πολιτικής Αεροπορίας και άλλες διατάξεις». Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Η έκτη με αριθμό 2/3-10-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Εσωτερικών και Διοικητικής Ανασυγκρότησης, σχετικά με τον σχεδιασμό για την προστασία του δημόσιου χώρου στο κέντρο της Αθήνας δεδομένου ότι τα κρούσματα βανδαλισμού συνεχίζονται, δεν θα συζητηθεί λόγω απουσίας του αρμόδιου Υπουργού κ. Τόσκα στο εξωτερικό. Επίσης, δεν θα συζητηθεί η όγδοη με αριθμό 18/3-10-2016 επίκαιρη ερώτηση πρώτου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Πολιτισμού και Αθλητισμού, σχετικά με τη δημόσια διαβούλευση για την αναοριοθέτηση της Βέροιας, λόγω απουσίας του κ. Μπαλτά στο εξωτερικό. Η δεύτερη με αριθμό 16/3-10-2016 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με τη στήριξη και την ανάπτυξη της σηροτροφίας στο Σουφλί, δεν θα συζητηθεί λόγω κωλύματος του κ. Ευαγγέλου Αποστόλου. Η αιτία είναι η επίσκεψη του Ευρωπαίου Επιτρόπου. Η έβδομη με αριθμό 9/3-10-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με τα έργα τραμ και μετρό στον Πειραιά, δεν θα συζητηθεί λόγω κωλύματος του Υπουργού κ. Σπίρτζη. Η αιτία είναι το νομοσχέδιο που θα ακολουθήσει. Η τέταρτη με αριθμό 3/3-10-2016 επίκαιρη ερώτηση δεύτερου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Υποδομών, Μεταφορών και Δικτύων, σχετικά με την ακύρωση δημοπράτησης του δρόμου Πατρών - Πύργου, δεν θα συζητηθεί λόγω κωλύματος του Υπουργού κ. Σπίρτζη. Η αιτία είναι το νομοσχέδιο που θα ακολουθήσει. Η δεύτερη με αριθμό 11/3-10-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου Αρβανιτίδη προς τον Υπουργό Οικονομίας, Ανάπτυξης και Τουρισμού, σχετικά με τη χορήγηση παράτασης ολοκλήρωσης έργων του προγράμματος «Ενίσχυση ΜΜΕ που δραστηριοποιούνται στους τομείς μεταποίησης, τουρισμού, εμπορίου - υπηρεσιών», δεν θα συζητηθεί λόγω κωλύματος του Υφυπουργού Οικονομίας, Ανάπτυξης και Τουρισμού κ. Αλεξάνδρου Χαρίτση, λόγω ανειλημμένων υποχρεώσεων. Υπάρχει επίσης και η επιστολή του Γραμματέα της Κυβέρνησης, που πιστοποιεί τις απουσίες για τις αιτίες που ακούσατε των Υπουργών και των Υφυπουργών. Εισερχόμαστε στη συζήτηση της τέταρτης με αριθμό 12/3-10-2016 επίκαιρης ερώτησης πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Παιδείας, Έρευνας και Θρησκευμάτων, σχετικά με τη διδασκαλία του μαθήματος των Θρησκευτικών. Θα απαντήσει ο Υπουργός Παιδείας κ. Νικόλαος Φίλης. Κύριε Κρεμαστινέ, έχετε τον λόγο.
Κύριε Πρόεδρε και κύριε Υπουργέ, όταν γράφτηκε αυτή η ερώτηση ήταν βέβαια επίκαιρη. Τώρα ξαναέγινε επίκαιρη μετά από τη χθεσινή συνάντηση του Πρωθυπουργού με τον Αρχιεπίσκοπο. Τότε ήταν επίκαιρη, γιατί είχε δηλώσει ο Αρχιεπίσκοπος ότι ο ορθόδοξος χαρακτήρας του μαθήματος των Θρησκευτικών ακυρώνεται και ο Υπουργός εδήλωσε ότι η αντιδικία είναι ακατανόητη και αποτελεί κινδυνολογία. Χθες ο Αρχιεπίσκοπος δήλωσε ότι «οι παρεξηγήσεις ήρθησαν» και η Κυβέρνηση δήλωσε ότι το πρόγραμμα δεν αλλάζει. Κατόπιν τούτου το ενδιαφέρον είναι να ακούσει η Βουλή και ο κόσμος που ενδιαφέρεται ποιο ακριβώς είναι το πρόγραμμα και ποια θα είναι τα βήματα στις σχέσεις Εκκλησίας και πολιτείας στο άμεσο χρονικό διάστημα που ακολουθεί. Αυτό είναι περίπου το πλαίσιο της ερωτήσεως.
Κύριε Υπουργέ, έχετε τον λόγο.
Κύριε συνάδελφε, όντως υπάρχει θα έλεγε κανείς μια προσπάθεια καταλλαγής στις σχέσεις Εκκλησίας και πολιτείας. Η χθεσινή συνάντηση που είχαμε με την αντιπροσωπεία της ιεραρχίας, με επικεφαλής τον Μακαριότατο, βοήθησε σε αυτή την κατεύθυνση, να εξηγηθούν ζητήματα και να αρθούν παρεξηγήσεις. Το πρώτο ζήτημα, στο οποίο όλοι συμφωνήσαμε και συμφωνούμε, είναι ότι την ευθύνη για την εκπαίδευση στη χώρα μας έχει το κράτος με τα αρμόδια όργανά του. Βεβαίως, η Εκκλησία μπορεί να διατυπώνει την άποψή της και οφείλουμε να λαμβάνουμε υπ' όψιν το διάλογο που αναπτύσσεται ευρύτερα γύρω από ζητήματα, όπως είναι το μάθημα των Θρησκευτικών. Αυτό κάναμε επί μεγάλο χρονικό διάστημα. Ίσως να μην έφτανε για την Εκκλησία αυτός ο διάλογος. Ποτέ δεν τελειώνει ο διάλογος. Θα εφαρμοστούν φέτος τα προγράμματα που αποφασίσαμε στο πλαίσιο των αρμοδιοτήτων της πολιτείας. Θα εφαρμοστούν ταυτοχρόνως με υλικό το οποίο έχει ήδη διανεμηθεί στα σχολεία και είναι τα περσινά βιβλία. Δεν βγάλαμε καινούργια βιβλία. Τα καινούργια βιβλία θα γραφτούν στο τέλος του χρόνου. Τα περσινά βιβλία, μαζί με άλλο υλικό, αποτελούν πηγές για το μάθημα. Υπενθυμίζω ότι τα βιβλία που ισχύουν είχαν συναντήσει, όταν πρωτοεκδόθηκαν, την ισχυρή αντίδραση της ιεραρχίας. Διδάχθηκαν όμως επί τόσα χρόνια διότι, επαναλαμβάνω, η απόφαση για την εκπαίδευση είναι θέμα του κράτους, με σεβασμό στην άποψη της Εκκλησίας. Όπως συμβαίνει με όλα τα μαθήματα, έτσι και με τα Θρησκευτικά θα γίνει αξιολόγηση φέτος των νέων προγραμμάτων και πριν γραφτούν τα νέα βιβλία, που ελπίζουμε να κυκλοφορήσουν του χρόνου, θα υπάρξει διάλογος με εκπαιδευτικούς και με εκκλησιαστικούς φορείς γύρω από τα ζητήματα της εφαρμογής των νέων προγραμμάτων σπουδών. Πρόθεση της πολιτείας δεν είναι να δημιουργεί αντιδικίες, δεν είναι να αμφισβητεί τους διακριτούς ρόλους των διαφόρων θεσμών και ιδιαιτέρως των κορυφαίων θεσμών, όπως είναι η Εκκλησία και η πολιτεία, αλλά στο πλαίσιο των συνταγματικών αρμοδιοτήτων του κράτους να μπορεί να προχωρεί το μείζον, που είναι η βελτίωση της εκπαίδευσης. Με αυτήν την έννοια, πιστεύω πως αν αφήσουμε στιγμές οι οποίες δεν βοηθούν σε αυτή την συνεννόηση, μπορούμε να προχωρήσουμε και να γνωρίζουμε πως θα είναι προς όφελος των παιδιών και συνολικά προς όφελος της εκπαίδευσης. Ευχαριστώ πολύ.
Τον λόγο έχει ο κ. Κρεμαστινός.
Κύριε Πρόεδρε, κύριε Υπουργέ, είναι ευχάριστο το μήνυμα του ότι θα υπάρξει μια συνδιαλλαγή, όχι συναλλαγή, φυσικά. Όπως ξέρετε, στη Γαλλία, μετά τη Γαλλική Επανάσταση, η ανεξιθρησκεία που επιτεύχθηκε σιγά - σιγά, έγινε μέσω αυτής της σχέσης εμπιστοσύνης που καλλιεργήθηκε, διότι επί των Λουδοβίκων η Εκκλησία ουσιαστικά κυβερνούσε τη Γαλλία. Επίσης, ξέρετε ότι η Οκτωβριανή Επανάσταση, που επιχείρησε κατά κάποιο βίαιο τρόπο να ανατρέψει το θρησκευτικό status στη Σοβιετική Ένωση, εκ του αποτελέσματος δεν το πέτυχε και τούτο γιατί, όπως λέει και ο Πλούταρχος, είναι πολύ δύσκολο να βγάλει κανείς από τη συνείδηση του ανθρώπου το άγνωστο όταν αντιμετωπίζει τα μεγάλα υπαρξιακά προβλήματα. Είναι χαρακτηριστικό αυτό και αναφέρω το περίφημο κομμάτι του Πλουτάρχου, που θα διαβάσω σε μετάφραση. Εκεί λέει «μπορείς να συναντήσεις πόλεις χωρίς τείχη, χωρίς γραφή, χωρίς βασιλιάδες, χωρίς σπίτια, χωρίς ιδιοκτησίες, που δεν χρειάζονται νόμισμα, που δεν γνωρίζουν θέατρα και γυμναστήρια, πόλη όμως χωρίς βωμούς, ιερά και θεούς που δεν καταφεύγουν σε προσευχές, όρκους, μαντείες, θυσίες για την απόκτηση των αγαθών ούτε για την αποτροπή των κακών, δεν υπήρξε ποτέ κανείς που να είδε ούτε θα υπάρξει ποτέ». Αυτό το «ούτε θα υπάρξει ποτέ» στηρίζεται στην αδυναμία, αν θέλετε, του ανθρώπου να εξηγήσει βασικά υπαρξιακά ερωτήματα, όπως είναι η αρχή του σύμπαντος και η μετά θάνατον ζωή. Εκεί, λοιπόν, καταφεύγει ο άνθρωπος. Το θρησκευτικό συναίσθημα είναι ένα σύνθετο συναίσθημα. Και η Εκκλησία - ειδικά η Ορθόδοξη, αλλά και άλλες θρησκείες, όπως είναι η εβραϊκή θρησκεία - έπαιξαν ρόλο συνεκτικό, εθνικό σε δύσκολες περιόδους. Ειδικά, η εβραϊκή θρησκεία, όπως γνωρίζουμε, συγκράτησε όλο το παγκόσμιο, το διαχυμένο έθνος του Ισραήλ. Και το συγκράτησε με αυτό τον τρόπο, μέσω της θρησκείας. Πρόκειται για έννοιες, τις οποίες θα πρέπει και εμείς να αντιμετωπίσουμε με τον ίδιο τρόπο που διαχρονικά αντιμετωπίζονται. Εγώ, όμως, διερωτώμαι γιατί δεν το αντιμετωπίζετε με απλό τρόπο; Δηλαδή, να εισαχθεί μία ώρα εβδομαδιαίως ένα σύγχρονο μάθημα θρησκειολογίας, το οποίο θα συνθέσει τις θρησκείες όσον αφορά τα κοινά τους σημεία, όπως είναι, παραδείγματος χάρη, στην Ευρώπη, στη Γαλλία, στην Αγγλία και αυτό να είναι συνεκτικό των διαφόρων θρησκειών και όχι διαχωρισμός και αντιθέσεις και ακραίες θέσεις, τις οποίες υποστηρίζουν παγκόσμια πολλές θρησκείες. Ειλικρινά, θα ήθελα αυτό να το σχολιάσετε, κύριε Υπουργέ. Γιατί να μην προστεθεί μία ώρα θρησκειολογίας, ενός σύγχρονου ευρωπαϊκού μαθήματος, το οποίο θα υπηρετήσει αυτόν τον ουσιαστικό σκοπό; Και να αφήσουμε όλες αυτές τις ιστορίες και τις διενέξεις στην αμοιβαία κατανόηση και συνεννόηση. Ευχαριστώ.
Κύριε Υπουργέ, μιας και η συζήτηση γίνεται πολύ ήρεμα, όπως θα έπρεπε, διευκρινίστε, αν θέλετε, κάτι που θα το έχετε διαβάσει κι εσείς, ότι το περιεχόμενο της διδακτέας ύλης σε ό,τι αφορά το καθολικό δόγμα, παραδείγματος χάριν, ή το μουσουλμανικό δόγμα, θα το καθορίζουν οι εκπρόσωποι των δύο αυτών Εκκλησιών, κάτι που δεν ισχύει, ως εγράφη στον Τύπο - δεν ξέρω εάν είναι έτσι - σε ό,τι αφορά το ορθόδοξο δόγμα. Εάν δεν ισχύει, δώστε και αυτή την εξήγηση για να κλείσει το θέμα, όπως θα πρέπει να κλείσει, συναινετικά και σωστά.
Σας ευχαριστώ, κύριε Πρόεδρε. Κύριε συνάδελφε, συμφωνώ μαζί σας ότι πρέπει να σεβόμαστε το θρησκευτικό συναίσθημα των πολιτών, να αναγνωρίζουμε τον σύνθετο ρόλο της θρησκείας στη ζωή και στις μεταφυσικές ανησυχίες των πολιτών. Αλίμονο. Αυτά είναι κατοχυρωμένα από το Σύνταγμα. Και κάθε μέρα η Κυβέρνηση, όχι μόνο η δική μας, και άλλες κυβερνήσεις με την πολιτική τους αποδεικνύουν ότι τα σέβονται. Το ζήτημα που συζητούμε τώρα δεν είναι το θέμα αυτό. Είναι ένα θέμα που αφορά τη θρησκευτική διαπαιδαγώγηση - εκπαίδευση των νέων. Και το άρθρο του Συντάγματος, όπως ξέρετε, δεν ομιλεί για χριστιανική - πολύ περισσότερο και ειδικότερα ορθόδοξη - διαπαιδαγώγηση ως αποστολή του σχολείου. Μιλάει γενικά για την εθνική και θρησκευτική αγωγή των παιδιών ως αποστολή του σχολείου. Αυτό σημαίνει ότι το σχολείο προετοιμάζει όχι πιστούς, αλλά πολίτες. Αυτό έχει μεγάλη σημασία. Και μερικές φορές στον δημόσιο διάλογο αθέλητα ή ηθελημένα παραποιείται αυτή η ρητή συνταγματική διάταξη σχετικά με τους σκοπούς της εκπαιδεύσεως. Θα συμφωνήσω μαζί σας στη γενική προσέγγιση που κάνατε. Βεβαίως, μου κάνει εντύπωση ότι καταφεύγετε σε έναν ειδωλολάτρη συγγραφέα για να υποστηρίξετε τη χριστιανική διαπαιδαγώγηση, όπως είπατε. Καταλαβαίνω, όμως, ότι αυτό είναι μία ανθρωπολογική, ιστορική προσέγγιση του θρησκευτικού φαινομένου. Δεν συμφωνώ μαζί σας στον κατεδαφιστικό τρόπο για τον ρόλο των επαναστάσεων στην ηθικοπνευματική διαμόρφωση των κοινωνιών. Δεν μπορώ να καταλάβω πώς θα ήταν οι σύγχρονες κοινωνίες πράγματι χωρίς τη μεγάλη επανάσταση του Χριστιανισμού. Και εννοώ το κήρυγμα της αγάπης του Χριστού. Πράγματι, είναι ένα στοιχείο που το ζούμε στην καθημερινότητά μας οι σύγχρονες κοινωνίες. Και βεβαίως, δεν μπορώ να καταλάβω πώς θα ήταν οι σύγχρονες κοινωνίες χωρίς τη Γαλλική Επανάσταση, χωρίς την Οκτωβριανή Επανάσταση, δηλαδή χωρίς τη διαρκή αγωνία των πολιτών και των κοινωνιών για να πάει μπροστά η κοινωνία και ο κόσμος.
Δεν είπα για την επανάσταση.
Βεβαίως, είναι αλήθεια ότι, όπως συμβαίνει συχνά, πολλές φορές άλλο είναι το μήνυμα και άλλη είναι η πράξη. Συμβαίνουν αυτά. Γι' αυτό είμαστε εδώ σε συνθήκες δημοκρατίας, για να ελέγχουμε τη συνέπεια ανάμεσα σε διακηρύξεις και πράξεις. Σχετικά με το ειδικό θέμα τώρα που αναφέρατε, εμείς θέλουμε να αναμορφώσουμε το μάθημα των Θρησκευτικών - υπάρχουν συγκεκριμένα προγράμματα - με σεβασμό, όπως επαναλαμβάνω, στις διαφορετικές απόψεις που έχουν διατυπωθεί, προκειμένου να είναι ένα μάθημα γνώσης όλων των θρησκειών, με ιδιαίτερη, βεβαίως, έμφαση στον ορθόδοξο πολιτισμό, που αποτελεί ένα στοιχείο καθοριστικό για τη διαμόρφωση της νεοελληνικής συνείδησης. Κύριε Πρόεδρε, επίσης, θα ήθελα να σας πω, σχετικά με την ερώτησή σας, ότι υπάρχουν νομικές δεσμεύσεις της πολιτείας, εσωτερικές και διεθνείς, που αφορούν την προστασία των θρησκευτικών μειονοτήτων στη χώρα μας. Αυτές ακολουθούμε. Το τονίζω. Πρόκειται για θρησκευτικές μειονότητες, εκτός αν κάποιος θέλει να αποδώσει άλλο χαρακτηρισμό στις υφιστάμενες στην Ελλάδα μειονότητες. Με αυτή την έννοια, όταν λέμε ότι αναγνωρίζουμε - και δίνουμε μάχη γι' αυτό ως ελληνικό κράτος - ότι οι συγκεκριμένες μειονότητες, όπως για παράδειγμα οι μουσουλμάνοι, στη χώρα μας δεν συγκροτούν εθνικό σύνολο, αλλά συγκροτούν θρησκευτική μειονότητα - αυτή είναι η επίσημη θέση, η οποία απορρέει και από διεθνείς συνθήκες - είμαστε υποχρεωμένοι να σεβαστούμε την άποψη που έχουν οι συγκεκριμένες μειονότητες για τη διδασκαλία του μαθήματος των Θρησκευτικών. Και αυτή η διδασκαλία δεν είναι υποχρεωτική. Είναι προαιρετική. Εδώ μιλούμε για υποχρεωτικό μάθημα Θρησκευτικών στα σχολεία για το σύνολο των πιστών και απίστων, για το σύνολο του πληθυσμού. Αν πηγαίναμε σε μοντέλα ομολογιακού τύπου, τα οποία είναι προαιρετικά στην Ευρώπη, είναι άλλη συζήτηση αυτή. Δεν αφορά, όμως, το δημόσιο σχολείο. Αφορά άλλους θεσμούς, όπως είναι οι εκκλησίες. Το δημόσιο σχολείο στην Ευρώπη και εδώ, όταν δεν εφαρμόζει αυτά τα μοντέλα, προφανώς και επιλέγει ένα μάθημα - επαναλαμβάνω - γνώσης όλων των θρησκειών, με έμφαση στην Ελλάδα στο θέμα της ορθοδοξίας. Γιατί η γνώση όλων των θρησκειών; Πρώτον, διότι ο σύγχρονος κόσμος είναι ένας κόσμος όπου οι θρησκείες διαδραματίζουν πρωτεύοντα ρόλο, συχνά όχι πάντοτε θετικό, αλλά και αρνητικό. Οι λογής - λογής φονταμενταλισμοί - όπως ξέρετε, έχουμε τον ισλαμικό φονταμενταλισμό στην περιοχή μας - αποτελούν δυνάμεις που προσδιορίζουν αρνητικά τις εξελίξεις στην περιοχή μας. Είναι λογικό τα παιδιά να γνωρίζουν το ακριβές μήνυμα των διαφόρων θρησκειών και όχι τη διαστροφή του μηνύματος των θρησκειών. Είναι λογικό να επιδιώκουμε, επίσης, σε συνθήκες πολυφυλετικές, πολυθρησκευτικές, πολυγλωσσικές των σχολικών τάξεων μια προσέγγιση ανάμεσα στα παιδιά αυτά, από όπου κι αν προέρχονται, και όχι μια επιδίωξη κατηχητισμού απέναντι στα παιδιά. Αυτά και άλλα πολλά είναι αντικείμενο δημόσιο διαλόγου εδώ και πολλά χρόνια και ανάμεσα στους θεολόγους, αλλά και στην Εκκλησία. Δεν είναι μια σύγκρουση ανάμεσα στην πολιτεία και την Εκκλησία. Και μέσα στην Εκκλησία έχουν ωριμάσει οι απόψεις οι οποίες έχουν να κάνουν με την ανάγκη αλλαγής του μαθήματος των Θρησκευτικών, σε μια κατεύθυνση - επαναλαμβάνω - γνώσης των θρησκειών και όχι ομολογιακού ή, ακόμα περισσότερο, κατηχητικού χαρακτήρα. Αυτή είναι η άποψη που υπάρχει. Εμείς δεν είμαστε δογματικοί. Συζητάμε και πιστεύουμε ότι μπορούμε να έχουμε εξελίξεις θετικές - επαναλαμβάνω - για τα παιδιά και την παιδεία. Γενικότερα, οι σχέσεις που θέλουμε να έχουμε με την Εκκλησία είναι οι σχέσεις που προσδιορίζονται από το Σύνταγμα και τους νόμους, σχέσεις συνεργασίας, σχέσεις οι οποίες αποβλέπουν στη βελτίωση της χώρας μας, στο να βγει η χώρα μας από την κρίση και εκεί, βεβαίως, ο καθένας κρίνεται από τη στάση του. Θα ήθελα να πω ότι η πρόσφατη, στην περίοδο της κρίσης, συμπεριφορά της Εκκλησίας με το αναπτυγμένο φιλανθρωπικό της έργο είναι ένα σημαντικό στοιχείο, το οποίο βοηθάει στην κατεύθυνση που ανέφερα νωρίτερα, της συνεργασίας επ' ωφέλεια του λαού. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και δύο εκπαιδευτικοί συνοδοί τους από το 8ο Γυμνάσιο και τις λυκιακές τάξεις Χαλανδρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στην τρίτη με αριθμό 15/3-10-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τα ξενόγλωσσα σχολικά βιβλία που είναι επί πληρωμή σε όλα τα δημόσια λύκεια. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Η επικαιρότητα, βέβαια, διεκδικεί τα δικαιώματά της, κύριε Υπουργέ, και αναφέρομαι στο μάθημα των Θρησκευτικών. Γι' αυτό και θα πω δυο λόγια σε σχέση με το περιεχόμενο αυτού του μαθήματος, για το οποίο θεωρούμε ότι έχει ωριμάσει πια - έχει υπερωριμάσει, θα έλεγα - η ανάγκη για την αλλαγή του χαρακτήρα του, όπως θεωρούμε ότι έχει ωριμάσει και ο πλήρης διαχωρισμός της Εκκλησίας από το κράτος, που αποτελεί άλλωστε, διαχρονικά, ένα ιστορικά ανεκπλήρωτο αίτημα στοιχειώδους αστικού εκσυγχρονισμού, που έχει συμβεί στις περισσότερες από τις υπόλοιπες ευρωπαϊκές χώρες. Θεωρούμε ότι και η σημερινή ερώτησή μας έχει τη δική της επικαιρότητα, μια επικαιρότητα που την βιώνουν ιδιαίτερα οι λαϊκές οικογένειες, οι οποίες αν τύχει κι έχουν παιδιά - και είναι πολλές αυτές οι οικογένειες, είναι χιλιάδες - σε όλους τους τύπους λυκείων της χώρας μας, τότε είναι υποχρεωμένοι να πληρώσουν από την τσέπη τους για να πάρουν τα παιδιά τους τα σχολικά βιβλία για τα ξενόγλωσσα μαθήματα. Δηλαδή, ενώ δίνονται δωρεάν στο δημοτικό και στο γυμνάσιο, στα λύκεια οι μαθητές πληρώνουν γι' αυτά τα βιβλία. Και μιλάμε για ένα μάθημα, κύριε Υπουργέ, το οποίο είναι υποχρεωτικό και το πρόγραμμά του και το ίδιο το μάθημα. Φυσικά, αναγνωρίζουμε κι εμείς και συμφωνούμε με την ικανοποίηση της ανάγκης των μαθητών - το πότε μπορούμε να το συζητήσουμε, έχουμε τις δικές μας απόψεις - , ιδιαίτερα σε αυτή την ηλικία, να μαθαίνουν ξένες γλώσσες. Αυτή, όμως, η ανάγκη δεν μπορεί να συναντιέται ή να καταπνίγεται, να υπονομεύεται από τη λεγόμενη ανταποδοτικότητα, δηλαδή, «αν έχεις λεφτά θα πάρεις τα βιβλία, διαφορετικά, τι να κάνουμε, δεν θα μάθεις». Νομίζουμε ότι υπάρχει πολύ μεγάλη ανάγκη, ιδιαίτερα σήμερα, με όλα αυτά τα βάσανα που περνάει η λαϊκή οικογένεια, εξαιτίας της δικής σας πολιτικής - που συνεχίζετε βέβαια από εκεί που την άφησαν οι προηγούμενοι - ιδιαίτερα σε αυτό το ζήτημα. Το ποσό δεν είναι μικρό. Θέλουμε να μάθουμε, γι' αυτό και σας ρωτάμε, τι θα κάνετε, τι μέτρα θα πάρετε έτσι ώστε αυτά τα βιβλία για τα ξενόγλωσσα μαθήματα να δίνονται δωρεάν σε όλους τους μαθητές των λυκείων. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, θα συμφωνήσουμε πως το γεγονός ότι δεν διανέμονται δωρεάν τα βιβλία των ξένων γλωσσών στο λύκειο συνιστά παρέκκλιση από την αρχή της δωρεάν εκπαίδευσης. Θα μου πείτε ότι η μεγαλύτερη παρέκκλιση στη χώρα μας από το καθεστώς της δωρεάν εκπαίδευσης είναι τα φροντιστήρια. Οι λαϊκές οι οικογένειες, αλλά και όλες οι οικογένειες, γνωρίζουν ότι από ένα σημείο και πέρα, ιδιαίτερα την περίοδο του λυκείου και της προετοιμασίας των παιδιών για την τριτοβάθμια εκπαίδευση, κάμπτεται, δυστυχώς, η αρχή της δωρεάν εκπαίδευσης. Και ξηλώνονται οι οικογένειες, σήμερα σε συνθήκες, είναι η αλήθεια, μεγάλης οικονομικής κρίσης, για να υποστηρίξουν το δικαίωμα των παιδιών στη μόρφωση. Αυτό δεν αποτελεί, βεβαίως, σε καμμία περίπτωση άλλοθι και δεν δικαιολογεί το γεγονός ότι δεν δίνονται, δεν διανέμονται στο γυμνάσιο δωρεάν βιβλία ξένων γλωσσών. Πώς συνέβη, όμως, αυτό; Γιατί κι εμείς το κληρονομήσαμε. Από τη συγγραφή των βιβλίων των ξένων γλωσσών που έγινε και ήταν επιχορηγούμενη από κοινοτικά κονδύλια, εξαιρέθηκαν τα βιβλία του λυκείου. Πιστεύουμε ότι σε επόμενη δράση που θα έχουμε θα ολοκληρωθεί η συγγραφή και η έκδοση των διδακτικών βιβλίων ξένων γλωσσών και για το λύκειο. Θα ήθελα, όμως, επί τη ευκαιρία να θέσω ένα θέμα που είναι κρίσιμο και αφορά τη διδασκαλία των ξένων γλωσσών. Δεν είναι μόνο τα βιβλία των τάξεων του λυκείου που επιβαρύνουν οικονομικά τις οικογένειες, είναι και ο κύκλος της αναγνώρισης, της πιστοποίησης του επιπέδου ξενόγλωσσης εκπαίδευσης που γίνεται με ιδιωτικοοικονομικά κριτήρια έξω από το δημόσιο σύστημα, που επιβαρύνει δυστυχώς με ακόμη μεγαλύτερα έξοδα τις ελληνικές οικογένειες. Γι' αυτό εμείς έχουμε προχωρήσει - και θα φέρουμε σύντομα, το επόμενο διάστημα, στη Βουλή σχετικό νομοσχέδιο - στην καθιέρωση και διεύρυνση του προγράμματος διδασκαλίας ξένων γλωσσών με την κατοχύρωση ενός κρατικού πιστοποιητικού γλωσσομάθειας, έτσι ώστε χωρίς να πληρώνουν οι μαθητές και οι οικογένειές τους να πιστοποιείται το επίπεδο της γλωσσομάθειάς τους. Υπάρχει ένα ερώτημα στο οποίο οφείλουμε να απαντήσουμε. Γιατί παρ' ότι διδάσκονται τόσα χρόνια τα παιδιά ξένες γλώσσες στη δημόσια εκπαίδευση, αναγκάζονται να πάνε στα φροντιστήρια για να μάθουν να μιλούν τις ξένες γλώσσες; Η απάντηση σε αυτό το ερώτημα, κατά τη γνώμη μου, πρέπει να είναι η βάση για την αναμόρφωση των προγραμμάτων διδασκαλίας των ξένων γλωσσών. Δεν είναι μόνο θέμα ωρών. Είναι και θέμα εκπαιδευτικής κατεύθυνσης. Και προφανώς ένα παιδί που τελειώνει σήμερα το δημόσιο σχολικό σύστημα, θα πρέπει να γνωρίζει οπωσδήποτε με τον πιο άρτιο τρόπο τη χρήση γλωσσών. Και όταν λέω γλώσσα, εννοώ την ελληνική γλώσσα και λογοτεχνία, εννοώ ξένη γλώσσα κατά προτεραιότητα τα αγγλικά αλλά και άλλες δυνατότητες. Και γλώσσα είναι και τα μαθηματικά, είναι γλώσσα της επιστήμης. Πρέπει και αυτή τη γλώσσα να γνωρίζει το παιδί. Και αν θέλετε αυτή η άποψη, η παραδοχή για την εν ευρεία εννοία γλωσσική κατάρτιση και εκπαίδευση των παιδιών αποτελεί και τη βάση όλης της συζήτησής μας για την αναμόρφωση της δευτεροβάθμιας εκπαίδευσης. Τέλος, θα ήθελα να σας πω ότι προσπαθούμε ώστε όταν τελειώνει το παιδί, ο μαθητής και η μαθήτρια, την υποχρεωτική εκπαίδευση - εννέα χρόνια είναι σήμερα, ελπίζουμε να επεκτείνουμε τον χρόνο της υποχρεωτικής εκπαίδευσης, να κάνουμε βήματα στο άμεσο διάστημα, θα κάνουμε συζήτηση στη Βουλή γι' αυτό το ζήτημα - να έχουν επίπεδο Β2 στη πρώτη ξένη γλώσσα που έχουν μάθει και Α2 στη δεύτερη ξένη γλώσσα. Τα νέα προγράμματα σπουδών ακολουθούν την κλίμακα του Συμβουλίου τη Ευρώπης, δηλαδή, Α1, Α2, Β1, Β2 και Γ1, Γ2. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Επαναλαμβάνω ότι έχετε δίκιο στη διατύπωση της ερώτησής σας και κάνουμε ό,τι είναι δυνατόν να βελτιώσουμε το θέμα αυτό. Κάτι τελευταίο.
Να κλείνουμε, κύριε Υπουργέ, γιατί έχουμε δύο νομοσχέδια σήμερα.
Τελειώνω αμέσως. Η επικαιρότητα σας ανάγκασε να κάνετε μία αναφορά στο θέμα των Θρησκευτικών. Τη δέχομαι. Πρέπει να πω ότι αυτή που αναφέρατε είναι η πάγια θέση της Αριστεράς. Και κάπως με είχε ξενίσει η στάση του κόμματός σας μέχρι τώρα. Ακόμα και ο «ΡΙΖΟΣΠΑΣΤΗΣ» χθες δεν αναφέρθηκε σε ορισμένα ζητήματα επικαιρότητος. Δείτε το και θα καταλάβετε. Ευχαριστώ.
Τον λόγο έχει ο κ. Δελής.
Νομίζω, κύριε Υπουργέ, για το τελευταίο που είπατε σας απάντησε ο Γραμματέας του Κόμματός μας με την τοποθέτησή του εδώ από το Βήμα της Βουλής. Εγώ θα επιστρέψω στην ερώτηση μου, η οποία εστίασε σε ένα πολύ συγκεκριμένο ζήτημα της πληρωμής των ξενόγλωσσων βιβλίων. Βεβαίως, με την τοποθέτησή σας ανοίξατε το θέμα. Έχει και άλλες πλευρές. Για το συγκεκριμένο, όμως, η απάντησή σας δεν μας ικανοποιεί και κυρίως και δεν ικανοποιεί βεβαίως και τον κόσμο ο οποίος πληρώνει. Είπατε ότι το κληρονομήσατε. Δεν διαφωνούμε. Μονάχα που και εσείς το συνεχίζετε. Αναφέρατε το ιστορικό της πληρωμής από τους γονείς αυτών των βιβλίων. Και δώσατε και μια ευχή ότι θα αντιμετωπιστεί τα επόμενα χρόνια με την αλλαγή των βιβλίων και όλα όσα είπατε σε σχέση με αυτά. Νομίζουμε ότι θα πρέπει άμεσα το Υπουργείο - το ξαναλέμε, άμεσα - με υπουργική απόφαση, με μία υπουργική εγκύκλιο - και βγάζετε τέτοιες αρκετές για άλλα ζητήματα, που συνήθως δημιουργούν προβλήματα στα σχολεία - να χορηγεί αυτά τα βιβλία δωρεάν στους μαθητές και όχι να περιμένουμε το όποτε και το εάν. Φυσικά μιλήσατε και για τα φροντιστήρια. Τα φροντιστήρια καλύπτουν ανικανοποίητες μορφωτικές ανάγκες, τις οποίες συνήθως, για πολλούς και διάφορους λόγους, με κεντρική όμως ευθύνη του Υπουργείου Παιδείας, δεν ικανοποιούνται στο δημόσιο εκπαιδευτικό σύστημα. Και, βεβαίως, είναι άλλο ένα πλήγμα για τη δημόσια και δωρεάν εκπαίδευση. Μιλήσατε και για τα κέντρα πιστοποίησης ξένων γλωσσών, για το Κρατικό Πιστοποιητικό Γλωσσομάθειας. Τα έχουμε ξαναπεί αυτά με αφορμή άλλες νομοθετικές σας παρεμβάσεις. Έχουμε τη γνώμη πως αυτό το Κρατικό Πιστοποιητικό Γλωσσομάθειας θα πρέπει να είναι αποκλειστικά στη χώρα μας και να μην υπάρχει άλλο. Θέλουμε, δηλαδή, να μην έχουν πεδίο δράσης οι έμποροι της εκπαίδευσης - και δεν είναι και λίγοι και πολλές φορές είναι και μεγαλόσχημοι - οι οποίοι βγάζουν πάρα πολλά χρήματα από αυτές τις πιστοποιήσεις των ξένων γλωσσών. Θέλουμε την αποκλειστικότητα, δηλαδή, αυτήν διεκδικούμε, του Κρατικού Πιστοποιητικού Γλωσσομάθειας. Σε κάθε περίπτωση, αυτό που θέλουμε να σας πούμε - και το ξαναλέμε - είναι ότι βεβαίως αυτό το ζήτημα - και επιστρέφω στο αρχικό αίτημα - των ξενόγλωσσων βιβλίων είναι μια ακόμα πλευρά του ζητήματος κατά πόσο είναι δωρεάν αυτή η δημόσια λεγόμενη παιδεία. Είναι μια πλευρά αυτή, βεβαίως, υπάρχουν και άλλες. Μιλήσατε και εσείς για τα φροντιστήρια, για τις μετακινήσεις των παιδιών, για τα προβλήματα που υπάρχουν στην ειδική αγωγή και που ακόμα δεν έχουν λυθεί - ιδιαίτερα με το ειδικό εκπαιδευτικό προσωπικό - , για τις αλλαγές που έχουν γίνει στα σχολεία από το νηπιαγωγείο μέχρι τα λύκεια.
Μην το ανοίγετε, κύριε Δελή, γιατί ούτως ή άλλως δεν έχει δυνατότητα να απαντήσει ο Υπουργός.
Λέω ότι είναι ένα πρόβλημα - επαναλαμβάνω - και θα περιμέναμε - δεν την ακούσαμε - μια άλλη απάντηση από τον Υπουργό. Όμως είναι τόσο μεγάλες οι μνημονιακές δεσμεύσεις που δεν μπορείτε ούτε αυτό το στοιχειώδες αίτημα να ικανοποιήσετε.
Τον λόγο έχει ο κύριος Υπουργός για τη δευτερολογία του. Κύριε Υπουργέ, μην ξεπεράσουμε τον χρόνο γιατί όπως σας είπα έχουμε δύο νομοσχέδια στη συνέχεια.
Κύριε Δελή, συμφωνούμε κατά βάση. Βεβαίως εμείς είμαστε Κυβέρνηση και κρινόμεθα. Εσείς, ως αντιπολίτευση, καλά κάνετε και ελέγχετε. Πρέπει να υπάρξει - επανέλαβα - έκδοση διδακτικών βιβλίων και για το λύκειο. Αυτό δεν μπορεί να υποκατασταθεί από μία συναλλαγή του κράτους με το εμπόριο. Αυτά δεν γίνονται. Πρέπει να υπάρξει πρόγραμμα, βιβλία και να τα δώσουμε στα παιδιά. Αυτό σημαίνει ότι στο πλαίσιο των νέων προγραμμάτων θα προχωρήσουμε σύντομα. Επαναλαμβάνω, το ελληνικό δημόσιο δεν μπορεί να πάει στους εμπόρους και να πει σας πληρώνω βιβλία για τα σχολεία. Θα ήθελα να σας πω, επίσης, ότι όσα είπα - σας διαβεβαιώνω - δεν συνιστούν ευχολόγιο. Θα κριθούμε σύντομα στην πράξη, θα λάβουμε πρωτοβουλίες. Τέλος, για τα γενικότερα ζητήματα που αναφέρατε, χαίρομαι γιατί αναγνωρίσατε ότι λειτουργεί η ειδική αγωγή με το πρόγραμμα του ειδικού εκπαιδευτικού προσωπικού. Είναι θέμα που αφορά τους ρυθμούς του ΑΣΕΠ. Σύντομα και από εκεί θα έχουμε θετική απάντηση για τους πίνακες, για να προχωρήσουμε για πρώτη φορά τόσο γρήγορα στην πρόσληψη του ειδικού εκπαιδευτικού προσωπικού, που είναι αναγκαίο για την πληρότητα της ειδικής αγωγής. Ευχαριστώ.
Επομένως καλύψαμε κάπως τον χρόνο γιατί σας είχα αφήσει και μιλάγατε για επτά λεπτά στην πρωτολογία σας. Θα συζητηθεί τώρα η πρώτη με αριθμό 5/3-10-2016 επίκαιρη ερώτηση πρώτου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Γεωργίου Ακριώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αύξηση του ορίου για τον συμψηφισμό οφειλών των ασφαλισμένων του ΟΓΑ. Στην ερώτηση θα απαντήσει ο αρμόδιος Υφυπουργός κ. Πετρόπουλος. Ο συνάδελφος κ. Ακριώτης έχει τον λόγο.
Ευχαριστώ, κύριε Πρόεδρε. Κύριε Υφυπουργέ, σύμφωνα με τον ν.4144/2013 η σύνταξη για τους δικαιούχους του ΟΓΑ χορηγείται με την προϋπόθεση ότι το σύνολο των οφειλόμενων ασφαλιστικών εισφορών δεν είναι μεγαλύτερο των 4.000 ευρώ. Αυτό το ποσό, το οφειλόμενο, συμψηφίζεται ή παρακρατείται κάθε μήνα μέχρι της ολοσχερούς εξόφλησής του. Τώρα, εάν οι οφειλές τώρα υπερβαίνουν τις 4.000, ο δικαιούχος έχει την υποχρέωση να καταβάλει το σύνολο της οφειλής που υπερβαίνει τις 4.000, προκειμένου ο ΟΓΑ να εκδώσει απόφαση συνταξιοδότησης. Εάν ο δικαιούχος δεν ανταποκριθεί σ' αυτή την υποχρέωση, η απόφαση δεν εκδίδεται, το ποσό των οφειλών αναπροσαρμόζεται σύμφωνα με τις εκάστοτε τιμές ασφαλιστικών κατηγοριών και επιπλέον, ο δικαιούχος δεν έχει δικαίωμα ιατροφαρμακευτικής περίθαλψης. Αντίθετα, τα όρια που αφορούν την αντίστοιχη περίπτωση για το ΙΚΑ είναι 15.000 και για τον ΟΑΕΕ είναι 20.000. Είναι προφανές ότι πρόκειται για περίπτωση άδικης μεταχείρισης των ασφαλισμένων από την νομοθεσία. Επισημαίνω, σύμφωνα με επίσημα στοιχεία του ΟΓΑ, ότι ο αριθμός των ασφαλισμένων που οι οφειλές τους υπερβαίνουν τις 4.000 είναι πενήντα οκτώ χιλιάδες διακόσιοι πέντε, από τους οποίους οι πενήντα έξι χιλιάδες οκτακόσιοι ογδόντα ένας, δηλαδή ποσοστό 97,7%, οφείλουν ποσά μέχρι 12.000 ευρώ. Και ερωτάσθε: Προτίθεται το Υπουργείο να δώσει λύση σ' αυτό το ζήτημα είτε θεσπίζοντας νέο όριο για τους δικαιούχους του ΟΓΑ είτε στα πλαίσια του ΕΦΚΑ θεσπίζοντας ενιαίο όριο, ανεξαρτήτως ασφαλιστικού φορέα; Δεύτερον: Εξετάζει το Υπουργείο τη δυνατότητα ανάκτησης του δικαιώματος σε ιατροφαρμακευτική περίθαλψη όσων το έχουν απωλέσει;
Κύριε Πετρόπουλε, έχετε τον λόγο.
Ευχαριστώ, κύριε Πρόεδρε. Οι ανισότητες στους αγρότες, πράγματι, υπήρχαν και προσπαθούμε με τις νομοθετικές παρεμβάσεις μας να τις απαλείψουμε. Γι' αυτό κάναμε την ασφαλιστική μεταρρύθμιση που δίνει πλέον στους αγρότες τα ίδια δικαιώματα που απολαμβάνουν και οι άλλοι Έλληνες ασφαλισμένοι στο σύστημα της κοινωνικής ασφάλισης. Λαμβάνουν και θα λαμβάνουν πλέον και εκείνοι την εθνική σύνταξη, από την οποία εξαιρούνταν όλα αυτά τα χρόνια. Πρέπει να πω εξαρχής, επειδή μπορεί να προκαλεί μία ανησυχία, όχι δικαιολογημένη στον κόσμο της αγροτιάς, ότι ακόμη και όταν δεν έχουν καταβάλει τις εισφορές τους, είναι καλυμμένη η ιατρική και φαρμακευτική περίθαλψη με τον ν.4368/2010. Συνεπώς, αυτό το σκέλος της ερώτησής σας δεν υφίσταται ως προς την πραγματικότητα, που εμείς πάλι αντιμετωπίσαμε, διότι με τον ν.4368 έχουν ασφάλιση για υγεία, για ιατρική και φαρμακευτική περίθαλψη. Όσον αφορά το ειδικό θέμα που θέτετε, πρέπει να δείτε γιατί προκύπτει αυτή η διαφοροποίηση, να έχουν δηλαδή μέχρι 4.000 ευρώ όριο οι αγρότες, ενώ οι ελεύθεροι επαγγελματίες, οι ασφαλισμένοι στον ΟΑΕΕ έχουν 20.000 ευρώ. Οφείλεται στον υπολογισμό της δυνατότητας να εξοφλήσουν αυτή την οφειλή μέσα σε διάρκεια τριών ετών. Η ασφαλιστική εισφορά των αγροτών στην πέμπτη υποχρεωτική ανώτατη κατηγορία για τη σύνταξη είναι περίπου 104 ευρώ. Για τον ΟΑΕΕ είναι η πενταπλάσια. Είναι 500 και κάτι ευρώ, μηνιαίως. Συνεπώς, εάν κάνετε έναν απλό πολλαπλασιασμό του πενταπλάσιου, το 4.000 ανώτατο όριο για τους αγρότες, γίνεται 20.000 ανώτατο όριο για τους ελεύθερους επαγγελματίες, διότι μέσα σ' αυτή τη χρονική περίοδο είναι δυνατόν να εξοφλήσουν το οφειλόμενο ποσό που προέβλεψε ο νόμος ότι επιτρέπει την καταβολή σύνταξης, υπό τον όρο όμως ότι μέσα σε εκείνη την περίοδο, την εύλογη που αντιστοιχεί σε εισφορές, μπορεί να εξοφληθεί το οφειλόμενο. Γι' αυτό είναι. Όμως να είστε βέβαιος ότι εξετάζουμε, παρά ταύτα, τη δυνατότητα οι αγρότες να μπορούν να ενταχθούν σε ένα σύστημα ρύθμισης οφειλών και εξόφλησης οφειλών μέσα στο όλο σύστημα που αντιμετωπίζουμε ως προς όλες τις ασφαλιστικές οφειλές. Είναι ένα πολύ μεγάλο θέμα, το οποίο το προσεγγίζουμε με έναν επιστημονικό τρόπο, με έναν τρόπο που και τους ασφαλισμένους θα διευκολύνει και την κοινωνική ασφάλιση θα ωφελεί. Κι αυτό θα το κάνουμε, λαμβάνοντας υπ' όψιν μας και τις ιδιαιτερότητες που ισχύουν και πρέπει να ισχύουν για τους αγρότες, όπως κάναμε και με τον τρόπο υπολογισμού των ασφαλιστικών τους εισφορών, που είναι υπολογιζόμενα στα 410 ευρώ και όχι στα 586, ως τιμή βάσης που είναι για τους υπόλοιπους ασφαλισμένους. Σας ευχαριστώ.
Ο συνάδελφος κ. Ακριώτης έχει τον λόγο για να δευτερολογήσει.
Κύριε Υπουργέ, κατανοώ τη συλλογιστική και νομίζω ότι υπάρχει πρόθεση να αντιμετωπιστεί αυτό το σοβαρό πρόβλημα, γιατί αναφερόμαστε σε μια κοινωνική τάξη, η οποία είναι από τις πιο αδύναμες οικονομικά και όταν σήμερα δυσκολεύονται να καταβάλουν τα 1.000 ευρώ περίπου ασφαλιστικών εισφορών ετήσια, πολύ περισσότερο θα δυσκολεύονται να καταβάλουν ένα ποσό πολύ μεγαλύτερο εφάπαξ το επόμενο διάστημα. Θεωρούμε ότι στα πλαίσια της δημιουργίας του ΕΦΚΑ θα αντιμετωπισθεί αυτό με κάποιον αναλογικό ενιαίο τρόπο και προφανώς το ζήτημα της ιατροφαρμακευτικής περίθαλψης απ' ό,τι κατενόησα, περιλαμβάνεται στο ζήτημα των ανασφάλιστων που αφορά εκατομμύρια ανασφάλιστους στη χώρα μας. Σας ευχαριστώ, κύριε Πρόεδρε.
Κι εγώ σας ευχαριστώ, κύριε συνάδελφε και για τη συντομία του χρόνου. Ο κύριος Υπουργός έχει τον λόγο.
Και εγώ σύντομα θα περιοριστώ να πω ότι βλέπουμε σε αντικειμενική βάση, με αντικειμενικά κριτήρια, τη δυνατότητα του ασφαλισμένου να καταβάλει οφειλές και στα πλαίσια αυτά θα δούμε και την περίπτωση των αγροτών, με την ιδιαιτερότητα που έχει και η αγροτική παραγωγή να είναι ευμετάβλητη, να είναι απέναντι σε απρόβλεπτες συνθήκες, πολλές φορές εκτεθειμένη, όπως και η κτηνοτροφική παραγωγή. Όλα αυτά πρέπει να τα παίρνουμε υπ' όψιν μας και είναι μέσα στα κριτήρια που θα έχουμε γι' αυτές τις οφειλές των αγροτών. Σας ευχαριστώ, κύριε Πρόεδρε.
Κι εγώ σας ευχαριστώ. Καλύψαμε τον χρόνο τον παραπάνω του κ. Φίλη. Προχωρούμε στην πέμπτη με αριθμό 14/3-10-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη, προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη συνέχιση της ασφάλισης των εργαζομένων κατά τη διάρκεια της επίσχεσης εργασίας. Στην ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος. Ο συνάδελφος κ. Κατσώτης έχει τον λόγο.
Ευχαριστώ, κύριε Πρόεδρε. Είναι γνωστό ότι χιλιάδες εργαζόμενοι αναγκάζονται να προσφεύγουν σε επίσχεση εργασίας, λόγω της μη πληρωμής των δεδουλευμένων τους από τον εργοδότη. Βρίσκονται βέβαια το τελευταίο διάστημα αντιμέτωποι με μια πρωτοφανή παραβίαση της προστασίας και των όποιων δικαιωμάτων, τους έχουν απομείνει, με βάση την ασφαλιστική και εργατική νομοθεσία από τις υπηρεσίες του ΙΚΑ. Οι υπηρεσίες του ΙΚΑ αρνούνται την ασφάλιση των εργαζομένων και τον καταλογισμό ενσήμων σε βάρος του εργοδότη, κατά την επίσχεση εργασίας, για χρονικό διάστημα πέραν του ενός μηνός, το οποίο - όπως είναι γνωστό και το είδαμε - το κάνατε, κύριε Υπουργέ, πέντε μήνες, από την έναρξη της επίσχεσης εργασίας, η οποία βέβαια διαρκεί περισσότερο. Επιπλέον, σε πολλές περιπτώσεις οι υπηρεσίες του ΙΚΑ αρνούνται τον καταλογισμό ενσήμων για το μηναίο αυτό χρονικό διάστημα που αντιστοιχούν στα βαρέα και ανθυγιεινά επαγγέλματα παρ' όλο που οι εργαζόμενοι υπάγονται σε αυτήν την κατηγορία της ασφάλισης, μέχρι την έναρξη της επίσχεσης εργασίας και επομένως, συνεχίζουν να υπάγονται στην ίδια κατηγορία και κατά τη διάρκεια αυτής. Η άρνηση και η πρακτική αυτή των υπηρεσιών του ΙΚΑ είναι που εντελώς αυθαίρετα και παράνομα - όπως και η δική σας απόφαση, κύριε Υπουργέ να κάνετε τον ένα μήνα, πέντε - παραβιάζει ευθέως τις διατάξεις των άρθρων 2, παράγραφος 2 και 8, παράγραφος 2 του αναγκαστικού ν.1846/1951, όπως τροποποιήθηκαν και ισχύουν. Επειδή ο χρόνος της πρωτολογίας μου δεν είναι αρκετός, ερωτάσθε τα εξής: Τι μέτρα θα πάρετε έτσι ώστε να πάψει η παραπάνω αυθαίρετη παράνομη πρακτική των υπηρεσιών του ΙΚΑ, αλλά και η δική σας απόφαση για το πεντάμηνο, έτσι ώστε να συνεχίζεται απρόσκοπτα η ασφάλιση των εργαζομένων καθ' όλη τη διάρκεια της επίσχεσης εργασίας, χωρίς χρονικούς περιορισμούς, όρους και προϋποθέσεις; Επίσης, τι μέτρα προτίθεστε να λάβετε προκειμένου να αρθούν οι όποιες συνέπειες από τη μέχρι σήμερα παράνομη αυτή πρακτική και να προστατευθούν οι εργαζόμενοι, έτσι ώστε να επικολληθούν όλα τα ένσημα που δικαιούνται για όλο το χρονικό διάστημα που ήταν σε επίσχεση εργασίας; Ξέρετε πολύ καλά ότι οι συνέπειες - σας έχουν ενοχλήσει πάρα πολύ οι εργαζόμενοι - είναι τραγικές για πολλούς από αυτούς. Περιμένουμε τις απαντήσεις σας.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κάνατε μια αναγκαία συμπλήρωση, κύριε Κατσώτη, που αποκαθιστά τουλάχιστον εν μέρει την αλήθεια, ότι με αποδοχή εκ μέρους μου γνωμοδότησης του Νομικού Συμβουλίου του Κράτους η επίσχεση, που καλύπτεται ασφαλιστικά, έχει πλέον διάρκεια πέντε μηνών και όχι ενός μηνός, που ίσχυε μέχρι και 3 Οκτωβρίου, μέχρι και την αποδοχή της γνωμοδότησης. Η γνωμοδότηση αυτή, που ίσχυε, είχε διάρκεια τριάντα δύο ετών. Επί τριάντα δύο έτη, από το 1984, που τέθηκε σε εφαρμογή, καλυπτόταν μόνο ένας μήνας. Ερχόμαστε εμείς και πενταπλασιάζουμε τον χρόνο. Δηλαδή, πού να τον φτάσουμε; Αν σκεφτείτε λίγο τη χρονική περίοδο που διατρέξαμε από το 1984 μέχρι τώρα, υπήρξε και μια περίοδος, που θα μπορούσε να επιτευχθεί αυτή η προσαύξηση, εννοώ την περίπτωση του 1990, που συμμετείχε και το Κομμουνιστικό Κόμμα, ο Συνασπισμός τότε, στην διακυβέρνηση της χώρας. Δεν το έκανε. Δεν το έκανε γιατί είναι δύσκολο το θέμα. Και είναι δύσκολο το θέμα, διότι η επίσχεση εργασίας κρύβει και ζητήματα, τα οποία καμμία φορά, αντί να ωφελούν τους εργαζόμενους και την κοινωνική ασφάλιση, μπορεί και να ζημιώσουν. Διότι αν μεταβιβάζεις τις ευθύνες του εργοδότη στην κοινωνική ασφάλιση και τον απαλλάσσεις από τα βάρη που πρέπει εκείνος να επιφορτίζεται, από τις εισφορές που πρέπει να καταβάλλει για την ασφάλιση των μισθωτών, τότε κάνεις λάθος. Και γι' αυτόν τον λόγο δεν μπορεί να είναι τόσο εκτεταμένη αυτή η περίοδος, ώστε να δημιουργούνται τέτοιου είδους στάσεις, δηλαδή να δείχνεις τον δρόμο σε εργοδότες και σε επιχειρήσεις να καταφεύγουν σε μια διαδικασία μακροχρόνιας κάλυψης της επίσχεσης, ώστε να απαλλάσσονται αυτοί από τις εισφορές. Θα ήταν λάθος να το κάνουμε αυτό. Και το πενταπλάσιο, που κάναμε, θα δώσει την δυνατότητα σε πάρα πολλούς εργαζόμενους - έχουν την ευκαιρία να ακούσουν και από το Βήμα τούτο - να καλύψουν μέσα σε πέντε μήνες ασφαλιστικές προϋποθέσεις, που τους λείπουν, για να πάρουν σύνταξη. Πράγματι, είναι από πολλές επιχειρήσεις εργαζόμενοι, που επειδή έχουν κλείσει οι επιχειρήσεις, έχουν κάνει επίσχεση. Σκεφτείτε τι θετικό αποτέλεσμα έχει αυτή, η δική μας πρωτοβουλία, που έχει κανονιστικό χαρακτήρα, να κάνουμε αποδεκτή την επέκταση στο πενταπλάσιο του χρόνου, που προβλεπόταν για την επίσχεση. Είναι ένα θετικό, πάρα πολύ θετικό, και ευεργετικό μέτρο για τους εργαζόμενους, ιδίως εκείνους που επί πάρα πολύ καιρό βρίσκονται σε κατάσταση επίσχεσης της εργασίας τους. Ευχαριστώ.
Κύριε Κατσώτη, έχετε τον λόγο.
Κύριε Πρόεδρε, κύριε Υπουργέ, νομίζω ότι επιμένετε σε μια παράνομη και αυθαίρετη πρότασή σας, έστω πρωτοβουλία σας, για το πεντάμηνο, παρ' όλο που έχετε στα χέρια σας το πόρισμα του Συνηγόρου του Πολίτη, της Ανεξάρτητης Αρχής, που σας λέει ότι θα πρέπει να συμμορφωθείτε με βάση τους νόμους, τις αποφάσεις που έχουν παρθεί μέχρι σήμερα. Θα καταθέσω στα Πρακτικά και το πόρισμα, γιατί δεν μπορείτε από τη μια να λέτε ότι σεβόμαστε τις ανεξάρτητες αρχές και από την άλλη να γράφετε στα παλιά σας τα παπούτσια ένα πόρισμα, που είναι υπέρ των εργαζομένων, και λύνει ζητήματα, που εσείς θέλετε να τα καταργήσετε στην πράξη. Μπορεί το 1984 να πάρθηκε μια τέτοια απόφαση. Ίσως τότε τα προβλήματα να μην ήταν πολλά με την απλήρωτη δουλειά. Όμως στην περίοδο της κρίσης τα πράγματα έγιναν διαφορετικά. Πάρα πολλοί εργοδότες δεν πληρώνουν. Εκμεταλλευόμενοι και την κρίση πάρα πολλοί - όχι ότι είναι σε αδυναμία - δεν πληρώνουν τους εργαζόμενους. Και πολλοί, βέβαια, λόγω της κρίσης, πράγματι, ήταν σε μεγάλη αδυναμία. Δεν μπορεί να είναι όρος η δικαστική απόφαση, για να αναγνωρίσετε εσείς ασφαλιστικές εισφορές στους εργαζόμενους. Τουλάχιστον, το πόρισμα του Συνηγόρου του Πολίτη, της Ανεξάρτητης Αρχής, σας λέει ότι πρέπει να συμμορφωθείτε με όλο το νομοθετικό πλαίσιο και να επανέλθετε στην αναγνώριση της ασφάλισης για όσο χρόνο διαρκεί η επίσχεση. Έχει το δικαίωμα ο εργοδότης να καταφύγει στη δικαιοσύνη και να βγάλει καταχρηστική την επίσχεση. Εσείς, όμως, δεν ζητάτε από τον εργοδότη να φέρει μια απόφαση καταχρηστικής επίσχεσης εργασίας. Ζητάτε από τον εργαζόμενο να σας φέρει απόφαση, βάζοντάς τον σε μια διαδικασία κοστοβόρα και χρονοβόρα - που δεν έχει βέβαια λεφτά. Πρέπει απλήρωτος κιόλας να πάει στα δικαστήρια να σας φέρει μια δικαστική απόφαση. Μα, τι είναι αυτό; Είναι δυνατόν να βάζετε σε μια τέτοια διαδικασία τους εργαζόμενους; Εμείς σας καλούμε για μια ακόμη φορά να δείτε το μέγεθος αυτού του προβλήματος, το οποίο αντιμετωπίζουν πάρα πολλοί εργαζόμενοι και να σταματήσετε αυτή την αυθαιρεσία και παρανομία, την οποία συνεχίζετε εσείς με αυτή την απόφασή σας για το πεντάμηνο. Και γιατί πεντάμηνο και όχι δωδεκάμηνο; Γιατί όχι όλη την περίοδο της επίσχεσης εργασίας; Υπάρχουν εδώ όροι και προϋποθέσεις, που δίνουν τη δυνατότητα στον εργοδότη να βγάλει καταχρηστική μια επίσχεση. Εσείς, όμως, πάτε στην άλλη άκρη. Εμείς, λοιπόν, σας καλούμε εδώ να εφαρμόσετε το πόρισμα του Συνηγόρου του Πολίτη, που έχει σταλεί και σε εσάς και στο ΙΚΑ, και να λύσετε τα προβλήματα υπέρ των εργαζομένων.
Ορίστε, κύριε Πετρόπουλε.
Ευχαριστώ, κύριε Πρόεδρε. Παραδεχτήκατε και εσείς ότι πολλοί εργοδότες αξιοποιούν την κρίση για να μην πληρώνουν. Δεν είναι αυτός λόγος, για να προσέξουμε να μην μετακυλήσουμε τα βάρη στην κοινωνική ασφάλιση, απαλλάσσοντας τους εργοδότες από την υποχρέωσή τους να πληρώνουν τις εισφορές; Εάν επεκτείνουμε, εν είδει του παιχνιδιού με την κολοκυθιά, όλο και πιο πολύ τα χρόνια - γιατί όχι δέκα μήνες, γιατί όχι και δύο χρόνια, γιατί όχι και τρία χρόνια; - πού θα φτάσει αυτό δηλαδή; Επειδή τα πράγματα έχουν μια λογική και νομική βάση, πρέπει να σας ενημερώσω ότι και η επίσχεση έχει όρια μιας νομικής έκτασης που προβλέπεται από τα άρθρα 657 και 658, τα οποία μιλούν για την ανυπαίτια αδυναμία του εργαζόμενου να παράσχει την εργασία του. Πάνω εκεί στηρίχτηκε η γνωμοδότηση που είπε ότι μέχρι ένα μήνα δικαιολογείται αυτή η ανυπαίτια αδυναμία του εργαζόμενου να απασχολείται. Δεν είναι δυνατόν λογικά να υπάρχει ανυπαίτια παραπάνω αδυναμία. Εμείς προσφύγαμε - και αυτό δείχνει το ενδιαφέρον αυτής της Κυβέρνησης - στο άρθρο 656 του Αστικού Κώδικα, που δεν εφαρμοζόταν και δεν αξιοποιείτο, για να πούμε ότι αυτός ο χρόνος μπορεί να διευρυνθεί. Δεν είναι τόσο απλό, κύριε Κατσώτη, να το πάμε όσο θέλουμε. Αυτός ο πενταπλάσιος χρόνος που δώσαμε για την κάλυψη της επίσχεσης εργασίας θα μπορούσαν πολλοί να πουν ότι είναι αυθαίρετος και ότι θα έπρεπε να είναι δύο μήνες ή να μην είναι τίποτα παραπάνω από έναν μήνα. Αυτό, επειδή…
Μα το λέει το πόρισμα του Συνηγόρου του Πολίτη, που είναι Ανεξάρτητη Αρχή.
Θα σας πω και για το πόρισμα.
Τι θα μου πείτε;
Όλες οι αποφάσεις των δικαστηρίων που είναι τελεσίδικες εφαρμόζονται και πρέπει να εφαρμόζονται και αυτή είναι η δική μας η θέση.
Ναι, αλλά λέτε στον κόσμο να πάει στα δικαστήρια.
Κάποιος διαγιγνώσκει ακριβώς το εύρος του χρόνου της ασφαλιστικής κάλυψης. Δηλαδή, πώς αλλιώς μπορεί να γίνεται; Θα πηγαίνει κάποιος να το δηλώνει απλά; Με κάποιον τρόπο δεν πρέπει να πιστοποιείται τέτοιου είδους δημόσιο συμφέρον, που παρέχεται μέσα από την κοινωνική ασφάλιση; Δεν πρέπει να έχει μια εγγύηση ορθότητας, ελέγχου και σωστής αποτίμησης του χρόνου; Ποιος θα μας το πει; Αυτό δεν γίνεται…
Μα η επίσχεση εργασίας πάντα κοινοποιείται στο Υπουργείο!
Κύριε Κατσώτη…
Κύριε Κατσώτη, τώρα, εντάξει, σας άκουσε με προσοχή ο Υπουργός.
Μα δεν μπορεί να λέει τέτοια πράγματα.
Κοινή λογική, νομίζω, οδηγεί σε αυτό το συμπέρασμα που λέω.
Σε ποιο;
Ότι δεν είναι κανένας ό,τι δηλώνει στην κοινωνική ασφάλιση. Είναι ό,τι βεβαιώνεται. Γι' αυτό ακριβώς υπάρχει και η κεφαλαιοποίηση των ασφαλιστικών εισφορών. Είναι πράξη διοικητική η καταβολή σύνταξης. Είναι πράξη διοικητικού χαρακτήρα. Δεν είναι: «Σας δήλωσα αυτό, δώστε μου τη σύνταξη». Επομένως, με κάποιο τρόπο πρέπει με ακρίβεια, με βεβαιότητα να πιστοποιείται. Έχουμε δημόσιο λογιστικό. Έχουμε μια σειρά διαδικασιών ελέγχου της διαχείρισης του δημόσιου χρήματος, όπως είναι το χρήμα της κοινωνικής ασφάλισης. Πρέπει, λοιπόν, να πιστοποιείται μέσα σε πλαίσια, τα οποία πράγματι έχουν τις εγγυήσεις του ελέγχου και της ορθότητας. Όταν, λοιπόν, έχουμε δικαστική απόφαση τελεσίδικη, αυτή θα τηρείται. Δεν θα είναι το πεντάμηνο μόνο. Αν το δικαστήριο πει ότι είναι δώδεκα ή δέκα πέντε μήνες, θα είναι δέκα πέντε μήνες. Θα είναι όσο λέει το δικαστήριο.
Μία άλλη παραχώρηση στην εργοδοσία κάνετε.
Εντάξει, κύριε Κατσώτη…
Κύριε Υπουργέ, να κλείσουμε παρακαλώ.
Αν μετά από τριάντα δύο χρόνια, το ότι εμείς κάνουμε πενταπλάσιο τον χρόνο της κάλυψης της ασφαλιστικής το θεωρείτε παραχώρηση, δεν μπορώ να κάνω κάτι γι' αυτό. Ευχαριστώ πολύ.
Αυτό κάνετε, κύριε Υπουργέ.
Η κ. Χρυσοβελώνη, έστω και ασθμαίνουσα, ήρθε, οπότε θα πάμε με την κανονική σειρά στον επόμενο κύκλο, που είναι δύο ερωτήσεις. Στη συνέχεια θα συζητηθεί η τρίτη με αριθμό 8/3-10-2016 επίκαιρη ερώτηση πρώτου κύκλου του Βουλευτή Μαγνησίας του Λαϊκού Συνδέσμου - Χρυσή Αυγή κ. Παναγιώτη Ηλιόπουλου προς τον Υπουργό Υποδομών, Μεταφορών και Δικτύων - όπως είπα θα απαντήσει η Υφυπουργός κ. Χρυσοβελώνη - σχετικά με την άμεση ανάγκη λειτουργίας του αερολιμένα της Νέας Αγχιάλου και τη διενέργεια τακτικών διεθνών πτήσεων σε μόνιμη βάση. Κύριε Ηλιόπουλε, έχετε τον λόγο.
Ευχαριστώ, κύριε Πρόεδρε. Κυρία Υπουργέ, προέρχεστε από έναν νομό και μια περιφέρεια, η οποία τα τελευταία χρόνια έχει εγκαταλειφθεί πλήρως. Δεν υπάρχει ούτε ένα έργο που να μπορέσει να δώσει μια πνοή και στη Μαγνησία και στη Θεσσαλία. Έργα υποδομών δεν υπάρχουν. Έχουν σταματήσει εδώ και πάρα πολλά χρόνια. Υπάρχει μια απαξίωση για μια περιφέρεια κι έναν νομό συγκεκριμένα, που έχει τα πάντα. Μπορούν και να παράγουν. Είχαν και τουρισμό και βιομηχανίες και βιοτεχνίες, τα πάντα. Υπάρχει ένα αεροδρόμιο, αυτό της Νέας Αγχιάλου, το οποίο είναι έτοιμο να εξυπηρετήσει όσες πτήσεις απαιτηθούν και χρειαστούν. Το αεροδρόμιο αυτό μπορεί να εξυπηρετήσει εν δυνάμει περισσότερους από ένα εκατομμύριο συμπολίτες μας από την Περιφέρεια της Θεσσαλίας, από τη Φθιώτιδα, από την Πιερία, ακόμα και από την Εύβοια. Το αεροδρόμιο αυτό της Κεντρικής Ελλάδος είναι κομβικής σημασίας για την περιοχή και θα μπορούσε να δώσει πολλά στον τουρισμό, και όχι μόνο. Πρόκειται για μια περιοχή που συνδυάζει τα πάντα. Το γνωρίζετε πολύ καλά αυτό. Για παράδειγμα, ειδικά στο Πήλιο, το χιονοδρομικό κέντρο από μια άριστη παραλία απέχει μόλις δέκα λεπτά. Αυτό δεν μπορεί να βρεθεί πουθενά αλλού, ούτε στην Ελλάδα ούτε παγκοσμίως, βέβαια. Έχουμε τα Μετέωρα. Έχουμε τον Όλυμπο. Έχουμε λίμνες. Έχουμε ποτάμια. Μπορεί να υπάρξει συνεδριακός τουρισμός. Μπορεί να υπάρξει θρησκευτικός τουρισμός στα Μετέωρα. Γενικά, μπορεί η Θεσσαλία και η ευρύτερη περιοχή της Κεντρικής Ελλάδος να αναπτυχθεί τουριστικά και αφήνουμε ένα αεροδρόμιο κυριολεκτικά να σαπίζει, χωρίς να κάνουμε τίποτα. Έχετε δεσμευτεί - και γι' αυτό ήθελα να μου απαντήσετε και σήμερα το Κοινοβούλιο, γιατί έχετε δεσμευτεί με δηλώσεις σας - ότι το πρόβλημα θα λυθεί. Το αεροδρόμιο θα εντάξει καινούργια δρομολόγια - αυτά βέβαια τα είχατε πει πριν το καλοκαίρι - , διεθνείς πτήσεις, που θα μπορέσουν να εξυπηρετήσουν τους σκοπούς που προανέφερα και άλλους περισσότερους, όπως cargo και άλλες μεταφορές. Θα ήθελα μια πρώτη απάντησή σας και θα συνεχίσω στη δευτερολογία μου.
Κυρίες και κύριοι συνάδελφοι, πριν δώσω τον λόγο στην κ. Χρυσοβελώνη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, πενήντα τέσσερις μαθητές και μαθήτριες και πέντε συνοδοί εκπαιδευτικοί από το 3ο Δημοτικό Σχολείο Κηφισιάς. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Χρυσοβελώνη.
Ευχαριστώ, κύριε Πρόεδρε. Ευχαριστώ για την ερώτηση, κύριε Βουλευτά. Είναι γεγονός ότι ζείτε, ζούμε και όσοι βρίσκονται στη Μαγνησία και γενικότερα στη Θεσσαλία συμφωνούμε ότι βρισκόμαστε σε μια μοναδική περιοχή. Θα σας απαντήσω, όμως, στην ερώτηση την οποία μου απευθύνατε κατά λόγον αρμοδιότητος, γιατί την απευθύνατε στο Υπουργείο Υποδομών, Μεταφορών και Δικτύων. Κατ' αρχάς, θα ήθελα να ξεκαθαρίσω ότι ο Κρατικός Αερολιμένας Νέας Αγχιάλου λειτουργεί κανονικά. Και το λέω αυτό, κύριε Βουλευτά, γιατί στη διατύπωση της ερώτησής σας χρησιμοποιείτε λέξεις όπως, «επαναλειτουργήσει», «έχει αποκλειστεί», «ανεκμετάλλευτο», οι οποίες θα μου επιτρέψετε να σας πω ότι αποπροσανατολίζουν την κοινή γνώμη. Και βεβαίως δεν αναφέρομαι σ' αυτούς οι οποίοι μένουνε στην Μαγνησία, αναφέρομαι γενικότερα στους Έλληνες πολίτες. Όλες, λοιπόν, οι απαραίτητες υποδομές, γιατί σας λέω και πάλι ότι απευθύνετε την ερώτηση στο Υπουργείο Υποδομών, Μεταφορών και Δικτύων, που απαιτούνται για τη λειτουργία του συγκεκριμένου αεροδρομίου, υφίστανται. Και για να γίνω, λοιπόν, πιο συγκεκριμένη σύμφωνα με τα εν ισχύ και δημοσιευμένα στο Εγχειρίδιο Αεροναυτικών Πληροφοριών Ελλάδος στοιχεία, ο αερολιμένας της Νέας Αγχιάλου διαθέτει: έναν διάδρομο προσγείωσης διαστάσεων δύο χιλιάδων εννιακοσίων ενενήντα επί σαράντα πέντε μέτρων, καθώς και την προβλεπόμενη φωτοσήμανση για την εξυπηρέτηση πτήσεων τζετ αεροσκαφών, χώρο υποδοχής επιβατών πέντε χιλιάδων τετραγωνικών μέτρων, δύο πύλες αναχώρησης, δύο πύλες αφίξεως, δύο θέσεις αναζήτησης αποσκευών, οκτώ θέσεις ελέγχου αποσκευών, κατάστημα με αφορολόγητα είδη, ενοικίαση αυτοκινήτων, καθώς και χώρους στάθμευσης για λεωφορεία και αυτοκίνητα. Αυτά τα επιχειρησιακά στοιχεία, τα οποία σας ανέγνωσα, όπως καταλαβαίνετε επαρκούν έτσι ώστε ο αερολιμένας της Νέας Αγχιάλου να δέχεται πτήσεις από και προς όλους τους ευρωπαϊκούς προορισμούς με τους συνήθεις τύπους αεροσκαφών, οι οποίοι συνηθίζεται να δρομολογούνται σε παρομοίου είδους πτήσεις. Επίσης, ο Αερολιμένας Νέας Αγχιάλου αποτελεί θεσμοθετημένο σημείο εισόδου και εξόδου της χώρας, διά του οποίου υπάρχει δυνατότητα και πραγματοποιούνται διεθνείς πτήσεις. Περαιτέρω έχουν υλοποιηθεί έργα αναβάθμισης των εγκαταστάσεων, τα οποία επιγραμματικά περιλαμβάνουν - τα αναγιγνώσκω και πάλι: κατασκευή νέου δαπέδου στάθμευσης αεροσκαφών, πέντε θέσεις επέκτασης τροχοδρόμου, κατασκευή νέου κτηρίου αεροσταθμού σε τρία επίπεδα εμβαδού 8.924,14 τ.μ., καθώς, επίσης, και διαμόρφωση περιβάλλοντος χώρου, καθώς και κατασκευή πυροσβεστικού σταθμού, διαμόρφωση χώρου 2,9 στρεμμάτων, προκειμένου να μπορέσει να συνδεθεί πυροσβεστικός σταθμός με το υφιστάμενο οδικό δίκτυο και τα δίκτυα κοινής ωφέλειας του αερολιμένα, όπως επίσης και διαδικασίες συντήρησης και ασφαλτοτάπητα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Θα αφαιρέσω τον χρόνο μου από τη δευτερολογία, κύριε Πρόεδρε. Αυτά τα οποία σας ανέφερα, τα οποία και εντάσσονται στις αρμοδιότητες του Υπουργείου Υποδομών, Μεταφορών και Δικτύων, καθιστούν, όπως καταλαβαίνετε, τον συγκεκριμένο αερολιμένα πλήρως λειτουργικό και κατάλληλο για τη χρήση την οποία προορίζεται. Από τη στιγμή, λοιπόν, κατά την οποία υφίστανται και λειτουργούν οι απαραίτητες υποδομές, η απόφαση αερομεταφορέων ή τουριστικών πρακτόρων για την εκτέλεση πτήσεων από και προς τον συγκεκριμένο προορισμό θα πρέπει να καταλαβαίνετε ότι πλέον εναπόκειται σε αυτούς και όχι στο Υπουργείο Υποδομών, Μεταφορών και Δικτύων. Και βεβαίως η απόφαση λαμβάνεται μετά από αξιολόγηση των συνθηκών της ποιότητας και του κόστους του τουριστικού προϊόντος, όσο και της διεθνούς ζήτησης ενός προορισμού, αλλά, επιπλέον, και από πολύ αυστηρά ιδιωτικοοικονομικά κριτήρια και από τη βιωσιμότητα του κάθε δρομολογίου. Όσον αφορά τώρα τις ενέργειες τις δικές μας, παρά το γεγονός ότι δεν εμπίπτουν στην αρμοδιότητα του Υπουργείου το οποίο εκπροσωπώ, θέλω να σας πω ότι συμβάλλουμε και στηρίζουμε με κάθε τρόπο, όσο μπορούμε πέραν των αρμοδιοτήτων του Υπουργείου κάθε διαφήμιση του αεροδρομίου και της περιοχής. Και θέλω να σας καταθέσω ότι ήδη στο γραφείο της Αναπληρώτριας Υπουργού Τουρισμού, κ. Κουντουρά με τη δική μου την παρουσία και με την παρουσία εκπροσώπων της Ένωσης Ξενοδόχων, δήμων και περιφερειών, διότι από το συγκεκριμένο αεροδρόμιο δεν ωφελείται μόνο ο Δήμος Βόλου ή ο Νομός Μαγνησίας ή η Περιφέρεια Θεσσαλίας, έχουν πραγματοποιηθεί δύο συναντήσεις για την προώθηση της ευρύτερης περιοχής, γιατί για να δουλέψει το αεροδρόμιο χρειάζεται να υπάρξει διαφήμιση της περιοχής. Όμως, δοθείσης της ευκαιρίας να επισημάνω κι από εδώ ότι όποια προσπάθεια γίνεται και την οποία και εγώ προσωπικά ως προερχόμενη από τη Μαγνησία θα την στηρίξω, αυτή απαιτεί να υπάρχει συλλογική δράση. Τι εννοώ; Από όλους τους φορείς που έχουν όφελος από τη λειτουργία του αεροδρομίου - και αναφέρομαι στις περιφέρειες, στους δήμους, στις ενώσεις ξενοδόχων - πρέπει να υπάρχει συλλογική προσπάθεια και ήδη αυτή θα σας πω ότι βρίσκεται σε πάρα πολύ καλό δρόμο. Κλείνοντας, αναφέρομαι σε συλλογική προσπάθεια, κύριε Βουλευτά, διότι φαντάζομαι ότι και εσείς θα συμφωνήσετε ότι η εμπειρία από περιπτώσεις μεγάλης αύξησης τουριστικής κίνησης από το εξωτερικό σε κρατικούς αερολιμένες που λειτουργούν στη χώρα μας έχει δείξει ότι οι αερομεταφορείς, όπως και οι τουριστικοί πράκτορες λαμβάνουν υπ' όψιν, για να καθορίσουν την κίνηση που υπάρχει σε ένα αεροδρόμιο, το τουριστικό προϊόν αυτό καθ' εαυτό. Πάντως, από τα στοιχεία της κίνησης της Υπηρεσίας Πολιτικής Αεροπορίας προκύπτει ότι για το 2015 ο αριθμός των αφίξεων ανήλθε σε 12.272, ο αριθμός των αναχωρήσεων σε 12.607 και οι transit πτήσεις σε 9.995. Κατά τους μήνες αιχμής της θερινής περιόδου του 2016 επιχείρησαν επτά αερομεταφορείς με μία πτήση ο καθένας σε εβδομαδιαία βάση από και προς ευρωπαϊκούς προορισμούς.
Κυρία Χρυσοβελώνη, παρακαλώ ολοκληρώστε. Δεν είναι βάσει του Κανονισμού αυτό που κάνετε. Με την ανοχή μου συμβαίνει, αλλά όχι να χρησιμοποιείτε διπλάσιο χρόνο. Τελειώστε αμέσως!
Δεν θα μιλήσω σχεδόν καθόλου στη δευτερολογία μου. Αυτοί οι αερομεταφορείς είναι οι εξής: «FLYNIKI», «GERMANIA», «TRANSAVIA», «SMALL PLANET», «AUSTRIAN AIRLINES» και «TRANSAVIA FRANCE».
Κύριε Ηλιόπουλε, έχετε τον λόγο.
Θα ήθελα να αναφερθώ στην αρχή της απαντήσεώς σας, σχετικά με το ποιες υποδομές έχει το αεροδρόμιο. Σαφώς και συμφωνούμε - το είπα και εγώ στην πρωτολογία μου - ότι έτσι και αλλιώς έχει τις υποδομές για να εξυπηρετήσει και όλες αυτές τις εταιρείες και τον κόσμο που θέλει να μετακινηθεί. Από εκεί και πέρα, όμως, είναι πολιτική βούληση προφανώς να απαξιωθεί το συγκεκριμένο αεροδρόμιο, γιατί υπάρχει μια απαξίωση του συγκεκριμένου αεροδρομίου. Δεν έχουν γίνει κινήσεις για την τόνωσή του και προφανώς, επειδή το συγκεκριμένο αεροδρόμιο είναι υπό αξιολόγηση, όπως διαβάζουμε, θα μπει και αυτό στον νέο φορέα που έχετε δημιουργήσει, που συνεχίζει το ξεπούλημα των πάντων, για να ξεπουληθεί. Γιατί, εάν ήταν κερδοφόρο το αεροδρόμιο, θα υπήρχε δυσκολία. Το απαξιώνετε, με σκοπό να το ξεπουλήσετε και αυτό στη δεύτερη παρτίδα αεροδρομίων. Ήδη διαβάζουμε ότι στα Μετέωρα κάνουν κίνηση για να φτιάξουν εκεί αεροδρόμιο και να απαξιωθεί περισσότερο αυτό της Νέας Αγχιάλου. Γιατί οι άνθρωποι στα Μετέωρα είδαν ότι μόνο εάν υπάρχει αεροδρόμιο κοντά ή τουλάχιστον σε μια ευρύτερη περιοχή, μπορεί να αναπτυχθεί το τουριστικό προϊόν. Το τουριστικό προϊόν συμφωνούμε ότι υπάρχει και υπάρχει σε πάρα πολύ καλό επίπεδο. Όμως, για να τονωθεί, θα πρέπει να έρχεται και κόσμος. Αυτό είναι αντιστρόφως ανάλογο με αυτό που λέτε εσείς. Το προϊόν υπάρχει, απλά ο κόσμος δεν μπορεί να πάει. Δεν μπορεί να έρθει ο ξένος και να πρέπει να πάει είτε στην Αθήνα είτε στη Θεσσαλονίκη, για να έρθει στη Θεσσαλία. Όμως, οι υποδομές υπάρχουν. Άρα, θα πρέπει να κάνετε εσείς κάτι για να προσελκύσετε τον κόσμο. Γιατί, σας ξαναλέω ότι όλα υπάρχουν και είναι έτοιμα για να υποδεχθούν τους τουρίστες. Οι ξενοδόχοι λένε ότι θα πρέπει να δημιουργηθεί εκεί και χώρος ανάπτυξης μιας αερολέσχης, χώρος έκθεσης, επίδειξης και αγώνων, μοντελισμού και αερομοντελισμού, sky - diving, πολιτιστικών και αθλητικών events κλπ., τα οποία είναι στη δική σας αρμοδιότητα να δημιουργηθούν. Θα πρέπει εσείς σαν κράτος να κάνετε κάτι, σε συνδυασμό με τους φορείς, όπως είπατε, για να προσελκύσετε αεροπορικές εταιρείες. Διάβασα στα μέσα ότι κάνατε κάποια ραντεβού, όταν αναλάβατε, με τον κ. Σπίρτζη και με την κ. Κουντουρά. Μάλιστα, ο κ. Σπίρτζης τον Μάρτιο σας είχε πει ότι το αεροδρόμιο απαιτεί γρήγορες και άμεσες λύσεις. Έχουν περάσει εννέα μήνες από τότε και λύση δεν έχει υπάρξει. Εάν αυτές είναι οι γρήγορες λύσεις που προωθεί η Κυβέρνησή σας, δεν μπορώ να φανταστώ ποια θα ήταν η αργοπορία. Τέλος πάντων, αφού προέρχεστε και από τον νομό και γενικότερα από την περιοχή, καλό θα ήταν να το κοιτάξετε, να το προωθήσετε και να μην μένετε μόνο στα του Υπουργείου σας των Υποδομών, γιατί έτσι και αλλιώς, όπως είπαμε, οι υποδομές υπάρχουν. Θα πρέπει εσείς σαν κράτος να το τονώσετε, για να τονώσετε και τον τουρισμό και γενικότερα την οικονομία της περιοχής, η οποία μαραζώνει σε όλους τους τομείς, και στον πρωτογενή και στον δευτερογενή και στον τουρισμό. Σε λίγο η Θεσσαλία - το βλέπετε και το ζείτε - δεν θα παράγει τίποτα. Υποβαθμίζεται και ο τουρισμός και η οικονομία θα σβήσει, όπως σβήνει σε ολόκληρη την Ελλάδα.
Ολοκληρώστε.
Ολοκληρώνω. Πάρτε το πάνω σας και κάνετε κάτι, γιατί καταστρέφετε ολόκληρη περιοχή και ο ΣΥΡΙΖΑ και εσείς που συγκυβερνάτε. Δεν κάνετε απολύτως τίποτα. Δεν έχετε κάνει το παραμικρό έργο, όλο αυτό το διάστημα που είστε Κυβέρνηση. Και αν θέλετε, επειδή είπατε ότι δεν θα δευτερολογήσετε, μπορείτε να μου απαντήσετε σε ένα λεπτό τι έχετε κάνει για την ευρύτερη περιοχή.
Κυρία Χρυσοβελώνη, έχετε ένα λεπτό.
Ευχαριστώ. Να σας θυμίσω ότι απαντούμε επίκαιρες ερωτήσεις και έρχομαι εδώ να σας απαντήσω ως Υφυπουργός συγκεκριμένου Υπουργείου Υποδομών, Μεταφορών και Δικτύων και άρα κατά λόγο αρμοδιότητος.
Τι έχετε κάνει στο Υπουργείο σάς ερωτώ.
Χαίρομαι πραγματικά που συμφωνήσαμε ότι δεν υπάρχει εικόνα απαξίωσης και εγκατάλειψης των αεροδρομίων, γιατί από όσα έχετε πει εκεί καταλήγουμε. Χαίρομαι που συμφωνήσατε ότι το Αεροδρόμιο της Νέας Αγχιάλου από άποψη υποδομών, η οποία και ανήκει στην αρμοδιότητα και μόνον αυτή του Υπουργείου μας, βρίσκεται σε άριστη κατάσταση.
Μα, δεν πατάει άνθρωπος στο αεροδρόμιο!
Δεν σας διέκοψα. Θέλω να σας διαβεβαιώσω ότι δεν υπάρχει καμμία μεθόδευση απαξίωσης περιφερειακών αεροδρομίων, όπως αναφέρατε προηγουμένως, από την πλευρά της Κυβέρνησης. Γίνεται μάχη - και έχει επιτευχθεί αυτό - , τα περιφερειακά αεροδρόμια να παραμείνουν υπό δημόσια διαχείριση και να συνεχίσουν να λειτουργούν προς όφελος της κάθε περιοχής. Και μάλιστα, επειδή σήμερα εισάγεται στην Ολομέλεια το νομοσχέδιο της ΥΠΑ, έχει κατ' επανάληψη λεχθεί από τον Υπουργό Υποδομών κ. Σπίρτζη, ο οποίος πήρε και συγχαρητήρια…
Εντάξει, αφήστε αυτά να τα απαντήσει ο κ. Σπίρτζης. Θα τα θέσουν στο κανονικό νομοσχέδιο σε λίγο οι συνάδελφοι.
Κύριε Πρόεδρε, με όλο το σεβασμό, όταν λέγεται ότι έχουμε σκοπό να τα ξεπουλήσουμε…
Κι εγώ, όμως, ξέρετε έχω δύο νομοσχέδια. Δεν θα κάνω δεκαπέντε λεπτά την επίκαιρη ερώτηση. Ο ενδομαγνησιακός πόλεμος να λυθεί εκτός Αιθούσης.
Μου αφαιρείτε χρόνο, όμως τώρα. Παρακαλώ!
Παρακαλώ κι εγώ!
Τελειώνω.
Εντάξει.
Επειδή, όμως, ακούω ότι υπάρχει σκοπιμότητα και οδηγούμαστε σε απαξίωση και στο ξεπούλημα των περιφερειακών αεροδρομίων, αυτό δεν το δέχομαι διότι η προσπάθεια της Κυβέρνησης κινείται προς την εντελώς αντίθετη κατεύθυνση.
Δεκατέσσερα αεροδρόμια ξεπουλήσατε. Τι δεν δέχεστε; Ποια αντίθετη κατεύθυνση;
Κλείνοντας, να σας πω το εξής: Το αεροδρόμιο για να έχει πτήσεις, πρέπει να διαφημιστεί και το αεροδρόμιο και η περιοχή και αυτό είναι αποτέλεσμα συλλογικής προσπάθειας των εμπλεκομένων φορέων και όχι του Υπουργείου Υποδομών. Ευχαριστώ.
Προχωράμε στην τελευταία προς συζήτηση ερώτηση, στην οποία θα απαντήσει ο Αναπληρωτής Υπουργός Περιβάλλοντος και Ενέργειας κ. Ιωάννης Τσιρώνης. Θα συζητηθεί, λοιπόν, η πρώτη με αριθμό 17/3-10-2016 επίκαιρη ερώτηση δεύτερου κύκλου του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, σχετικά με την τιμή ζώνης των ακινήτων που ανήκουν στα διοικητικά όρια του Δήμου Τροιζηνίας - Μεθάνων. Κύριε Κατσαφάδο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ο λόγος που βρισκόμαστε σήμερα εδώ - και σας έχω καταθέσει αυτήν την επίκαιρη ερώτηση σε συνέχεια μιας άλλης ερώτησης για το ίδιο θέμα - , είναι για να μπορέσουμε να αποκαταστήσουμε μια αδικία την οποία υφίσταται ένα κομμάτι των κατοίκων του Δήμου Πόρου, αλλά και του συνόλου των κατοίκων του Δήμου Τροιζηνίας - Μεθάνων. Η αδικία την οποία υφίστανται είναι σε σχέση με τον υπολογισμό του ενιαίου ειδικού προστίμου των αυθαιρέτων ή της αξίας των παραβιάσεων, στις περιπτώσεις που δεν έχει καθοριστεί αυτή από το σύστημα αξιών του Υπουργείου Οικονομικών. Όπως γνωρίζετε ο ν.4178 και συγκεκριμένα το άρθρο 22 του νόμου, ορίζει τιμή ζώνης που λαμβάνεται υπ' όψιν με τον υπολογισμό του ενιαίου ειδικού προστίμου ή της αξίας των παραβιάσεων στις περιπτώσεις που δεν έχει καθοριστεί αυτή από το σύστημα αντικειμενικών αξιών του Υπουργείου Οικονομικών. Η εν λόγω διάταξη διακρίνει σε δύο κατηγορίες τα ακίνητα. Η μία έχει σχέση με την ηπειρωτική Ελλάδα που μέσα σε αυτήν εντάσσει και την Εύβοια και την Κρήτη, λόγω του ότι αυτά τα δύο νησιά έχουν μεγάλο γεωγραφικό εύρος, και η άλλη με τη νησιωτική Ελλάδα. Ο νόμος αυτός, όμως, δεν διευκρινίζει, κύριε Υπουργέ, περιπτώσεις δήμων που στα όριά τους εντάσσονται και κομμάτια στην ηπειρωτική Ελλάδα, αλλά και στη νησιωτική. Μια τέτοια περίπτωση είναι ο Δήμος Πόρου - ο Δήμος Πόρου έχει ένα κομμάτι το οποίο είναι στην ηπειρωτική Ελλάδα - αλλά και το σύνολο του Δήμου Τροιζηνίας - Μεθάνων, ο οποίος όλος ανήκει στην ηπειρωτική Ελλάδα. Δυστυχώς όμως διοικητικά ανήκουν στην Περιφερειακή Ενότητα Νήσων - Αττικής. Αυτό το πράγμα, λοιπόν, είχε δημιουργήσει ένα τεράστιο πρόβλημα γιατί όπως γνωρίζετε, η τιμή ζώνης είναι για την ηπειρωτική Ελλάδα στα 550 ευρώ ενώ για την νησιωτική είναι στα 900 ευρώ. Οι υπηρεσίες του Υπουργείου Εσωτερικών έχουν αποσαφηνίσει ότι δεν υπάρχει συζήτηση για τον Δήμο Τροιζηνίας - Μεθάνων - φθάνουμε σε αυτό το σημείο. Ο Δήμος Τροιζηνίας - Μεθάνων ανήκει στην ηπειρωτική Ελλάδα και το κομμάτι αυτό του Δήμου Πόρου. Οι υπηρεσίες στο Υπουργείο Περιβάλλοντος, επίσης, έχουν ξεκαθαρίσει ότι το χωροταξικό δεν έχει καμμία σχέση με τα διοικητικά όρια. Έρχεται, όμως, το ΣΥΠΟΘΑ, το οποίο δεν λαμβάνει υπ' όψιν του καμμία από αυτές τις δυο εισηγήσεις και συνεχίζει να καταλογίζει αυτό το υψηλό αντίτιμο και να τους ανεβάζει σε αυτή την υψηλή τάξη. Θα ήθελα, λοιπόν, αυτή την αδικία να τη διορθώσουμε όσο το δυνατόν γρηγορότερα. Σας ευχαριστώ πολύ.
Ορίστε, κύριε Τσιρώνη, έχετε τον λόγο.
Ευχαριστώ, κύριε Πρόεδρε. Δεν θα μακρηγορήσω. Συμμερίζομαι την εύλογη παρατήρησή σας στην ερώτηση. Ωστόσο, πρέπει να επισημάνουμε - και θα είμαι λακωνικός - ότι το ΣΥΠΟΘΑ οφείλει να τηρήσει τον νόμο. Μόνος σας, λοιπόν, πολύ αναλυτικά περιγράψατε τι λέει το άρθρο 22 για την τιμή της ζώνης. Άρα, ένα όργανο, το οποίο είναι εντεταλμένο να ακολουθήσει μια πορεία, δεν μπορεί να παρανομήσει. Υπάρχει ο ν.4178/2013- το παραδεχθήκατε και εσείς και το παραδέχομαι και εγώ - αλλά και η μετέπειτα τροποποίηση. Και εκφράζω απορία γιατί ανέθεσε η τροποποίηση στο άρθρο 25 παράγραφος 16 στο ΣΥΠΟΘΑ αυτή την αρμοδιότητα, που είναι μια οικονομική αρμοδιότητα. Εφ' όσον, όμως, την ανέθεσε και του δίνει εντολές για το πώς θα το κάνει, δικαίως το ΣΥΠΟΘΑ μάς απαντάει - και σας έχει απαντήσει και στη γραπτή ερώτηση που είχατε κάνει - ότι αυτό χρειάζεται νομοθετική ρύθμιση. Δεν μπορεί ένα όργανο σαν το ΣΥΠΟΘΑ να κάνει διαστολή του νόμου, παρά το γεγονός ότι παραδέχομαι και εγώ, παραδέχεστε και εσείς ότι τέτοιες περιπτώσεις προφανώς ο νομοθέτης τότε δεν τις προέβλεψε. Άρα, είναι άλλο πράγμα να συζητάμε εδώ στην Αίθουσα για μια ενδεχόμενη - μια και είμαστε αυτή τη στιγμή σε διαβούλευση για τον ν.4178, για την τροποποίησή του και την εξέλιξή του - νομοθετική τροποποίηση, η οποία θα λύσει το πρόβλημα και άλλο πράγμα να φορτώνουμε στο ΣΥΠΟΘΑ αυτό το καθήκον. Ευχαριστώ.
Ορίστε, κύριε Κατσαφάδο, έχετε τον λόγο.
Σας ευχαριστώ και πάλι, κύριε Πρόεδρε. Κύριε Υπουργέ, είμαστε στο 2016 και πραγματικά, χωρίς καμμία διάθεση αντιπολιτευτικής πρακτικής και πολιτικής και χωρίς να ικανοποιήσω κομμάτι από την εκλογική μου «πελατεία» - εντός ή εκτός εισαγωγικών - από τους πολίτες του Πόρου και της Τροιζηνίας, εδώ έχουμε να κάνουμε με μια ξεκάθαρη περίπτωση. Δεν γίνεται το 2016 σε μια ευρωπαϊκή χώρα να υπάρχει τέτοια αναλγησία από τις υπηρεσίες της. Δεν γίνεται το 2016 σε μια χώρα, στην οποία ψάχνουμε με τα κιάλια την ανάπτυξη και όταν έχουμε επιβάλει τέτοια υψηλή φορολογία σε όλους τους κατοίκους, όταν αντιμετωπίζουμε όλοι οι πολίτες τεράστια προβλήματα, να μην μπορούμε να διορθώσουμε το αυτονόητο και να διυλίζουμε τον κώνωπα. Εδώ θέλω να καταθέσω για τα Πρακτικά ένα σκαρίφημα της περιοχής, όπου είναι πάρα πολύ απλό, μιλάμε για χερσαίες περιοχές, που δεν έχουν καμμία σχέση με τη νησιωτικότητα. Επίσης, θέλω να καταθέσω στα Πρακτικά από το Υπουργείο Εσωτερικών, από τη Γενική Γραμματεία της Αποκεντρωμένης Διοίκησης το έγγραφο το οποίο λέει ότι σε καμμία περίπτωση δεν αναιρεί τον γεωφυσικό χαρακτήρα του Δήμου η οποιαδήποτε οπτική και ότι ο Δήμος δεν μπορεί, εφ' όσον έχει αυτά τα χερσαία σύνορα, να θεωρείται νησί. Καταθέτω, επίσης, έγγραφο από το Υπουργείο Περιβάλλοντος, από τη Διεύθυνση Σχεδιασμού Μητροπολιτικών Αστικών και Περιαστικών Περιοχών, το οποίο λέει το ίδιο. Και έρχεται το ΣΥΠΟΘΑ και λέει «εντάξει, ναι, αναγνωρίζω ότι ο Δήμος Τροιζηνίας - Μεθάνων δεν είναι νησιωτικός δήμος, αλλά δεν μπορώ να κάνω τίποτα». Και αυτό μπορεί να ισχύει και σε άλλες περιοχές, όχι μόνο στην περιοχή της Τροιζηνίας και των Μεθάνων. Και αυτοί οι κάτοικοι θα μπουν στην τιμή ζώνης των 850 ευρώ, ενώ κανονικά θα έπρεπε η τιμή ζώνης να είναι 550 ευρώ. Καταθέτω και αυτά τα έγγραφα από το ΣΥΠΟΘΑ στα Πρακτικά. [[Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και βεβαίως, γι' αυτό έκανα και την επίκαιρη ερώτηση, για να το διορθώσουμε τουλάχιστον στο νομοσχέδιο το οποίο έρχεται. Όμως, ξέρετε κάτι; Το κράτος πρέπει να έχει άμεσα αντανακλαστικά. Δικαιοσύνη και ευελιξία απαιτεί ο κόσμος. Και δεν μπορεί για το αυτονόητο να μπαίνουμε στα γρανάζια της γραφειοκρατίας. Αυτό δεν τιμά κανέναν, ούτε εμάς που ήμασταν κατά το παρελθόν στην εξουσία, αλλά ούτε και εσάς. Και σε αυτά τουλάχιστον τα πράγματα νομίζω ότι πρέπει να υπάρχει κοινός τόπος για να κάνουμε μια αρχή όλοι μαζί και να εκσυγχρονίσουμε τη χώρα μας. Είναι πάρα πολύ απλό αυτό, κύριε Υπουργέ, και νομίζω ότι θα πρέπει να δώσουμε μια όσο το δυνατόν πιο άμεση λύση σε ένα πρόβλημα και σε ένα δίκαιο αίτημα, σε αυτή την αδικία την οποία υφίστανται οι πολίτες. Σας ευχαριστώ πολύ.
Ορίστε, κύριε Υπουργέ, έχετε τον λόγο.
Χαίρομαι που έχουμε συναντίληψη για το ότι, πρώτον, υφίσταται μια αδικία και για το ότι, δεύτερον, αυτή η αδικία χρειάζεται νομοθετική ρύθμιση και ότι δεν είναι δηλαδή μια γραφειοκρατική εμμονή του ΣΥΠΟΘΑ.
Κάντε το τώρα, όμως!
Είναι προφανές ότι έχουμε έναν νόμο μπροστά μας - άμεσα αυτός ο νόμος θα τεθεί σε εφαρμογή - ο οποίος λύνει πολλές αδικίες. Και για να σας πάω ένα βήμα παρακάτω, να σας πω το εξής: Μιλήσατε για ευελιξία. Εγώ είμαι από τους ανθρώπους που είμαι υπέρμαχος της ευελιξίας. Σε ένα κράτος, όμως, το οποίο είχε πάρα πολύ μεγάλη διαφθορά και διαπλοκή για δεκαετίες, ξέρετε πολύ καλά ότι η λέξη «ευελιξία» δυσφημίστηκε και αδικήθηκε και κατέληξε σε περιπτωσιολογία. Έγιναν, λοιπόν, αυτές οι ρυθμίσεις από πολλά Υπουργεία, όπως από το Υπουργείο Οικονομικών, ώστε κατά κάποιον τρόπο να αντικειμενικοποιηθεί η δημόσια διοίκηση, γιατί αλλιώς ήταν έρμαιο πελατειακού κράτους. Τα θυμόσαστε και τα θυμόμαστε. Να πάμε ένα βήμα παρακάτω; Ζητάω ειλικρίνεια. Εγώ προσωπικά διαφωνώ με τις αντικειμενικές αξίες. Διαφωνώ ριζικά. Και να σας πω γιατί; Στη Σαντορίνη που είναι νησί, στην Καλντέρα που είναι το πιο ακριβό ίσως σημείο αυτήν τη στιγμή στην Ελλάδα, υπάρχουν δύο κατηγορίες ιδιοκτητών: Αυτοί που είχαν χτίσει και έχουν ξενοδοχεία με τιμές ακόμα και μερικών χιλιάδων ευρώ την ημέρα και αυτοί που δεν έχουν χτίσει ή δεν θα χτίσουν ποτέ, γιατί απαγορεύεται πλέον να χτίσει κανείς στην Καλντέρα. Αυτές, λοιπόν, οι δύο κατηγορίες ιδιοκτητών με τις σημερινές αντικειμενικές αξίες πληρώνουν τον ίδιο ακριβώς ΕΝΦΙΑ, τους ίδιους ακριβώς φόρους. Είναι παραλογισμός. Άρα όσον αφορά την έννοια «αντικειμενική αξία» και σήμερα αν θέλετε ξέρετε πολύ καλά - ήμουν στο ελεύθερο επάγγελμα - ότι και το τραπεζικό σύστημα και το ασφαλιστικό σύστημα έχει τρόπους να βρει εμπορική αξία με απόλυτη ακρίβεια για κάθε ακίνητο χωριστά.
Να το αλλάξουμε, κύριε Υπουργέ.
Σας παρακαλώ να τελειώσω. Εάν, λοιπόν, αυτήν τη στιγμή θέλουμε, να κάνουμε έναν ειλικρινή διάλογο για το πώς θα θεραπεύσουμε τέτοιες αδικίες που και στη Σαντορίνη υπάρχουν και στον Πόρο υπάρχουν και παντού υπάρχουν, γιατί δεν είναι ίδιο σε ένα νησί να είμαι στην παραλία με τα ξενοδοχεία ή να είμαι επάνω στις πεζούλες που δεν πάει άνθρωπος ούτε με αναρρίχηση σήμερα, και να πληρώνεται η ίδια αντικειμενική αξία. Όλα αυτά τα κατανοούμε, αλλά θέλουν νομοθετική ρύθμιση. Αυτό νομίζω ότι πρέπει να το συμφωνήσουμε. Δεν είναι θέμα γραφειοκρατικής εμμονής κανενός. Είναι θέμα νομοθετικής ρύθμισης. Να κάτσουμε - χαίρομαι που το λέτε - και να την κάνουμε άμεσα, τώρα, αν το θέλετε. Από εκεί και πέρα, εάν καταργήσουμε το σύστημα αντικειμενικών αξιών αυτό ξέρετε ξεπερνάει πάρα πολύ και εμένα και το Υπουργείο μου. Είναι θέμα μιας γενικής συζήτησης, που θα αλλάξει τελείως τη δομή. Το συζητήσαμε στον καινούριο νόμο που μελετάμε. Εγώ μάλιστα το πρότεινα. Είπα αν μπορούμε να φύγουμε από αυτό το σύστημα αντικειμενικών αξιών που δημιουργεί αδικίες. Και όλοι παραδεχθήκαμε ότι αυτό είναι πάρα πολύ δύσκολο σήμερα. Είναι πάρα πολύ δύσκολο έτσι όπως λειτουργεί η δημόσια διοίκηση. Άρα μακάρι στο μέλλον τέτοιες μεταρρυθμίσεις να τις κάνουμε και μακάρι να είσαστε και εσείς παρόντες σε αυτές τις μεταρρυθμίσεις. Ευχαριστώ.
Αφήστε τώρα το «να φύγουμε από τις αντικειμενικές αξίες» γιατί το ακούει ο κ. Αλεξιάδης και χλομιάζει, κύριε Υπουργέ! Καταλάβατε; Έχω την τιμή να ανακοινώσω στο Σώμα ότι οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Υγείας, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Αγροτικής Ανάπτυξης και Τροφίμων, οι Αναπληρωτές Υπουργοί Εσωτερικών και Διοικητικής Ανασυγκρότησης, Εργασίας, Κοινωνικής Ασφάλισης και Κοινωνικής Αλληλεγγύης, Υγείας και Οικονομικών και ο Υφυπουργός Οικονομίας, Ανάπτυξης και Τουρισμού κατέθεσαν σήμερα, 6-10-2016, σχέδιο νόμου: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις.». Παραπέμπεται στην αρμόδια Διαρκή Επιτροπή. Αγαπητοί συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Πολυμερούς Συμφωνίας Αρμοδίων Αρχών για την Αυτόματη Ανταλλαγή Πληροφοριών Χρηματοοικονομικών Λογαριασμών και διατάξεις εφαρμογής». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Μπορούν δηλαδή να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Επειδή δεν έχει κατατεθεί τροπολογία, θα τηρηθεί αυστηρά ο Κανονισμός της Βουλής. Άρα έχουν δικαίωμα να ομιλήσουν, εάν το επιθυμούν, δύο συνάδελφοι ως αντιλέγοντες, από τη Χρυσή Αυγή ο κ. Παναγιώταρος, και εφόσον το θέλετε, δεν είναι υποχρεωτικό, από το Κομμουνιστικό Κόμμα Ελλάδας ο κ. Αθανάσιος Βαρδαλής, για πέντε λεπτά ο καθένας. Θα απαντήσει ο αρμόδιος Υπουργός, κ. Αλεξιάδης, για πέντε λεπτά. Αυτό σημαίνει ότι θα τελειώσουμε γρήγορα. Ενημερώνω τις Γραμματείες των Κοινοβουλευτικών Ομάδων, που ενδεχομένως παρακολουθούν, να ειδοποιήσουν Υπουργούς και εισηγητές, ώστε στις 11: 30΄ να ξεκινήσουμε, αφού έχουμε τη δυνατότητα να κερδίσουμε μια ώρα. Είχαμε πει ότι το κυρίως νομοσχέδιο θα ξεκινήσει 12: 00΄ -12: 30΄. Έτσι θα τελειώσουμε και νωρίτερα το βράδυ. Να είναι παρόντες το αργότερο 11: 30΄ στις θέσεις τους όσοι είναι εισηγητές, Κοινοβουλευτικοί Εκπρόσωποι και Υπουργοί. Κύριε Παναγιώταρε, εφόσον το επιθυμείτε, έχετε τον λόγο για πέντε λεπτά.
Ευχαριστώ, κύριε Πρόεδρε. Καλούμεθα σήμερα να κυρώσουμε μια συμφωνία που υποτίθεται ότι αποτελεί υποχρέωση της πατρίδας μας. Στην πραγματικότητα, όμως, υποκρύπτεται η προσπάθεια διεθνών χρηματοπιστωτικών κέντρων να ελέγξουν το σύνολο του παγκοσμίου φάσματος χρηματοοικονομικών συναλλαγών. «Άλλοθι» - εντός εισαγωγικών - αυτής της επιβολής, η - εντός πολλών εισαγωγικών - «διαφάνεια», η - εντός πολλών εισαγωγικών - «αποτροπή της φοροδιαφυγής» και ο - εντός πολλών εισαγωγικών - «περιορισμός του ξεπλύματος μαύρου χρήματος», κάτι που δεν ισχύει, όπως αποδείχθηκε και σε προσφάτως ψηφισθέν νομοσχέδιο, που αφορούσε την αυτόματη πανευρωπαϊκή ανταλλαγή τραπεζικών στοιχείων. Σε όλες σχεδόν τις μεγάλες ευρωπαϊκές χώρες, πλην της Ελλάδος, όποιος θέλει να φοροδιαφύγει ή να ξεπλύνει, μπορεί να το πράξει νόμιμα με τις διάφορες εξαιρέσεις όπως είναι το Σαν Μαρίνο, τα Νησιά Φερόες και πλήθος άλλων αφορολόγητων παραδείσων εντός της Ευρωπαϊκής Ενώσεως. Με τον αφελληνισμό της Κεντρικής Τράπεζας, που ξεκίνησε πριν από μερικά χρόνια, με το πέρασμα όλων των τραπεζών υπό ξένο έλεγχο και με την εκχώρηση του εθνικού νομίσματος, επιτεύχθηκε πλήρως ο έλεγχος των τραπεζικών συναλλαγών των Ελλήνων πολιτών. Εδώ να κάνουμε ένα μικρό σχόλιο για τον κ. Γκίκα Χαρδούβελη, ο οποίος ήταν αυτός που το 2014 είχε φέρει αυτή την κύρωση. Ο ίδιος ως Υπουργός έβγαλε την πολύ μεγάλη περιουσία του, σαλαμοποιώντας την κομματάκι - κομματάκι, προκειμένου να είναι νομιμοφανής και να μην έχει κανένα απολύτως πρόβλημα. Όπως φαίνεται από την έκθεση Αξιολόγησης Συνεπειών Ρυθμίσεων, που είναι ενσωματωμένη στο υπό ψήφιση νομοσχέδιο, στη σελίδα 108, ο πραγματικός λόγος για τον οποίο συμβαίνει αυτό είναι λόγω της απαίτησης των Ηνωμένων Πολιτειών της Αμερικής να παρακολουθήσουν με τρόπο αξιόπιστο τις συναλλαγές σε παγκόσμιο επίπεδο. Η Ευρωπαϊκή Ένωση δεν έχει θεσμοθετημένο τρόπο υποχρεωτικής αυτόματης ανταλλαγής πληροφοριών για τους κατοίκους των άλλων κρατών - μελών, ενώ οι Ηνωμένες Πολιτείες, που προτρέπουν τις άλλες χώρες να το υιοθετήσουν, δεν το εφαρμόζουν γιατί δεν το έχουν υπογράψει, έτσι πολύ απλά. Σύμφωνα με δήλωση στελέχους της «ΡΟΤΣΙΛΝΤ», που δημοσιεύεται στην Κυριακάτικη «ΔΗΜΟΚΡΑΤΙΑ» της 2ας Οκτωβρίου 2016, στη σελίδα 45, μεταξύ άλλων αναφέρει: «Οι Ηνωμένες Πολιτείες γίνονται de facto ο μεγαλύτερος φορολογικός παράδεισος του κόσμου, με μεταφορές κεφαλαίων στις ΗΠΑ από το εξωτερικό και σε πολιτείες που το καθεστώς ελέγχου είναι ακόμα χαλαρότερο, όπως η Νεβάδα, το Ουαϊόμινγκ, και η Νότια Ντακότα». Αντίστοιχα από αυτή τη συμφωνία έχει αυτοεξαιρεθεί και ο έτερος γνωστός παράδεισος, η Ελβετία, η οποία δεσμεύεται να εφαρμόσει τη συμφωνία μόνο στις συναλλαγές που αυτή θεωρεί κρίσιμες. Ο πραγματικός λόγος επομένως που επιβάλλεται συμμετοχή στη συμφωνία είναι η ανάγκη των κρατών - μελών της Ευρωπαϊκής Ένωσης για συμμετοχή τους στην «Foreign Account Tax Compliance Act» των Ηνωμένων Πολιτειών, δηλαδή του νόμου περί φορολογικής συμμόρφωσης λογαριασμών αλλοδαπής, στο πλαίσιο διμερών συμφωνιών που συνάπτουν οι ΗΠΑ, εξαναγκάζοντας τις υπόλοιπες χώρες πλην του εαυτού τους να συμμορφωθούν. Εξίσου σημαντικό και χαρακτηριστικό είναι ότι μεταξύ των χωρών που δεν έχουν υπογράψει ακόμα τη συμφωνία, ενώ έχουν δεσμευθεί να το κάνουν, είναι μεταξύ άλλων ο Παναμάς, γνωστός φορολογικός παράδεισος που αποκαλύφθηκε πρόσφατα με τα Panama papers, η Τουρκία, η Σιγκαπούρη, τα Ηνωμένα Αραβικά Εμιράτα και το Κατάρ, δηλαδή ένα σύνολο από χώρες που βρίσκονται στο προπύργιο των διεθνών συναλλαγών και είναι όλες τους σύμμαχοι των Ηνωμένων Πολιτειών της Αμερικής. Είναι, λοιπόν, προφανές ότι το σύστημα αυτό αποτελεί και μια προσπάθεια χειραγώγησης της οικονομίας από τις Ηνωμένες Πολιτείες έναντι της Ευρωπαϊκής Ενώσεως. Η δε υποχωρητικότητα της Ευρωπαϊκής Ένωσης και της υπόδουλης πολιτικής που ασκούν οι ηγέτες της συμπαρασύρει και την άβουλη και χωρίς καμμία διεθνή σημασία Ελλάδα στον πόλεμο αυτό. Έτσι, λοιπόν, για τα φορολογικά αίτια, από 1-1-2016 το Υπουργείο Οικονομικών θα κοινοποιεί πληροφορίες που αφορούν λογαριασμούς στην αντίστοιχη αρμόδια αρχή που έχει κυρώσει τη συμφωνία μέσω αυτόματης ανταλλαγής, όπως λέει στο άρθρο 2, τόσο για τους λογαριασμούς όσο και για τους λογαριασμούς θεματοφυλακής. Η παραπάνω μέριμνα περιλαμβάνει στις στοχεύσεις της όλα τα φυσικά και νομικά πρόσωπα, εμπορικές εταιρείες, συνεταιρισμούς, ιδρύματα κλπ., με μια πολύ ενδιαφέρουσα εξαίρεση, κατοχυρώνοντας τον ορισμό «μη δηλούν χρηματοπιστωτικό ίδρυμα», δηλαδή οντότητα που δεν είναι υποχρεωμένη να δίνει στοιχεία για τις κινήσεις των κεφαλαίων της. Εξαιρεί μια συγκεκριμένη κατηγορία συναλλαγών, τις πλέον ύποπτες από όλες τις συναλλαγές, αυτές των κάθε είδους και μορφής μη κυβερνητικών οργανώσεων. Επομένως, ο βασικότερος οργανισμός που περιγράφεται ως απαλλασσόμενος από την αυτόματη ανταλλαγή πληροφοριών είναι οι γνωστές και μη εξαιρετέες ΜΚΟ, οι οποίες όχι μόνο διαχειρίζονται εκατοντάδες εκατομμύρια ευρώ σε δεκάδες χώρες, αλλά δεν υποβάλλονται πουθενά σε φόρο εισοδήματος και μπορούν να φοροδιαφεύγουν νόμιμα. Αν σκοπός του συστήματος παρακολούθησης των ροών του χρήματος ήταν η ανακάλυψη της πηγής των εισοδημάτων, ώστε αυτά να δικαιολογούνται, τότε θα έπρεπε να εφαρμόζεται αυτό κατ' εξοχήν στις μη κυβερνητικές οργανώσεις, τις οποίες και εξαιρεί. Δεν διατηρούμε καμμία απολύτως επιφύλαξη για τη διευκρίνηση των σκοτεινών σημείων της συμφωνίας που υπεγράφη το 2014, την οποία υπέγραψε η υπόδουλη Ελλάς με κυβέρνηση τη Νέα Δημοκρατία και την οποία κυρώνει σήμερα και πάλι η υπόδουλη Ελλάς με Κυβέρνηση ΣΥΡΙΖΑ. Οι υπογραφές που επιβάλλονται από τους εταίρους σε αυτά τα κατάπτυστα νομικά κείμενα δεν έχουν κανένα ίχνος υποχρεωτικότητας σε μια ελεύθερη πολιτεία. Επομένως, καταψηφίζουμε χωρίς επιφυλάξεις τη συμφωνία, δηλώνοντας ότι τόσο αυτή όσο και άλλες που έχουν υπογραφεί και οι άλλες που θα υπογραφούν από τις κατ' όνομα μόνο ελληνικές κυβερνήσεις, θα ανακληθούν όταν η χώρα μας ξαναγίνει ελεύθερη και ανεξάρτητη με μια εθνική διακυβέρνηση στο τιμόνι της. Ευχαριστώ πολύ.
Τον λόγο έχει ο δεύτερος αντιλέγων από το Κομμουνιστικό Κόμμα Ελλάδας, ο συνάδελφος κ. Αθανάσιος Βαρδαλής.
Ευχαριστώ, κύριε Πρόεδρε. Όλα τα κόμματα που ψηφίζουν σήμερα τη Σύμβαση μεταξύ του Ευρωπαϊκού Συμβουλίου και του ΟΟΣΑ υποστηρίζουν πως αυτή θα συμβάλλει στον περιορισμό της φοροδιαφυγής και ότι από αυτό το γεγονός θα έχουν όφελος οι λαοί, οι εργαζόμενοι και τα λαϊκά στρώματα. Κατά τη γνώμη του Κομμουνιστικού Κόμματος Ελλάδας τέτοια περίπτωση δεν υπάρχει. Και αυτό γιατί όποιο μέρος της φοροδιαφυγής και αν πιαστεί, αυτά τα λεφτά σε καμμία περίπτωση δεν πρόκειται να πάνε στους λαούς. Θα δοθούν στους επιχειρηματικούς ομίλους για να κάνουν δήθεν επενδύσεις για να έρθει η πολυπόθητη ανάπτυξη. Δεύτερον, η εικόνα που περιγράψατε κατά τη συζήτηση στην επιτροπή, της εξωχώριας φοροδιαφυγής των φορολογικών παραδείσων, είναι η μισή. Δίπλα στα δισεκατομμύρια ευρώ παράνομης φοροδιαφυγής προσθέστε πολλά δισεκατομμύρια νόμιμης φοροαπαλλαγής, δηλαδή φοροαπαλλαγής σε επιδοτήσεις επιχειρήσεων από ευρωπαϊκούς και εθνικούς αναπτυξιακούς νόμους, όπως και ο τελευταίος που έφερε και ψήφισε η Κυβέρνηση ΣΥΡΙΖΑ - ΑΝΕΛ στη Βουλή. Γι' αυτό όλοι σας ζητάτε μείωση παραπέρα της φορολογίας των επιχειρήσεων, δίνετε φοροαπαλλαγές, προνόμια, ενισχύσεις για τη χρηματοδότηση των επενδύσεων των επιχειρηματικών ομίλων, απαλλαγή των εργοδοτών από τις υποχρεώσεις τους στα συστήματα κοινωνικής πρόνοιας και ασφάλισης. Όμως, σε συνθήκες απελευθέρωσης της κίνησης των κεφαλαίων, πολλαπλών νόμων για τη νόμιμη φοροδιαφυγή των επιχειρήσεων και ειδικών φορολογικών καθεστώτων, αυτά τα φορολογικά βάρη, δηλαδή αυτά που δεν πληρώνουν οι επιχειρηματικοί όμιλοι, φορτώνονται στις πλάτες των εργαζομένων. Δεν είναι τυχαίο, άλλωστε, ότι στην Ευρωπαϊκή Ένωση των 28 κρατών - μελών η φορολογία των κερδών των επιχειρήσεων αντιπροσωπεύει το 2,5% του ΑΕΠ από το 40% της συνολικής φορολογίας. Φοροληστεύετε τον λαό που κινδυνεύει να χάσει ακόμη και το σπίτι του από διαρκώς αυξανόμενους φόρους, τους οποίους δεν μπορεί βεβαίως να πληρώσει. Και αν έτσι έχουν τα πράγματα, όπως υποστηρίζει το Κομμουνιστικό Κόμμα Ελλάδας, τότε γιατί οι G20, το Διεθνές Νομισματικό Ταμείο, ο ΟΟΣΑ, η Ευρωπαϊκή Ένωση, υποστηρίζουν τέτοιες συμφωνίες; Σε τι τους είναι χρήσιμες; Κατά τη γνώμη μας, η παρατεταμένη και συντονισμένη καπιταλιστική κρίση φέρνει στην επιφάνεια την ανάγκη απαξίωσης και καταστροφής μέρους του πλεονάζοντος κεφαλαίου, πέρα από την καταστροφή της κύριας παραγωγικής δύναμης που είναι οι εργαζόμενοι. Δηλαδή, οι καπιταλιστές στον μεταξύ τους ανταγωνισμό απαιτούν δικαιοσύνη. Τι λένε με απλά λόγια; Δεν μπορεί λένε αυτοί που έχουν τα κεφάλαιά τους σε φορολογικούς παραδείσους και offshore να βγουν αλώβητοι από αυτή την κρίση και να πληρώσουν οι επιχειρηματίες που ακολουθούν τη νόμιμη οδό. Βέβαια, η υποκρισία τους περισσεύει, αφού τόσο οι φορολογικοί παράδεισοι όσο και οι offshore είναι γεννήματα και θρέμματα του ίδιου του συστήματος, του καπιταλιστικού συστήματος και της ανάγκης των καπιταλιστών να κρατούν τα κεφάλαιά τους μακριά από τον έλεγχο των αρχών και την ενοχλητική φορολόγηση, πολλαπλασιάζοντας βέβαια τα κέρδη τους. Βλέπετε, το βρώμικο χρήμα το λατρεύουν. Και το χρήμα σε αυτή την περίπτωση δεν είναι και λίγο. Τουλάχιστον 14,3 τρισεκατομμύρια ευρώ εκτιμούν οι ίδιοι ότι διαφεύγουν στους φορολογικούς παραδείσους. Περισσότερα από αυτά τα 14,3 τρισεκατομμύρια ευρώ, δηλαδή τα 9,2, βρίσκονται σε φορολογικούς παραδείσους εντός της Ευρωπαϊκής Ένωσης, όπως είναι το Λουξεμβούργο, η Ανδόρα, η Μάλτα. Πρέπει να αξιοποιηθούν πληροφορίες για να πιαστούν οι φοροφυγάδες; Σίγουρα ναι. Όμως σε κάθε περίπτωση, η αντιλαϊκή, αντεργατική πολιτική που ακολουθείται όλα αυτά τα χρόνια θα συνεχιστεί. Καμμία αυταπάτη δεν πρέπει να έχουν τα λαϊκά στρώματα πως με τα πρόσθετα πιθανά φορολογικά έσοδα θα λιγοστέψουν έστω και λίγο τα βάσανά τους. Κύριοι, κατά τη γνώμη μας, μάς κοροϊδεύετε με κορώνες περί πάταξης της φοροδιαφυγής, όταν απαραβίαστη αρχή της Ευρωπαϊκής Ένωσης είναι η ελεύθερη κίνηση του κεφαλαίου, αφήνοντας ανέγγιχτες τις offshore, τους φορολογικούς παραδείσους, ανάμεσά τους και κράτη - μέλη της Ευρωπαϊκής Ένωσης, αρκεί, όπως λέτε, να είναι συνεργάσιμα. Γιατί δεν καταργείτε τους φορολογικούς παραδείσους; Σε αυτό το ερώτημα πότε θα απαντήσετε; Διότι, κατά τη γνώμη μας, υπέρτατος νόμος κάθε καπιταλιστικού κράτους και κάθε αστικής κυβέρνησης είναι να προστατεύει με τη νομοθεσία του την καπιταλιστική ιδιοκτησία και τα κέρδη του κεφαλαίου. Ιδιαίτερα μάλιστα αυτή την περίοδο, μετά το Brexit, φοριέται πολύ το παραμύθι για δίκαιη ανάπτυξη, δίκαιη Ευρωπαϊκή Ένωση, χωρίς φορολογικούς παραδείσους. Το μόνο «δίκαιο» είναι ένας ανελέητος ανταγωνισμός μεταξύ των κεφαλαιοκρατών για την αναδιανομή του πλούτου, ένας ανταγωνισμός, μια αναδιανομή, σε βάρος πάντα του λαού. Επομένως, η συγκεκριμένη πολυμερής συμφωνία είναι αποτέλεσμα ανταγωνιστικών συμφερόντων και όχι βούληση κάθαρσης και αφορά απειροελάχιστο τμήμα της φοροδιαφυγής των επιχειρήσεων. Προσπαθείτε να κρύψετε το κύριο, το μέγα σκάνδαλο, κατά τη γνώμη μας. Ποιο είναι αυτό; Ότι είτε ο φορολογημένος είτε ο αφορολόγητος πλούτος είναι ιδρώτας κλεμμένος από τους μόνους παραγωγούς, τους εργαζόμενους, οι οποίοι, κατά τη γνώμη μας, πρέπει αυτό τον πλούτο να τον πάρουν πίσω στα χέρια τους. Είναι οι λαϊκές θυσίες δίχως τέλος αυτές που χρηματοδοτούν τα κέρδη. Δηλαδή, ό,τι κερδίζει, με απλά λόγια, το κεφάλαιο είναι αυτό που χάνει ο εργαζόμενος. Ο εργαζόμενος λαός πρέπει να ξεμπερδεύει με την κοροϊδία περί δίκαιης ανάπτυξης, δίκαιης κατανομής των βαρών στον καπιταλισμό. Η λαϊκή ευημερία είναι, κατά τη γνώμη μας, δυνατή μόνο με το λαό στην εξουσία, ιδιοκτήτη του πλούτου που παράγει, απαλλαγμένου από την κυριαρχία των μονοπωλίων και τις ενώσεις τους. Για όλους τους παραπάνω λόγους, καταψηφίζουμε τη συγκεκριμένη διάταξη. Ευχαριστώ.
Κι εμείς ευχαριστούμε. Τον λόγο έχει ο αρμόδιος Υπουργός, κύριος Τρύφων Αλεξιάδης.
Ευχαριστώ, κύριε Πρόεδρε. Κυρίες και κύριοι Βουλευτές, θα είμαι πολύ σύντομος, διότι καταλαβαίνω τις κοινοβουλευτικές ανάγκες, αν και συζητάμε σήμερα μία πολύ σοβαρή κύρωση, η οποία θα βοηθήσει πάρα πολύ τις ελεγκτικές υπηρεσίες και το κυνήγι της φοροδιαφυγής και του λαθρεμπορίου. Βέβαια, εδώ ακούσαμε την καταπληκτική διατύπωση - η οποία θα φροντίσουμε να διανεμηθεί - ότι «και να κυνηγήσουμε τη φοροδιαφυγή και να αυξήσουμε τα έσοδα από τη φοροδιαφυγή τι όφελος θα έχει ο κόσμος; Θα πάνε στο χρέος!». Υπάρχουν και τέτοιες απόψεις. Εμείς και με αυτές συζητάμε.
Και στο κεφάλαιο.
Και στο κεφάλαιο. Άρα, να μην κυνηγήσουμε τη φοροδιαφυγή, να μην κυνηγήσουμε το λαθρεμπόριο, γιατί μέχρι να έρθει ο σοσιαλισμός, αυτά τα πράγματα πρέπει να μείνουν στο απυρόβλητο. Εν πάση περιπτώσει, σε ό,τι αφορά τα ζητήματα του σημερινού νομοσχεδίου, επειδή στην Επιτροπή Οικονομικών Υποθέσεων διατυπώθηκαν οι απόψεις των άλλων κομμάτων (που δεν έχουν δυνατότητα σήμερα να μιλήσουν) νομίζω ότι υπάρχει μια ευρεία συναίνεση για κάτι το αυτονόητο. Ποιο είναι αυτό; Με το ν.4378/2016, που ψηφίστηκε τον Απρίλιο 2016, ψηφίστηκε η ενίσχυση της συνεργασίας των κρατών - μελών της Ευρωπαϊκής Ένωσης στο πεδίο της αυτόματης ανταλλαγής πληροφοριών. Δηλαδή, ενσωματώσαμε στην ελληνική νομοθεσία την ευρωπαϊκή οδηγία και έτσι δόθηκε αυτή η δυνατότητα, να έχουμε καλύτερες διαδικασίες στα θέματα της αυτόματης ανταλλαγής πληροφοριών. Σε ό,τι αφορά τη συγκεκριμένη κυρούμενη πολυμερή συμφωνία, διευρύνουμε περισσότερο την αυτόματη ανταλλαγή πληροφοριών, δεδομένου ότι ογδόντα τέσσερις δικαιοδοσίες (όπως αναφέρονται σε αυτή) έχουν υπογράψει την πολυμερή συμφωνία για την ανταλλαγή πληροφοριών και ως εκ τούτου αποτελεί ένα επιπλέον εργαλείο στη δράση κατά της φορολογικής απάτης, της φοροδιαφυγής και του λαθρεμπορίου. Εδώ θέλω να επισημάνω ορισμένα χαρακτηριστικά παραδείγματα από τη σελίδα 12, όπου αναφέρονται όλες οι δικαιοδοσίες ή κράτη, όπως η Ανδόρα, η Ανγκουίλα, οι Νήσοι Κέιμαν, το Λιχτενστάιν, το Λουξεμβούργο, το Μονακό, η Ελβετία, οι Νήσοι Φερόες, με αύξοντα αριθμό 28. Γιατί επιμένω στις Νήσους Φερόες; Διότι ακούσαμε πριν από λίγο - αν και λείπει ο κύριος Βουλευτής που το διατύπωσε - ότι «τι κάνετε για τις επιχειρήσεις και τα κεφάλαια που είναι στις Νήσους Φερόες;». Έλεος! Στις σελίδες 12, 13, 14 υπάρχει ένας κατάλογος ογδόντα τεσσάρων χωρών και δικαιοδοσιών - διότι δεν είναι όλες ακριβώς χώρες - με τις οποίες είναι σαφέστατο ότι πλέον θα έχουμε δυνατότητα αυτόματης - όχι γραφειοκρατικής, δηλαδή μετά από αίτηση - ανταλλαγής πληροφοριών, ακριβώς για να κάνουμε καλύτερα τη δουλειά μας.
Ο Παναμάς δεν είναι, όμως, κύριε Υπουργέ.
Είναι μια σειρά από άλλες χώρες. Πρέπει, όμως, να καταλάβουμε ότι όσο υπάρχει ένα συγκεκριμένο διεθνές δίκαιο, δεν μπορεί το ελληνικό Κοινοβούλιο να ψηφίζει διατάξεις με τις οποίες θα επιβάλει φορολογικό δίκαιο σε άλλη χώρα. Κάθε χώρα έχει τις δικές τις διαδικασίες και εμάς ευθύνη μας είναι πώς θα το προσαρμόσουμε αυτό. Με την κύρωση, λοιπόν, αυτή της συμφωνίας για φορολογούμενους, φυσικά πρόσωπα, οντότητες, δηλαδή επιχειρήσεις, καταπιστεύματα, trust κλπ. και ιδρύματα που διαθέτουν εισοδήματα, για παράδειγμα τόκους και μερίσματα ή περιουσιακά στοιχεία στην αλλοδαπή, θα λάβει χώρα έως τον Σεπτέμβριο του 2017 η πρώτη αυτόματη αποστολή πληροφοριών από τη χώρα προέλευσης των εισοδημάτων ή περιουσιακών στοιχείων στη χώρα της φορολογικής κατοικίας. Αυτό από μόνο του, είναι ένα σημαντικό εργαλείο. Διότι, καταλαβαίνετε ότι συνδυαζόμενο με τον αγώνα που κάνουμε για την οικειοθελή αποκάλυψη κεφαλαίων και με την προσπάθεια που γίνεται για διασταυρώσεις θα βοηθήσει πάρα πολύ τις φορολογικές υπηρεσίες. Η αυτόματη αυτή ανταλλαγή πληροφοριών θα πραγματοποιείται κάτω από το πρίσμα της προστασίας των προσωπικών δεδομένων και της διασφάλισης του απορρήτου των πληροφοριών. Κι επειδή διατυπώθηκαν στην Επιτροπή Οικονομικών Υποθέσεων ενστάσεις επί του θέματος, θέλω να σας πω ότι υπάρχει πλήρης συνεργασία του Υπουργείου Οικονομικών με την Αρχή Προστασίας Δεδομένων Προσωπικού Χαρακτήρα. Και δεύτερον, η χώρα μας έχει αξιολογηθεί επιτυχώς και επαρκώς από τον ΟΟΣΑ, ως προς την εμπιστευτικότητα των πληροφοριών και την ύπαρξη επαρκών δομών και υποδομών στο πλαίσιο της κυρούμενης συμφωνίας. Δεν θα μπορούσαμε, άλλωστε, να μπούμε σε αυτές τις συμφωνίες, αν δεν είχε προηγηθεί η αξιολόγηση από τον ΟΟΣΑ. Κλείνοντας για το νομοσχέδιο, λέω ότι η ενσωμάτωση στην ελληνική νομοθεσία του συγκεκριμένου παγκόσμιου προτύπου αυτόματης ανταλλαγής πληροφοριών, όπως αυτό αναρτήθηκε από τον ΟΟΣΑ, ενισχύει τη διασυνοριακή συνεργασία στο πλαίσιο αντιμετώπισης της διεθνούς φοροδιαφυγής και φοροαποφυγής, βελτιώνει τη φορολογική συμμόρφωση και τη διαφάνεια στο διεθνές φορολογικό σύστημα, συμβάλλει στην αύξηση των φορολογικών εσόδων, με άμεση συνέπεια την δυνατότητα άσκησης φορολογικής πολιτικής με κοινωνικό πρόσημο, συνδράμει στην εξεύρεση της φορολογητέας ύλης όπου κι αν αυτή βρίσκεται και διευκολύνει, βεβαίως, το έργο των ελληνικών ελεγκτικών υπηρεσιών. Κυρίες και κύριοι Βουλευτές, έχετε ήδη ενημερωθεί ότι το Υπουργείο Οικονομικών, σε πλήρη συνεργασία της πολιτικής ηγεσίας - διότι δεν είναι υπόθεση Τσακαλώτου, Αλεξιάδη, Πιτσιλή, είναι μια συλλογική προσπάθεια που ξεκινάει από τους απλούς υπαλλήλους και φτάνει σε όλη την πολιτική ηγεσία - προσπαθεί κι έχει απτά αποτελέσματα. Αυτό το οποίο μας έχει επιβάλει ο λαός με τη ψήφο του και το Σύνταγμα με τον όρκο που δώσαμε, προσπαθούμε να το τηρήσουμε στον μέγιστο δυνατό βαθμό. Θα καταθέσω στο ελληνικό Κοινοβούλιο, για να μην υπάρχουν διάφορες φήμες και διάφορες φιλολογίες, στοιχεία γι' αυτή την πορεία. Διότι ο αγώνας κατά τη φοροδιαφυγής, του λαθρεμπορίου και της διαφθοράς έχει συγκεκριμένα και μετρήσιμα αποτελέσματα. Θα καταθέσω, λοιπόν, τα προσωρινά στοιχεία του Σεπτεμβρίου, που δείχνουν ότι για τον μήνα Σεπτέμβριο είμαστε πολύ πιο πάνω από τον στόχο. Για τον μήνα Σεπτέμβριο, ενώ ο στόχος ήταν 4,7 δισεκατομμύρια, οι εισπράξεις του Σεπτεμβρίου είναι 5,512 δισεκατομμύρια. Άρα, είμαστε πολύ πιο πάνω από τον στόχο. Και σε επίπεδο εννιαμήνου, από τα 35,9 δισεκατομμύρια που είχαμε στόχο, είμαστε 1,4 δισεκατομμύρια πάνω από τον στόχο, 37,29 δισεκατομμύρια. Την ίδια περίοδο είμαστε περίπου 300 εκατομμύρια πάνω από τον στόχο στις επιστροφές, ακριβώς επειδή δεν ακολουθούμε την τακτική να κρατάμε τις επιστροφές χαμηλά, για να φαίνονται πολλά τα έσοδα. Κι επειδή θα ακούσουμε και γκρίνια για τα ληξιπρόθεσμα χρέη προς το δημόσιο και το πώς αυτά αυξάνονται, θα σας καταθέσω για τα Πρακτικά και σχετικό πίνακα για το 2016, τη χρονιά δηλαδή που μιλάνε για εκτόξευση πάνω από 1 δισεκατομμύριο κάθε μήνα των ληξιπρόθεσμων και διάφορες άλλες φιλολογίες. Θα σας πω μόνο τρία νούμερα για να μην κουράσω. Στο οκτάμηνο του 2016 τα ληξιπρόθεσμα είναι 5,1 δισεκατομμύρια, τη χρονιά του success story, το 2014, ήταν 7,2 δισεκατομμύρια, το 2015, παρά τα capital controls, που βοηθούσαν την πληρωμή των ληξιπρόθεσμων για ευνόητους λόγους, ήταν 6,3 δισεκατομμύρια. Είμαστε στο ίδιο επίπεδο που ήμασταν το 2013. Δεν περιγράφουμε το δικό μας success story, δεν θριαμβολογούμε. Καταλαβαίνουμε το τι προβλήματα έχουν οι πολίτες και θέλουμε να κάνουμε ό,τι είναι δυνατόν για να προχωρήσουμε στην επόμενη φάση, δηλαδή, στη μείωση των φορολογικών επιβαρύνσεων, στη μείωση των φορολογικών συντελεστών, στη δίκαιη κατανομή των φορολογικών βαρών.
Κλείστε, όμως, κύριε Υπουργέ.
Κλείνω, κύριε Πρόεδρε. Ευχαριστώ πολύ, κύριε Πρόεδρε.
Βεβαίως, απλά επισημαίνω ότι σε όλα όσα είπατε υπάρχει αντίλογος, αλλά δεν είναι της παρούσης.
Κύριε Πρόεδρε, γιατί δεν είναι της παρούσης;
Κύριε Λοβέρδο, η διαδικασία είναι ξεκάθαρη για τη συγκεκριμένη κύρωση. Μόνο οι δύο αντιλέγοντες μιλάνε και ο Υπουργός.
Αλλά και οι Κοινοβουλευτικοί Εκπρόσωποι μπορούν.
Όχι, όχι. Είναι οι δύο αντιλέγοντες και ο Υπουργός. Αυτό που λέτε το κάναμε κατά παρέκκλιση, όταν υπήρχε τροπολογία. Δεν υπάρχει σήμερα.
Ναι, αλλά αυτό…
Κοιτάξτε, έχουμε το κυρίως νομοσχέδιο. Δεν ανοίγω τέτοια «φάμπρικα» τώρα.
Αυτό, όμως, όταν η συμφωνία γίνεται για τη σύμβαση. Όταν ξεφεύγουμε από τη σύμβαση…
Γι' αυτό είπα εγώ στον Υπουργό, κ. Αλεξιάδη, ότι για όλα αυτά υπάρχει αντίλογος.
Αλλιώς δεν έχει νόημα να συμφωνούμε στην επιτροπή.
Αποφασίσαμε κάτι στην Διάσκεψη των Προέδρων. Το κυρίως νομοσχέδιο είναι το επόμενο. Δεν με ενδιαφέρει πόσοι ήσασταν μέσα στην Αίθουσα, αλλά όταν ξεκίνησα ορίστηκε η διαδικασία, ομόφωνα. Και δεν υπήρξε καμμία αντίρρηση. Δεν μπορεί καθ' οδόν να αλλάζει ομόφωνη απόφαση.
Για περιορισμένη συζήτηση.
Συμφωνώ. Επειδή, λοιπόν, ο κ. Αλεξιάδης άνοιξε την κουβέντα ως μη όφειλε - γι' αυτό και του είπα ότι υπάρχει αντίλογος - θα δώσω ένα λεπτό σε όποιον θέλει από το κάθε κόμμα. Τελευταίος θα είστε εσείς, κύριε Λοβέρδο, ως Κοινοβουλευτικός. Τον λόγο έχει ο κ. Δήμας.
Ευχαριστώ, κύριε Πρόεδρε. Ο κύριος Υπουργός αναφέρθηκε στις ληξιπρόθεσμες οφειλές του δημοσίου προς τον ιδιωτικό τομέα. Είπε ότι η χρονιά του 2014 ήταν success story…
Όχι..
Ένα λεπτό, κύριε Υπουργέ, να είμαστε ακριβείς σε αυτά τα οποία λέμε.
Δεν κάνουμε διάλογο. Δεν θα αφήσω να χαλαρώσει η διαδικασία. Κύριε Αλεξιάδη, είδατε τι δημιουργήσατε. Παρακαλώ, κουβέντα. Συνεχίστε, κύριε Δήμα.
Θα ήθελα ο Υπουργός, κ. Αλεξιάδης, εάν έχει την ευγενή καλοσύνη να καταθέσει στη Βουλή την πορεία των ληξιπρόθεσμων οφειλών του δημοσίου προς τον ιδιωτικό τομέα. Πολύ απλά θα επιβεβαιώσει ότι η μείωση από το 2012- όταν παρέλαβε η προηγούμενη κυβέρνηση οι ληξιπρόθεσμες οφειλές ήταν πάνω από 8 δισεκατομμύρια και όταν παρέδωσε ήταν περίπου στα 3 δισεκατομμύρια - άρα μείωσε η Κυβέρνηση Σαμαρά τις ληξιπρόθεσμες οφειλές πάνω από 5 δισεκατομμύρια. Επίσης, να θυμηθούμε, κύριε Αλεξιάδη, ποιες ήταν οι συνθήκες όταν παρέλαβε η προηγούμενη κυβέρνηση. Υπήρχε έλλειμμα στον προϋπολογισμό, με πολύ αρνητικούς ρυθμούς ανάπτυξης. Ενώ σε εσάς παραδώσαμε και πρωτογενές πλεόνασμα και θετικούς ρυθμούς ανάπτυξης το 2014, το μόνο που καταφέρατε ήταν να αυξήσετε τις ληξιπρόθεσμες οφειλές του δημοσίου περίπου κατά 80%. Και τέλος για τη μεγάλη επιτυχία στα φορολογικά έσοδα, να υπενθυμίσω, κύριε Αλεξιάδη, ότι πρώτον πάρα πολύς κόσμος έχει πληρώσει με πιστωτικές κάρτες εφάπαξ τον ΕΝΦΙΑ. Επίσης, τίθεται ένα ζήτημα. Έχετε προϋπολογίσει στο προσχέδιο του κρατικού προϋπολογισμού 2 δισεκατομμύρια για τις ληξιπρόθεσμες οφειλές του δημοσίου, αλλά και για τις εκκρεμείς επιστροφές φόρων. Έχουν, όμως, μειωθεί μόνο κατά 600 εκατομμύρια ευρώ οι ληξιπρόθεσμες οφειλές. Πού πήγαν τα υπόλοιπα…
Κύριε Δήμα, μην ανοίγετε άλλα θέματα. Αυτά, στην κουβέντα για τον προϋπολογισμό.
Θέλω δέκα δευτερόλεπτα, κύριε Πρόεδρε.
Κλείστε παρακαλώ.
Ή έχουν γεννηθεί νέες ληξιπρόθεσμες οφειλές ή πολύ απλά δεν έχουν διοχετευτεί ακόμα στην αγορά. Σε κάθε περίπτωση πάντως, εσείς έχετε αποτύχει.
Κύριε Γάκη, εσάς σας αφήνω τελευταίο - εάν θέλετε - για να συμπυκνώσετε, εφόσον θέλετε να πάρετε τον λόγο. Ο κ. Παναγιώταρος τοποθετήθηκε. Κύριε Λοβέρδο, είπα ότι ως Κοινοβουλευτικός θα κλείσετε. Τον λόγο έχει ο κ. Κουτσούκος, για ένα λεπτό.
Κύριε Πρόεδρε, είπα και στην επιτροπή ότι προφανώς συμφωνούμε με την κύρωση αυτής της πολυμερής σύμβασης συνεργασίας και με το πρότυπο ανταλλαγής πληροφοριών, που δίνει τη δυνατότητα στη χώρα μας να συμμετάσχει σε μία διεθνή προσπάθεια για την πάταξη της φοροδιαφυγής. Και είπα χαρακτηριστικά ότι η προσχώρηση της χώρας μας σε αυτήν την πολυμερή συμφωνία, φέρει την υπογραφή του κ. Χαρδούβελη στις 29-10-2014. Από εκεί και πέρα, λοιπόν, αντί η Κυβέρνηση να αρπάξει αυτήν την ευκαιρία της συμμετοχής μας και της πρωτοβουλίας μας σε μια προσπάθεια για την αντιμετώπιση του φαινομένου της φοροδιαφυγής, έρχεται εδώ κάθε φορά ο κ. Αλεξιάδης και μας βγάζει λόγους για το success story της Κυβέρνησης. Πρέπει να καταλάβουν οι κυβερνητικοί τα όρια της κάθε φορά συζήτησης στο επίπεδο του Κοινοβουλίου. Με τον κ. Αλεξιάδη και την Κυβέρνηση προφανώς θα αντιπαρατεθούμε όταν έρθει η ώρα γι' αυτό το success story, που δεν εδράζεται πουθενά μια και ο λαός στενάζει στα ΑΤΜ και στις αίθουσες των πλειστηριασμών των δικαστηρίων. Ευχαριστώ.
Κύριε Πρόεδρε, ζητώ τον λόγο.
Κύριε Βαρδαλή, τοποθετηθήκατε, αλλά εν πάση περιπτώσει, για ένα λεπτό να απαντήσετε και εσείς σε αυτά που ακούστηκαν. Παρακαλώ να διανεμηθούν στους συναδέλφους αυτά που κατέθεσε ο κύριος Υπουργός. Ορίστε, κύριε Βαρδαλή.
Ευχαριστώ, κύριε Πρόεδρε. Κατ' αρχάς έχει κάθε δικαίωμα ο κύριος Υπουργός να αξιοποιήσει όπως νομίζει αυτός την άποψη του Κομμουνιστικού Κόμματος. Δεν έχει το δικαίωμα, όμως, να διαστρεβλώνει και μάλιστα συνειδητά τη θέση του ΚΚΕ. Θέλω να του θυμίσω απλώς ότι στην τοποθέτησή μας ξεκαθαρίσαμε, πέραν όλων των άλλων, το εξής: Στο ερώτημα αν πρέπει να πιαστεί η φοροδιαφυγή, απαντάμε ξεκάθαρα ναι. Μόνο που ταυτόχρονα λέμε ότι ο εργαζόμενος λαός, τα λαϊκά στρώματα δεν πρέπει να έχουν καμμιά αυταπάτη, διότι το αποτέλεσμα της πάταξης μέρους της φοροδιαφυγής δεν πρόκειται να πάει σε αυτόν. Αυτή είναι η κριτική που κάνουμε στην Κυβέρνηση. Και εδώ, εν πάση περιπτώσει, «ποιεί την νήσσαν». Κύριε Υπουργέ, αυτά τα λεφτά που μαζεύετε, το λέμε ξεκάθαρα, διότι φαίνεται από την πολιτική σας, τα δίνετε σε επιδοτήσεις, φοροαπαλλαγές και διάφορα κίνητρα στο μεγάλο κεφάλαιο. Αυτή είναι η πολιτική σας. Είναι αντιλαϊκή, αντεργατική. Ευχαριστώ, κύριε Πρόεδρε.
Κύριε Μαυρωτά, θέλετε τον λόγο;
Όχι, κύριε Πρόεδρε.
Κύριε Καμμένε, θέλετε να πάρετε τον λόγο για ένα λεπτό;
Ναι, κύριε Πρόεδρε.
Έχετε τον λόγο.
Ευχαριστώ πολύ. Θέλω να θυμίσω στους αξιότιμους συναδέλφους της αντιπολιτεύσεως ότι αυτή η Κυβέρνηση προσπαθεί με πάρα πολλές δυσκολίες να αντιμετωπίσει το ζήτημα των εσόδων και των εξόδων. Δεν ανταγωνιζόμαστε μόνο για το πώς θα μαζευτούν τα χρήματα, αλλά κοιτάμε και πώς δεν θα σπαταλήσουμε τα χρήματα - για πρώτη φορά φαντάζομαι. Και θα ήθελα, εφόσον μας διανεμηθούν τα τεκμηριωμένα στοιχεία του κ. Αλεξιάδη - ευχής έργο θα ήταν - η κάθε Κοινοβουλευτική Ομάδα εγγράφως να μας κάνει παρατηρήσεις, δηλαδή, εάν είναι ορθά ή λάθος ή όποια άλλη παρατήρηση ποιοτική θα είχε πάνω στα νούμερα. Τα νούμερα δεν λένε ψέματα.
Θα τα πείτε αυτά στη συζήτηση στον προϋπολογισμό.
Επειδή θα γίνεται συζήτηση επί αυτών των στοιχείων κατά πόσο εμείς φέραμε πιο πολλά έσοδα και φαίνεται ιστορικά από τους πίνακες. Ευχαριστώ πάρα πολύ.
Δεν ξέρω αν γράφεται μέσα στα χαρτιά που θα σας διανεμηθούν και πόσοι Έλληνες πλήρωσαν με πλαστική κάρτα τα έσοδα του Σεπτεμβρίου, γιατί και αυτό έχει τη σημασία του. Κλείνουμε από τους συναδέλφους αγορητές, εφόσον θέλει να πάρει τον λόγο, με τον κ. Σαρίδη.
Δεν θέλω τον λόγο, κύριε Πρόεδρε.
Ευχαριστώ πολύ. Πάμε τώρα στον κ. Λοβέρδο για δύο λεπτά, ως Κοινοβουλευτικό Εκπρόσωπο.
Κύριε Πρόεδρε, μετά τον κ. Λοβέρδο, για ένα λεπτό θα ήθελα τον λόγο.
Όχι, δεν σας ξαναδίνω τον λόγο. Δεν την ξαναπατώ, κύριε Υπουργέ. Μου ανοίξατε πληγή. Στον προϋπολογισμό θα απαντήσετε. Γιατί δεν μου είπατε ότι θα πείτε αυτά. Μου είπατε ότι θέλετε επί της κύρωσης λίγο παραπάνω χρόνο.
Εγώ ζητάω τον λόγο να μιλήσω. Αν δεν μου τον δώσετε είναι με δική σας ευθύνη.
Εντάξει. Με δική μου ευθύνη θα κλείσω τη συζήτηση, όπως λέει ο Κανονισμός, γιατί τον παραβήκατε και σας άφησα εγώ και φταίω.
Όχι, δεν τον παραβίασα.
Κύριε Λοβέρδο, έχετε τον λόγο για δύο λεπτά. Κάνετε λάθος.
Κύριε Πρόεδρε, και εμένα και τον κ. Μαυρωτά και τον κ. Δημήτρη Καμμένο, έτσι όπως εξελισσόταν η διαδικασία πριν μιλήσει ο Υπουργός, στην αφέλειά του δηλαδή, μας εξυπηρετούσε γιατί έχουμε Εξεταστική Επιτροπή και Επιτροπή Ευρωπαϊκών Υποθέσεων και, όπως ακριβώς το είπατε, ήταν και η Διάσκεψη απολύτως ομόφωνη. Νομίζω ότι εφόσον δεν υπάρχουν τροπολογίες, πάμε με τις διαδικασίες της συνοπτικής κύρωσης του Κανονισμού (111,108 κλπ.). Και έρχεται ο Υπουργός επ' αυτού και αντί να κλείσει τη συζήτηση, την ανοίγει. Και την ανοίγει με πολύ γενικότερο θέμα: την πορεία της κοινωνίας και της οικονομίας. Καλά, πάτε καλά; Η ερώτηση δεν είναι ρητορική, ούτε έχω καμμιά διάθεση να έχω προσωπικό μαζί σας. Είστε καλά, κύριε Υπουργέ, σε πολιτικό επίπεδο; [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Είστε εδώ στην Εθνική Αντιπροσωπεία και κομπορρημονείτε όταν, για να σας δώσω ένα στοιχείο από έναν συνταξιούχο δημόσιο υπάλληλο, το μετοχικό του ταμείο τον Οκτώβριο του 2015 ήταν 96,88 ευρώ, τον Ιούνιο του 2016 ήταν 44,90 ευρώ και εχθές 22 ευρώ; Και έχετε το θράσος να έρχεστε εδώ να κομπορρημονείτε; Τι είναι αυτό που σας εμποδίζει να δεχθείτε ποια είναι η αλήθεια; Ότι, δηλαδή, ή τα έσοδά σας θα πάνε καλά παντί αντικοινωνικώ τρόπω και δεν θα ενεργοποιηθεί ο κόφτης, αλλά θα ματώνει η κοινωνία ή δεν θα πάνε καλά και θα ενεργοποιηθεί ο κόφτης. Είναι μπρος γκρεμός και πίσω ρέμα. Είστε σε θέση να επαίρεστε για το κυβερνητικό έργο; Ως φορομπήχτης και φοροεισπράκτορας ελάτε εδώ να γελάτε, αλλά ως πολιτικό στέλεχος, μέλος μιας Κυβέρνησης που υποσχέθηκε άλλα, πρέπει να αισθάνεστε συστολή, όταν μπαίνετε στην Εθνική Αντιπροσωπεία.
Κύριε Πρόεδρε, ζητώ τον λόγο επί προσωπικού και για να απαντήσω.
Βεβαίως. Πόσο χρόνο θέλετε, κύριε Υπουργέ;
Για δυο λεπτά.
Να ολοκληρώσουν πρώτα οι Κοινοβουλευτικοί και μετά, κύριε Πρόεδρε.
Νόμιζα ότι ολοκλήρωσαν. Εάν δεν έχουν ολοκληρώσει, να ολοκληρώσουν όλοι και μετά.
Όχι, μπορεί να χρειαστεί να πάρουν και άλλοι τον λόγο.
Ναι, αλλά θα ξανανοίξει η συζήτηση.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαπέντε μαθητές και μαθήτριες και δύο εκπαιδευτικοί συνοδοί τους από το 5ο Δημοτικό Σχολείο Ζωγράφου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, θέλετε να μιλήσετε τώρα;
Εάν τελείωσαν οι Κοινοβουλευτικοί Εκπρόσωποι, ναι.
Ναι, αλλά θα ξανανοίξει η συζήτηση.
Κύριε Πρόεδρε, νομίζω ότι…
Εάν ξαναμιλήσει, θα ξανανοίξει η συζήτηση.
Κοιτάξτε, πρέπει να τελειώνουμε.
Κύριε Πρόεδρε, η Έδρα είναι ενιαία. Η Έδρα αρνήθηκε τον λόγο στον Υπουργό και ορθώς, πριν μπείτε στην Αίθουσα.
Δεν το ήξερα αυτό.
Βεβαίως δεν το ξέρατε. Γι' αυτό επιτρέψτε μου να σας το πω.
Εγώ, όμως, έδωσα τον λόγο.
Ο Υπουργός τοποθετήθηκε επί μη θέματος, προκάλεσε κύκλο συζήτησης και εάν επανέλθει, δεν θα τελειώσουμε ποτέ.
Υπήρξε επί προσωπικού θέμα, κύριε Δένδια.
Ελάτε τώρα, ποιο προσωπικό;
Έχω ζητήσει τον λόγο επί προσωπικού, γιατί μου έκανε επίθεση ο κ. Λοβέρδος.
Ωραία, επί προσωπικού να τοποθετηθείτε.
Βεβαίως.
Παράκληση, όμως, να μην προκληθεί ξανά νέος κύκλος συζήτησης, για να προχωρήσουμε. Έχουμε άλλο ένα νομοσχέδιο. Κύριε Υπουργέ, έχετε τον λόγο.
Πρώτα απ' όλα, δεν υπήρχε, νομίζω, άλλος Υπουργός ο οποίος να εισηγήθηκε τόσο σύντομα κάποιο συγκεκριμένο νομοσχέδιο και να έκλεισε. Αντιπαρέρχομαι, όμως, τις επιθέσεις και αναφέρομαι στις επιθέσεις περί αφέλειας. Αντιλαμβάνομαι πλήρως την επίθεση, αλλά απ' αυτούς οι οποίοι με κατηγορούν εμένα για φορομπήχτη και φοροεισπράκτορα και πήραν τον φόρο στα ακίνητα στα 600 εκατομμύρια τον χρόνο και τον πήγαν στα 3,4 δισεκατομμύρια τον χρόνο μάλλον δεν είναι ψόγος, έπαινος είναι. Γι' αυτό και το αντιπαρέρχομαι. Δύο πράγματα να ξεκαθαρίσω, για να μην υπάρχει παρανόηση. Πρώτον, δεν αναφέρθηκα στα χρέη δημοσίου προς τον ιδιωτικό τομέα. Ο πίνακας που έχει μοιραστεί είναι για τα χρέη τα ληξιπρόθεσμα πολιτών και επιχειρήσεων προς τους πολίτες. Δεύτερον, σε ό,τι αφορά την πληρωμή με πιστωτική κάρτα, δεν έχουμε στοιχεία στο Υπουργείο Οικονομικών. Όποιος έχει, ας τα παρουσιάσει. Επειδή διαβάζω δημοσιεύματα, δεν έχουμε τέτοια στοιχεία, ότι πληρώθηκαν οι φόροι με πιστωτικές κάρτες. Εάν κάποιος θεωρεί ότι μέσα στον μήνα Σεπτέμβριο αυξήθηκε τόσο πολύ η πιστοληπτική ικανότητα των Ελλήνων, ώστε πλήρωσαν 5,5 δισεκατομμύρια με πιστωτικές κάρτες, αυτό είναι ένα ευχάριστο νέο για την Κυβέρνηση. Ευχαριστώ πολύ.
Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Πολυμερούς Συμφωνίας Αρμοδίων Αρχών για την Αυτόματη Ανταλλαγή Πληροφοριών Χρηματοοικονομικών Λογαριασμών και διατάξεις εφαρμογής». Ερωτάται το Σώμα: Γίνεται δεκτό το νομοσχέδιο;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς, το νομοσχέδιο του Υπουργείου Οικονομικών: «Κύρωση της Πολυμερούς Συμφωνίας Αρμοδίων Αρχών για την Αυτόματη Ανταλλαγή Πληροφοριών Χρηματοοικονομικών Λογαριασμών και διατάξεις εφαρμογής» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, συνεχίζουμε με το δεύτερο νομοσχέδιο της έτερης συμπληρωματικής ημερήσιας διάταξης. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών, Μεταφορών και Δικτύων: «Σύσταση Αρχής Πολιτικής Αεροπορίας, Αναδιάρθρωση της Υπηρεσίας Πολιτικής Αεροπορίας και άλλες διατάξεις». Το ανωτέρω νομοσχέδιο μετά την απόφαση, την οποία έλαβε η Διαρκής Κοινοβουλευτική Επιτροπή Παραγωγής και Εμπορίου, ύστερα από πρόταση του αρμοδίου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4, του Συντάγματος και το άρθρο 109 του Κανονισμού της Βουλής. Εδώ θα ήθελα να σας υπενθυμίσω ότι σύμφωνα με απόφαση της Διάσκεψης των Προέδρων της Τετάρτης 5 Οκτωβρίου 2016, η συζήτηση επί της αρχής και επί των άρθρων θα ολοκληρωθεί σε μία συνεδρίαση διαρκείας κατ' ανώτατο όριο δέκα ωρών. Κατά συνέπεια προτείνω η συζήτηση και η ψήφιση - εφόσον υπάρξει αίτημα ονομαστικής ψηφοφορίας - να έχουν ολοκληρωθεί μέχρις τις 21.30΄ το αργότερο. Στη συζήτηση μετέχουν οι εισηγητές και οι ειδικοί αγορητές, ο Πρωθυπουργός ή ο αρμόδιος Υπουργός, οι Πρόεδροι των Κοινοβουλευτικών Ομάδων και από ένας εκπρόσωπός τους. Η ομιλία τους περιορίζεται στο μισό του χρόνου που προβλέπεται από τα άρθρα 97 και 103 του Κανονισμού της Βουλής. Προτείνω, επίσης - αν και δεν προβλέπεται από τον Κανονισμό της Βουλής - να λάβουν τον λόγο πέντε ορισμένοι ομιλητές από τον ΣΥΡΙΖΑ, τρεις ορισμένοι ομιλητές από τη Νέα Δημοκρατία και ένας ορισμένος ομιλητής από τον Λαϊκό Σύνδεσμο - Χρυσή Αυγή, ένας ορισμένος ομιλητής από τη Δημοκρατική Συμπαράταξη ΠΑΣΟΚ - ΔΗΜΑΡ, ένας ορισμένος ομιλητής από το Κομμουνιστικό Κόμμα Ελλάδας, ένας ορισμένος ομιλητής από το Ποτάμι, ένας ορισμένος ομιλητής από τους Ανεξάρτητους Έλληνες, ένας ορισμένος ομιλητής από την Ένωση Κεντρώων, καθώς και ένας ομιλητής από τους Ανεξάρτητους Βουλευτές. Τέλος, προτείνω η συζήτηση επί της αρχής και επί των άρθρων να είναι ενιαία. Ως προς τους χρόνους ομιλίας προτείνω οι εισηγητές και οι ειδικοί αγορητές να έχουν χρόνο ομιλίας δώδεκα λεπτά, ο αρμόδιος Υπουργός δεκατρία λεπτά, οι λοιποί Υπουργοί και οι Υφυπουργοί οκτώ λεπτά, ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ, καθώς και ο Πρόεδρος της Κοινοβουλευτικής Ομάδας της Νέας Δημοκρατίας δεκατέσσερα λεπτά oι Πρόεδροι των υπολοίπων Κοινοβουλευτικών Ομάδων δώδεκα λεπτά, οι Κοινοβουλευτικοί Εκπρόσωποι δέκα λεπτά και οι ορισθέντες από τα κόμματα ομιλητές πέντε λεπτά. Συμφωνεί το Σώμα;
Συνεπώς το Σώμα συμφώνησε. Επειδή ο κύριος Υπουργός βρίσκεται στο δρόμο και έχει μπλοκαριστεί, αν δεν έχετε αντίρρηση, να λάβει τον λόγο ο εισηγητής του ΣΥΡΙΖΑ, κ. Καραναστάσης. Ορίστε, κύριε Καραναστάση, έχετε τον λόγο για δώδεκα λεπτά.
Κύριε Πρόεδρε, κυρίες και κύριοι συνάδελφοι, συζητούμε σήμερα ένα νομοσχέδιο που φιλοδοξεί να βάλει σε τάξη, αλλά κυρίως να εκσυγχρονίσει τον τομέα των αερομεταφορών στη χώρα μας. Το παγκόσμιο περιβάλλον των αερομεταφορών συνιστά ένα δυναμικά και ταχύτατα μεταβαλλόμενο πεδίο, μέσα στο οποίο οι λειτουργίες καθορίζονται εν πολλοίς από την εφαρμογή κανονισμών της Ευρωπαϊκής Ένωσης, αλλά και των αποφάσεων της Ευρωπαϊκής Υπηρεσίας για την Ασφάλεια της Αεροπορίας, EASA. Ακριβώς ως συνέπεια των κανονισμών αυτών καθίσταται εμφανής η ανάγκη πλήρους διάκρισης των υπηρεσιών που παρείχε και παρέχει μέχρι σήμερα η σχετική κρατική Υπηρεσία της πατρίδας μας, η γνωστή μας Υπηρεσία Πολιτικής Αεροπορίας, σε σχέση με τον εποπτικό και κανονιστικό της ρόλο, ώστε να μπορέσει να αντιμετωπίσει τις νέες προκλήσεις του υπό διαμόρφωση και στη χώρα μας επιτέλους νέου περιβάλλοντος για τις αερομεταφορές. Η Υπηρεσία Πολιτικής Αεροπορίας, όχι φυσικά με τη σημερινή της μορφή, μετρά περίπου εννιά δεκαετίες ύπαρξης και δραστηριότητας στα αεροπορικά πράγματα της χώρας. Η σημερινή της κατάσταση, αποτέλεσμα πολιτικών των προηγούμενων ετών, οδηγεί στην απαξίωση τόσο της Υπηρεσίας όσο και των αερομεταφορών παρά τις υπεράνθρωπες προσπάθειες των εργαζομένων. Η αποστέρησή της από μέσα και πόρους έχει ως αποτέλεσμα να διακυβεύεται, ακόμη και αυτός ο εθνικός χαρακτήρας του ελέγχου της εναέριας κυκλοφορίας, αλλά και της διαχείρισης των περιφερειακών αερολιμένων σε περιοχές απομακρυσμένες και με δυσκολία πρόσβασης, όπως οι νησιωτικές. Η πρόθεση της πολιτικής των προηγούμενων κυβερνήσεων - και λυπάμαι που το λέω αυτό - ήταν να ιδιωτικοποιήσουν τόσο τον έλεγχο του εναέριου χώρου όσο και τη διαχείριση όλων των αεροδρομίων της χώρας. Αψευδή μάρτυρα των λεγομένων μου αποτελεί η εκχώρηση της διαχείρισης των κρατικών αερολιμένων σε μια ανώνυμη εταιρεία, όπως αποτυπωνόταν στον ν.3913/2011, η λειτουργία της οποίας θα στηριζόταν στην τεκμηρίωση οικονομικής βιωσιμότητας, κάτι το οποίο είναι γνωστό ότι δεν διασφαλίζεται και επομένως θα οδηγούσε σε κλείσιμο τα περισσότερα περιφερειακά αεροδρόμια. Επίσης, πρόθεσή τους ήταν η ιδιωτικοποίηση του παρόχου αεροναυτιλίας στα πρότυπα της Κύπρου, η οποία θα οδηγούσε σε εκχώρηση εθνικής κυριαρχίας και σαφώς σε απολύσεις εργαζομένων. Πρόκειται για τους ίδιους που στη συζήτηση του νομοσχεδίου στην αρμόδια επιτροπή εξέφραζαν τους όψιμους φόβους για απώλεια του εθνικού ελέγχου του FIR Αθηνών και ρωτούσαν αν τη νέα δομή της Υπηρεσίας θα την ελέγχουν οι δανειστές. Σε αντίθεση με την πρακτική των προηγούμενων κυβερνήσεων βρίσκεται η απόφαση της σημερινής Κυβέρνησης να διατηρήσει τον έλεγχο του εναέριου χώρου της Ελλάδος και τα περιφερειακά αεροδρόμια της χώρας υπό δημόσια διαχείριση και να ενισχύσει τη λειτουργία τους, έστω και αν η λειτουργία αυτή δεν είναι πάντα κερδοφόρα. Μια και αναφέρθηκα στη συζήτηση της επιτροπής, να απαντήσω τώρα και στους προβληματισμούς του εισηγητή της Δημοκρατικής Συμπαράταξης για το αν θα διοριστούν στις νέες θέσεις εργασίας που θα προκύψουν, μετακλητοί υπάλληλοι. Όχι, κύριε συνάδελφε. Εμείς δεν ήμασταν και δεν είμαστε σαν κι εσάς. Μου κάνει εντύπωση πώς σε εποχή αυξημένης ανεργίας σπεύδετε προκαταβολικά να δαιμονοποιήσετε τη δημιουργία θέσεων εργασίας. Για να κλείσω με τα της επιτροπής: Κατηγορηθήκαμε ότι με την δήθεν διαπραγμάτευσή μας καθυστερήσαμε και φέραμε το νομοσχέδιο στο «παρά πέντε» με τη διαδικασία του κατεπείγοντος. Τόσο δήθεν ήταν η διαπραγμάτευσή μας, κύριοι συνάδελφοι, ώστε απέτρεψε την εκχώρηση της εθνικής κυριαρχίας, την οποία εσείς είχατε συμφωνήσει; Το ανέφεραν αυτό και οι εκπρόσωποι των εργαζομένων από την ΥΠΑ χθες. Κύριε Πρόεδρε, επανερχόμενος στην ανάπτυξη του περιεχομένου του υπό συζήτηση νομοσχεδίου, σημειώνω ότι η Υπηρεσία Πολιτικής Αεροπορίας σήμερα αντιμετωπίζει προκλήσεις, που έχουν να κάνουν με νέες λειτουργικές παραμέτρους, όπως το νέο πλαίσιο ανταγωνισμού στον κλάδο των αερομεταφορών, με την εγκατάσταση και λειτουργία νέων εταιρειών, η ανάπτυξη υδατοδρομίων, η παροχή εκμετάλλευσης αερολιμένων σε ιδιώτες, η εξέλιξη και η ανάπτυξη συστημάτων μη επανδρωμένων αεροσκαφών, η εξέλιξη συστημάτων αεροναυτιλίας. Ως σήμερα στη χώρα μας ισχύει και εφαρμόζεται το προεδρικό διάταγμα 52/201, πλην όμως δεν καλύπτει πλήρως την λειτουργική, διοικητική και οικονομική ανεξαρτησία της εποπτεύουσας αρχής στην αεροναυτιλία και τα τέλη αερολιμένων ούτε, βεβαίως, τις σύγχρονες απαιτήσεις στις αερομεταφορές. Με το υπό συζήτηση νομοσχέδιο στοχοθετείται και πιστεύουμε ότι επιτυγχάνεται ο πλήρης λειτουργικός, οικονομικός και διοικητικός διαχωρισμός των υπηρεσιών αεροναυτιλίας και τελών αερολιμένων με την σύσταση μιας Ανεξάρτητης Διοικητικής Αρχής και, βεβαίως, η εναρμόνιση με τα διεθνώς ισχύοντα για το Ενωσιακό δίκαιο, καθώς και η λειτουργική με βάση τα νέα δεδομένα στις αερομεταφορές αναδιάρθρωση της ΥΠΑ. Έτσι, με το συζητούμενο νομοσχέδιο αναδιαρθώνεται λειτουργικά και οργανωτικά η υφιστάμενη Υπηρεσία Πολιτικής Αεροπορίας ως αυτοτελή δημόσια υπηρεσία, η οποία πλέον θα αποτελεί φορέα παροχής υπηρεσιών υψηλού επιπέδου. Παράλληλα, συστήνεται η Αρχή Πολιτικής Αεροπορίας ως Ανεξάρτητη Διοικητική Αρχή με αποστολή την άσκηση των ρυθμιστικών και εποπτικών αρμοδιοτήτων. Η Αρχή Πολιτικής Αεροπορίας προορίζεται εξάλλου να αποτελέσει τον ρυθμιστή του οικονομικού περιβάλλοντος, που δημιουργείται μετά τη σύμβαση παραχώρησης για τη διαχείριση των δεκατεσσάρων περιφερειακών αεροδρομίων, αλλά και την πλήρη προσαρμογή της χώρας μας στις ευρωπαϊκές διατάξεις, που διέπουν την λειτουργία του ενιαίου ευρωπαϊκού ουρανού και την χρήση των τελών, που προέρχονται από την αεροναυτιλία και τα αεροδρόμια. Πέραν αυτού, η Αρχή Πολιτικής Αεροπορίας θα αποτελέσει τον θεματοφύλακα της τήρησης των κανονισμών για την ασφάλεια της αεροπορίας και της προστασίας των αερομεταφορών από έκνομες ενέργειες. Με τον τρόπο αυτό επιτυγχάνεται η λειτουργική και οργανωτική διάκριση των ρυθμιστικών και εποπτικών αρμοδιοτήτων από την ήδη λειτουργούσα Υπηρεσία Πολιτικής Αεροπορίας και ανάληψη των αρμοδιοτήτων αυτών από την Αρχή Πολιτικής Αεροπορίας. Στόχος είναι με τον τρόπο αυτό να διασφαλιστεί η άσκηση με τρόπο αδιάβλητο, διάφανο και αντικειμενικό της κανονιστικής και εποπτικής αρμοδιότητας. Εξάλλου, τον ίδιο στόχο, αυτόν της ενίσχυσης των αρχών διαφάνειας και αξιοκρατίας, υπηρετεί και η ριζική αλλαγή του τρόπου τοποθέτησης του διοικητή και των υποδιοικητών και η συγκρότηση του εκτελεστικού συμβουλίου της ΥΠΑ και της Αρχής Πολιτικής Αεροπορίας. Αξίζει, πιστεύω, τέλος, να επισημανθεί ότι εισάγεται η δεσμευτική σύνταξη και παρακολούθηση των προϋπολογισμών και των επιχειρησιακών σχεδίων των δύο αυτών δημοσίων υπηρεσιών, ώστε να υπάρχει ο απαιτούμενος έλεγχος και η διαφάνεια στο κατά πόσον εξασφαλίζονται οι προϋποθέσεις υγιούς ανάπτυξης του αεροπορικού χώρου, δηλαδή, ανάπτυξης της εθνικής μας οικονομίας. Το σχέδιο νόμου διαρθρώνεται σε τέσσερα κεφάλαια. Το πρώτο κεφάλαιο του προτεινόμενου νομοσχεδίου αναφέρεται στη σύσταση, τον τρόπο διοίκησης και τον σκοπό της Ανεξάρτητης Αρχής Πολιτικής Αεροπορίας, της ΑΠΑ. Διασφαλίζεται πλήρως ο λειτουργικός, διοικητικός και οικονομικός διαχωρισμός της αρχής από την παροχή υπηρεσιών αεροναυτιλίας και τους φορείς αεροδρομίων και υδατοδρομίων. Ο διοικητής της και το εκτελεστικό συμβούλιο επιλέγονται με δημόσιες διαδικασίες και με την τελική γνώμη Επιτροπής της Βουλής των Ελλήνων. Στην αρμοδιότητα του Εκτελεστικού Συμβουλίου υπάγεται η γενική εποπτεία και ο έλεγχος της λειτουργίας της Αρχής Πολιτικής Αεροπορίας, στο πλαίσιο της υλοποίησης του επιχειρησιακού πλάνου δράσης, ενώ είναι υπεύθυνο για την εισαγωγή της ευρωπαϊκής νομοθεσίας στη χώρα μας και την προσαρμογή των φορέων της αγοράς σε αυτούς. Η λειτουργία της αρχής συμπληρώνεται με τη Γενική Διεύθυνση Κανονισμών και Εποπτείας, που εποπτεύεται από τον διοικητή και το εκτελεστικό συμβούλιο και στην οποία υπάγονται δεκατέσσερις διευθύνσεις. Στα σχετικά άρθρα του νομοσχεδίου περιγράφονται αναλυτικά οι αρμοδιότητες των διευθύνσεων αυτών, έτσι ώστε να επιτυγχάνεται ο διακριτός ρόλος της εποπτείας από την λειτουργία. Τέλος, οι εποπτικές αρχές της Αρχής Πολιτικής Αεροπορίας συντονίζουν ένα νέο σώμα επιθεωρητών, στο οποίο ενσωματώνονται και οι Επιθεωρητές Αεροδρομίων και Αεροναυτιλίας. Πρέπει να σημειωθεί ότι έχει δοθεί ιδιαίτερη σημασία στο να επιτευχθεί ο αναγκαίος λειτουργικός διαχωρισμός από τον πάροχο υπηρεσιών αεροναυτιλίας, τον Φορέα Διαχείρισης Αεροδρομίων και τον Φορέα Διαχείρισης Δημοσίων Υδατοδρομίων. Προβλέπεται ότι σε κάθε αεροδρόμιο καθίσταται Αεροπορική Αρχή, η οποία ασκεί ρόλο εποπτικό και ρυθμιστικό σε θέματα σχετικά με την εφαρμογή των κανόνων του αεροπορικού δικαίου, όπως αυτοί περιγράφονται στην ελληνική, κοινοτική και διεθνή νομοθεσία. Βασικό σκέλος των αρμοδιοτήτων της αρχής αποτελεί η συστηματική διενέργεια επιτόπιων επιθεωρήσεων ασφάλειας και προστασίας των πτήσεων και του αερολιμένα. Οι υπάλληλοι της αρχής εκτελούν επιθεωρήσεις προς τρίτους φορείς, παραδείγματος χάριν φορείς επίγειας εξυπηρέτησης, αεροπορικές εταιρίες και εταιρίες παροχής υπηρεσιών ασφαλείας, ενώ λαμβάνεται πρόνοια, ώστε να διασφαλίζεται η λειτουργική ανεξαρτησία μεταξύ ελεγχόμενων και ελεγκτή, κατ' εφαρμογήν και της απαίτησης της Ευρωπαϊκής Ένωσης. Σημαντική καινοτομία αποτελεί και η αναδιοργάνωση της Σχολής Πολιτικής Αεροπορίας, γιατί με την αναδιοργάνωση αυτή αποκτά τη δυνατότητα να δημιουργήσει νέες πηγές εσόδων και αναλαμβάνει ενεργό ρόλο σε εξετάσεις και πιστοποιήσεις χειριστών αεροσκαφών και προσώπων που ασχολούνται με την ασφάλεια των αερομεταφορών. Το κεφάλαιο Β΄ του νομοσχεδίου ασχολείται με τα της αναδιάρθρωσης της Υπηρεσίας Πολιτικής Αεροπορίας. Η υπηρεσία διοικείται από τον διοικητή της, στον οποίον υπάγονται η γενική διεύθυνση διοικητικής, οικονομικής και τεχνικής υποστήριξης και μία σειρά από διευθύνσεις και γραφεία, ενώ δημιουργούνται και δύο θέσεις υποδιοικητών: του Υποδιοικητή Φορέα Παροχής Υπηρεσιών Αεροναυτιλίας και του Υποδιοικητή Φορέα Διαχείρισης Αεροδρομίων και Υδατοδρομίων. Με αδιαπραγμάτευτο στόχο την εξασφάλιση καθεστώτος διαφάνειας, συγκροτείται εκτελεστικό συμβούλιο, τα μέλη του οποίου επιλέγονται από τη Διάσκεψη των Προέδρων της Βουλής, κατόπιν εισήγησης του Υπουργού Υποδομών Μεταφορών και Δικτύων. Έχουν πλήρη λειτουργική, διοικητική και οικονομική αυτοτέλεια και δεν υπόκεινται σε έλεγχο από κυβερνητικά όργανα, κρατικούς φορείς ή άλλες διοικητικές αρχές, αλλά μόνο σε κοινοβουλευτικό έλεγχο. Είναι χαρακτηριστικό - και το σημειώνω προς απάντηση αντίθετων σχολίων που ακούστηκαν από τους συναδέλφους στη συνεδρίαση της αρμόδιας επιτροπής - ότι μειώνονται κατά 25% οι διευθύνσεις και τα τμήματα, εξοικονομώντας πόρους και λειτουργικό κόστος από το προηγούμενο δαιδαλώδες μοντέλο δομής, χωρίς να μειώνονται οι θέσεις εργασίας. Αντιθέτως, με την περιγραφή προσοντολογίου συμβατού με τις σύγχρονες ανάγκες θα προκύψουν και νέες θέσεις εργασίας. Με τις διατάξεις του τρίτου κεφαλαίου ρυθμίζονται ειδικά θέματα της ΑΠΑ και της Υπηρεσίας Πολιτικής Αεροπορίας και παρέχεται η ειδική νομοθετική εξουσιοδότηση στον αρμόδιο Υπουργό να προτείνει την έκδοση προεδρικού διατάγματος που θα ρυθμίζει ειδικά θέματα του Οργανισμού της. Επίσης, εισάγονται μεταβατικές διατάξεις νομοτεχνικού χαρακτήρα, ρυθμίζονται θέματα καταβολής του επιδόματος του ν.2682/1999 στους υπαλλήλους της Υπηρεσίας Πολιτικής Αεροπορίας και παρατίθενται οι καταργούμενες διατάξεις. Τέλος, στο τέταρτο κεφάλαιο ρυθμίζονται επείγοντα θέματα μετακίνησης του προσωπικού, με σκοπό την άμεση κάλυψη των αναγκών στελέχωσης με προσωπικό, που θα προκύψει από τη λειτουργία της νέας οργανωτικής δομής του παρόντος νομοσχεδίου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ μισό λεπτό, κύριε Πρόεδρε. Ρυθμίζεται, επίσης, το ζήτημα της υπηρεσιακής κατανομής των υπαλλήλων του κλάδου Ελεγκτών Εναέριας Κυκλοφορίας μετά την απώλεια της ειδικότητας του ελεγκτή. Τέλος, ρυθμίζονται με τα άρθρα 78, 79 και 80, στα οποία ενσωματώνεται η προτεινόμενη τροπολογία του ν.4070/2012: «Ρυθμίσεις ηλεκτρονικών επικοινωνιών, μεταφορών, δημοσίων έργων και άλλες διατάξεις», επείγοντα θέματα της Εθνικής Επιτροπής Τηλεπικοινωνιών και Ταχυδρομείων, καθώς και η παράταση προθεσμίας για την έκδοση προεδρικού διατάγματος για τους όρους και τις προϋποθέσεις κατανομής δαπανών μετακίνησης στα στελέχη των Ενόπλων Δυνάμεων και των Σωμάτων Ασφαλείας. Το εκτιμώμενο ετήσιο κόστος υπολογίζεται περίπου στο ποσό των 250.000 ευρώ και θα βαρύνει αποκλειστικά τον προϋπολογισμό της Εθνικής Επιτροπής Τηλεπικοινωνιών και Ταχυδρομείων. Από τις διατάξεις του παρόντος νομοσχεδίου προκαλείται επιβάρυνση τόσο επί του κρατικού προϋπολογισμού, σε ό,τι αφορά κόστη που προκύπτουν από την αναδιάρθρωση της διοικητικής δομής και το νέο πλαίσιο λειτουργίας της Υπηρεσίας Πολιτικής Αεροπορίας και επί των προϋπολογισμών της Αρχής Πολιτικής Αεροπορίας και της Εθνικής Επιτροπής Τηλεπικοινωνιών και Ταχυδρομείων. Από τις αντίστοιχες δαπάνες, κυρίες και κύριοι συνάδελφοι, μετά την ακρόαση των φορέων στην αρμόδια επιτροπή, θεωρώ ότι καταδείχθηκε με σαφήνεια το γεγονός ότι το νομοσχέδιο καλύπτει επαρκώς το θέμα με το οποίο ασχολείται και βάζει τους κανόνες, που απαιτούνται για τη σωστή λειτουργία του τομέα των μεταφορών. Σας ευχαριστώ.
Κι εγώ ευχαριστώ. Τον λόγο έχει ο εισηγητής της Νέας Δημοκρατίας κ. Κωνσταντίνος Καραμανλής του Αχιλλέα. Λέμε και το πατρώνυμο γιατί είστε δύο.
Ευχαριστώ, κύριε Πρόεδρε. Ο Υπουργός Υποδομών φαίνεται ότι είναι κολλημένος στην κίνηση. Έχουμε τον κ. Αλεξιάδη εδώ, οπότε θα κάνουμε και με αυτόν. Κύριε Πρόεδρε, κύριε Υπουργέ, κυρίες και κύριοι Βουλευτές, για άλλη μία φορά διαπιστώνουμε ότι η Κυβέρνηση επέλεξε να ακολουθήσει την αιφνιδιαστική διαδικασία του κατεπείγοντος, νομοθετεί δηλαδή για άλλη μία φορά με βάση την εξαίρεση και όχι τον κανόνα. Όμως, η αλήθεια είναι ότι γνώριζαν εδώ και αρκετούς μήνες, τόσο η Κυβέρνηση όσο και ο αρμόδιος Υπουργός, ότι θα έπρεπε να έρθει το συγκεκριμένο νομοσχέδιο, το οποίο στην ουσία διαχωρίζει τον επόπτη από τον εποπτευόμενο. Αναμέναμε απλώς να δούμε τον τρόπο, με τον οποίο η Κυβέρνηση θα προσπαθούσε να επιτύχει αυτόν τον στόχο. Ωστόσο, η Κυβέρνηση καθυστέρησε να καταθέσει το νομοσχέδιο και το εισαγάγει με τη διαδικασία του κατεπείγοντος, προκειμένου να αποφύγει για άλλη μία αφορά μία επί της ουσίας συζήτηση. Είναι πλέον φανερό ότι για άλλη μία φορά νομοθετείτε εν κρυπτώ. Εμείς, ως Νέα Δημοκρατία, ήμασταν το κόμμα που προχωρήσαμε στις παραχωρήσεις στη διαχείριση των αεροδρομίων. Εμείς ήμασταν αυτοί, που από την αρχή υπογραμμίσαμε, πως μία τέτοια ενέργεια θα πρέπει να συνοδεύεται από μία κανονιστική και ρυθμιστική υπηρεσία. Στην προσπάθεια αυτή, στην προσπάθεια δηλαδή να δημιουργήσουμε μία σύγχρονη Υπηρεσία Πολιτικής Αεροπορίας, συναντήσαμε πολλά εμπόδια και πολλές αντιδράσεις από συνδικαλιστές που ανήκαν στον ΣΥΡΙΖΑ. Είναι επομένως, θετικό το σημείο - για να πούμε και μερικά καλά λόγια - πως για μία φορά ξεφεύγετε από τις ιδεολογικές σας αγκυλώσεις και αντιλαμβάνεστε την ανάγκη να συσταθεί μία ανεξάρτητη αρχή. Αυτό μας κάνει ιδιαίτερη εντύπωση, διότι γνωρίζουμε κι έχουμε δει τους τελευταίους δέκα πέντε μήνες με τι πάθος και ο αρμόδιος Υπουργός, αλλά και άλλοι Υπουργοί της Κυβέρνησης επιτίθεστε κατά σειρά ανεξαρτήτων αρχών. Ας πάρουμε, όμως, τα πράγματα από την αρχή. Είναι αναγκαία η σύσταση μίας ολόκληρης ανεξάρτητης διοικητικής αρχής αποκλειστικά και μόνο επιφορτισμένη με αυτό το θέμα; Η απάντηση είναι «μάλλον όχι». Υπάρχει πουθενά αλλού στην Ευρώπη ένα τέτοιο μοντέλο; Η απάντηση είναι και πάλι «όχι». Είναι μήπως, όπως μας έχει πει ο Υπουργός, υποχρέωση της ελληνικής πλευράς που πηγάζει από τη συμφωνία παραχώρησης των δέκα τεσσάρων αεροδρομίων; Αυτή τη φορά η απάντηση είναι «όχι». Σε αυτό το σημείο νομίζω ότι είναι καλό να θυμηθούμε ότι ο κύριος Υπουργός πριν από μερικές εβδομάδες προσπάθησε με επικοινωνιακά τεχνάσματα να αποπροσανατολίσει - θα μου επιτρέψετε να πω - την κοινή γνώμη. Εδώ και εβδομάδες όλοι διαβάζουμε τον τύπο με εύσχημο, είναι η αλήθεια, τρόπο ότι υφίσταται ένας πολύ μεγάλος κίνδυνος. Ποιος είναι αυτός ο κίνδυνος; Ο κίνδυνος ότι μπορεί λέει να ιδιωτικοποιηθεί ο πάροχος της αεροναυτιλίας. Την ώρα που αρχίζουν να συσσωρεύονται οι αντιδράσεις έρχεται ο κύριος Υπουργός και προτείνει μια υποτιθέμενη εναλλακτική λύση, τη σύσταση της ανεξάρτητης αρχής, μία λύση που, επαναλαμβάνω, δεν ήταν απαίτηση της FRAPORT, ούτε υπήρξε προαπαιτούμενο στη σύμβαση που έχει υπογράψει η Νέα Δημοκρατία. Σας το θυμίζω αυτό, γιατί για το μόνο που είχε δεσμευτεί η προηγούμενη κυβέρνηση ήταν να συγκροτήσει μέσα στο οργανόγραμμα της ΥΠΑ μία διεύθυνση για την εποπτεία των συμβάσεων των αεροδρομίων. Συνεπώς, καλό είναι αυτές οι απαιτήσεις να ξέρουμε ποιες είναι και να καταλάβουμε ότι δημιουργήθηκαν από τους τελευταίους δεκαπέντε μήνες παρουσίας του ΣΥΡΙΖΑ στα κυβερνητικά έδρανα. Ακόμα και αν κάποιος συμφωνήσει με την ίδρυση μιας ανεξάρτητης αρχής, ο τρόπος που επιλέγετε να το κάνετε είναι εξαιρετικά προβληματικός: μηδαμινός διάλογος με τους φορείς, καμμία ενημέρωση, προσπάθεια αιφνιδιασμού του κοινοβουλίου. Ο λόγος είναι απλός. Τόσο όσον αφορά την υπό σύσταση Αρχή Πολιτικής Αεροπορίας, όσο και στην αναδιάρθρωση που πάτε να κάνετε στην ΥΠΑ, το νομοσχέδιο διέπεται από υδροκεφαλισμό και βρίθει ρουσφετολογικών διατάξεων. Ενώ, δηλαδή, θα μπορούσε κάποιος να πει ότι η σύσταση της ανεξάρτητης αρχής μπορεί να είναι και στη σωστή κατεύθυνση, ο τρόπος με τον οποίο υλοποιείτε αυτή την ανεξάρτητη αρχή είναι εξωφρενικά δαιδαλώδης. Ας δούμε για παράδειγμα τη δομή που θα έχει αυτή η νέα αρχή. Έχουμε το διοικητή, ο οποίος έχει πέντε αυτοτελή γραφεία, έχει μια διεύθυνση, έχει από κάτω ένα εκτελεστικό συμβούλιο, έχει, επίσης, μία γενική διεύθυνση η οποία αποτελείται από έντεκα διευθύνσεις και δυο εποπτικές αρχές. Αν τα βάλουμε αυτά όλα μαζί είναι στην ουσία εξήντα πέντε τμήματα και είκοσι δυο αυτοτελή γραφεία. Όχι μόνο αυτό, αλλά ακόμα και το Γενικό Λογιστήριο του Κράτους δεν δύναται να υπολογίσει τη δαπάνη για όλο αυτό το γραφειοκρατικό οικοδόμημα. Ακόμα, λοιπόν, και αν κάποιος τάσσεται υπέρ της σύστασης μιας ανεξάρτητης αρχής, είναι εμφανές ότι ο τρόπος με τον οποίο το οικοδομείτε είναι στη λάθος κατεύθυνση. Αντίστοιχα, διαπιστώνουμε ότι δημιουργείται και στην ΥΠΑ ένας νέος γραφειοκρατικός μηχανισμός που είναι πραγματικά απίστευτος και μοναδικό στόχο φαίνεται ότι έχει τη δημιουργία αχρείαστων θέσεων εργασίας. Ο Υπουργός, βέβαια, προσπάθησε στην επιτροπή να δικαιολογηθεί επικαλούμενος ότι η τριχοτόμηση των υπηρεσιών είναι κάτι το φυσιολογικό. Είναι, δηλαδή, φυσιολογικό για τον Υπουργό και για την Κυβέρνηση η νέα Υπηρεσία Πολιτικής Αεροπορίας να έχει τρεις οικονομικές υπηρεσίες, τρεις διευθύνσεις ανθρωπίνου δυναμικού και τρεις νομικές υπηρεσίες. Μπορεί να είναι φυσιολογικό για εκείνος, δυστυχώς, όμως, παραβιάζει κάθε κανόνα λογικής. Επιτρέψτε μου να δώσω και μερικά ακόμη παραδείγματα, όπως η συγκρότηση στην ΥΠΑ του εκτελεστικού συμβουλίου ενός οργάνου αμφιβόλου αναγκαιότητας στο οποίο συμμετέχει ο διοικητής, αλλά και τέσσερα εξωτερικά μέλη. Με άλλα λόγια, οι δύο υποδιοικητές δεν θα συμμετέχουν στο εκτελεστικό συμβούλιο της υπηρεσίας στη διοίκηση της οποίας συμμετέχουν, ούτε καν ως μέλη και χωρίς δικαίωμα ψήφου. Χαρακτηριστική περίπτωση, επίσης, έχουμε και το νέο γραφείο συμβούλων του διοικητή που θα στελεχώνεται από πέντε μετακλητούς υπαλλήλους χωρίς να γνωρίζουμε την αναγκαιότητα σύστασης και στελέχωσης ενός τέτοιου γραφείου. Το εντυπωσιακό μάλιστα είναι ότι οι δυο τουλάχιστον θέσεις από τις πέντε θα καλύπτονται από μετακλητούς υπαλλήλους υπό την ιδιότητα του νομικού συμβούλου, την ίδια ώρα που το ίδιο το νομοσχέδιο δημιουργεί τρεις νομικές υπηρεσίες. Άρα με άλλα λόγια, τι κάνει η Κυβέρνηση; Προκειμένου να τακτοποιήσει τους υμετέρους δημιουργεί σωρεία διοικητικών διευθύνσεων και τμημάτων. Την ίδια στιγμή, ενώ αυξάνει τις διοικητικές της υπηρεσίες, μειώνει τις επιχειρησιακές υπηρεσίες από δεκαέξι σε δέκα. Θα θέλαμε να ζητήσουμε από τον κύριο Υπουργό, να μας αναφέρει τις πραγματικές ανάγκες και τις ευρωπαϊκές επιταγές, στις οποίες εδράζεται όλο αυτό το οικοδόμημα. Δεν θα μπορούσα, κλείνοντας, να μην αναφερθώ στην περίπτωση του άρθρου 71 για τις αποκαλούμενες μετατάξεις. Ο Υπουργός στην επιτροπή θα πρέπει να πω ότι εμένα τουλάχιστον δεν με έπεισε για το συγκεκριμένο θέμα. Δεν απαντά, λοιπόν, σε ένα απλό ερώτημα: Γιατί δεν γίνονται οι μετατάξεις μέσω του υπηρεσιακού συμβουλίου; Για ποιον λόγο έχουμε τότε υπηρεσιακά συμβούλια; Βέβαια, ο λόγος που επιλέγεται αυτή η διαδικασία είναι εμφανής και διέπει, άλλωστε, όλη τη φιλοσοφία του νομοσχεδίου. Παράλληλα με όλα τα παραπάνω, δημιουργούνται ερωτηματικά και σε έναν άλλο σημαντικό τομέα, αυτόν που αφορά τα οικονομικά ζητήματα. Δεν αναφέρομαι μόνο στο γεγονός ότι το Γενικό Λογιστήριο του Κράτους δεν μπορεί να υπολογίσει καν το κόστος στον κρατικό προϋπολογισμό, που θα έχει το νέο οργανόγραμμα της ΥΠΑ. Το ερώτημα που προκύπτει αφορά το που πηγαίνουν τα λεφτά του EUROCONTROL. Σε αυτό το θέμα τίθεται ένα σοβαρό ζήτημα, το οποίο σίγουρα θα το βρούμε μπροστά μας. Έχουμε, δηλαδή, ένα νομοσχέδιο που αποσκοπεί από τη μία να είναι σύννομο με τα ευρωπαϊκά δεδομένα και από την άλλη παραβιάζει μια οδηγία, την οδηγία 391/2013, όσον αφορά τη διαφανή διαχείριση των εσόδων από την εναέρια κυκλοφορία, τα οποία πλέον χρηματοδοτούνται κατά προτεραιότητα για τα αεροδρόμια που δεν έχουν ιδιωτικοποιηθεί. Είναι βέβαιο ότι αυτό θα δημιουργήσει πολλά νομικά ζητήματα στο Ευρωπαϊκό Δικαστήριο. Κύριε Πρόεδρε, θα πρέπει να αντιληφθούμε ότι καταθέτοντας τέτοιου είδους νομοσχέδια, τελικά δεν βοηθάμε στην ανάπτυξη της χώρας. Η εικόνα μιας νέας, υδροκέφαλης και γραφειοκρατικής υπηρεσίας πολιτικής αεροπορίας, δεν βοηθά στην οικοδόμηση ενός φορέα, που θα ελέγχει και θα συντονίζει την εναέρια κυκλοφορία και την αεροναυτιλία. Κύριε Πρόεδρε, προσπάθησα να παρουσιάσω τις θέσεις της Νέας Δημοκρατίας λεπτομερώς. Αυτό το οποίο νομίζω πως θα πρέπει να έχουμε στο πίσω μέρος του μυαλού μας είναι ότι εδώ δημιουργείται ένα νομοσχέδιο γραφειοκρατικό, δαπανηρό, παλαιοκομματικό και κυρίως αντιαναπτυξιακό. Ένα νομοσχέδιο που είναι τόσο πρόχειρο στον σχεδιασμό, που παρουσιάζει πλείστα νομικά ζητήματα, όπως αποδεικνύει άλλωστε και η αποκαλυπτική χθεσινή έκθεση της Επιστημονικής Υπηρεσίας της Βουλής. Ένα νομοσχέδιο, που κατά το ήμισυ ακολουθεί μια ευρωπαϊκή λογική και νοοτροπία, συστήνοντας μια ανεξάρτητη αρχή και κατά το άλλο ήμισυ διέπεται από μία σοβιετοκρατούμενη λογική, με πλήρη ρουσφετολογική διάσταση, έναν υδροκεφαλισμό, μια υιοθέτηση δαιδαλωδών οργανογραμμάτων, επικαλυμμένα από μια προσπάθεια τακτοποίησης των ημετέρων. Σε όλα αυτά η στάση της Νέας Δημοκρατίας είναι μία, είναι σαφής και είναι δεδομένη: Δεν συναινούμε σε μικροπολιτικές λογικές του χθες. Είμαστε υπέρ των ουσιαστικών μεταρρυθμίσεων, υπέρ των μεταρρυθμίσεων που αναδεικνύουν τη δυναμικότητα των ελληνικών υπηρεσιών σε ένα πλαίσιο, σύμφωνα με τα ευρωπαϊκά δεδομένα και τις ευρωπαϊκές πρακτικές. Υπό αυτήν τη λογική η Νέα Δημοκρατία καταψηφίζει το νομοσχέδιο τόσο επί της αρχής όσο και επί των άρθρων. Ευχαριστώ πολύ.
Ευχαριστώ κι εγώ, κύριε Καραμανλή. Τον λόγο έχει η εισηγήτρια της Χρυσής Αυγής, κ. Ζαρούλια, για δώδεκα λεπτά.
Ευχαριστώ, κύριε Πρόεδρε. Το παιχνίδι είναι στημένο, τα χαρτιά σημαδεμένα. Δεν αντιπροσωπεύετε το έθνος, παρά την τσέπη σας αποκλειστικά και μόνον. Δεν δίνετε πεντάρα τσακιστή για την ευημερία του ελληνικού λαού. Είστε τύραννοι. Αισθάνομαι την ανάγκη να κάνω πανελλήνια έκκληση, να απευθυνθώ σε όλους τους Βουλευτές, κυρίως στους νέους, που ίσως να μπήκαν στην πολιτική με όνειρα για ένα καλύτερο αύριο για τον τόπο, αλλά κατέληξαν άβουλα πιόνια και νεκροθάφτες των συμπατριωτών μας. Αλήθεια, έχετε ήσυχη τη συνείδησή σας, όταν υπογράφετε τη φτωχοποίηση του ελληνικού λαού και την παραχώρηση της εθνικής μας κυριαρχίας; Κοιμάστε ήσυχα τα βράδια; Οι εικόνες βίας κατά Ελλήνων, συνταξιούχων επί παραδείγματι, δεν σας αγγίζουν; Πρέπει ο καθένας να αναλάβει επιτέλους τις ευθύνες του. Η χώρα διοικείται από ένα συνονθύλευμα εθνικά επικίνδυνων ατόμων. Πουλάνε το νερό και τον αέρα, με ό,τι αυτό συνεπάγεται. Κονομάνε χοντρά από τη μιζέρια που έχουν φέρει στις γειτονιές μας και σε κάθε γωνιά της ελληνικής γης. Αναρωτιέμαι γιατί οι εκπρόσωποι της δικαστικής εξουσίας δεν υπερασπίζονται τον καταστατικό χάρτη της χώρας μας. Γιατί οι θεματοφύλακες της εθνικής μας κυριαρχίας δεν κάνουν το αυτονόητο; Δεν υπάρχει τελικά κανένας που να θέλει να επιβληθεί ο νόμος και το δίκαιο;
Παρακαλώ, ησυχία!
Όλα έχουν ισοπεδωθεί στον βωμό του χρήματος και της απληστίας. Άλλο ένα νομοσχέδιο, λοιπόν, έρχεται με τη διαδικασία του κατεπείγοντος, όπως προστάζουν οι ξένοι αφέντες, με τα «προαπαιτούμενα» για να εκταμιεύσετε τη δόση σας των 2,8 δισεκατομμυρίων ευρώ, που - φευ! - ελάχιστα θα πάνε για το καλό της χώρας. Νομοθετείτε εις βάρος του ελληνικού λαού, εις βάρος του δημοσίου συμφέροντος, με άκρως αντιλαϊκό τρόπο και μας οδηγείτε ακόμη πιο βαθιά στο μνημονιακό σκότος. Τρέχετε να προλάβετε τις προθεσμίες που θέτουν οι δανειστές. Χρησιμοποιείτε τις διαδικασίες του επείγοντος και του κατεπείγοντος κατά κύριο λόγο στα νομοθετήματά σας, προκειμένου να μην υπάρχει ο απαραίτητος χρόνος επεξεργασίας και ενημέρωσης. Δεν είναι δυνατόν ούτε επιτρεπτό να νομοθετείτε εσείς - τρόπος του λέγειν, αφού όλα έρχονται έτοιμα απ' έξω - και εμείς να προσπαθούμε να εξετάσουμε τα εισαγόμενα μέτρα και τις ρυθμίσεις μέσα σε ελάχιστο χρονικό διάστημα. Το έχουμε καταγγείλει πολλές φορές και θα συνεχίσουμε να το κάνουμε. Η βιασύνη δε είναι τέτοια, που στην Έκθεση του Γενικού Λογιστηρίου του Κράτους αναφέρεται κατ' επανάληψη ότι «επί του κρατικού προϋπολογισμού η εν λόγω δαπάνη δεν έχει προσδιοριστεί από το επισπεύδον Υπουργείο» και ότι «το οικονομικό αποτέλεσμα δεν είναι δυνατόν να προσδιορισθεί, διότι δεν εστάλησαν τα σχετικά στοιχεία από το επισπεύδον Υπουργείο». Διερωτώμαι πώς είναι δυνατόν μην έχουν σταλεί τα απαραίτητα στοιχεία δεδομένου ότι θα προκληθεί επιβάρυνση στον κρατικό προϋπολογισμό. Είναι απαράδεκτο το επίπεδο προχειρότητας στο οποίο έχετε φτάσει. Εάν δεν είναι προχειρότητα τότε είναι άγνοια ή ακόμα χειρότερα έλλειψη ενδιαφέροντος. Όπως και αν έχει, όπως και εάν χαρακτηρίσουμε αυτήν την κατάσταση, ένα είναι το σίγουρο: Είστε επικίνδυνοι! Το νομοσχέδιο αυτό αποτελεί εκπλήρωση άλλης μιας μνημονιακής υποχρέωσης, που είναι βασική προϋπόθεση για να προχωρήσει η μεταβίβαση των δεκατεσσάρων περιφερειακών αεροδρομίων στη «FRAPORT». Η διαδικασία της αναδιάρθρωσης της Υπηρεσίας Πολιτικής Αεροπορίας, της ΥΠΑ, με τον διαχωρισμό του κανονιστικού και του ρυθμιστικού πλαισίου, είναι το κλειδί για την απρόσκοπτη εφαρμογή της σύμβασης και της μετάβασης στη νέα εποχή. Η νέα αυτή εποχή σηματοδοτείται από την ιδιωτικοποίηση του ρεύματος, του νερού, από την άνευ όρων παραχώρηση της εθνικής κυριαρχίας σε όλους εν τέλει τους τομείς και την ολοκληρωτική υποδούλωση στους διεθνείς τοκογλύφους, που αποτελούν τους κύριους ρυθμιστές των γενομένων στην πατρίδα μας. Προ ολίγων ημερών ο Υπουργός Υποδομών πήγε στις Βρυξέλλες, για να διαπραγματευτεί τον δημόσιο χαρακτήρα της ΥΠΑ και του παρόχου αεροναυτιλίας και επέστρεψε θριαμβολογώντας και υποστηρίζοντας ότι πέρασε το δικό του. Εχθές στην Επιτροπή είπε ότι είναι υπερήφανος για το αποτέλεσμα των διαπραγματεύσεων. Προφανώς, πρόκειται για τις γνωστές διαπραγματεύσεις που κάνει η παρούσα Κυβέρνηση, όπως και οι προηγούμενες εθνοπροδοτικές, που έχουν καθαρά επικοινωνιακούς στόχους αποπροσανατολισμού και εμπαιγμού του ελληνικού λαού. Βεβαίως, το προσχέδιο αυτού του νομοσχεδίου έχει ήδη εγκριθεί από τους Θεσμούς και εις ό,τι αφορά στα περιφερειακά αεροδρόμια που δεν ιδιωτικοποιούνται, αυτά περνούν στο νέο υπερταμείο αποκρατικοποιήσεων, με τη διαχείρισή τους να παραμένει στην ΥΠΑ, όπως αυτή ορίζεται στο παρόν. Συνοπτικά, το νομοσχέδιο αποτελείται από τέσσερα κεφάλαια και μέσω αυτών των διατάξεων επιχειρείται ο διαχωρισμός της ΥΠΑ σε δύο μέρη, αυτό της ρυθμιστικής και κανονιστικής αρμοδιότητας και αυτό της επιχειρησιακής λειτουργίας. Αναφορικά με το θέμα της αναδιάρθρωσης της Πολιτικής Αεροπορίας, αξίζει να σημειωθεί ότι έχει ξεκινήσει ήδη από την Άνοιξη του 2004, όταν η Ελλάδα συνυπέγραψε μαζί με τους Ευρωπαίους εταίρους της, τη Νορβηγία και την Ελβετία, τον κανονισμό του ενιαίου ευρωπαϊκού οργανισμού, Single European Sky, έναν κανονισμό που ενώ αρχικά προέβλεπε την ελευθερία των αερομεταφορών στον ευρωπαϊκό εναέριο χώρο, τελικά εξελίχθηκε σε έναν κανονισμό διαχείρισης και ελέγχου του ευρωπαϊκού εναερίου χώρου. [[Θόρυβος στην Αίθουσα]] Κύριε Πρόεδρε, αν θέλουν να μιλάνε, μπορούν να περάσουν έξω. Δεν μπορώ να συνεχίσω. Μπορούν να βγουν έξω να μιλήσουν.
Παρακαλώ, κύριε Γιακουμάτο, δεν ακούγεται η εισηγήτρια, μη μιλάτε!
Εγώ φταίω, κύριε Πρόεδρε;
Ναι, εσείς ακούγεστε. Βγείτε έξω στο φουαγιέ να μιλήσετε! Έλεος!
Παρακαλώ, συνεχίστε.
Τα κίνητρα της δημιουργίας αυτού του Κανονισμού ήταν καθαρά πολιτικά και ήταν τα εξής: Οι πιέσεις των οικονομικών συμφερόντων για την ελεύθερη διακίνηση στον ευρωπαϊκό εναέριο χώρο, η προσπάθεια αποδέσμευσης της Ευρώπης από τον Διεθνή Οργανισμό Αεροναυτιλίας και Ασφάλειας και η ενίσχυση του EUROCONTROL, η κεντρική γραφειοκρατική διαχείριση του ευρωπαϊκού εναέριου χώρου και η αποδυνάμωση των κρατών - μελών της Ευρωπαϊκής Ένωσης σε αυτά τα θέματα. Αυτός ο Κανονισμός στην εφαρμογή του, σε συνδυασμό με το νομοσχέδιο που έχουμε σήμερα στα χέρια μας, αναμφισβήτητα, έχει κάποιες επιπτώσεις στον τομέα της εθνικής μας ασφάλειας. Η εθνική - κρατική μέχρι σήμερα - διαχείριση του εναέριου χώρου εξασφάλιζε την άσκηση κοινής πολιτικής των Υπουργείων Εθνικής Αμύνης, Εξωτερικών και Μεταφορών σε ευαίσθητα εθνικά θέματα. Με την είσοδο των ιδιωτών ο εναέριος χώρος δεν θα ελέγχεται από κρατικές υπηρεσίες, αλλά από ιδιωτικές εταιρείες. Αυτή η εξέλιξη αποδυναμώνει επικίνδυνα τις κρατικές αρμοδιότητές μας σε θέματα διαχείρισης εναέριων χώρων. Ιδιαίτερα σε μία περίοδο όπου η προκλητική πολιτική της γείτονος χώρας έχει υπερβεί κάθε όριο με τον Ερντογάν να επιζητεί αναθεώρηση της Συνθήκης της Λοζάνης, σε μία τέτοια συγκυρία, ο έλεγχος του εθνικού εναερίου χώρου μέσω του ελέγχου των αεροδρομίων και της Πολιτικής Αεροπορίας, είτε από τους Γερμανούς μέσω της FRAPORT είτε από τη διοίκηση του νέου υπερταμείου, θα θέσει σε κίνδυνο τα εθνικά συμφέροντα, τα εθνικά κυριαρχικά δικαιώματα και την άμυνα της χώρας. Δεν θα πρέπει να παραβλέπουμε το γεγονός ότι στην ΥΠΑ φθάνουν οι τουρκικές NOTAM και ότι αυτή είναι αρμόδια να απαντήσει, να τις απορρίψει, ή να τις κάνει δεκτές. Μπορούμε, λοιπόν, να αντιληφθούμε ότι αναλόγως των διαθέσεων και επιδιώξεων των Ευρωπαίων θα κριθεί και η τύχη του εθνικού εναέριου χώρου. Θα ήθελα να σταθώ σε ορισμένα σημεία που προκαλούν πολλά ερωτηματικά και αλγεινή εντύπωση, αρχής γενομένης από το άρθρο 1. Ιδιαίτερη μνεία πρέπει να γίνει σε αυτό το άρθρο, καθώς εκεί ορίζεται ότι η υπόσταση αυτής της νέας αρχής ως ανεξάρτητης αρχής απολαμβάνει λειτουργική ανεξαρτησία, διοικητική και οικονομική αυτοτέλεια και επιπλέον, δεν υπόκειται σε έλεγχο από κυβερνητικά όργανα ή άλλη διοικητική αρχή. Στο δε άρθρο 2 ορίζεται πως ο διοικητής υπάγεται ουσιαστικά στον Υπουργό Υποδομών, Μεταφορών και Δικτύων και στις αποφάσεις του. Ένα τόσο σημαντικό τμήμα της διοίκησης και του ελέγχου ενός κράτους, όπως αυτό της αεροπλοΐας, παραδίδεται σε μια ανεξάρτητη και μη ελεγχόμενη αρχή, η οποία πέραν του ρυθμιστικού και λειτουργικού της ρόλου έχει και αυτόν της οικονομικής διαχείρισης του συνολικού χώρου των αερομεταφορών, της αεροναυτιλίας και των αεροδρομίων. Με το άρθρο 65 ρυθμίζονται θέματα σύστασης και διαχείρισης των εσόδων, τα οποία προέρχονται από τα τέλη διαδρομής και τερματικής περιοχής. Η ΥΠΑ καθίσταται υπεύθυνος φορέας για τη διαχείριση: α) του Ειδικού Λογαριασμού 234378/8 του άρθρου 34 του ν.2682/1999: «Διαρρυθμίσεις στη φορολογία των αυτοκινήτων, οχημάτων και άλλες διατάξεις», όπως έχει τροποποιηθεί, με τίτλο «Ε.Δ. - Λογαριασμός τελών διαδρομής, που αποδίδονται από τον EUROCONTROL», στον οποίο θα πιστώνεται το 80% των συνολικών εσόδων που αποδίδονται μηνιαίως από τον Ευρωπαϊκό Οργανισμό για την Ασφάλεια των Πτήσεων και β) του Ειδικού Λογαριασμού 234379/6 του άρθρου 73 του ν.3431/2006 με τίτλο «Ελληνικό Δημόσιο - Προϊόν από τη μεταβίβαση των μελλοντικών εσόδων του Ελληνικού Δημοσίου από τον EUROCONTROL». Επιπλέον, συστήνεται νέος ειδικός λογαριασμός για τις ανάγκες της Αρχής Πολιτικής Αεροπορίας, τα έσοδα του οποίου προέρχονται από τα τέλη διαδρομής και τερματικής περιοχής και αποδίδονται από τον Ευρωπαϊκό Οργανισμό για την Ασφάλεια των Πτήσεων. Η Αρχή Πολιτικής Αεροπορίας θα είναι ο υπεύθυνος φορέας για τη διαχείριση του νέου ειδικού λογαριασμού στον οποίο θα πιστώνεται το 20% των συνολικών εσόδων που αποδίδονται μηνιαίως από τον Ευρωπαϊκό Οργανισμό για την Ασφάλεια των Πτήσεων. Εδώ γεννιούνται τα κάτωθι ερωτήματα: Για ποιον λόγο θα υπάρξει νέος ειδικός λογαριασμός για τις ανάγκες της ΑΠΑ, όπου θα πιστώνεται το 20% των συνολικών εσόδων, που αποδίδονται μηνιαίως από τον Ευρωπαϊκό Οργανισμό για την Ασφάλεια των Πτήσεων; Για τι μεγέθη χρηματικών ποσών πρόκειται; Σε κάθε περίπτωση γιατί να διαχειρίζονται τα ποσά αυτά αρχές με ιδιότυπο νομικό καθεστώς, που παρέχει ανεξήγητη αυτονομία στους χρυσοπληρωμένους μελλοντικούς διοικητές αυτών; Τέλος, με το άρθρο 78 επί της ουσίας δίδεται η εξουσιοδότηση στην Εθνική Επιτροπή Τηλεπικοινωνιών - Ταχυδρομείων να ενεργοποιεί τα τμήματα επιφυλακής των σωμάτων ασφαλείας και των σωμάτων στρατού αν κριθεί αναγκαίο. Μας λέτε, δηλαδή, ότι μία ανεξάρτητη διοικητική αρχή μπορεί να εξουσιάζει και να δίνει εντολές τον ελληνικό στρατό ή την ελληνική αστυνομία. Κατόπιν όλων όσα ανέφερα, καθίσταται σαφές ότι το εν λόγω σχέδιο νόμου καταδεικνύει την πρόθεση των κυβερνώντων της πατρίδας μας για την πλήρη υποταγή ενός ακόμη ζωτικού τομέα της εγχώριας οικονομικής δραστηριότητας στις υποδείξεις για τη συμμόρφωση προς τις οδηγίες της Ευρωπαϊκής Ένωσης. Δεν θα πρέπει, όμως, να παραβλέπουμε ότι ο τομέας της αεροπλοΐας αποτελεί μία ιδιαιτέρως ευαίσθητη και κρίσιμη υπόθεση για την εθνική κυριαρχία ενός ανεξάρτητου και κυρίαρχου κράτους. Η εξασφάλιση της δυνατότητας επαρκούς ελέγχου, άμεσης εποπτείας και αποφασιστικής ρυθμιστικής παρέμβασης του κυρίαρχου κράτους στο λειτουργικό πλαίσιο της αεροπλοΐας στην επικράτειά του, αποτελεί αναγκαία προϋπόθεση, προαπαιτούμενο της εθνικής ανεξαρτησίας του και σε καμμία περίπτωση δεν επιτρέπεται να θυσιαστεί στον βωμό των νεοφιλελεύθερων επιδιώξεων των Βρυξελλών. Κάποτε στην αρχαιότητα οι βάρβαροι ζητούσαν «γην και ύδωρ», όπως συνέβη ακριβώς με το προηγούμενο νομοσχέδιο. Τώρα φαίνεται ότι εκτός από γη και ύδωρ θέλουν και τον αέρα! [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Θα ήθελα να κλείσω την εισήγησή μου, υπενθυμίζοντας σε όλους τους συμπολίτες μας, αλλά ιδίως σε εσάς, την ακροτελεύτια διάταξη του Συντάγματος, την υπεράσπιση του οποίου αδιάλειπτα χρησιμοποιούσατε στον αντιπολιτευτικό σας λόγο στο παρελθόν: Η τήρηση του Συντάγματος επαφίεται στον πατριωτισμό των Ελλήνων, που δικαιούνται και υποχρεούνται να αντιστέκονται εναντίον οποιουδήποτε επιχειρεί να το καταλύσει με τη βία. Σήμερα, η βία έχει τη μορφή των ατελείωτων καταστροφικών μέτρων, κατεπείγοντος χαρακτήρα! Ο Λαϊκός Σύνδεσμος - Χρυσή Αυγή θα καταψηφίσει το εν λόγω νομοσχέδιο ως μια πράξη αντίστασης ενάντια στους ξένους που επιβουλεύονται την πατρίδα μας και ενάντια στους ενταύθα υποτακτικούς τους. Σας ενημερώνουμε ότι θα καταθέσουμε αίτηση για ονομαστική ψηφοφορία για τα άρθρα 1 και 78. Ευχαριστώ.
Ευχαριστώ και εγώ. Παρακαλώ τον κ. Κουτσούκο, ειδικό αγορητή της Δημοκρατικής Συμπαράταξης ΠΑΣΟΚ - ΔΗΜΑΡ, να πάρει τον λόγο. Κύριε Κουτσούκο, έχετε δώδεκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, συζητούμε σήμερα ένα πάρα πολύ σοβαρό θέμα, καθώς το τι θα γίνει με την Υπηρεσία Πολιτικής Αεροπορίας δεν έχει να κάνει μόνο με τα προαπαιτούμενα και την ανάγκη να εκταμιευτεί η δόση των 2,8 δισεκατομμυρίων. Βεβαίως έχει να κάνει και με αυτό και η παρατήρησή μας είναι ότι η Κυβέρνηση κάθε φορά φτάνει τα πράγματα στα άκρα, περνάει δηλαδή πάντα κάτω από τον πήχη, τρέχει μόνη της και βγαίνει δεύτερη - το λέω έτσι, για να γίνει όσο πιο κατανοητό γίνεται - , με δεδομένο ότι αυτή η συζήτηση για το τι θα γίνει με την ΥΠΑ, έχει ξεκινήσει εδώ και σχεδόν έναν χρόνο. Αφήστε που στο παρελθόν έχουν γίνει πολύ σοβαρές συζητήσεις για την ανάγκη διαχωρισμού του αντικειμένου της ρυθμιστικής και εποπτικής αρχής από μια υπηρεσία παροχής υπηρεσιών επιχειρησιακού χαρακτήρα. Η Κυβέρνηση, λοιπόν, σπατάλησε ως συνήθως τον χρόνο και φέρνει τη Βουλή να συζητήσει προ τετελεσμένων σε ένα νομοσχέδιο με κατεπείγοντα χαρακτήρα. Αποδείχθηκε από τη συζήτηση χθες και από την παρουσία των φορέων ότι υπάρχουν πάρα πολύ σοβαρά θέματα για να αντιμετωπισθούν σε ένα τέτοιο νομοθέτημα, που συνδέονται με ανθρώπινες ζωές, με την ασφάλεια των πτήσεων, με τη χωρητικότητα του FIR, ζητήματα που αφορούν και θέματα εθνικής ασφάλειας, πολύ δε περισσότερο τη θέση μας στην ευρύτερη περιοχή της Μεσογείου και των Βαλκανίων. Όλα αυτά δεν μπορούμε να τα συζητούμε με αυτόν τον τρόπο, πολύ δε περισσότερο που η Κυβέρνηση φέρνει ένα νομοθέτημα στο οποίο επιχειρεί να περιγράψει τις διοικητικές δομές δύο υπηρεσιών, όμως χωρίς να είναι βέβαιη. Αυτό φάνηκε και από τις παρεμβάσεις των φορέων - ιδιαίτερα των τεχνικών, ελεγκτών εναέριας κυκλοφορίας, τηλεπικοινωνιακών, ηλεκτρονικών - , ότι δηλαδή αν κατορθώσει να συναρμολογήσει τις υποδομές, τα συστήματα και το ανθρώπινο δυναμικό με τέτοιο τρόπο, ώστε η άσκηση του έργου να είναι αποτελεσματική και τουλάχιστον να βελτιώσει τις παρεχόμενες υπηρεσίες, αν δεν τις χειροτερέψει. Εμείς, κυρίες και κύριοι συνάδελφοι, στα ζητήματα που συνδέονται με αρχές, έχουμε σταθερές απόψεις. Αυτό δεν έχει να κάνει με τι λένε κάθε φορά οι τροϊκανοί, όπως απέδειξε ότι κάνει η Κυβέρνηση. Εμείς στο ζήτημα του ρόλου και της καταστατικής θέσης ρυθμιστικών και εποπτικών αρχών είμαστε πάρα πολύ καθαροί από παλιά, από τότε που κάναμε το ΑΣΕΠ, από τη συνταγματική μεταρρύθμιση του 2001, που τις θεσμοθέτησε, από τη σταθερή μας θέση στην υποστήριξη όλων των ανεξάρτητων αρχών, αυτών που ποδοπατάει καθημερινά η Κυβέρνηση, όπως γίνεται με το ΕΣΡ. Κατά συνέπεια, με βάση αυτή τη θέση, που είναι μία θέση των προοδευτικών, των σοσιαλδημοκρατικών και των κεντροαριστερών δυνάμεων στη χώρα, δεν έχουμε κανέναν λόγο επί της αρχής να είμαστε αντίθετοι με έναν τέτοιο διαχωρισμό. Βεβαίως - εντός εισαγωγικών - «χαιρετίζουμε» την προσχώρηση σε αυτήν τη θέση και του ΣΥΡΙΖΑ κατόπιν, λέει, ηρωικής διαπραγμάτευσης που έκανε ο κύριος Υπουργός. Ποιας ηρωικής διαπραγμάτευσης; Ηρωική διαπραγμάτευση το ότι πέτυχε το αυτονόητο, αυτό δηλαδή που υπάρχει με βάση τους κανονισμούς της Ευρωπαϊκής Ένωσης ως απαραίτητη ανάγκη. Υπάρχουν και άλλες απόψεις, ότι θα μπορούσε η ανεξαρτησία της εποπτικής - ρυθμιστικής αρχής από την επιχειρησιακή δράση να επιτευχθεί εντός της ίδιας υπηρεσίας ή να σχηματιστούν διάφορα άλλα μορφώματα, γενική γραμματεία, ειδική γραμματεία κ.λπ.. Δεν νομίζω ότι αυτά θα είχαν καμμία αποτελεσματικότητα ή θα εξυπηρετούσαν κάποιο στόχο, παρά ενδεχομένως το βόλεμα ορισμένων. Άρα να έχουμε καθαρές θέσεις. Αυτή είναι η θέση μας επί της αρχής. Με βάση αυτή τη θέση επί της αρχής, θα μπορούσε η Κυβέρνηση να εξασφαλίσει και τη δική μας ψήφο, αν νομοθετούσε σωστά και αν δεν επιχειρούσε, μέσα από αυτές τις ρυθμίσεις, να κάνει τακτοποιήσεις για τις οποίες είμαστε αντίθετοι και στις οποίες θα αναφερθώ. Κατά συνέπεια, όταν φτιάχνεις μία ανεξάρτητη αρχή, προφανώς πρέπει να επιλέγεις έναν διοικητή μέσα από τις θεσμοθετημένες διαδικασίες της Βουλής, την Επιτροπή Θεσμών και Διαφάνειας και τη Διάσκεψη των Προέδρων. Αυτό γίνεται με τις διατάξεις που αφορούν την ανεξάρτητη αρχή και δεν έχουμε καμμία αντίρρηση. Είναι ανεξάρτητη αρχή. Να καταλάβει ο κ. Σπίρτζης ποια είναι η διαφορά των ανεξάρτητων αρχών από τις δημόσιες υπηρεσίες. Οι ανεξάρτητες αρχές, σύμφωνα με το Σύνταγμα, αλλά και την Επιστημονική Επιτροπή της Βουλής, υπάγονται στη σφαίρα του δημοσίου συμφέροντος. Τι μας λέτε; Ποιον πάτε να κοροϊδέψετε, ότι δεν είναι ανεξάρτητη αρχή και είναι δημόσια υπηρεσία;
Σε υπουργείο δεν εντάσσεται καμμία ανεξάρτητη αρχή ούτε καμμία ρυθμιστική αρχή.
Δεύτερον, υπάρχουν ορισμένα ερωτήματα για την ίδια την ανεξάρτητη αρχή, κύριε Υπουργέ, που θα καθορίσουν σε ένα βαθμό και τη στάση μας. Δεν μου λέτε, προκύπτει από καμμία σαφέστατη διάταξη ότι ο διοικητής της νέας ανεξάρτητης αρχής θα είναι Έλληνας; Θέλουμε μία διαβεβαίωση στη Βουλή ενώπιον του ελληνικού λαού. Διότι ναι μεν, μπορεί στην επιτροπή που θα επιλέξει και θα καθορίσει την πρότασή σας να έχετε συμβούλους από το EUROCONTROL και από τις άλλες αρμόδιες υπηρεσίες, αλλά πολύ μας προβληματίζει το ποια θα είναι η σύνθεση του Εποπτικού Συμβουλίου όχι μόνο εδώ, αλλά και παραπέρα - και θα αναφερθώ - στην ίδια την Υπηρεσία Πολιτικής Αεροπορίας. Θέλουμε, λοιπόν, μια καθαρή κουβέντα. Διότι, κύριε Υπουργέ, δεν μπορεί να σας έχει κανένας εμπιστοσύνη. Το υπερταμείο, που δέσμευσε την περιουσία του ελληνικού λαού για εκατό χρόνια, το παραδώσατε σε έναν Γάλλο συντηρητικό, συνεργάτη του Σαρκοζί και της Λαγκάρντ. Αυτό προς δόξαν του προοδευτισμού και της «δεύτερη φορά Αριστεράς»! Θέλουμε, λοιπόν, μία καθαρή τοποθέτηση. Από κει και πέρα, προφανώς για τα ζητήματα που συνδέονται με τη δομή της ανεξάρτητης αρχής, δεν μπορούμε να συμφωνήσουμε στο ότι δεν θα μπορούσε να υπάρχει μία πιο λιτή δομή. Δηλαδή σύμβουλοι, γραφεία, δημόσιες σχέσεις, μετακλητοί, ο γνωστός στρατός των μετακλητών που κατακλύζει το δημόσιο με βάση τα κομματικά τους προσόντα; Σιγά! Δεν υπάρχουν στην κοινωνία τόσα παιδιά που έχουν προσόντα και αναγκάζονται να φύγουν στο εξωτερικό και πρέπει να βάλετε με τα ένσημα της αφισοκόλλησης τους μετακλητούς και τους συμβούλους συνεργασίας και στρατηγικής; Έρχομαι τώρα στα ζητήματα που συνδέονται με την ίδια την Υπηρεσία της Πολιτικής Αεροπορίας, όπως τα προσδιορίζει το δεύτερο κεφάλαιο, σκοπός και δομή της Υπηρεσίας Πολιτικής Αεροπορίας. Επαναλαμβάνω και εδώ την ίδια παρατήρηση: Θα έπρεπε, με βάση το προεδρικό διάταγμα που έτσι κι αλλιώς παίρνετε την εξουσιοδότηση να βγάλετε, να δείτε πώς θα συνδυάσετε τη λειτουργία της σημερινής ΥΠΑ - του εξοπλισμού, των συστημάτων και του προσωπικού - και στις δύο νέες υπηρεσίες. Κάποιοι θα μείνουν στην Υπηρεσία Πολιτικής Αεροπορίας, κάποιοι θα πάνε αναγκαστικά στη νέα ανεξάρτητη αρχή. Αυτό δεν μπορεί να γίνει με τον τρόπο που νομοθετείτε τμήματα και διευθύνσεις εδώ. Η παρατήρησή μου είναι η εξής: Η ΥΠΑ είναι πλέον κρατική, δημόσια υπηρεσία. Ενώ από τη μία είσαστε απλόχεροι στο να δημιουργείτε δύο υποδιοικητές - τι τους χρειάζεστε; - γραφεία υποδιοικητών, γραφεία δημοσίων σχέσεων, συμβούλους και παρατρεχάμενους, από την άλλη μεριά υποβαθμίζετε τις υπηρεσίες μεγάλων αεροδρομίων. Αναφέρθηκα χθες - και είπατε ότι θα το διορθώσετε και περιμένουμε τη διόρθωσή σας - στο μεγαλύτερο περιφερειακό αεροδρόμιο της χώρας, που είναι το αεροδρόμιο του Ηρακλείου. Εξυπηρετεί 7.000.000 κόσμο. Το υποβαθμίζετε σε τμήμα. Το κάνετε δημοτικό. Αυτά πρέπει να τα λύσετε. Γιατί αν δεν τα λύσετε εδώ - γιατί ο νόμος έχει ισχύ - σε τρεις μήνες που θα κάνετε τα προεδρικά διατάγματα δεν ξέρω τι διορθώσεις θα κάνετε πάλι και τι παρατηρήσεις θα σας κάνει το Συμβούλιο της Επικρατείας, μιας και το προεδρικό διάταγμα πρέπει να περάσει από εκεί. Τώρα θα μου πείτε, και με το Συμβούλιο της Επικρατείας τα έχετε κάνει λαμπόγυαλο, αλλά αυτή είναι άλλη συζήτηση. Ας μην παρασυρθούμε. Εκείνο που έχει σημασία για την υπηρεσία που συγκροτείτε, τη νέα ΥΠΑ, αγαπητές κυρίες και κύριοι συνάδελφοι και κύριε Υπουργέ, πέραν του ερωτήματος τι θέλουμε τους δύο υποδιοικητές, τι τα θέλουμε όλα αυτά που, κατά τη γνώμη μου, εξυπηρετούν κομματικά συμφέροντα και σκοπιμότητες, είναι τι θέλουμε το εποπτικό συμβούλιο. Υπάρχει δημόσια υπηρεσία που ο διοικητής ή ο γενικός γραμματέας, αυτός δηλαδή που έχει την πολιτική ευθύνη να τη διοικεί, έχει ένα εποπτικό συμβούλιο; Εποπτικό συμβούλιο επέβαλαν οι δανειστές μας στην ανεξάρτητη αρχή που μετατρέψατε, τη Γενική Γραμματεία Δημοσίων Εσόδων, τον πιο σκληρό πυρήνα του κράτους δηλαδή, τον χώρο που κάνατε ανεξάρτητη αρχή με εποπτικό συμβούλιο, για να έχουν λόγο οι ξένοι με συμμετοχή του Επιτρόπου. Πείτε μας: Έχετε κάνει καμμία συμφωνία άτυπη, που θα τη δούμε στην πορεία, σ' αυτό το εποπτικό συμβούλιο πάλι να έχουν ρόλο και λόγο οι δανειστές; Πρέπει να είναι πολύ καθαρό εδώ τι θα ψηφίσουν οι συνάδελφοι της Πλειοψηφίας. Γιατί εμείς δεν πρόκειται να ψηφίσουμε τέτοιες διατάξεις. Τις θεωρούμε πάρα πολύ υποτιμητικού χαρακτήρα. Αν δεν έχουν αυτό τον υποτιμητικό χαρακτήρα, της παράδοσης, δηλαδή, από τη δήθεν περήφανη διαπραγμάτευση που κάνετε, έχουν έναν αχρείαστο χαρακτήρα.. Κυρίες και κύριοι συνάδελφοι, εκείνο, όμως, που μας κάνει να είμαστε επιφυλακτικοί στην ψήφιση επί της αρχής αυτού του νομοσχεδίου, παρ' ότι επιχειρηματολόγησα γιατί από θέση αρχής η Δημοκρατική Συμπαράταξη δεν είναι αντίθετη με τις Ανεξάρτητες Αρχές, είναι η παρατήρηση του Γενικού Λογιστηρίου του Κράτους. Αγαπητοί συνάδελφοι, θα ήθελα να διαβάσετε τι λέει η επιβαλλόμενη από το Σύνταγμα και τον Κανονισμό της Βουλής Έκθεση του Γενικού Λογιστηρίου του Κράτους. Λέει ότι η Κυβέρνηση, που οκτώ μήνες τώρα είχε έτοιμο σχέδιο και το είχε δώσει προς διαβούλευση, ενώ οι συνδικαλιστές μάς είπαν ότι δεν έγινε καμία διαβούλευση, δεν μπόρεσε να δώσει στο Γενικό Λογιστήριο του Κράτους στοιχεία εσόδων και εξόδων αυτής της υπηρεσίας. Πόσα έσοδα έχουμε από το EUROCONTROL; Τόσα. Πού θα πάνε; Ποια θα είναι η δαπάνη ή το όφελος του κρατικού προϋπολογισμού; Αυτό γιατί δεν το κάνατε; Υπάρχει αδυναμία των υπηρεσιών; Δεν μας έδειξε τέτοιο πράγμα χθες ο διοικητής της ΥΠΑ, τον οποίο είχατε φέρει εδώ. H δική μου εμπειρία από το παρελθόν λέει ότι δεν υπάρχει αδυναμία. Άρα υπάρχει σκοπιμότητα. Ποια είναι η σκοπιμότητα να αποφύγετε τον λογαριασμό εσόδων και εξόδων; Αυτό δεν το κατανοούμε. Αν δεν είχατε αυτές τις διατάξεις, αν ήταν διάφανη η νομοθέτησή σας, αν δεν παίρνατε τις εξουσιοδοτήσεις και τις μεταβατικές διατάξεις, προφανώς θα μπορούσαμε και να το ψηφίσουμε. Να σας εξουσιοδοτήσουμε, όμως, για κάτι που θα κάνετε ερήμην της Βουλής, να σας δώσουμε ψήφο για μεταβατικές διατάξεις για να κάνετε κομματικού χαρακτήρα μετατάξεις, χωρίς υπηρεσιακά συμβούλια, χωρίς να διασφαλίζετε ότι οι υπηρετούντες στην ΥΠΑ έχουν προτεραιότητα στις μετατάξεις για να κατοχυρώσετε τα συμφέροντά τους, αυτό δεν μπορούμε να το κάνουμε. Ολοκληρώνω με το εξής: Μην επιχειρήσετε, κύριε Υπουργέ, να μας ξαναπείτε ότι το αποτέλεσμα του νομοθετήματός σας το χαιρετίζουν οι εργαζόμενοι και επάνω εκεί να στηρίξετε την επιχειρηματολογία σας. Διότι αποδείχθηκε ότι αυτούς τους εργαζόμενους τους είχατε κατατρομοκρατήσει όλο το προηγούμενο διάστημα, όταν έβλεπαν ότι δηλαδή εκεί που είχατε σηκώσει τις κόκκινες σημαίες ότι δεν θα παραδώσετε τη ΔΕΗ, την ΕΥΔΑΠ ή την ΕΥΔΑΘ, τις παραδώσατε στο υπερταμείο. Επομένως, είχαν δικαιολογημένους φόβους ότι κάτι τέτοιο θα γίνει και εδώ. Προφανώς δεν έγινε, γιατί το FIR δεν μπορεί να παραδοθεί, αλλά αυτό δεν είναι σημείο για να πανηγυρίζετε. Είναι σημείο να δείτε πώς έχετε καταστεί αναξιόπιστοι ως Κυβέρνηση, που δεν σας εμπιστεύεται κανένας. Κατά συνέπεια, όταν αποφεύγουν προσωρινά τον θάνατο αισθάνονται ευτυχισμένοι. Κυρίες και κύριοι συνάδελφοι, με όλα αυτά είναι φανερή η θετική μας άποψη για το πλαίσιο του νομοθετήματος, ανεξάρτητη αρχή και υπηρεσία, αλλά και οι επιφυλάξεις μας, που δεν μας επιτρέπουν να ψηφίσουμε. Άρα επί της αρχής εμείς θα ψηφίσουμε «Παρών». Ευχαριστώ.
Κι εμείς ευχαριστούμε, κύριε Κουτσούκο. Θα ήθελα να ενημερώσω το Σώμα ότι κατατέθηκαν δύο τροπολογίες από τους Υπουργούς, τον κ. Παρασκευόπουλο και τον κ. Σκουρλέτη. Παρακαλώ να διανεμηθούν στους Βουλευτές. Θα υποστηριχθούν από τους Υπουργούς τώρα.
Πότε κατετέθησαν αυτές;
Τώρα κατετέθησαν.
Σε κατεπείγον νομοσχέδιο τροπολογίες; Πάλι τα ίδια;
Κύριε Πρόεδρε, θα ήθελα τον λόγο.
Κύριε Θεοχαρόπουλε, σας παρακαλώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τρεις εκπαιδευτικοί συνοδοί τους από το 8ο Γυμνάσιο και τις λυκειακές τάξεις του Χαλανδρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Κατσώτης.
Κύριε Πρόεδρε, θα ήθελα τον λόγο για δέκα δευτερόλεπτα για διαδικαστικό θέμα.
Κύριε Κατσώτη, συμφωνείτε να μιλήσει ο κ. Θεοχαρόπουλος;
Συμφωνώ.
Ορίστε, κύριε Θεοχαρόπουλε, έχετε τον λόγο.
Το νομοσχέδιο είναι κατεπείγον. Έρχονται τροπολογίες αυτή τη στιγμή που δεν μπορούμε να τις δούμε. Τουλάχιστον, να έρθουν οι Υπουργοί να τις παρουσιάσουν, αλλιώς να μην γίνουν δεκτές.
Το είπα αυτό, κύριε Θεοχαρόπουλε.
Γιατί μαθαίνω ότι λείπει κάποιος Υπουργός αυτή τη στιγμή. Να μην γίνουν δεκτές.
Ναι, αλλά θα έρθει. Κύριε Κατσώτη, έχετε τον λόγο.
Ευχαριστώ, κύριε Πρόεδρε. Κατ' αρχάς, θέλουμε για μία ακόμη φορά να καταγγείλουμε τη διαδικασία του κατεπείγοντος και αυτή την πρακτική που ακολουθείται, δηλαδή το να έρχονται και τροπολογίες σε αυτή τη διαδικασία. Έχουμε μπροστά μας ένα σχέδιο νόμου που, όπως ειπώθηκε στις Επιτροπές, είναι αποτέλεσμα της μάχης που δόθηκε από την Κυβέρνηση στη διαβούλευση που έκαναν με τους Θεσμούς και με την Ευρωπαϊκή Ένωση. Είναι αποτέλεσμα, δηλαδή, του συμβιβασμού με τις απαιτήσεις για τέτοιες αλλαγές που θα είναι σύμφωνες, όπως λέτε, με τις ευρωπαϊκές οδηγίες και τους κανονισμούς. Τι έρχεται να λύσει αυτό το σχέδιο νόμου; Μήπως έρχεται να ενισχύσει τους όρους και τις προϋποθέσεις αποτελεσματικότερου ελέγχου του εθνικού εναέριου χώρου; Μήπως έρχεται να ενισχύσει την ασφάλεια των πτήσεων, να ενισχύσει με προσωπικό και με τεχνικά μέσα την Υπηρεσία Πολιτικής Αεροπορίας, ώστε να είναι πιο αποτελεσματική στη λειτουργία της και στις υπηρεσίες που προσφέρει στα αεροδρόμια της χώρας; Αλήθεια, τι πρόβλημα υπήρχε με την Υπηρεσία Πολιτικής Αεροπορίας; Γιατί δημιουργείται η Ανεξάρτητη Αρχή Πολιτικής Αεροπορίας; Ενισχύεται η ΥΠΑ ή υποβαθμίζεται; Θα κυριαρχεί η ΑΠΑ και γιατί; Τι ήταν αυτό που κρίθηκε από την Ευρωπαϊκή Ένωση ως μη αντικειμενική στάση της Υπηρεσίας Πολιτικής Αεροπορίας, όπως είπε και ο διοικητής της ΥΠΑ και γέννησε την αναγκαιότητα της Αρχής Πολιτικής Αεροπορίας; Συνδέεται το σχέδιο νόμου με τη νέα στρατηγική της Ευρωπαϊκής Ένωσης για τις αερομεταφορές, με τη θέσπιση νέων κανόνων στον τομέα της Πολιτικής Αεροπορίας; Συνδέεται με τη συζήτηση για ίδρυση Οργανισμού Αεροπορικής Ασφάλειας της Ευρωπαϊκής Ένωσης; Συνδέεται με την προοπτική που συζητείται στην Ευρωπαϊκή Ένωση για μεταβίβαση αρμοδιοτήτων πιστοποίησης, εποπτείας από κάθε κράτος - μέλος της Ευρωπαϊκής Ένωσης σε αυτόν τον οργανισμό που ιδρύεται; Ο διαχωρισμός σε ΑΠΑ και ΥΠΑ δεν αποτελεί τη βάση παραχώρησης τέτοιων δικαιωμάτων; Το σχέδιο νόμου αποτελεί, κατά τη εκτίμησή μας, συνέχεια της αντιλαϊκής πολιτικής της Ευρωπαϊκής Ένωσης, των αποφάσεων για την απελευθέρωση τομέων όπως των μεταφορών, της ενέργειας και άλλων. Αποτελεί συνέχεια της πλήρους συμμόρφωσης της συγκυβέρνησης, η οποία προσαρμόζεται σε αυτές τις αποφάσεις και στις επιλογές του μεγάλου κεφαλαίου. Είναι στην ίδια κατεύθυνση όπως με τα περιφερειακά αεροδρόμια και την ιδιωτικοποίησή τους. Προωθεί τις ιδιωτικοποιήσεις, συμβάλλει στην απελευθέρωση των αερομεταφορών, στη δημιουργία νέων κερδοφόρων πεδίων για τους μονοπωλιακούς ομίλους. Προωθεί το ξεπούλημα της ΥΠΑ, την αφαίρεση αρμοδιοτήτων της, με αποτέλεσμα να υπάρξουν σημαντικές επιπτώσεις στην ασφάλεια των πτήσεων, στο επιβατικό κοινό, αλλά και στα ζητήματα της εθνικής κυριαρχίας, με την υποβίβαση των αναγκών της Πολεμικής Αεροπορίας και της άμυνας της χώρας. Θα επιφέρει, επίσης, μία σειρά από αλλαγές στις εργασιακές σχέσεις, με τη μείωση μεγάλου μέρους των θέσεων εργασίας στο προσωπικό της ΥΠΑ, την αύξηση της ιδιωτικοποίησης, την κατάργηση εργασιακών δικαιωμάτων. Συστήνεται η Αρχή Πολιτικής Αεροπορίας με διορισμό διοικητή, την πρόβλεψη εκτελεστικού συμβουλίου και άλλων οργάνων που θα συντάσσουν τον στρατηγικό και επιχειρησιακό σχεδιασμό σύμφωνα με τα νέα δεδομένα στο περιβάλλον της αγοράς. Η Υπηρεσία Πολιτικής Αεροπορίας θα είναι αρμόδια για την οργάνωση και την ανάπτυξη των υπηρεσιών της αεροναυτιλίας και της διαχείρισης των αεροδρομίων και των υδατοδρομίων. Επίσης, και αυτή θα συντάσσει στρατηγικό και επιχειρησιακό σχεδιασμό με τα δεδομένα, επίσης της αγοράς. Επομένως, οι δύο υπηρεσίες θα λειτουργούν προς όφελος των επιχειρηματικών ομίλων. Η Υπηρεσία Πολιτικής Αεροπορίας είχε σαν αποστολή της να εισηγείται στον Υπουργό το κανονιστικό πλαίσιο που αφορά τη λειτουργία των αεροδρομίων και ταυτόχρονα, να διοικεί, να διαχειρίζεται, να λειτουργεί, να αναπτύσσει, να επεκτείνει, να συντηρεί και να εκμεταλλεύεται τα αεροδρόμια της χώρας και παράλληλα, να εισηγείται στον Υπουργό το κανονιστικό πλαίσιο για την αεροναυτιλία και να παρέχει συγχρόνως τις υπηρεσίες αεροναυτιλίας. Δηλαδή, είχε στην αρμοδιότητά της το νομοθετικό και το επιχειρησιακό έργο. Το σχέδιο νόμου τώρα προσαρμόζεται συνολικά σε ευρωπαϊκούς κανονισμούς, αλλάζοντας την αποστολή της ΥΠΑ. Ταυτόχρονα, τα συνολικά έσοδα από το επιχειρησιακό έργο θα πηγαίνουν στους ιδιώτες. Στο πλαίσιο της πολιτικής της Ευρωπαϊκής Ένωσης περί θέσπισης κοινών κανόνων στον τομέα της Πολιτικής Αεροπορίας συζητείται - όπως προείπα - η ίδρυση του Οργανισμού Αεροπορικής Ασφάλειας της Ευρωπαϊκής Ένωσης με κατάργηση του Κανονισμού 216/2008. Μεταξύ των άλλων η συζήτηση περιλαμβάνει και τη μεταβίβαση αρμοδιοτήτων πιστοποίησης, εποπτείας από τις χώρες - μέλη στον οργανισμό της Ευρωπαϊκής Ένωσης. Το θέμα της αεροπορικής ασφάλειας μπαίνει στη λογική του κόστους και του οφέλους. Η ασφάλεια θα εξαρτάται από την εκτίμηση των κινδύνων. Εισάγεται η ευελιξία στην κανονιστική ρύθμιση της ασφάλειας, η κατάργηση όλων αυτών των ρυθμίσεων που δυσχεραίνουν την επιχειρηματικότητα - όπως λέγεται - με υπερβολικά περιοριστικές απαιτήσεις και πολύπλοκες, χρονοβόρες και κοστοβόρες διαδικασίες. Οι κανόνες ασφάλειας σύμφωνα με τους νέους κανόνες δεν πρέπει να μειώνουν την ανταγωνιστικότητα. Υποτάσσεται η αεροπορική ασφάλεια στις ανάγκες των επιχειρηματικών ομίλων για μεγαλύτερη κερδοφορία. Το συγκεκριμένο νομοσχέδιο, όπως αναφέρει η εισηγητική έκθεση, προσαρμόζεται με τα άρθρα του στην εφαρμογή των κατευθύνσεων της Ευρωπαϊκής Ένωσης, στη λειτουργία του ενιαίου ευρωπαϊκού ουρανού, καθώς και στη συνολική στρατηγική της Ευρωπαϊκής Ένωσης που είναι ακριβώς η στήριξη των μονοπωλιακών ομίλων και της διασφάλισης των νέων δρόμων κερδοφορίας. Ο ισχυρισμός ότι μέσα στην Ευρωπαϊκή Ένωση με την ολοκλήρωση της ενοποίησης, με κοινή πολιτική σε όλους τους τομείς, διασφαλίζεται η σταθερότητα και η εγγύηση της εθνικής κυριαρχίας αποδείχθηκε ότι είναι ένα παραμύθι. Αλήθεια, πώς κρίνετε τις ίσες αποστάσεις που κράτησε η Ευρωπαϊκή Ένωση στις δηλώσεις Ερντογάν που αμφισβήτησε τη Συνθήκη της Λωζάνης, δηλαδή τα σύνορα της χώρας, καθώς και το τσαμικό ζήτημα που έθεσε ο Επίτροπος της Ευρωπαϊκής Ένωσης; Δεν αποδεικνύει ότι η Ευρωπαϊκή Ένωση και το ΝΑΤΟ είναι δυνάμεις αστάθειας και πολέμου; Αυτοί δεν αλλάζουν εξάλλου τα σύνορα με το αίμα των λαών; Είναι δυνάμεις αστάθειας και πολέμου. Υπηρετούν τις ανάγκες των μονοπωλιακών ομίλων. Το σχέδιο νόμου έρχεται να ενισχύσει αυτή τη στρατηγική της Ευρωπαϊκής Ένωσης συνολικά. Μετά την παραχώρηση των αεροδρομίων που θα γίνει - όπως ειπώθηκε - στις αρχές του 2017 ο διοικητής της ΥΠΑ θα κρίνει, κύριε Υπουργέ, με απόφασή του το εάν υπάρχει πλεονάζον προσωπικό στην Υπηρεσία Πολιτικής Αεροπορίας. Και μέσα σε έξι μήνες - όπως προβλέπεται - πρέπει αυτό να μεταφερθεί σε υπηρεσίες του ευρύτερου δημόσιου τομέα. Η στελέχωση της Αρχής Πολιτικής Αεροπορίας - που ιδρύετε με το παρόν σχέδιο νόμου - προβλέπεται να γίνει με μετατάξεις από άλλους φορείς. Δεν διασφαλίζεται από το σχέδιο νόμου ότι θα παραμείνουν οι εργαζόμενοι της ΥΠΑ, οι οποίοι μπορούν να στελεχώσουν την Αρχή Πολιτικής Αεροπορίας. Δεν προβλέπεται μέσα από το σχέδιο νόμου. Επίσης, κύριε Υπουργέ, με το παρόν σχέδιο νόμου καταργείτε την παράγραφο 2 του άρθρου 26 του ν.3913/2011 που διασφάλιζε διευκολύνοντας τις δεξιότητες και ικανότητες των ιπτάμενων χειριστών. Μπορούσαν να πάρουν άδεια άνευ αποδοχών. Είναι εδώ, διαμαρτύρονται και θέλουν να σας δουν κιόλας. Θέλουν να κάνετε νομοτεχνική βελτίωση. Θέλουν να κάνετε ακριβώς το αντίθετο απ' ό,τι κάνετε. Να διατηρήσετε την παράγραφο 2 του άρθρου 26 και να καταργήσετε το τελευταίο εδάφιο - εσείς το αφήνετε - με το οποίο περικόπτεται το επίδομα EUROCONTROL που το έπαιρναν και αυτοί. Και σήμερα το κόβετε απ' αυτούς. Θέλουν, λοιπόν, να κάνετε το ακριβώς αντίθετο με νομοτεχνική βελτίωση και εμείς σας καλούμε αυτό να το διορθώσετε. Το νομοσχέδιο κατά την εκτίμησή μας υπηρετεί την πλήρη απελευθέρωση των αερομεταφορών και των υπηρεσιών που συνδέονται με αυτές. Βάζει τις βάσεις της ιδιωτικοποίησης, με ό,τι αυτό σημαίνει για τα ζητήματα που αναδείξαμε παραπάνω, όπως της εθνικής κυριαρχίας, της ασφάλειας των πτήσεων, του ελέγχου του εθνικού εναερίου χώρου, της αύξησης του κόστους για τους επιβάτες, καθώς και για τα εργασιακά, ασφαλιστικά δικαιώματα των εργαζομένων στην ΥΠΑ τα οποία δεν διασφαλίζονται. Με βάση αυτά ως ΚΚΕ ζητήσαμε στην επιτροπή αλλά ζητάμε και τώρα την απόσυρση αυτού του νομοσχεδίου. Να παραμείνει στην αποκλειστική αρμοδιότητα του ελληνικού κράτους η ΥΠΑ, για τη διασφάλιση της εθνικής κυριαρχίας και της αποτελεσματικής ασφάλειας των πτήσεων. Θέση μας είναι ότι η Υπηρεσία Πολιτικής Αεροπορίας πρέπει να είναι ενιαία, δημόσια, να συμπεριλαμβάνεται και η αεροναυτιλία με όλα τα αεροδρόμια στη δύναμή της και όλες τις αρμοδιότητες. Η ΥΠΑ να είναι ενταγμένη σε έναν ενιαίο φορέα αερομεταφορών, που θα έχει ως αποστολή την εξυπηρέτηση των λαϊκών αναγκών και όχι την κερδοφορία των μονοπωλιακών ομίλων. Με βάση αυτά καταψηφίζουμε το σχέδιο νόμου επί της αρχής και επί των άρθρων.
Ευχαριστώ, κύριε Κατσώτη. Τον λόγο έχει ο κ. Παπαγγελόπουλος, Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, για να υποστηρίξει την τροπολογία του Υπουργείου Δικαιοσύνης που αφορά συμπλήρωση των διατάξεων του ν.3213/2003 σχετικά με τις δηλώσεις περιουσιακής κατάστασης.
Κύριε Υπουργέ, να αναφερθείτε και στο κατεπείγον. Ποια είναι η ανάγκη για την έκτακτη διαδικασία;
Βεβαίως, κύριε Βορίδη. Ευχαριστώ πολύ, κύριε Πρόεδρε. Κατ' αρχάς να διευκρινίσω ότι η παρούσα τροπολογία κατατίθεται μετά από αίτημα της Επιτροπής Ελέγχου Πόθεν Έσχες της Βουλής, για να διευκολυνθεί ο έλεγχος των περιουσιακών καταστάσεων. Στην τροπολογία αυτή στην περίπτωση γ΄ της παραγράφου 1 του άρθρου 2 του ν.3213/2003 προστίθεται εδάφιο ως ακολούθως: «Ειδικότερα τα πρόσωπα που ελέγχονται υποχρεωτικά, σύμφωνα με άρθρο 3Β παράγραφος 2 του παρόντος νόμου και το άρθρο 7Α παράγραφος 3 περίπτωση γ΄ στοιχεία αα΄ έως ζζ΄ του ν.3691/2008 επισυνάπτουν στη δήλωση αντίγραφα των αναγκαίων εγγράφων, από τα οποία προκύπτει η δηλούμενη περιουσιακή κατάσταση, όπως αυτά θα εξειδικευθούν στην Απόφαση του Προέδρου της Βουλής και την κοινή υπουργική απόφαση, η έκδοση των οποίων προβλέπεται στην παράγραφο 2 του άρθρου 2 του ν.3213/2003». Με την προτεινόμενη ρύθμιση αυτό σκοπείται μόνο για τα πρόσωπα των οποίων οι δηλώσεις περιουσιακής κατάστασης αναφέρονται στα άρθρα που διάβασα προηγουμένως, δηλαδή, τα πρόσωπα που ελέγχονται από την Επιτροπή Πόθεν Έσχες της Βουλής και από τη Μονάδα Ελέγχου Δηλώσεων Περιουσιακής Κατάστασης. Με αυτόν τον τρόπο και, όπως είπα, μετά από αίτημα της Επιτροπής Ελέγχου Πόθεν Έσχες της Βουλής, επιχειρείται να εξασφαλιστεί η μέγιστη δυνατή διαφάνεια και η επιτάχυνση του ελέγχου των υποχρεωτικώς ελεγχομένων προσώπων, κατά παρέκκλιση των διατάξεων που προβλέπουν τον έλεγχο για τα μη υποχρεωτικά ελεγχόμενα πρόσωπα. Το κατεπείγον συνίσταται στο ότι η υποβολή δηλώσεων πόθεν έσχες ήταν από 1ης Οκτωβρίου. Πάλι για λόγους διαδικαστικούς παρατάθηκε η έναρξή της στις 15 Οκτωβρίου, άρα έπρεπε να ψηφιστεί αυτό σήμερα, για να προλάβουμε την ημερομηνία ενάρξεως της διαδικασίας. Ευχαριστώ πολύ.
Κύριε Πρόεδρε, ζητώ τον λόγο.
Κύριε Κουτσούκο, τι θέλετε;
Επιτρέψτε μου. Είμαι εισηγητής.
Θέλετε να μιλήσετε για την τροπολογία;
Θέλω να ρωτήσω κάτι τον κύριο Υπουργό γιατί προφανώς δεν θα κάτσει μέχρι το τέλος της συζήτησης.
Έχετε τον λόγο.
Κύριε Υπουργέ, εάν κατάλαβα καλά, γιατί δεν πρόλαβα να τη μελετήσω, με αυτήν τη ρύθμιση που μόλις κατατέθηκε έρχεστε να διορθώσετε αυτό που εσείς νομοθετήσατε όταν βάλατε την ουρά στα σκέλια επειδή πήραμε χαμπάρι ότι δώσατε τη δυνατότητα στους πολιτικούς να έχουν offshore. Και αναγκαστήκατε να φέρετε εδώ μία ρύθμιση για την οποία έλεγε ο Πρωθυπουργός από το Βήμα της Βουλής ότι είναι πολύ αυστηρή και τώρα τρέχουν να κρυφτούν κάποιοι. Εάν πρόκειται περί της διόρθωσης, λοιπόν, της δικής σας νομοθετικής παρέμβασης που έγινε μετά τις offshore, θέλουμε να έχουμε μία εξήγηση. Διότι έτσι όπως είναι γραμμένο κανένας δεν το καταλαβαίνει. Θέλω στη Βουλή να πείτε, για να ξέρουν οι συνάδελφοι τι θα ψηφίσουν. Αυτή ήταν η διευκρινιστική μου ερώτηση, κύριε Πρόεδρε.
Κύριε Υπουργέ, έχετε τον λόγο.
Πρώτον, κύριε Πρόεδρε και κυρίες και κύριοι, θέλω να πω ότι δεν έχω ουρά και ως εκ τούτου δεν μπορώ να τη βάλω στα σκέλια μου.
Η Κυβέρνηση, όχι εσείς.
Και η Κυβέρνηση. Δεν ξέρω κανένα κυβερνητικό στέλεχος ή οποιοδήποτε μέλος της Βουλής να έχει ουρά.
Πολύ μεγάλη μάλιστα.
Τώρα ως προς την ουσία, μάλλον προλάβατε και βρήκατε ένα άλλοθι για να επικαλεστείτε στη συνέχεια μετά απ' αυτά που θα πω. Είπατε ότι δεν προλάβατε να τη διαβάσετε. Αυτό ακριβώς έγινε. Δεν αφορά αυτό το πράγμα, αφορά τα σχετικά δικαιολογητικά που πρέπει να τίθενται υπ' όψιν της επιτροπής για να ελέγξει, δηλαδή, συμβόλαια.
Πώς θα είναι αυτά τα έγγραφα;
Θα είναι μηχανογραφημένη η δήλωση τώρα. Όλα αυτά τα προηγούμενα χρόνια έχουν υποβληθεί άπαξ, ενώ τώρα που θα υποβληθούν μηχανογραφικά είναι για τη διευκόλυνση του ελέγχου. Όπως σας είπα, αυτό δεν είναι της Κυβέρνησης, είναι αίτημα της επιτροπής ελέγχου. Δεν είναι δική μου πρωτοβουλία. Τελειώνω, λέγοντας ότι ελπίζω να μην αποκτήσω ποτέ ουρά, ώστε να τη βάζω στα σκέλια. Όμως, και αν είχα ουρά, δεν συνηθίζω να το βάζω στα πόδια. Ευχαριστώ.
Το βάλατε πάντως…
Ευχαριστώ, κύριε Υπουργέ. Κύριε Δένδια, έχετε τον λόγο.
Κύριε Πρόεδρε, διαβάζοντας, όπως όλοι, εκ του προχείρου το κείμενο της τροπολογίας που κατέθεσε ο κύριος Υπουργός, πράγματι προκύπτει ότι αυτό το οποίο προσθέτει είναι το εξής, την υποχρέωση υποβολής αναγκαίων εγγράφων, από τα οποία να προκύπτει η δηλούμενη περιουσιακή κατάσταση. Πράγματι, αυτό γίνεται επιπλέον της φορολογικής δήλωσης και του Ε9 που κατετίθετο. Αυτό το οποίο εγώ θα έλεγα, κύριε Υπουργέ, είναι να μας εξηγήσετε πόσο επείγον είναι στην πράξη. Και να σας πω γιατί. Αυτό το οποίο είχε συμβεί με όλες αυτές τις ιστορίες του «πόθεν έσχες» είναι να επισωρεύουμε συνεχώς υποχρεώσεις, οι οποίες στο τέλος απολήγουν σε αδιέξοδο και ουδείς έλεγχος γίνεται. Δεν θα είχε έννοια, λοιπόν, αυτό να το συζητήσουμε μέσα στο επόμενο νομοσχέδιο με την κανονική διαδικασία; Η Νέα Δημοκρατία κατ' αρχάς, σας λέω εκ των προτέρων, σε οτιδήποτε αφορά τη διαφάνεια είναι απολύτως θετική και μπορούμε να σας το ψηφίσουμε. Όμως, το να έρχεται με μία επείγουσα τροπολογία, ξαφνικά, χωρίς να καθίσουμε να το δούμε, χωρίς να το βάλουμε στο πλαίσιο, χωρίς να μας διευκρινίσει, εάν θέλετε, και η αρμόδια επιτροπή το πλαίσιο ελέγχου και πώς θα τη διευκολύνει νομίζω ότι είναι πρωθύστερο. Νομίζω ότι μετά από μία εβδομάδα, εν πάση περιπτώσει, δεν χάλασε ο κόσμος και μπορούμε να το φέρουμε κανονικά μέσα στο νομοσχέδιο. Σ' αυτήν την περίπτωση, θα μπορούσατε να έχετε την ψήφο μας. Σε άλλη περίπτωση εμείς θα πάμε στο «παρών».
Κύριε Δένδια, κυρίες και κύριοι Βουλευτές, δεν ξέρω εάν ήσασταν στην προηγούμενη Διάσκεψη Προέδρων προχθές, όπου ετέθη αυτό το θέμα και έγινε έκκληση από την κ. Χριστοδουλοπούλου το ταχύτερο δυνατό να γίνει κάποια τροπολογία, ούτως ώστε να μπορέσει να προχωρήσει η διαδικασία του «πόθεν έσχες». Δεν ξέρω εάν ήσασταν εκεί και γι' αυτό σας δίνω αυτήν την πληροφορία. Κύριε Υπουργέ, έχετε τον λόγο.
Συμφωνώ και εγώ με τον κ. Δένδια ότι η συγκέντρωση εγγράφων μάλλον δυσκολεύει τον έλεγχο, παρά τον διευκολύνει. Όμως, εδώ επειδή είναι η πρώτη φορά που θα εφαρμοστεί η ηλεκτρονική υποβολή του «πόθεν έσχες», τα θέλουν οι ελεγκτικοί μηχανισμοί και ειδικά η επιτροπή ξεπλύματος «μαύρου» χρήματος, για να μπορέσει να συγκεντρώσει για πρώτη φορά στη βάση δεδομένων αυτά τα χαρτιά. Επιπλέον, το κατεπείγον, όπως είπα και πριν σε ερώτηση του κ. Βορίδη, είναι επειδή στις 15 Οκτωβρίου αρχίζει η υποβολή «πόθεν έσχες» και θέλουμε να προλάβουμε αυτό το πράγμα.
Δεν έχετε άλλη εβδομάδα;
Απ' ό,τι μου είπαν, δεν έχει.
Κύριε Πρόεδρε, παρακαλώ τον λόγο.
Κύριε Δένδια, έχετε τον λόγο.
Κύριε Πρόεδρε, δέχομαι τη δήλωση του κυρίου Υπουργού. Είναι 7 Οκτωβρίου πράγματι και δεν προλαβαίνει να έρθει την άλλη εβδομάδα. Θα σας το ψηφίσουμε, κύριε Υπουργέ.
Ευχαριστώ. Προχωρούμε με την επόμενη ειδική αγορήτρια, που είναι η κ. Μάρκου από το Ποτάμι. Κυρία Μάρκου, έχετε τον λόγο για δώδεκα λεπτά.
Ευχαριστώ πολύ, κύριε Πρόεδρε. Το σημερινό νομοσχέδιο έρχεται από την Κυβέρνηση ως μέρος των προαπαιτούμενων ενεργειών για την καταβολή της επόμενης υποδόσης. Παρ' όλο που η Κυβέρνηση γνώριζε εδώ και μήνες ότι πρέπει να ολοκληρωθεί, ήρθε τελικά μέσα στη νύκτα και με τη διαδικασία του κατεπείγοντος, γιατί πρέπει να έχει ψηφιστεί μέχρι τη Δευτέρα. Ήδη, λόγω και του τρόπου που κατατέθηκε αιφνιδιαστικά, οι ελεγκτές εναέριας κυκλοφορίας έχουν εξαγγείλει απεργιακές κινητοποιήσεις, με αποτέλεσμα να κινδυνεύουν να παραλύσουν τα αεροδρόμια από την Κυριακή και για τέσσερις ημέρες, και οι εσωτερικές και οι διεθνείς πτήσεις, ο τουρισμός δηλαδή. Θα κάνετε κάτι, κύριε Υπουργέ; Είστε σε διαβούλευση; Για να περάσουμε στην ουσία, η ιστορία της αναδιοργάνωσης της ΥΠΑ είναι παλιά και ενδεικτική του τρόπου με τον οποίο εφαρμόζονται διαδοχικά οι μεταρρυθμίσεις από τις κυβερνήσεις στη χώρα μας. Ο διαχωρισμός των εποπτικών και κανονιστικών αρμοδιοτήτων από την παροχή υπηρεσιών αεροναυτιλίας αποτελεί ξεκάθαρη υποχρέωση της χώρας μας, που απορρέει από το Ευρωπαϊκό Δίκαιο και τους κανονισμούς για τον Ενιαίο Ευρωπαϊκό Ουρανό ήδη από το 2014. Φτάσαμε στο 2011, υπό την πίεση των δανειστών και με τον ν.3913, για να γίνει επιτέλους ένα πρώτο βήμα εναρμόνισης από την τότε κυβέρνηση με τη δημιουργία εντός της ΥΠΑ δύο γενικών διευθύνσεων, θεωρητικά αυτόνομων. Όμως, όπως είχε απαντήσει και η Κομισιόν σε σχετική ερώτηση του Ευρωβουλευτή Μιλτιάδη Κύρκου τον Δεκέμβριο του 2014, η ρύθμιση δεν διασφάλιζε τον πλήρη λειτουργικό και οργανικό διαχωρισμό των δύο αντικειμένων. Εν πάση περιπτώσει, έρχεται η τωρινή Κυβέρνηση να ολοκληρώσει αυτό που δεν έκαναν αποτελεσματικά οι προηγούμενες κυβερνήσεις, που τότε βέβαια τις λοιδορούσατε, όταν ήσασταν στην αντιπολίτευση. Με το εν λόγω νομοσχέδιο οι ρυθμιστικές και εποπτικές αρμοδιότητες της ΥΠΑ στον τομέα των αερομεταφορών, της αεροναυτιλίας και των τελών μεταβιβάζονται στη νέα ανεξάρτητη διοικητική αρχή Πολιτικής Αεροπορίας, που θα λειτουργεί και ως οικονομικός ρυθμιστής της αγοράς αερομεταφορών. Την ίδια στιγμή η ΥΠΑ αναδιαρθρώνεται και θα λειτουργήσει ως αυτοτελής δημόσια υπηρεσία, με αρμοδιότητα την παροχή υπηρεσιών αεροναυτιλίας και διαχείρισης αερολιμένων και υδατοδρομίων, ενώ θα έχει υπό τον έλεγχό της και τα περιφερειακά αεροδρόμια που δεν έχουν μεταβιβαστεί ή παραχωρηθεί σε ιδιώτες. Η ΥΠΑ με την υφιστάμενη δομή της κρύβει πολλές παθογένειες. Παρά τις προσπάθειες και την ευσυνειδησία των υπαλλήλων της, έχει επανειλημμένα επισημανθεί από τους ίδιους τους εργαζόμενους ότι η διατήρηση της σημερινής δομής δημιουργεί αδιαφάνεια στη διαχείριση των οικονομικών, σωρεύει υποχρεώσεις προς τους προμηθευτές, ακυρώνει κρίσιμες επενδύσεις και υποβαθμίζει διαδικασίες, συστήματα και υποδομές ζωτικές για την ασφάλεια των πτήσεων και την ομαλή λειτουργία του Ενιαίου Ευρωπαϊκού Ουρανού. Είναι προφανές ότι η διάσπαση στις δύο υπηρεσίες δεν μπορεί από μόνη της να λύσει αυτά τα προβλήματα. Μπορεί το ζήτημα του διαχωρισμού των αρμοδιοτήτων να τακτοποιείται φαινομενικά με το νομοσχέδιο, όμως εδώ δεν μιλάμε για ασκήσεις επί χάρτου. Το ζητούμενο είναι η διασφάλιση της ουσιαστικής αυτοτέλειας, της οικονομικής βιωσιμότητας και της αυτονομίας των κρίσιμων αυτών υπηρεσιών από πολιτικές παρεμβάσεις προς όφελος της εθνικής ασφάλειας και της εθνικής οικονομίας. Γι' αυτό και η κριτική μας στην επιτροπή εστιάστηκε στα σημεία που φαίνεται να δημιουργούν μια νέα δυσκίνητη υπερπληθώρα δομών εντός των δύο υπηρεσιών. Αρχικά υπάρχουν σημεία όπου μπερδεύεται ξανά η ΥΠΑ με την ΑΠA, όσον αφορά τη ρυθμιστική και εποπτική αρμοδιότητα για τη βελτίωση και τον έλεγχο της οικονομικής τους λειτουργίας. Σε τέσσερα άρθρα, το 13, το 18, το 57 και το 60 αναφέρεται στην αρμοδιότητα του Economic Regulator με άλλον φορέα αρμόδιο κάθε φορά. Επίσης, ο Πανελλήνιος Σύλλογος Αερολιμενικών έχει επισημάνει σημεία όπου κανονιστικές αρμοδιότητες παραμένουν στην ΥΠΑ, στα άρθρα 61, 62 και 63. Όσον αφορά την εποπτική αρχή τελών αερολιμένων δεν μας είπε ο Υπουργός με ποιο σκεπτικό αναλαμβάνει η συγκεκριμένη αρχή την εποπτεία και παρακολούθηση εκτέλεσης των συμβάσεων, παραχώρησης των περιφερειακών αεροδρομίων στη «Fraport». Περνάω στο ζήτημα των οργανογραμμάτων. Η υπάρχουσα δομή της ΥΠΑ είναι τεράστια, με δεκαοκτώ διευθύνσεις και εκατόν είκοσι πέντε τμήματα. Το αποτέλεσμα ήταν ένα σχήμα που δεν μπορούσε να λειτουργήσει, καθώς είναι υποστελεχωμένο και συνδυάζει αντικείμενα που έρχονται σε σύγκρουση μεταξύ τους. Η νέα ευέλικτη ΑΠΑ περιλαμβάνει μία γενική διεύθυνση, δώδεκα διευθύνσεις, πέντε αυτοτελή γραφεία που υπάγονται στον διοικητή, εξήντα πέντε τμήματα, είκοσι δυο γραφεία, δυο εποπτικές αρχές και τη Σχολή Πολεμικής Αεροπορίας, κάθε διεύθυνση με το διευθυντή της, κάθε τμήμα με τον τμηματάρχη της. Η ακόμα πιο ευέλικτη ΥΠΑ αποκτά και δεύτερο υποδιοικητή, τρεις γενικές διευθύνσεις, δεκαεννιά διευθύνσεις και τμήματα και γραφεία αμέτρητα. Επιπλέον δεν είναι δυνατόν να αυξομειώνεται διοικητικά η αεροπορική αρχή ενός αερολιμένα με κίνηση δεκαπέντε εκατομμυρίων επιβατών, όπως των Αθηνών, ή πέντε εκατομμυρίων, όπως της Θεσσαλονίκης, με τις αεροπορικές αρχές αεροδρομίων που έχουν το 1/10 της κίνησης, ούτε να υποβαθμίζετε αεροδρόμια με διεθνή κίνηση σε απλά γραφεία, όπως των Ιωαννίνων. Αντιλαμβάνεστε ότι οι ευθύνες και οι απαιτήσεις είναι τελείως διαφορετικές. Ίσως, βέβαια, όλη αυτή η αναδιοργάνωση να οδηγεί σε μείωση της συνολικής δαπάνης. Όμως, εδώ είμαστε αντιμέτωποι με άλλο ένα δείγμα της προχειρότητας και της αδικαιολόγητης βιάσης, με την οποία κατατέθηκε αυτό το νομοσχέδιο, την πλήρη απουσία οικονομικών στοιχείων, όπως αυτή διαπιστώνεται στην έκθεση του Γενικού Λογιστηρίου. Πώς θα αξιολογήσει το Κοινοβούλιο το εύρος και τη διοικητική αξία της παρέμβασής σας χωρίς οικονομικά στοιχεία; Είπε εχθές ο κύριος Υπουργός ότι οι δομές αυτές έχουν την έγκριση της «ICAO» και ότι θα καταθέσει οικονομικά στοιχεία που αποδεικνύουν και τη μείωση του κόστους και τη μείωση των δομών. Ακόμη τα περιμένουμε. Εκτός από την αύξηση των δομών, το νομοσχέδιο προφανώς για να συμβάλει στην μείωση της ανεργίας, προχωρά στη σύσταση και καμμιά δεκαπενταριά θέσεων μετακλητών υπαλλήλων ως συμβούλων των νέων διοικητών και υποδιοικητών. Μα, είναι δυνατόν ο διοικητής να μην έχει τους έμπιστούς του; Προφανώς, υπάρχει η ίδια ανησυχία, που είχε και άλλη Υπουργός τις προηγούμενες ημέρες, ότι την υπονομεύουν οι «κακοί» δημόσιοι υπάλληλοι. Πέντε έμπιστοι σύμβουλοι, λοιπόν, οι δύο νομικοί, παρά την ύπαρξη τμήματος νομικής υποστήριξης, και δύο έμπιστοι δημοσιογράφοι, για δημόσιες σχέσεις και γραφείο τύπου. Όλα αυτά αξιοκρατικά και με τον νόμο. Γαλαντόμο είναι το νομοσχέδιο και με τα εκτός έδρας του προσωπικού των περιφερειακών αεροδρομίων. Από 800 ευρώ αυξάνονται στα 1000 ευρώ και στα 1500 ευρώ το καλοκαίρι μηνιαίως για μίσθωση κατοικίας ή ξενοδοχείου. Σχεδόν διπλασιασμός και μάλιστα αναδρομικά από την 1η Ιουνίου. Να πούμε εδώ ότι για να πάει ένας γιατρός σε κέντρο υγείας σε ένα νησί, κάνουν έρανο ο δήμος και οι κάτοικοι για να του πληρώσουν το νοίκι, δεν τους δίνει το κράτος 1500 ευρώ. Τα πάντα είναι θέμα προτεραιοτήτων. Άλλο θέμα, που έθιξα χθες, είναι η επιλογή των τριών γενικών διευθυντών. Κάθε διευθυντής επιλέγεται με άλλο σύστημα σύμφωνα με τα σχετικά άρθρα. Μάλιστα, μόνο στην ΑΠΑ ο γενικός διευθυντής επιλέγεται ρητώς με τρόπο αντικειμενικό και αδιάβλητο, σύμφωνα με τον ν.4369/16 περί του μητρώου επιτελικών στελεχών. Δηλαδή, οι υπόλοιποι δύο μπορούν να επιλεγούν με μη αντικειμενικό ή αδιάβλητο τρόπο; Να μας το εξηγήσετε λίγο. Ένα άλλο κρίσιμο σημείο, που δεν εξηγήθηκε επαρκώς, είναι το άρθρο 65 που αφορά στα έσοδα από το EUROCONTROL. Να θυμίσω ότι μέρος αυτών, 120.000.000 ευρώ, αναφέρει το Γενικό Λογιστήριο του Κράτους. Το υπόλοιπο κάθε μήνα πήγαινε στα δημόσια έσοδα, κάτι που καταργείται. Επίσης, να θυμίσω ότι με υπουργικές αποφάσεις ένα άλλο μέρος αυτών πήγαινε στον ΟΔΔΗΧ για την αποπληρωμή του χρέους. Εδώ εισάγεται μια νέα διανομή των τελών μεταξύ των δύο νέων οργανισμών, 80% στην ΥΠΑ και 20% στην ΑΠΑ, χωρίς να δίνεται καμμία εξήγηση για το σκεπτικό. Γιατί όχι 50% -50% ή 90% -10%; Η διανομή που κάνετε διασφαλίζει την οικονομική αυτοτέλεια και βιωσιμότητα των δύο νέων υπηρεσιών; Είναι σύμφωνη με τους κανονισμούς η EUROCONTROL; Τέλος, όσον αφορά το προσωπικό, παραμένουν πολλά θολά σημεία και ως προς τα ποσοστά και ως προς τους κλάδους και ως προς την κατανομή. Λέτε ότι δεν θα απολυθεί κανένας. Το θεωρούμε αυτονόητο. Όμως, πού θα πάνε αυτοί οι άνθρωποι που ήδη υπηρετούν; Θα μείνουν στην ΥΠΑ; Θα πάνε στην ΑΠΑ; Πείτε μας αλήθεια. Θα υπάρχει διαφορά στις αποδοχές, στα ασφαλιστικά, στα εφάπαξ μεθαύριο; Σε ποιο κλιμάκιο θα πάνε; Στο ίδιο ή σε διαφορετικό; Δεν μπορείτε να εισάγετε για πολλοστή φορά διάταξη για μετατάξεις, αποσπάσεις μεταφοράς προσωπικού χωρίς κανένα απολύτως κριτήριο και κατά παρέκκλιση κάθε διάταξης και να νομίζετε ότι καθαρίσατε, ούτε με μια γενική εξουσιοδότηση, που η Επιστημονική Υπηρεσία της Βουλής λέει πως πρέπει να αναδιατυπωθεί - για να μην λέτε ότι εμείς είμαστε κακόπιστοι. Εν τέλει, δεν απαντήσατε ποτέ στα οργανογράμματα αυτά που έχετε δημιουργήσει. Πόσοι υπάλληλοι θα υπηρετούν; Καταλαβαίνετε, λοιπόν, γιατί όλα τα παραπάνω προκαλούν δυσπιστία και επιφυλάξεις ως προς την αποτελεσματικότητα και τη λειτουργικότητα της αλλαγής που επιχειρείτε. Είναι σημεία που πρέπει είτε να διορθωθούν είτε να διευκρινιστούν, αν θέλουμε να μιλάμε για μια σοβαρή νομοθετική προσπάθεια, διαφορετικά σε άλλα πέντε χρόνια θα συζητάμε τα ίδια. Θέλω να αναφερθώ και στα υπομνήματα που κατέθεσαν χθες οι φορείς και ελπίζω να είχατε τον χρόνο να τα μελετήσετε. Θα κάνετε κάποιες αλλαγές δεκτές; Για παράδειγμα, οι τηλεπικοινωνιακοί λένε πως το άρθρο 70 τους αντικαθιστά στη λειτουργία του AFIS, υποτίθεται με ελεγκτές εναέριας κυκλοφορίας, αλλά εν τέλει ακόμη και με υπαλλήλους ΔΕ με μια δίμηνη εκπαίδευση. Την ίδια στιγμή, οι ίδιοι, για να κάνουν τη δουλειά τους, πρέπει να έχουν πιστοποιητικό υγείας, ενώ περνούν επιπλέον ειδική εκπαίδευση. Πρόκειται για ένα καθαρά επιχειρησιακό αντικείμενο με προσωπικό πλήρως εξειδικευμένο και διάσπαρτο σε όλα τα αεροδρόμια της χώρας και θα θέλαμε να δείτε πιο προσεκτικά τις παρατηρήσεις τους. Φυσικά, κατά την προσφιλή σας μέθοδο δεν λείπουν και άσχετες διατάξεις, δήθεν επείγουσες, όπως για το νέο σύστημα πληρωμής ετοιμότητας για το φάσμα της ΕΕΤΤ, όπου κάνετε αντιγραφή - λέτε - του συστήματος εφημεριών των γιατρών. Προσπαθείτε να μεταφέρετε στις τηλεπικοινωνίες ένα μοντέλο, που είναι κατά γενική ομολογία προβληματικό και απαρχαιωμένο, που έχει οδηγήσει σε καταδίκη της χώρας μας από τα ευρωπαϊκά δικαστήρια και που φυσικά ελάχιστη σχέση έχει με την τεχνική εποπτεία του φάσματος. Κυρίες και κύριοι Βουλευτές, ο διαχωρισμός των εποπτικών και κανονιστικών αρμοδιοτήτων της ΥΠΑ από τις Υπηρεσίες Αεροναυτιλίας και Αεροδρομίων με παράλληλη διασφάλιση της αυτοτέλειας, αλλά και της αυτονομίας των δύο νέων υπηρεσιών αποτελεί μια σημαντική θεσμική αναγκαιότητα, πέρα από ευρωπαϊκή επιταγή. Το αν αυτός ο διαχωρισμός, όπως επιχειρείται εδώ, θα αποφέρει τα αναμενόμενα οφέλη στη λειτουργία και στην ασφάλεια των αερομεταφορών είναι ένα θέμα που θα κριθεί στην πράξη. Θα εξαρτηθεί από τη βούληση αυτής και κάθε κυβέρνησης να αντιληφθεί τη σημασία του κλάδου και να μείνει μακριά από παρεμβάσεις και πολιτικά παιχνίδια. Ο έλεγχος από το Κοινοβούλιο θα είναι διαρκής και αμείλικτος. Σας ευχαριστώ.
Ευχαριστώ, κυρία Μάρκου. Σε προηγουμένη συνεδρία είχαν ζητήσει τον λόγο επί προσωπικού ο κ. Κόνσολας, ο κ. Μηταράκης και ο κ. Καματερός. Μετά τον κ. Μηταράκη, ο κ. Καματερός δεν ήταν στην Αίθουσα. Εάν επιθυμεί μπορεί να εκθέσει τον λόγο επί προσωπικού για λόγους ίσης συμπεριφορά μεταξύ συνάδελφων.
Όχι, Ευχαριστώ, κύριε Πρόεδρε.
Εντάξει, προχωρούμε. Μετά την κ. Μάρκου, τον λόγο έχει ο εισηγητής των ΑΝΕΛ κ. Λαζαρίδης για δώδεκα λεπτά.
Σας ευχαριστώ, κύριε Πρόεδρε. Κυρίες και κύριοι συνάδελφοι, η αεροναυτιλία είναι από τους σημαντικότερους τομείς των αερομεταφορών. Έχοντας στην ευθύνη της όλο τον έλεγχο της εναέριας κυκλοφορίας, των αεροσκαφών και για λόγους εθνικής ασφαλείας αλλά και για λόγους εμπορικούς, κρινόταν επιτακτική η ανάγκη ομαλούς διεκπεραίωσης του συγκεκριμένου θέματος. Με το νομοσχέδιο για την αναδιάρθρωση της Υπηρεσίας Πολιτικής Αεροπορίας, που καλούμαστε να συζητήσουμε, αναμένεται να δημιουργηθούν δύο ξεχωριστές υπηρεσίες υπό κρατικό έλεγχο και κάτω από την εποπτεία του Υπουργείου, μιας και η υφιστάμενη οργανωτική δομή της ΥΠΑ, όπως απορρέει από την κείμενη νομοθεσία, δεν καλύπτει πλέον τις σύγχρονες απαιτήσεις στην αεροναυτιλία και στις αερομεταφορές. Η Αρχή Πολιτικής Αεροπορίας, ΑΠΑ, θα έχει ως αποστολή την άσκηση ρυθμιστικών, κανονιστικών και εποπτικών αρμοδιοτήτων στον τομέα των αερομεταφορών, αεροναυτιλίας και τελών αερολιμένων, αλλά και οικονομικού ρυθμιστή της αγοράς αερομεταφορών. Θα αποτελεί αυτοτελή ανεξάρτητη δημόσια Υπηρεσία. Επίσης, αναδιαρθρώνεται η σημερινή ΥΠΑ, ως αυτοτελής δημόσια Υπηρεσία, η οποία πλέον θα αποτελεί φορέα παροχής υπηρεσιών αεροναυτιλίας και διαχείρισης αερολιμένων και υδατοδρομίων. Θα έχει δε, υπό τον έλεγχο της και τα περιφερειακά αεροδρόμια, που δεν θα περιέλθουν στην κοινοπραξία της «Fraport». Η νέα Υπηρεσία θα διατηρήσει τον δημόσιο χαρακτήρα της και θα έχει ξεχωριστή διοίκηση και προσωπικό από τη σημερινή ΥΠΑ. Όσον αφορά τα είκοσι τρία περιφερειακά αεροδρόμια τα οποία δεν ιδιωτικοποιούνται, στο νομοσχέδιο προβλέπεται ότι θα περάσουν στο νέο υπερταμείο αποκρατικοποιήσεων. Ωστόσο, η διαχείριση τους θα παραμείνει στην ΥΠΑ. Περνώντας στις διατάξεις του νομοσχεδίου, στο πρώτο κεφάλαιο συστήνεται η Ανεξάρτητη Αρχή Πολιτικής Αεροπορίας και ρυθμίζεται λεπτομερώς η διοικητική της δομή. Η λειτουργία της αρχής συμπληρώνεται με τη Γενική Διεύθυνση Κανονισμών και Εποπτείας, που εποπτεύεται από τον διοικητή και το εκτελεστικό συμβούλιο και στην οποία υπάγονται δέκα τέσσερις διευθύνσεις. Στα σχετικά άρθρα περιγράφονται αναλυτικά οι αρμοδιότητες των διευθύνσεων αυτών, έτσι ώστε να επιτυγχάνεται ο διακριτός ρόλος της εποπτείας από τη λειτουργία. Τέλος, οι εποπτικές Αρχές Πολιτικής Αεροπορίας συντονίζουν ένα νέο σώμα επιθεωρητών, ενώ αναδιαμορφώνεται και εκσυγχρονίζεται το υπάρχον, ενσωματώνοντας και τους επιθεωρητές αεροδρομίων και τους επιθεωρητές αεροναυτιλίας. Επίσης, προβλέπεται ότι σε κάθε αεροδρόμιο εγκαθίσταται αεροπορική αρχή σε επίπεδο τμήματος ή γραφείου, ανάλογα με την επιβατική κίνηση του αερολιμένα, η οποία ασκεί ρόλο εποπτικό και ρυθμιστικό σε θέματα σχετικά με την εφαρμογή των κανόνων του Αεροπορικού Δικαίου, όπως αυτοί περιγράφονται στην ελληνική κοινοτική και διεθνή νομοθεσία. Στο δεύτερο και μεγαλύτερο σε έκταση κεφάλαιο καθορίζεται λεπτομερώς η αναδιάρθρωση, ο σκοπός και η δομή της Υπηρεσίας Πολιτικής Αεροπορίας, ΥΠΑ. Με τις προτεινόμενες ρυθμίσεις των άρθρων 26 έως 65 συγκροτείται το εκτελεστικό συμβούλιο της Υπηρεσίας Πολιτικής Αεροπορίας, καθορίζεται ο τρόπος διορισμού και οι αρμοδιότητες του διοικητή ΥΠΑ, καθορίζεται ο τρόπος διορισμού και οι αρμοδιότητες του υποδιοικητή αεροναυτιλίας, ο τρόπος διορισμού και οι αρμοδιότητες του υποδιοικητή αερολιμένων και υδατοδρομίων, η διάρθρωση και οι αρμοδιότητες των γραφείων διοικητικής υποστήριξης του διοικητή και των υποδιοικητών του Γραφείου Ποιοτικού Ελέγχου και Συμμόρφωσης, η διάρθρωση και οι αρμοδιότητες της Διεύθυνσης Νομικών Υπηρεσιών και Εσωτερικού Ελέγχου, η διάρθρωση και οι αρμοδιότητες της Γενικής Διεύθυνσης Διοικητικής, Οικονομικής και Τεχνικής Υποστήριξης, ενώ καθορίζονται η διάρθρωση και οι αρμοδιότητες των Διευθύνσεων Διοικητικής Υποστήριξης και Συντονισμού Οικονομικής Υποστήριξης και Συντονισμού Τεχνικής Συντήρησης Πολιτικής και Σχεδιασμού Έκτακτης Ανάγκης. Στην ενότητα των άρθρων 45 έως 57 καθορίζεται η δομή και η διάρθρωση της Γενικής Διεύθυνσης Παροχής Υπηρεσιών Αεροναυτιλίας και οι αρμοδιότητες των υπαγόμενων σε αυτή διευθύνσεων και τμημάτων. Αναφορικά με το άρθρο 58, καθορίζεται η δομή και η διάρθρωση της Γενικής Διεύθυνσης Αερολιμένων και Υδατοδρομίων και οι αρμοδιότητες τους, ενώ στην ενότητα των άρθρων από το 59 έως 63 καθορίζεται η δομή και η διάρθρωση της Γενικής Διεύθυνσης Παροχής Υπηρεσιών Αεροναυτιλίας και οι αρμοδιότητες των υπαγόμενων σε αυτή διευθύνσεων και τμημάτων. Στο Κεφάλαιο Γ΄, στα άρθρα 66 έως 77 αποτυπώνονται οι μεταβατικές, οι καταγόμενες, καθώς και διάφορες άλλες διατάξεις της Αρχής Πολιτικής Αεροπορίας και της Υπηρεσίας Πολιτικής Αεροπορίας. Παρέχεται η εξουσιοδότηση για τη ρύθμιση με προεδρικό διάταγμα θεμάτων μεταξύ άλλων σχετικά με τη στελέχωση, διάρθρωση του προσωπικού της Αρχής Πολιτικής Αεροπορίας και της Υπηρεσίας Πολιτικής Αεροπορίας, χρηματοδότηση και οικονομική διαχείριση αυτών, ζητήματα κατανομής, διαχείρισης και απόδοσης των επιδομάτων και των αποζημιώσεων του προσωπικού της Υπηρεσίας Πολιτικής Αεροπορίας. Στο Κεφάλαιο Δ΄ με τα τρία άρθρα του εισάγονται διατάξεις εκτός Αρχής Πολιτικής Αεροπορίας και Υπηρεσίας Πολιτικής Αεροπορίας. Με την προτεινόμενη ρύθμιση του άρθρου 78 τροποποιούνται οι διατάξεις του άρθρου 12 του ν.4070/2012, σχετικά με τις αρμοδιότητες της Εθνικής Επιτροπής Τηλεπικοινωνιών και Ταχυδρομείων σε θέματα ηλεκτρονικών επικοινωνιών. Εισάγονται οι απαραίτητες νομοθετικές ρυθμίσεις, προκειμένου να επιλυθεί το ζήτημα των αμοιβών των κλιμακίων επιφυλακής της Εθνικής Επιτροπής Τηλεπικοινωνιών και Ταχυδρομείων, τα οποία είναι αρμόδια για την προστασία όλων των δικτύων που έχουν άμεση σχέση με την ασφάλεια των αεροπορικών συγκοινωνιών. Τέλος, όσον αφορά τα ανταποδοτικά τέλη υπέρ πτήσεων του EUROCONTROL, περίπου 120 έως 150 εκατομμύρια ευρώ ετησίως, θα κατευθύνονται πλέον μόνο στους φορείς της Πολιτικής Αεροπορίας σύμφωνα με τους διεθνείς κανονισμούς και επομένως θα δίνεται η δυνατότητα συνεχούς εκσυγχρονισμού της, ενώ μέχρι σήμερα αυτά κατευθύνονται σε άλλους τομείς του δημοσίου. Κυρίες και κύριοι συνάδελφοι, διασφαλίστηκε τόσο ο έλεγχος του εναέριου χώρου όσο και η διαχείριση των αεροδρομίων από δημόσιες υπηρεσίες, διασφαλίζοντας τον κρατικό έλεγχο και τις θέσεις εργασίας. Το συγκεκριμένο νομοσχέδιο έγινε δεκτό σχεδόν καθολικά και αναφέρομαι στους φορείς, κάτι που αντικατοπτρίζει τις επιτυχείς προσπάθειες της Κυβέρνησης. Οι Ανεξάρτητοι Έλληνες το στηρίζουμε. Σας ευχαριστώ.
Ευχαριστώ, κύριε Λαζαρίδη. Τον λόγο έχει ο κ. Ιωάννης Σαρίδης, ειδικός αγορητής της Ένωσης Κεντρώων.
Ευχαριστώ πάρα πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, η Ένωση Κεντρώων δεν θα παίξει με τις λέξεις ούτε σήμερα. Το νομοσχέδιο είναι χρήσιμο. Οι όποιες ελλείψεις που θα μας απασχολήσουν ενδεχομένως στο μέλλον, θα μας απασχολήσουν, αλλά για το παρόν δίνει λύσεις όχι μόνο στην ΥΠΑ σαν υπηρεσία, όχι μόνο στις διαπραγματεύσεις για την αξιολόγηση, αλλά κυρίως γιατί κάνει ό,τι μπορεί σ' αυτές τις δύσκολες οικονομικά συνθήκες να κρατήσει μακριά εθνικούς κινδύνους. Η τοποθέτησή μου κινείται γύρω από το εξής τρίπτυχο συμπερασμάτων και είναι και η προσέγγιση της Ένωσης Κεντρώων. Θα μπορούσαμε να υπερψηφίσουμε το παρόν νομοσχέδιο, γιατί απλά δεν ανοίγουμε την πίσω πόρτα στην τουρκική επιθετικότητα. Θα μπορούσαμε να υπερψηφίσουμε το παρόν νομοσχέδιο, γιατί δεν ιδιωτικοποιούμε τον ελληνικό ουρανό. Και θα μπορούσαμε να υπερψηφίσουμε το παρόν νομοσχέδιο, γιατί δεν απολύουμε κόσμο ούτε διαλύουμε την Υπηρεσία Πολιτικής Αεροπορίας. Το προς ψήφιση νομοσχέδιο εξετάστηκε όσο γινόταν καλύτερα, δεδομένου του ελάχιστου διαθέσιμου χρόνου, που πραγματικά δεν κατανοούμε, κύριε Υπουργέ, για ποιον λόγο ταράσσετε έτσι την ψυχική ηρεμία μας, αλλά και τη διάθεσή μας για διάλογο. Εξετάστηκε, λοιπόν, κρατώντας διαρκώς μία κυρίως σκέψη: Η Ελλάδα, η Κύπρος και άρα η Ευρώπη έχουν γείτονα την Τουρκία, μια χώρα που καθημερινά παραδίδεται όλο και περισσότερο στη βαρβαρότητα. Το σημερινό νομοσχέδιο, μεταξύ άλλων πολύ σοβαρών ζητημάτων, καταπιάνεται κυρίως με το πολύ ευαίσθητο θέμα της διαχείρισης του εθνικού μας εναέριου χώρου. Για να καταλάβουμε, λοιπόν, τις προκλήσεις και τις δυσκολίες που αντιμετωπίζουμε στον ελληνικό ουρανό, για τον οποίο καλούμαστε να νομοθετήσουμε σήμερα εμείς εδώ, θα πρέπει να εξετάσουμε πρώτα τι γίνεται στα ελληνικά εδάφη και τι γίνεται στα ελληνικά πελάγη με αυτή την προσέγγιση πηγαίνουμε. Κυρίες και κύριοι συνάδελφοι, όπως όλοι γνωρίζουμε, κυπριακά - άρα και ευρωπαϊκά εδάφη - βρίσκονται αυτή τη στιγμή υπό τουρκική κατοχή. Η Τουρκία επιδεικνύει φανερά πλέον, με το θράσος που τη χαρακτηρίζει και της περισσεύει, τις προθέσεις της να εκμεταλλευτεί με ύπουλο τρόπο τις διεθνείς συγκυρίες και περιστάσεις, ώστε να επαναφέρει στο προσκήνιο τις αξιώσεις της για παραμονή των τουρκικών κατοχικών στρατευμάτων στα ματωμένα εδάφη της Κύπρου ως προϋπόθεση μάλιστα, της όποιας λύσης του κυπριακού. Αυτά στα εδάφη μας. Από την άλλη, στα ελληνικά νερά της Νοτιοανατολικής Μεσογείου, βλέπουμε και γνωρίζουμε όλοι τι είδους συμπεριφορά επιδεικνύει η Τουρκία. Στο Αιγαίο, η «σύμμαχος» και «φίλη» Τουρκία έδειξε το πραγματικό της πρόσωπο. Κανείς σοβαρός άνθρωπος δεν αμφισβητεί σήμερα το αν η Τουρκία είναι πράγματι σε θέση να ελέγξει ή όχι τις μεταναστευτικές ροές στο Αιγαίο. Σαφώς και είναι σε θέση να τις ελέγξει. Αδιαμφισβήτητα ελέγχει τις ροές των μεταναστών στο Αιγαίο, αυτό είναι γεγονός. Και ανοιγοκλείνει μάλιστα την κάνουλα των ροών αυτών, για να συντηρεί την ανυπόστατη ρητορεία, πως η Ελλάδα δεν είναι δήθεν ικανή να ελέγξει τα θαλάσσια σύνορά της και άρα τα σύνορα της Ευρώπης. Αυτό που η τουρκική διπλωματία επιχειρεί να παρουσιάσει ως ελληνική αδυναμία, δεν είναι τίποτα άλλο παρά η απόδειξη πως ξέρουμε ψύχραιμα να ξεχωρίζουμε τον πραγματικό εχθρό, τον αληθινό εχθρό, τον πραγματικό κίνδυνο. Δεν κινδυνεύει, λοιπόν, η Ελλάδα από τους πρόσφυγες που πνίγονται στο Αιγαίο. Δεν είναι εχθροί των Ελλήνων οι πρόσφυγες και οι μετανάστες. Το μόνο που κινδυνεύει να χαθεί στο Αιγαίο, πέρα από τις ανθρώπινες ζωές, είναι το κύρος, η τιμή και η υπόληψη της Ευρώπης. Η τύχη αυτών των ανθρώπων είναι σε ελληνικά και άρα σε ευρωπαϊκά χέρια. Ο πολιτισμός και ο ανθρωπισμός δεν επιτρέπει ούτε να διανοηθούμε να πνίξουμε ανθρώπους. Και δεν αφήσαμε ποτέ στην Ελλάδα κανέναν αβοήθητο να πνιγεί στη θάλασσα. Αυτή η αρχαία ελληνική ναυτική παράδοση αποτελεί έως και σήμερα τη βάση του Διεθνούς Δικαίου της θάλασσας, ένα δίκαιο που η Τουρκία δεν αποδέχθηκε ποτέ και δεν υπέγραψε ποτέ. Και πρέπει να το λάβουμε αυτό υπ' όψιν κατά τη ψήφιση του σημερινού νομοσχεδίου, το οποίο μεταξύ άλλων εναρμονίζει την Ελλάδα με την Ευρώπη και τις διεθνείς καλές πρακτικές, όπως αυτές προκύπτουν από μελέτες παγκοσμίων οργανισμών με σκοπό την προστασία της αεροπλοΐας. Κυρίες και κύριοι συνάδελφοι, κανείς Ευρωπαίος πολίτης δεν πιστεύει πια πως η παρουσία του ΝΑΤΟ ήταν η αιτία για την οποία ανακόπηκαν τελικά οι ροές. Το καθεστώς του Ερντογάν αποφασίζει το πόσοι θα δοκιμάσουν να περάσουν στα ελληνικά νησιά. Αυτό το θράσος, λοιπόν, που επιδεικνύει η Τουρκία από τη μια στα εδάφη του ελληνισμού, από την άλλη στα πελάγη του ελληνισμού, δεν είναι τίποτα μπροστά στο θράσος που θα έδειχνε, αν της το επιτρέπαμε, στον ελληνικό ουρανό και άρα στον ευρωπαϊκό ουρανό. Γενιές Ελλήνων μεγάλωσαν μαθαίνοντας και γνωρίζοντας καλά τη φράση «ελληνικά μαχητικά της Πολεμικής μας Αεροπορίας αναχαίτισαν τουρκικά αεροσκάφη, τα οποία παραβίασαν το FIR Αθηνών». Αναρωτιέμαι πόσες γενιές ακόμα Ελλήνων θα μεγαλώσουν ακούγοντας αυτές τις φράσεις καθημερινά στα ελληνικά δελτία ειδήσεων. Κυρίες και κύριοι Βουλευτές, ο ελληνικός και άρα ο ευρωπαϊκός ουρανός έχει κανόνες που πρέπει να εφαρμόζονται, κανόνες που καθημερινά παραβιάζει η Τουρκία. Αυτές είναι δυο αλήθειες, με τις οποίες ζουν καθημερινά όχι μόνο οι πιλότοι, μηχανικοί και τεχνικοί της Πολεμικής μας Αεροπορίας, αλλά και οι εργαζόμενοι της Υπηρεσίας Πολιτικής Αεροπορίας. Το υπό συζήτηση, λοιπόν, νομοσχέδιο το εξετάσαμε κυρίως υπό αυτό το πρίσμα και σε σχέση με όλα όσα σας προανέφερα για την παραβατικότητα της γείτονος. Σήμερα, λοιπόν, δεν συζητάμε απλά για το μέλλον της ΥΠΑ και τη διαχείριση του ελληνικού εναέριου χώρου, αλλά για έναν από τους πυλώνες της εθνικής μας κυριαρχίας. Οφείλω, λοιπόν, να ξεκαθαρίσω πως τίποτα μέσα στο παρόν νομοσχέδιο δεν θέτει σε κίνδυνο την ελληνική κυριαρχία του εθνικού εναέριου χώρου. Αντιθέτως, η ενίσχυση της λειτουργίας του FIR Αθηνών είναι στην απόλυτα θετική κατεύθυνση και γι' αυτόν κυρίως τον λόγο θα μπορούσαμε, όπως είπαμε, να υπερψηφίσουμε το νομοσχέδιο επί της αρχής. Προχωρώ στο δεύτερο μέρος των συμπερασμάτων μου, όπου διαπίστωσα πως με το παρόν νομοσχέδιο μένουν όλα όσα πρέπει στα χέρια του ελληνικού δημοσίου και με τρόπο που να μην επιτρέπει στους δανειστές μας να επιμείνουν περισσότερο στο μέλλον, στο παράλογο και ανυπόστατο αίτημά τους, να ιδιωτικοποιήσουμε τον ελληνικό ουρανό. Είναι αλήθεια πως οι δανειστές ζήτησαν από πολύ νωρίς να ιδιωτικοποιηθούν και τα αεροδρόμια του Αιγαίου και ο ουρανός του Αιγαίου και είναι αλήθεια, επίσης, πως οι κυβερνήσεις του ΠΑΣΟΚ και της Νέας Δημοκρατίας είχαν υποχωρήσει στο αίτημα αυτό, με έναν νόμο του 2011 που προέβλεπε την ίδρυση μιας ανώνυμης εταιρείας που θα αναλάμβανε τη διαχείριση του εθνικού μας εναέριου χώρου. Αυτό λέει πολλά για την περίφημη «γραμμή» που βάζουν οι συνάδελφοι της Αξιωματικής Αντιπολίτευσης, όταν μιλάνε για αξιοποίηση. Ευτυχώς, αυτό δεν έγινε πραγματικότητα και έτσι τη σημερινή Πολιτική Αεροπορία θα διαδεχθούν δύο νέοι δημόσιοι φορείς με διακριτούς ρόλους, επιτυγχάνοντας τον απαραίτητο διαχωρισμό ανάμεσα στον επόπτη και τον εποπτευόμενο, ανάμεσα στον ελεγκτή και στον ελεγχόμενο. Η πραγματικότητα του σύνθετου ιδιοκτησιακού καθεστώτος των αεροδρομίων της χώρας μας έτσι όπως αυτή διαμορφώθηκε στα χρόνια της κρίσης επιβάλλει με σκοπό την προστασία του δημοσίου συμφέροντος τη δημιουργία αποτελεσματικών δομών ελέγχου και εποπτείας για ολόκληρη την ελληνική επικράτεια. Το Αεροδρόμιο «Ελευθέριος Βενιζέλος» έχει μικτό ιδιοκτησιακό καθεστώς, καθώς είναι αποτέλεσμα σύμπραξης του δημοσίου και του ιδιωτικού τομέα. Τα δεκατέσσερα περιφερειακά αεροδρόμια παραχωρήθηκαν αποκλειστικά σε ιδιώτες. Ακολουθούν τα υδατοδρόμια και τα άλλα αεροδρόμια, όπως στο Καστέλι, στα Γιάννενα και αλλού. Ήταν απαραίτητος, λοιπόν, αυτός ο διαχωρισμός έτσι όπως διαμορφώθηκαν τα πράγματα. Αυτός είναι ένας λόγος, τον οποίο πρέπει να τονίσουμε. Δεν παραδίδουμε τους ελληνικούς ουρανούς στις ορέξεις κανενός και δεν ιδιωτικοποιούμε τίποτα. Ο τρίτος και ο τελευταίος λόγος που κρίναμε εξαρχής ότι θα μπορούσαμε να στηρίξουμε το σημερινό νομοσχέδιο είναι το γεγονός ότι δεν διαλύεται η υπάρχουσα δομή, αλλά θα χτίσουμε επάνω σε αυτή χωρίς στο ενδιάμεσο να κινδυνεύσουν θέσεις εργασίας. Στην Ελλάδα του 2016 οφείλουμε να είμαστε πολύ προσεκτικοί, όταν μιλάμε για έστω και μια θέση εργασίας. Όλες οι μελέτες καταλήγουν πως κάθε ένας εργαζόμενος βοηθά να διατηρούνται στα όρια της επιβίωσης έστω τρεις άλλοι, πόσω μάλλον όταν μιλάμε για το μέλλον των δυόμισι χιλιάδων εργαζόμενων στην ΥΠΑ. Οι σχετικές διατάξεις είχαν κάποιες ασάφειες και κάποια κενά, τα οποία έχει υποσχεθεί ο κύριος Υπουργός ότι θα καλύψει με τις νομοθετικές βελτιώσεις. Περιμένουμε μέχρι το τέλος της σημερινής συνεδρίασης να μας καλύψει ο κύριος Υπουργός με τις νομοθετικές βελτιώσεις που θα φέρει. Σε κάθε περίπτωση, είμαστε εδώ για να ασκήσουμε κοινοβουλευτικό έλεγχο, στεκόμενοι αρωγοί στους εργαζόμενους που μπορεί να θιγούν τα δικαιώματά τους. Κύριε Υπουργέ, εάν και - όπως αντιλαμβάνεστε - αναγνωρίζουμε τα θετικά του νομοσχεδίου, δεν συμφωνήσαμε ούτε με τη διαδικασία του επείγοντος, αλλά ούτε και με τις λεπτομέρειες, σύμφωνα με τις οποίες θα γίνει η νέα μετάβαση στη νέα κατάσταση στον χώρο της ελληνικής αεροπλοΐας. Οφείλουμε να εξετάσουμε και το οικονομικό κόστος του νέου ανεξάρτητου φορέα. Είναι προφανές πως οι είκοσι διευθύνσεις, γραφεία, εποπτική αρχή και η σχολή που υπάγονται στην ΑΠΑ καθώς και το εκτελεστικό της συμβούλιο θα πρέπει να στελεχωθούν με πολυάριθμο και εξειδικευμένο προσωπικό, ενώ μόνο η ύπαρξη σαράντα τμημάτων αεροπορικής αρχής σε αεροδρόμια θα καταστήσει το λειτουργικό τους κόστος υψηλό. Είναι θλιβερό πως καλούμαστε να ψηφίσουμε επί της σύστασης και της λειτουργίας ενός υψηλών απαιτήσεων φορέα, με το Γενικό Λογιστήριο του Κράτους να αναφέρει πως δεν δύναται να εκτιμήσει το κόστος του, καθώς το αρμόδιο Υπουργείο δεν έστειλε τα απαιτούμενα στοιχεία. Με σκοπό, λοιπόν, να διορθώσουμε ό,τι μπορούμε, έστω εκ των υστέρων, διότι η ζωή συνεχίζεται και μετά το Eurogroup της Δευτέρας, δηλώνουμε ότι θα καταψηφίσουμε τα εξής άρθρα, επισημαίνοντας με αυτόν τον τρόπο τα σημεία εκείνα, τα οποία θα πρέπει να γίνουν κατανοητά. Πρόκειται για την ασάφεια του άρθρου 5, όπου δεν κατανοούμε την παράλειψη αναφοράς και ειδικής πρόβλεψης για τους επιθεωρητές. Εκτός από τους επόπτες που αναφέρετε, γιατί δεν μας λέτε τι γίνεται με τους επιθεωρητές; Δεν αναγνωρίζετε την ύπαρξή τους και τον διακριτό τους ρόλο; Στο άρθρο 17 γίνεται φανερό πως επιλέγετε να αγνοήσετε τον Κανονισμό της Ευρωπαϊκής Ένωσης με αριθμό 139/2004, όπου σύμφωνα με αυτόν θα έπρεπε να στελεχωθεί η Διεύθυνση Κανονισμών και Εποπτείας, την οποία για κάποιον λόγο μοιάζει να την περιορίζετε και μέσω της ασάφειας αυτής και ίσως να αλλοιώνεται ο ρόλος και των εύρος των αρμοδιοτήτων της, πράγμα που θα μας φέρει αντιμέτωπους με τους Ευρωπαίους και θα έχουν δίκιο. Δεν είναι η ώρα να τους δίνουμε τροφή για σχόλια με τις παραλείψεις μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό, κύριε Πρόεδρε. Θα καταψηφίσουμε επίσης το άρθρο 24, διότι επιθυμούμε διαφορετική αντιμετώπιση των τεσσάρων μεγαλύτερων αεροδρομίων της χώρας, δηλαδή των Διεθνών Αερολιμένων Θεσσαλονίκης, Ρόδου, Ηρακλείου και βέβαια της Πρωτεύουσας. Πρέπει να το δείτε και αυτό, κύριε Υπουργέ, ειδικά σε σχέση με τη λειτουργική ανάγκη για τη δημιουργία διευθύνσεων γι' αυτά τα τέσσερα αεροδρόμια και όχι απλών γραφείων. Τέλος, τα άρθρα 61, 62 και 63 δεν έχουμε επιλογή παρά να τα καταψηφίσουμε, καθώς η ασάφειά τους για τα πολύ σοβαρά ζητήματα της λειτουργίας των μη παραχωρούμενων αεροδρομίων επιτρέπουν σύγχυση και παρεξηγήσεις, πράγμα ανεπίτρεπτο για ένα τόσο σοβαρό νομοσχέδιο. Το τι θα γίνει με τα υπόλοιπα αεροδρόμια θα είναι θέμα το οποίο προβλέπω πως θα δημιουργήσει εντάσεις. Πρέπει να είμαστε προσεκτικοί στο τι θα κάνουμε με τα υπόλοιπα περιφερειακά αεροδρόμια. Κλείνοντας, θέλω να επαναλάβω ότι οι τρεις αρχές για εμάς, για τις οποίες θα μπορούσαμε να υπερψηφίσουμε αυτό το νομοσχέδιο - και αυτό πρέπει να γίνει ξεκάθαρο - είναι ότι δεν παραδίδουμε τον ελληνικό ουρανό στους Τούρκους, δεν ιδιωτικοποιούμε τη διαχείρισή του, δεν απολύουμε κόσμο από την ΥΠΑ. Περιμένουμε τις νομοτεχνικές βελτιώσεις από την πλευρά του Υπουργού, για να δούμε πώς ακριβώς θα σταθούμε επί της αρχής. Ευχαριστώ πολύ.
Ευχαριστώ και εγώ, κύριε Σαρίδη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές, καθώς και τρεις συνοδοί εκπαιδευτικοί από το 26ο Δημοτικό Σχολείο Αθηνών. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ο Υπουργός κ. Σκουρλέτης είναι παρών και θα υποστηρίξει την τροπολογία - συμπλήρωση των διατάξεων του άρθρου 143 του ν.4001/2011, όπως ισχύουν σχετικά με τον Ειδικό Λογαριασμό Ενέργειας. Ορίστε, κύριε Σκουρλέτη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ήταν ήδη γνωστό όταν συζητούσαμε την προηγούμενη βδομάδα το νομοσχέδιο με τα προαπαιτούμενα για την εκταμίευση της υπο - δόσης ότι θα ερχόταν μια τροπολογία που αφορά το έλλειμμα του Ειδικού Λογαριασμού των ΑΠΕ και που σχετίζεται με τη γνωστή σε όλους μας χρέωση του ΕΤΜΕΑΡ στους λογαριασμούς, οικιακούς και επαγγελματικούς. Αυτό το οποίο πρέπει να γνωρίζουμε είναι το εξής, ότι η έλλειψη ενός σοβαρού σχεδιασμού για τη διείσδυση των Ανανεώσιμων Πηγών Ενέργειας οδήγησε όλα τα προηγούμενα χρόνια σε στρεβλώσεις και σε ένα έλλειμμα, το οποίο ξεπερνάει τα 350 εκατομμύρια ευρώ και μπορεί να αγγίζει και τα 400 εκατομμύρια ευρώ. Πάνω σε αυτό έπρεπε να δώσουμε απάντηση και το επιχειρήσαμε με έναν τρόπο αποφασιστικό στο νομοσχέδιο που ψηφίσαμε τον Αύγουστο με τον ν.1414. Θέλω να σας θυμίσω τι κάναμε εκεί. Είπαμε ότι δεν μπορεί τελικά αυτός που αποκλειστικά θα πληρώνει για να καλυφθεί το συγκεκριμένο έλλειμμα να είναι οι καταναλωτές και προβλέψαμε τη θεσμοθέτηση ενός νέου ειδικού τέλους επί της προμήθειας, έτσι ώστε σε έναν μεσοπρόθεσμο ορίζοντα να φθάσουμε στην κάλυψη αυτού του ελλείμματος. Η συμφωνία που είχαμε με τους θεσμούς προέβλεπε - όχι σε επίπεδο νόμου - αυτή η κάλυψη του ελλείμματος να γίνει μέχρι τον Ιούνιο του 2017. Κάτι τέτοιο, όμως, θα σήμαινε πως θα ήμασταν αναγκασμένοι, παρά τη θεσμοθέτηση του νέου τέλους επί της προμήθειας, το οποίο θα έρθει να καλύψει χωρίς επιβαρύνσεις των καταναλωτών, να πάμε τελικά σε νέες αυξήσεις. Αυτό το αποφύγαμε και αυτός ήταν ο λόγος που δεν ήρθε την προηγούμενη φορά και έρχεται τώρα αυτή η τροπολογία, με την οποία παρατείνεται ο χρόνος μέσα στον οποίο είμαστε υποχρεωμένοι να καλύψουμε το έλλειμμα του Ειδικού Λογαριασμού των ΑΠΕ έως τις 31 Δεκεμβρίου 2017. Παράλληλα, προβλέπουμε να υπάρχει ένας συνεχής μηχανισμός αξιολόγησης, έτσι ώστε να κλείνει ανά τρίμηνο αυτό το έλλειμμα από τον ΛΑΓΗΕ που διαχειρίζεται αυτόν τον λογαριασμό. Δεν θέλαμε, λοιπόν - και το αποφύγαμε - ούτε να πάμε σε νέες επιβαρύνσεις στους καταναλωτές ούτε, βέβαια, να κάνουμε ένα νέο «κούρεμα» σε όσους κατέχουν σήμερα αντίστοιχες επιχειρήσεις που σχετίζονται με τις Ανανεώσιμες Πηγές Ενέργειας, είτε είναι φωτοβολταϊκά είτε είναι αιολικά. Νομίζω, λοιπόν, ότι ερχόμαστε σήμερα πράγματι να κάνουμε με τον καλύτερο δυνατό τρόπο κάτι το οποίο δεν τολμούσαν οι προηγούμενες κυβερνήσεις, δεν το άγγιζαν. Μας παρέδωσαν ένα πολύ μεγάλο έλλειμμα. Με βάση τις αλλαγές που έχουμε κάνει, θεωρούμε ότι πράγματι στο τέλος του Δεκεμβρίου του 2017 θα έχουμε ισοσκελίσει τον αντίστοιχο λογαριασμό. Θέλω να πω ότι πρέπει να έχουμε κατά νου ότι η επιλογή της στήριξης και της ενίσχυσης των ΑΠΕ είναι μια βασική επιλογή στη δική μας στρατηγική, όσον αφορά τον τομέα της ενέργειας. Αποτελεί ταυτόχρονα και μια στρατηγική επιλογή της ίδιας της Ευρώπης. Αυτό βέβαια δεν μπορεί να γίνεται με τον τρόπο που γινόταν μέχρι τώρα, με φοβερές υπεραποδόσεις, με εγγυημένες κρατικές υπεραποδόσεις, οι οποίες οδήγησαν στο γνωστό έλλειμμα και στις γνωστές στρεβλώσεις. Και σας θυμίζω ότι δεν είναι τυχαίο ότι η ψήφιση του προηγούμενου νομοσχεδίου τον προηγούμενο Αύγουστο, στις αρχές Αυγούστου, πριν κλείσει η Βουλή, έγινε δεκτή από όλα τα εμπλεκόμενα μέρη. Είναι η πρώτη φορά που αγγίξαμε μία «καυτή πατάτα» και δεν βρέθηκαν κάτω από το Υπουργείο είτε διαδηλωτές, κάτοχοι φωτοβολταϊκών είτε από την άλλη να υπάρχουν διαμαρτυρόμενοι. Νομίζω, λοιπόν, ότι και σε αυτόν τον τομέα πορευόμαστε σωστά και με αυτήν την τροπολογία ερχόμαστε να δρομολογήσουμε τελικά την οριστική επίλυση ενός πολύ κρίσιμου ζητήματος. Σας ευχαριστώ.
Και εγώ σας ευχαριστώ.
Κύριε Πρόεδρε, θα ήθελα να ρωτήσω κάτι.
Επί της τροπολογίας;
Ναι.
Παρακαλώ, κύριε Κατσώτη, έχετε τον λόγο.
Κύριε Υπουργέ, είπατε ότι μέχρι να γίνει αυτό το ειδικό τέλος επί της προμήθειας, ρυθμίζεται το ΕΤΜΕΑΡ.
Εισάγεται.
Εισάγεται, αλλά μέχρι να λειτουργήσει αυτό, το ΕΤΜΕΑΡ θα το πληρώνουν οι καταναλωτές. Ποιος θα τον πληρώνει;
Κάντε την ερώτηση και θα απαντήσω, αν μου δώσει το δικαίωμα ο κύριος Πρόεδρος να απαντήσω.
Ποιος θα επιβαρυνθεί μέχρι το τέλος του 2017 που παρατείνετε την προθεσμία αυτή. Να μας το πείτε.
Θα σας πω. Προφανώς ίσως να μην έγινα εγώ αντιληπτός με αυτά που είπα. Σήμερα αυτήν τη στιγμή υπάρχει αυτή η χρέωση. Εμείς δεν την αυξάνουμε και λέμε ότι…
Την παρατείνετε μέχρι το τέλος του 2017.
Τι «την παρατείνουμε»; Ίσα ίσα. Εισάγουμε ένα νέο τέλος επί της προμήθειας. Αυτοί που παράγουν ηλεκτρική ενέργεια θα καλύψουν αυτό το έλλειμμα σταδιακά μέχρι το τέλος του Δεκεμβρίου του 2017. Κάνουμε ακριβώς αυτό που μας λέτε στο ερώτημά σας, σεβόμενοι πράγματι τη δύσκολη θέση των ελληνικών νοικοκυριών και των ελληνικών επιχειρήσεων.
Το μειώνετε δηλαδή το τέλος;
Το τέλος παραμένει ως έχει. Δεν αυξάνεται, παρ' ότι έχουμε ένα τεράστιο έλλειμμα.
Τι ρυθμίζουμε; Γιατί δεν είμαστε πρόχειροι με την τροπολογία.
Εμείς αυτήν τη στιγμή λέμε ότι μέχρι τέλος Δεκεμβρίου πρέπει να έχει ισοσκελιστεί ο ειδικός λογαριασμός και από την 1η Ιανουαρίου 2017 μπαίνει αυτό το νέο τέλος επί της προμήθειας. Αυτό το τέλος ήταν να καλύψει ένα συγκεκριμένο ποσοστό εν πάση περιπτώσει. Αυτό το ρυθμίζουμε επακριβώς. Επαναλαμβάνω όμως ότι αυτό που αποφεύγουμε και έχει τεράστια κοινωνική πια σημασία είναι ότι δεν πάμε σε νέες επιβαρύνσεις.
Το νέος τέλος δεν είναι επιβάρυνση;
Είναι επί της προμήθειας, επαναλαμβάνω. Δεν έχει να κάνει με…
Όχι διαλογική συζήτηση παρακαλώ.
Τους προμηθευτές επιβαρύνει.
Θα παίρνετε τον λόγο. Δεν είναι έτσι η συζήτηση. Παρακαλώ, κύριε Υπουργέ.
Μακάρι να τα είχατε κάνει καλύτερα και να μην υπήρχε το έλλειμμα που μας κληρονομήσατε.
Κύριε Υπουργέ, παρακαλώ!
Γι' αυτό σας φέραμε για να «τα κάνετε καλύτερα».
Γι' αυτό ήρθαμε, για να τα κάνουμε καλύτερα. Έχετε δίκιο.
Κύριε Πρόεδρε, θα ήθελα τον λόγο.
Ζητάτε τον λόγο επί της τροπολογίας;
Για μία διευκρίνιση θα παρακαλούσα τον κ. Σκουρλέτη. Προσπαθώ να καταλάβω πώς προέκυψε το έλλειμμα των 350 εκατομμυρίων που αναφέρατε. Δεν το κατάλαβα. Συγχωρήστε με. Προσπαθώ να καταλάβω επίσης αν με τον ειδικό λογαριασμό που έρχεται αυτή τη στιγμή σε λειτουργία θα καλυφθεί το προηγούμενο έλλειμμα ή ο ειδικός λογαριασμός θα εισπράττει από τους παρόχους από εδώ και πέρα, οπότε μπορεί μεν να εξυγιαίνεται ο τομέας του ΕΤΜΕΑΡ και των ανανεώσιμων πηγών, αλλά η τύχη των 350 εκατομμυρίων δεν μου είναι σαφές ποια θα είναι.
Κύριε Θεοχαρόπουλε, για τις τροπολογίες θα μιλήσετε;
Ναι, κύριε Πρόεδρε, για τις τροπολογίες θέλω να μιλήσω.
Ορίστε, έχετε τον λόγο.
Κύριε Υπουργέ, θα θέλαμε μια διευκρίνιση. Η σελίδα 4 του πίνακα καταργούμενων και τροποποιούμενων διατάξεων και σε σχέση με το ερώτημα που σας έχει γίνει και από τον εισηγητή του Κομμουνιστικού Κόμματος, αναφέρεται χαρακτηριστικά στην ισχύουσα και στη νέα διάταξη. Η ισχύουσα λέει: «Η χρέωση της περίπτωσης αυτής επιβάλλεται σταδιακά στους εκπροσώπους φορτίου ως εξής: Για το 2016 ανέρχεται στο 50% της χρέωσης που προκύπτει με την εφαρμογή της μεθοδολογίας, για το 2017 στο 75% και στο 2018 και εφεξής στο 100%». Η νέα διάταξη λέει: «Η χρέωση της περίπτωσης αυτής επιβάλλεται σταδιακά στους εκπροσώπους φορτίου ως εξής: Για το 2016 ανέρχεται στο 50% και για το 2017 και στο εξής στο 100%», ενώ πριν έλεγε 75%για το 2017. Η ερώτησή μας είναι διευκρινιστική και θα θέλαμε να δώσετε μια απάντηση. Βλέπουμε ότι στην ισχύουσα διάταξη λέει 75% για το 2017, ενώ στη νέα διάταξη ότι ισχύει το 100%.
Κύριε Δένδια, από την πλευρά της Νέας Δημοκρατίας ποιος θα μιλήσει;
Κύριε Πρόεδρε, θα μιλήσει ο κ. Σκρέκας.
Ορίστε, κύριε Σκρέκα.
Ευχαριστώ, κύριε Πρόεδρε. Κύριε Υπουργέ, θέλουμε να σας πιστέψουμε, θέλουμε να πιστέψουμε ότι προσπαθείτε να κάνετε το καλό, αλλά δεν μας αφήνουν οι πράξεις σας, γιατί οι πράξεις σας δείχνουν πονηριά. Σκέφτεστε και πράττετε με πονηριά. Αυτό πρέπει να το ξεκαθαρίσουμε σήμερα σε αυτήν εδώ την Αίθουσα. Πριν λίγους μήνες φέρατε κάποιες διατάξεις, τις οποίες στηρίξαμε και ψηφίσαμε και εμείς. Ήταν διατάξεις που θα έκλειναν την τρύπα που έχει δημιουργηθεί στον ειδικό λογαριασμό του ΛΑΓΗΕ, από τον οποίο πληρώνονται οι παραγωγοί ανανεώσιμων πηγών ενέργειας. Σας είπαμε τότε ότι με τον τρόπο που πάτε να το κάνετε, δημιουργείτε πρόβλημα στο όλο σύστημα. Γιατί; Γιατί το μεταφέρετε στους προμηθευτές, οι οποίοι απολαμβάνουν μεγαλύτερου περιθωρίου, λόγω της πτώσης της οριακής τιμής συστήματος, λόγω της εισόδου στη δεξαμενή πολλών ανανεώσιμων πηγών ενέργειας. Άρα, λέτε, ότι ένα κομμάτι από αυτό το μεγαλύτερο περιθώριο κέρδους - σωστό ακούγεται - θα πρέπει να το συνεισφέρουν πίσω, ώστε να πληρωθούν οι παραγωγοί ΑΠΕ. Σας είπαμε όμως ότι, με τον τρόπο που το κάνετε, δεν είναι ξεκάθαρο. Αυτή τη στιγμή ο μεγαλύτερος προμηθευτής της χώρας είναι η ΔΕΗ, η οποία έχει μερίδιο αγοράς ηλεκτρικής ενέργειας 90%. Μάλιστα, στην αρμόδια επιτροπή έκανα, κύριε Πρόεδρε, ξεκάθαρη ερώτηση στον αντιπρόεδρο της ΔΕΗ για το αν μπορεί η ΔΕΗ να απορροφήσει αυτά τα περίπου 350 εκατομμύρια ευρώ, που θα πρέπει εκείνη, ως προμηθευτής του 90% της Ελλάδος, να συνεισφέρει στη δεξαμενή, αν μπορεί να αντεπεξέλθει. Είπε ότι η ΔΕΗ δεν έχει καμμία δυνατότητα να αναλάβει αυτό το κόστος. Άρα εκείνο που θα κάνει είναι να μεταφέρει αυτό το επιπλέον κόστος στους καταναλωτές. Άρα τι πήγε η Κυβέρνηση να κάνει; Τι πήγε ο Υπουργός να κάνει; Ουσιαστικά πήγε να κοροϊδέψει τους πολίτες, λέγοντας ότι δεν θα αυξήσει το ΕΤΜΕΑΡ, αυτό το ειδικό τέλος που πληρώνουν οι καταναλωτές ηλεκτρικής ενέργειας, και ότι αυτό θα το πληρώσουν οι προμηθευτές, οι οποίοι βγάζουν μεγαλύτερο κέρδος. Όμως οι προμηθευτές, δηλαδή η ΔΕΗ, ήρθε και είπε ότι αυτό θα το μεταφέρουμε στους καταναλωτές. Άρα πήγε να κοροϊδέψει τον κόσμο. Άντε και πες ότι τότε τον κορόιδεψε τον κόσμο. Σήμερα φέρνει μια τροπολογία, που λέει τι επί της ουσίας; Ότι τελικά η διάταξη που εισαγάγαμε και που θα κάλυπτε την τρύπα, δεν αρκεί. Άρα η ΡΑΕ θα πρέπει να έρθει και να αναπροσαρμόσει το ΕΤΜΕΑΡ, ώστε να εκμηδενίσει το έλλειμμα. Πώς θα γίνει αυτό; Αυξάνοντας το ΕΤΜΕΑΡ. Άρα η Κυβέρνηση και θα αυξήσει την τιμή στον καταναλωτή, μέσα από την αύξηση της τιμής με την οποία πουλάνε οι προμηθευτές στους καταναλωτές, αλλά θα έρθει και η ΡΑΕ, η οποία θα αναθεωρήσει προς τα πάνω για άλλη μια φορά - δύο φορές, δηλαδή - το ΕΤΜΕΑΡ, για να καλυφθεί ο λογαριασμός και το έλλειμμα που δημιουργείται. Αυτή τη στιγμή αποδεικνύεται ότι πέφτουν οι μάσκες. Σταματάει η κοροϊδία και αποδεικνύεται ότι η Κυβέρνηση προσπαθεί απλά να μεταφέρει το πρόβλημα στους επόμενους. Τι λέει εδώ; Ότι το 2017 ανά τρίμηνο - και όχι ανά εξάμηνο - θα έρχεται η ΡΑΕ και θα υπολογίζει εάν υπάρχει τρύπα στον λογαριασμό και θα αυξάνει το ΕΤΜΕΑΡ. Πολύ φοβάμαι, κύριε Πρόεδρε, ότι το 2017 η παρούσα Κυβέρνηση ΣΥΡΙΖΑ - ΑΝΕΛ δεν θα είναι κυβέρνηση πια. Αυτό που προσπαθούν να κάνουν, για να κερδίσουν χρόνο, είναι να μεταφέρουν στους επόμενους όλα τα προβλήματα, όπως και το τεράστιο πρόβλημα της ΔΕΗ. Αυτό προσπαθούν να κάνουν και δεν δίνουν λύση. Οι πολίτες πληρώνουν την ολιγωρία και την άρνηση της Κυβέρνησης να δώσει καθαρές λύσεις στα προβλήματα του τόπου.
Κύριε Υπουργέ, θέλετε τον λόγο για δύο λεπτά;
Ευχαριστώ, κύριε Πρόεδρε. Κατ' αρχάς, σωστά έγινε η επισήμανση ότι υπάρχει μια διαφοροποίηση σε σχέση με την αύξηση του τέλους που προβλέπαμε στον προηγούμενο νόμο που είχαμε φέρει, το οποίο από το 75% πηγαίνει στο 100%, το τέλος επί της προμήθειας. Και αυτό ακριβώς γίνεται, για να αποφύγουμε την επιβάρυνση που θέλει να μας καταλογίσει ως πρόθεση ο μη πονηρά σκεπτόμενος κ. Σκρέκας. Πρέπει να είμαστε ξεκάθαροι. Τα ερωτήματα είναι αμείλικτα. Θα πρέπει να κλείσει αυτός ο λογαριασμός; Η Ρυθμιστική Αρχή Ενέργειας, η οποία είναι ανεξάρτητη - φαντάζομαι ότι υπερασπίζεστε την ανεξαρτησία της, στο μοντέλο που έχετε για τη λειτουργία της αγοράς ενέργειας πρέπει να υπάρχει κατοχυρωμένος ο αυτόνομος ρόλος της Ρυθμιστικής Αρχής Ενέργειας - , πρέπει να προσδιορίζει εκείνους τους μηχανισμούς για να καλυφθεί το έλλειμμα. Δεν θέλετε να υπάρχει το έλλειμμα; Θέλετε να πληρώνονται οι άνθρωποι που έχουν επενδύσει μετά από πέντε, έξι χρόνια; Τι θέλετε, δηλαδή; Τα είχατε κάνει χάλια. Παραδώσατε μια κατάσταση η οποία χαρακτηριζόταν από έναν πλήρη ανορθολογισμό. Προσπαθούμε να βάλουμε τάξη και μας λέτε ότι σκεφτόμαστε πονηρά. Εγώ δεν βλέπω πονηριά σε εσάς. Βλέπω αδυναμία κατανόησης της πραγματικότητας. Και βλέπω μια στείρα αντιπολιτευτική διάθεση. Διότι δεν έχετε να πείτε κάτι σε αυτό. Διότι εσείς δεν είχατε μια συγκεκριμένη εναλλακτική πρόταση, η οποία να είναι αποδοτική. Εμείς την καταθέτουμε. Υπάρχει και άλλο ζήτημα αυτή τη στιγμή. Αυξάνουμε επιπλέον και εκείνο το ποσοστό των χρημάτων που παίρνουμε από τα δικαιώματα των πιστοποιητικών ρύπων του διοξειδίου του άνθρακα, το φτάνουμε στο 72%, γιατί και από εκεί καλύπτεται το έλλειμμα του ειδικού λογαριασμού. Τι γίνεται, όμως; Το τελικό αποτέλεσμα είναι πολυπαραμετρικό. Εξαρτάται πρώτα από όλα από τη ζήτηση. Αν έχουμε κατά 1% αύξηση της ζήτησης του ρεύματος, είναι σίγουρο ότι δεν υπάρχει περίπτωση να μην αποδώσουν τα συγκεκριμένα μέτρα. Αν έχουμε αύξηση των πιστοποιητικών ρύπων, πάλι θα έχουμε πλεόνασμα, όχι απλώς κάλυψη. Σε καμμιά περίπτωση, όμως, δεν είμαστε έτοιμοι να κάνουμε αυτό που εσείς, ελαφρά τη καρδία, ουσιαστικά υποστηρίξατε εδώ, να επιβάλουμε αύξηση του ΕΤΜΕΑΡ στους καταναλωτές. Αυτή ήταν η εύκολη λύση, που κάνατε εσείς. Εμείς, λοιπόν, δεν θα το κάνουμε αυτό. Έχουμε κοινωνική ευαισθησία και σχέδιο, το οποίο να λύνει το ζήτημα. Ευχαριστώ.
Παρακαλώ να ολοκληρωθεί η συζήτηση.
Κύριε Πρόεδρε…
Ναι, αλλά να μην ξαναμιλήσει ο Υπουργός, διότι θα φύγουμε από το νομοσχέδιο.
Κύριε Πρόεδρε, θα ήθελα τον λόγο επί προσωπικού, επειδή ο Υπουργός διαστρέβλωσε αυτά τα οποία είπα.
Ορίστε, κύριε Σκρέκα, για ένα λεπτό.
Κύριε Πρόεδρε, ο κύριος Υπουργός είπε δύο πράγματα. Πρώτον, ότι η Νέα Δημοκρατία ως κυβέρνηση παρέδωσε ένα μπάχαλο και, δεύτερον, ότι δεν θέλει η παρούσα Κυβέρνηση να αυξήσει το ΕΤΜΕΑΡ. Στην πρώτη περίπτωση απλά θα θυμίσω στον κύριο Υπουργό ότι η προηγούμενη κυβέρνηση παρέλαβε μια τρύπα ενός δισεκατομμυρίου ευρώ κατ' έτος περίπου…
Από ποιον;
Από την προ - προηγούμενη κυβέρνηση, που δυστυχώς ασυστόλως έβαλε στο σύστημα πολλούς παραγωγούς χωρίς προγραμματισμό. Ήρθε τότε η Νέα Δημοκρατία και η προηγούμενη κυβέρνηση, αναλαμβάνοντας μεγάλο πολιτικό κόστος, και έκανε το «new deal», μείωσε τις ταρίφες στους παραγωγούς - και πρέπει να παραδεχθείτε ότι το έκανε αυτό το πράγμα - και με αυτόν τον τρόπο καταφέραμε σε βάθος ενός χρόνου να μειώσουμε την τρύπα, να την εξαλείψουμε. Ήρθε αυτή τη στιγμή η Κυβέρνηση και λέει ότι δεν θα αυξήσει το ΕΤΜΕΑΡ. Αφού δεν χρειάζεται να αυξήσει το ΕΤΜΕΑΡ, ας βγει να δηλώσει ο κύριος Υπουργός ότι αυτά τα οποία είχαν ψηφίσει θα πιάσουν τόπο και ότι δεν πρόκειται να αυξηθεί ούτε ένα ευρώ το ΕΤΜΕΑΡ. Ας βγει να το δηλώσει σήμερα, να τον πιστέψουμε και να το ψηφίσουμε. Να βγει να το δηλώσει ότι δεν θα χρειαστεί ούτε κατά ένα λεπτό να αυξηθεί το ΕΤΜΕΑΡ το πρώτο τρίμηνο του 2017. Να το πει σήμερα εδώ με παρρησία.
Θα πρέπει να ολοκληρωθεί η συζήτηση. Προχωρούμε τη διαδικασία επί του νομοσχεδίου. Προτείνω να μιλάει ένας Κοινοβουλευτικός Εκπρόσωπος και δύο Βουλευτές. Η Βουλή συμφωνεί;
Δεν άκουσα την απάντηση από τον Υπουργό στο ερώτημά μου.
Δεν μπορώ να τον υποχρεώσω να σας απαντήσει. Απήντησε. Κύριε Υπουργέ, θέλετε να απαντήσετε;
Έχει δίκιο. Συγγνώμη, εγώ το παρέλειψα. Αφορά το σύνολο του συσσωρευμένου ελλείμματος. Άρα μιλάμε για μηδενισμό. Δεν βάζουμε στο ψυγείο τα 350 εκατομμύρια. Ευχαριστώ.
Κι εμείς ευχαριστούμε. Να μιλάει ένας Κοινοβουλευτικός Εκπρόσωπος και δύο Βουλευτές;
Να μιλήσουν οι Βουλευτές πρώτα.
Γιατί κάνετε αυτή την κατανομή Κοινοβουλευτικών Εκπροσώπων και Βουλευτών;
Γιατί έχουμε συμφωνήσει να μιλάνε οι Βουλευτές και να παρεμβαίνουν.
Μα, έτσι κι αλλιώς, δεκατέσσερις Βουλευτές είναι να μιλήσουν.
Εφόσον δεν θέλουν οι Κοινοβουλευτικοί Επρόσωποι, να μιλήσουν οι Βουλευτές.
Αν το θέλετε, προτείνετέ το. Εγώ δεν έχω αντίρρηση. Να μιλήσουν, δηλαδή, πρώτα οι Βουλευτές.
Να ακουστεί η Βουλή και μετά έχουν δικαίωμα να παρέμβουν.
Τον λόγο έχει ο Βουλευτής του ΣΥΡΙΖΑ κ. Παπαδόπουλος για πέντε λεπτά.
Ευχαριστώ, κύριε Πρόεδρε. Είναι ένα νομοσχέδιο, που, ενώ λέγατε - από την περιρρέουσα κι εδώ φαίνεται - «θα πουληθεί», «δεν θα πουληθεί», «θα το πουλήσετε» όλο το διάστημα, φτάνουμε τώρα που κατατίθεται το νομοσχέδιο και φαίνεται ότι δεν πουλιέται τίποτα. Γίνεται με μια άλλη ερώτηση και ξαναλέει η Νέα Δημοκρατία «θα βάλετε φόρους, δεν θα βάλετε φόρους». Λέμε «δεν βάζουμε φόρους», «όχι, θα βάλετε φόρους». Ε, κανονίστε τώρα. Πώς πρέπει να σας πείσουμε ότι δεν πουλιέται; Φέραμε ολόκληρο νομοσχέδιο εδώ και δεν λέτε ότι αυτό που έλεγε η Κυβέρνηση όντως το κάνουμε πράξη και ότι με αυτό το νομοσχέδιο δεν πουλιέται, ενώ εσείς θέλετε να πουλήσετε. Κι εκείνο που φαίνεται είναι ότι με τον νόμο που είχατε ετοιμάσει, τον ν.3913/2011, ήσασταν έτοιμοι να εκχωρήσετε τη διαχείριση. Αντί να αναφέρεστε στον εαυτό σας, προσπαθείτε να μας πείσετε και να μας πιέσετε να πουλήσουμε. Αυτός ήταν ο στόχος σας. Απ' ό,τι φαίνεται, όμως, αυτή η Κυβέρνηση δεν έκανε κάτι τέτοιο. Μιλούσατε για τον εναέριο χώρο. Άκουσα κι έναν συνάδελφο να λέει «θα ψηφίσουμε, αν δεν δώσετε τον εναέριο χώρο στην Τουρκία». Πού το είδε αυτό τώρα ο συνάδελφος; Δηλαδή, να είμαστε λίγο σοβαροί και να μπορούμε να κάνουμε κι έναν διάλογο εποικοδομητικό. Δεν μπορεί να γίνεται αυτός ο διάλογος με το να πετάμε ρουκέτες. Και γίνεται ένας διάλογος όχι επί της ουσίας. Δηλαδή, φάγαμε τον χρόνο χθες στην επιτροπή για το αν είναι κατεπείγον. Όταν πλέον δεν έχουμε θέσεις επί της ουσίας, πάμε επί της διαδικασίας, για να γίνει αντιπαράθεση με την Κυβέρνηση. Κάτι τέτοιο, όμως, δεν βοηθάει πραγματικά τον διάλογο. Αξίζει να σημειωθεί ότι με το παρόν νομοθέτημα η χώρα μας συνεχίζει να διατηρεί τον κρατικό έλεγχο στην αεροναυτιλία, αλλά και τη διαχείριση των είκοσι πέντε περιφερειακών αεροδρομίων. Είναι ιδιαίτερα σημαντικό να γίνει κατανοητό ότι ο έλεγχος της εναέριας κυκλοφορίας της χώρας μας, όσο και η διαχείριση, συνεχίζεται, όπως και σήμερα, να ασκείται από μια αμιγώς δημόσια Υπηρεσία. Βεβαίως, όταν προσπαθείς και να εκσυγχρονίσεις και να συμμαζέψεις τα ασυμμάζευτα, θέλεις και κάποιον χρόνο. Βεβαίως, απαιτούνται και χρήματα. Βεβαίως, όλα αυτά τα έχει στο μυαλό της η Κυβέρνηση. Άκουσα εδώ και από συναδέλφους που μέχρι χθες κατηγορούσαν την Κυβέρνηση, σήμερα - λέει - είναι αυτονόητο ότι οι εργαζόμενοι δεν θα χάσουν τη δουλειά τους. Βεβαίως δεν θα χάσουν τη δουλειά τους. Βεβαίως κάποια ζητήματα είναι αυτονόητα και θα πρέπει να μπορέσουμε να τα έχουμε στην πρώτη γραμμή και να τα στηρίζουμε. Θα ήθελα να δώσω και εύσημα στον σύντροφο Υπουργό ότι τελικά έγινε υπό δημόσιο έλεγχο.
Προχωράμε στον σοσιαλισμό.
Έτσι προχωράμε. Και να πούμε και κάτι άλλο. Τώρα μου δίνει την ευκαιρία ο συνάδελφος - και είναι ωραίο που γίνεται ένας ζωντανός διάλογος - να σας πω ότι σας είχα γνωρίσει στη Νέα Δημοκρατία ανθρώπους νοικοκυραίους, νοικοκύρηδες. Βλέπετε, όμως, ότι εδώ δεν είστε νοικοκύρηδες.
Γιατί;
Γιατί; Στο χωριό μου λένε «δεν το καθαρίσατε το πιάτο». Γιατί χρωστάτε και δεν πληρώνετε. Να πούμε και την εξής διαφορά και για εσάς και για το ΠΑΣΟΚ. Εδώ θα πρέπει να μας πείτε αν πληρώνετε και πώς θα πληρώσετε. Γιατί δεν ευσταθεί και δεν στέκει σήμερα όλος ο κόσμος να χρωστάει, εγώ να πληρώνω, εγώ να διακανονίζω κι εσείς να μην πληρώνετε. Τελευταία βγάλατε το σκάνδαλο της Attica Bank για τον ΣΥΡΙΖΑ, ενώ εσείς πήρατε άλλα 14 εκατομμύρια απ' αυτούς. Θα πρέπει να απαντήσετε στον ελληνικό λαό τι θα γίνει με αυτά τα λεφτά. Θα πληρώσετε; Είστε μπαταχτσήδες; Δεν θέλετε να πληρώσετε; Βλέπω και τον Υπουργό, συνάδελφο, εδώ. Όταν ήταν να πουλήσει την Ολυμπιακή, είχε σκιστεί να λέει ότι το κράτος πληρώνει ένα εκατομμύριο κάθε μήνα και τι θα γίνει με την Ολυμπιακή. Τελικά την πούλησε και την πήρε ένας. Δηλαδή, πόσον ανταγωνισμό έχει μέσα του; Δεν κρύβεται η χαρά σας, όταν είναι να πουλήσετε. Είναι αυτό που λένε στα χρηματιστήρια, «πούλα, πούλα». Εμείς - τι να κάνουμε; - δεν πουλάμε. Έχουμε άλλο σχέδιο. Ευχαριστώ.
Ευχαριστώ, κύριε Παπαδόπουλε. Τον λόγο έχει ο Υπουργός κ. Σπίρτζης για νομοτεχνικές βελτιώσεις. [[Θόρυβος στην Αίθουσα]] Παρακαλώ, κύριε Παπαδόπουλε. Φτάνει! Ορίστε, κύριε Υπουργέ, έχετε τον λόγο.
Προκειμένου να έρθουν οι Βουλευτές για να τοποθετηθούν - και έχουν ζητήσει από χθες συγκεκριμένες διευκρινίσεις - καταθέτουμε νομοτεχνικές βελτιώσεις. Δεν θα τις διαβάσω. Για τη διευκόλυνση των Υπηρεσιών της Βουλής, έχουμε βάλει και ολόκληρα άρθρα μέσα, για να τις ενσωματώσουμε στο κείμενο του νόμου. Θα αναφέρω, όμως, τα πιο σημαντικά, που έχουν αναφερθεί και στις τοποθετήσεις. Στο άρθρο 76 είναι η νομοτεχνική βελτίωση υπ' αριθμόν 7, που ζήτησαν ο κ. Κουτσούκος και ο κ. Σαρίδης, σε σχέση με τους εργαζόμενους. Το ότι έχουν προτεραιότητα προφανώς - το έχουμε πει εκατό φορές δεν χάνεται όχι μία θέση εργασίας, αλλά το ανάποδο - και διατηρούν τα εργασιακά και ασφαλιστικά δικαιώματά τους. Διευκρινίζεται αυτό, για να μην υπάρχει κανένα πρόβλημα. Το ίδιο γίνεται για το άρθρο 71, που ορίζει τη διαδικασία μετακινήσεων των εργαζομένων από την Υπηρεσία Πολιτικής Αεροπορίας στον νέο φορέα, την ΑΠΑ, και τις μεταβατικές διατάξεις.
Τι βάζετε στο άρθρο 71;
Ζητήθηκε να διευκρινιστούν θέματα για τα υπηρεσιακά συμβούλια και όλα τα υπόλοιπα. Ακούστε, όταν έχουμε μια Υπηρεσία και επί της ουσίας κάνουμε δύο Υπηρεσίες, δεν κάνουμε κάποια ανεξάρτητη αρχή, όπως λένε τα κόμματα της Αντιπολίτευσης, πρέπει να ορίσουμε εκείνες τις διαδικασίες με τις οποίες αυτό θα μπορεί να γίνει άμεσα, όχι σε τρία χρόνια. Δεν μπορεί, λοιπόν, να περιμένουμε πότε θα γίνουν τα υπηρεσιακά συμβούλια και όλες οι υπόλοιπες δομές, για να προχωρήσουμε στη σύσταση οργανισμών. Προβλέπουμε όμως - και το είπαμε και χθες στην επιτροπή - ότι πρώτα θα εκδοθεί το προεδρικό διάταγμα και μετά θα γίνουν αυτές οι μετακινήσεις. Πρώτα θα έχουμε τα χαρακτηριστικά στοιχεία και τα υπόλοιπα και μετά. Επίσης, έχουν κατατεθεί νομοτεχνικές βελτιώσεις για τμήματα μεγάλων αεροδρομίων - έχει τεθεί και από φορείς και από τους εκπροσώπους των κομμάτων - όπως είναι της Θεσσαλονίκης, του Ηρακλείου και άλλων. Από τμήματα γίνονται υποδιευθύνσεις. Προβλέπεται επίσης - από τα μεγάλα θέματα που έχουν μπει και από τις προτάσεις και τις διευκρινίσεις που κατέθεσαν οι φορείς - νομοτεχνική βελτίωση στα άρθρα 8,11,13,14 και 16. Τα καταθέτω.
Ευχαριστώ. Τον λόγο έχει ο επόμενος κατά σειρά ομιλητής, ο κ. Χατζηδάκης, Βουλευτής της Νέας Δημοκρατίας, για πέντε λεπτά.
Κύριε Πρόεδρε, κυρίες και κύριοι συνάδελφοι, χαίρομαι πραγματικά που σήμερα επιλύεται το πιο ακανθώδες θέμα της πρώτης αξιολόγησης, η Υπηρεσία Πολιτικής Αεροπορίας. Είναι ένα θέμα που ταλανίζει, προφανώς, τον Υπουργό εδώ και έναν χρόνο και λύεται, αφού προηγουμένως έχει αντιμετωπιστεί το ασφαλιστικό, αφού προηγουμένως έχει αντιμετωπιστεί το ζήτημα του υπερταμείου και την τελευταία στιγμή, πριν από το κλείσιμο της αξιολόγησης, έρχεται και αυτό το θέμα. Μεγάλη επιτυχία της Κυβέρνησης και του Υπουργείου! Αλλά, πέρα απ' αυτά, εδώ υπάρχουν κάποια ζητήματα στα οποία χρειαζόμαστε απαντήσεις. Το πρώτο ζήτημα, το οποίο άπτεται και του Συντάγματος και του Κανονισμού της Βουλής. Σε τέσσερα σημεία η έκθεση του Γενικού Λογιστηρίου του Κράτους αναφέρει ότι δεν έχουν προσκομισθεί στοιχεία από το Υπουργείο, προκειμένου να συνταχθεί, όπως συντάσσεται συνήθως, η έκθεση του Γενικού Λογιστηρίου, για να δούμε εάν υπάρχει επιβάρυνση στον προϋπολογισμό, ποιος είναι ο αντίκτυπος αυτού του νομοσχεδίου. Αυτό δεν μπορούμε να το ξεπερνάμε έτσι. Δεν μπορούμε από τη μια πλευρά να μιλάμε για σεβασμό στους θεσμούς, στο Σύνταγμα, και από την άλλη πλευρά τα Υπουργεία να λειτουργούν κατ' αυτόν τον τρόπο. Κύριε Υπουργέ, σε αυτό ελπίζω να δώσετε κάποια απάντηση. Δεύτερον, σε αυτό το νομοσχέδιο υπάρχει μια σειρά από ρυθμίσεις οι οποίες παραπέμπονται στο μέλλον. Πολύ ουσιαστικά θέματα, σε σχέση με τη διανομή πόρων, τη διανομή επιδομάτων, κριτήρια επιλογής προσωπικού, παραπέμπονται στο μέλλον, ενώ την ίδια στιγμή γίνεται μια αναδόμηση της Υπηρεσίας Πολιτικής Αεροπορίας. Γιατί γίνεται; Ήταν οπωσδήποτε απαραίτητη; Καθόλου απαραίτητη δεν ήταν και αποδεικνύεται από τα επίσημα έγγραφα της αλληλογραφίας μεταξύ των κυβερνήσεων και της τρόικας, τα κείμενα του μνημονίου. Το θέμα είχε ρυθμιστεί με τη λεγόμενη ΑΕΔΙΠΑ, την Ανώνυμη Εταιρεία για τη Διαχείριση των Περιφερειακών Αεροδρομίων. Επειδή ο ΣΥΡΙΖΑ ήθελε να την καταργήσει, στο τέλος, λόγω αυτής της εμμονής του, φέρνει εδώ τούτο το νομοσχέδιο, το οποίο δημιουργεί την αναταραχή την οποία όλοι βλέπουν, όσοι τουλάχιστον έχουν διαβάσει τις διατάξεις του νομοσχεδίου. Και αυτό πραγματικά ήταν απολύτως αχρείαστο. Έρχομαι, όμως, και σε μια τρίτη παρατήρηση, την οποία θεωρώ την πιο σημαντική. Κυρίες και κύριοι συνάδελφοι, δεν ξέρω αν έχετε δει πώς θα γίνεται πια η επιλογή των διοικητών και των υποδιοικητών της ΥΠΑ. Θα γίνεται από μια επιτροπή, στην οποία θα συμμετέχουν δύο, τρεις εκπρόσωποι της Ευρωπαϊκής Αρχής για την Ασφάλεια των Πτήσεων, της EASA. Ρωτώ τον Υπουργό: Σε ποια άλλη χώρα της Ευρωπαϊκής Ένωσης γίνεται αυτό; Σε ποια άλλη χώρα για την επιλογή του Διοικητή της Υπηρεσίας Πολιτικής Αεροπορίας δεν αποφασίζει ο Υπουργός, η Κυβέρνηση, η Βουλή, αλλά μια ευρωπαϊκή αρχή; Αυτό πώς θα το λέγατε εσείς, αν ήσασταν στην αντιπολίτευση; Θα το λέγατε ή δεν θα το λέγατε εκχώρηση εθνικής κυριαρχίας; Και δικαιούμαι εγώ να ρωτήσω, μετά απ' αυτό, είστε ή δεν είστε Κυβέρνηση περιορισμένης ευθύνης, κύριε Υπουργέ; Κυρίες και κύριοι συνάδελφοι του ΣΥΡΙΖΑ και των ΑΝΕΛ, έχετε και τις δικές σας ευθύνες. Δεν μπορεί το βράδυ να φύγουμε από εδώ και να έχετε ψηφίσει αυτή τη διάταξη. Η διάταξη αυτή πρέπει να αποσυρθεί, αλλιώς είστε συνένοχοι με τον κ. Σπίρτζη. Και εδώ είναι καθαροί λογαριασμοί. Κλείνω, κύριε Πρόεδρε, με μια άλλη παρατήρηση: Ο κ. Σπίρτζης ήρθε χθες στην επιτροπή της Βουλής και μας μίλησε για νίκη της Κυβέρνησης. «Δεν πουλάμε τον αέρα», είπε. Βεβαίως, πουλάει αέρα ο ίδιος μεταφορικά, αλλά το ξεπερνάω. «Δεν θα γίνει ιδιωτικοποίηση.». Μπράβο, κύριε Σπίρτζη! Μόνο που δεν μας είπατε ποιος ζήτησε ιδιωτικοποίηση. Ήταν στο πρόγραμμα της προηγούμενης κυβέρνησης; Όχι. Το ζήτησε ποτέ η τρόικα με εμάς ή με εσάς; Όχι. Έχετε μια λογική του Χότζα. Βρίσκετε ξαφνικά εχθρούς ανύπαρκτους και τους νικάτε. Δεν ξέρω πώς λειτουργείτε. Έχετε εκστρατεύσει με μια λογική δονκιχωτισμού. Πετύχατε να αποτρέψετε την ιδιωτικοποίηση, η οποία δεν υπήρχε στην ατζέντα κανενός. Αντίθετα, όμως, κύριε Σπίρτζη, ευτυχώς δεν πετύχατε να αποτρέψετε την ιδιωτικοποίηση των περιφερειακών αεροδρομίων, παρά το ότι στεναχωρηθήκατε και κλάψατε πάρα πολύ. Δεν πετύχατε να αποτρέψετε την αξιοποίηση του παλιού Αεροδρομίου του Ελληνικού και σε λίγο καιρό, παρά τις διακηρύξεις που κάνατε εδώ στη Βουλή μέχρι και πριν από λίγους μήνες, δεν θα έχετε αποτρέψει και τη σύμβαση παραχώρησης της Εγνατίας. Και ευτυχώς που δεν θα έχετε αποτρέψει όλες αυτές τις εξελίξεις! Όλα αυτά, όμως, τα οποία περιέγραψα προηγουμένως, δείχνουν αυτό το οποίο σημείωσα και μόλις προ ολίγου, ότι δεν είστε τίποτα παραπάνω, τίποτα παρακάτω από μία Κυβέρνηση περιορισμένης ευθύνης και μηδενικής εμπιστοσύνης και όσο νωρίτερα φύγετε, τόσο το καλύτερο και για εσάς, για να μην εκτεθείτε περισσότερο, αλλά φυσικά και για όλους τους Έλληνες πολίτες!
Κύριε Πρόεδρε, παρακαλώ, τον λόγο.
Ναι, κύριε Υπουργέ, αλλά επί του θέματος, όμως.
Γι' αυτό θέλω τον λόγο, για να μην ακούγονται ανακρίβειες.
Κύριε Υπουργέ, έχετε τον λόγο.
Κύριε Χατζηδάκη, δεν ξέρω εάν εμείς είμαστε περιορισμένης ευθύνης, αλλά εσείς έχετε γίνει περιορισμένης ενημέρωσης και πληροφόρησης.
Γιατί;
Ξέρουμε διαχρονικά τις σχέσεις που έχετε με τον υπηρεσιακό μηχανισμό των Βρυξελλών από παλιότερα χρόνια, καλό θα ήταν όμως να διαβάζετε και τα κείμενα του σχεδίου νόμου. Αυτό που περιγράψατε πριν στο Βήμα ήταν αυτό που πρότειναν οι θεσμοί για τον τρόπο επιλογής του διοικητή και αυτό που δεν πέρασε από τη διαπραγμάτευση που έγινε.
Είναι εκτός.
Δηλαδή, κάποιοι ζητούσαν η επιλογή του διοικητή να γίνεται από ένα πενταμελές συμβούλιο, που οι τρεις θα ήταν απέξω, και δεν το δεχθήκαμε. Αυτό που τελικά αποφασίστηκε - με δική μας πρόταση - είναι να γίνεται προκήρυξη. Μάλιστα, οι δύο, τρεις που λέτε δεν ήταν από την EASA, κύριε Χατζηδάκη, ήταν από Υπηρεσίες άλλων κρατών, άλλων Υπηρεσιών και από άλλους οργανισμούς, που δεν έχουν να κάνουν με τα ευρωπαϊκά όργανα. Αυτό τελικά που πετύχαμε ήταν μετά την προκήρυξη - που είναι, φαντάζομαι, λογικό σε όλους ότι πρέπει να γίνεται για όλες τις θέσεις - να υπάρχει μια επιτροπή που θα έχει τρεις από την ελληνική Κυβέρνηση, δύο από την EASA, που είναι ο ευρωπαϊκός οργανισμός και θα εισηγείται στον Υπουργό, εάν συμφωνεί ο Υπουργός. Στη συνέχεια, αυτή την εισήγηση του Υπουργού θα τη φέρνουμε στο Κοινοβούλιο, στην Υπηρεσία Πολιτικής Αεροπορίας, στην αρμόδια επιτροπή και στην Επιτροπή Θεσμών και Διαφάνειας της Βουλής. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Επειδή άκουσα και μερικές τοποθετήσεις για το εάν θα είναι Έλληνας ο διοικητής και έχουν και τέτοιες ανησυχίες κάποιοι - τώρα τις θυμήθηκαν! - , σας λέω ότι προφανώς και θα είναι Έλληνας. Προφανώς το πάνω χέρι το έχουν η ελληνική Κυβέρνηση και το ελληνικό δημόσιο. Προφανώς είμαστε υπερήφανοι γι' αυτή τη διαπραγμάτευση. Προφανώς είμαστε υπερήφανοι για όλα αυτά. Πείτε σε όσους σάς ενημερώνουν πρώτα να σας ενημερώνουν για την τελική διαπραγμάτευση και τα αποτελέσματα που είχαμε και μετά να κάνετε τέτοιες τοποθετήσεις. Σε ποια άλλη χώρα, κύριε Χατζηδάκη; Σε όλες τις χώρες που οι αρμόδιες αρχές σαν και αυτές που συζητάμε τώρα δεν είναι δημόσιες, δεν είναι κρατικές Υπηρεσίες, είναι ιδιωτικές. Είναι αυτό που θέλατε να κάνετε για την Υπηρεσία Πολιτικής Αεροπορίας και είναι αυτό που αποτρέψαμε εμείς με το σημερινό σχέδιο νόμου που φέρνουμε και θα ψηφιστεί.
Σε ποια χώρα;
Σε όλες τις ευρωπαϊκές, όπου είναι ιδιωτικές, πλην Γαλλίας.
Κύριε Πρόεδρε, παρακαλώ, τον λόγο.
Κύριοι συνάδελφοι, ας γίνει ένας διάλογος, αλλά περιμένει ο κ. Παππάς.
Κύριε Πρόεδρε, ζητώ τον λόγο.
Κύριε Χατζηδάκη, έχετε τον λόγο.
Κύριε Υπουργέ, πραγματικά διερωτώμαι γιατί πήρατε τον λόγο. Δεν καταλαβαίνετε ότι με την τοποθέτησή σας υποτιμάτε τον εαυτό σας και τον θεσμό του Υπουργού;
Όχι, δεν το κατάλαβα!
Είπατε τώρα ενώπιον της Βουλής των Ελλήνων ότι αυτό το οποίο σημείωσα εγώ, ότι έχει συμμετοχή η EASA στην επιλογή του διοικητή, είναι ανακριβές…
Πλειοψηφία, είπατε.
Στη συνέχεια, μόνος σας το αναιρέσατε. Εδώ έχω το νομοσχέδιο που ψηφίζουμε, το οποίο...
Διαβάστε το.
…λέει «και δύο μέλη που ορίζονται από την Ευρωπαϊκή Υπηρεσία για την Ασφάλεια της Αεροπορίας». Τι διαφορετικό σημείωσα εγώ προηγουμένως; Επίσης, δεν απαντήσατε, κύριε Υπουργέ, πού αλλού ισχύει αυτή η ρύθμιση σε κράτος - μέλος της Ευρωπαϊκής Ένωσης. Υποτιμάτε τον εαυτό σας και κάνετε τη χώρα μια χώρα περιορισμένης εθνικής κυριαρχίας. Θα περίμενα μια συγγνώμη, κύριε Σπίρτζη. Μια συγγνώμη!
Κύριε Υπουργέ, για ένα λεπτό η απάντηση, γιατί δεν μπορεί να γίνει διάλογος με αυτόν τον τρόπο.
Κύριε Πρόεδρε, καταλαβαίνουμε τον πόνο και το κλάμα που θα έχει η Νέα Δημοκρατία για πάρα πολλά χρόνια. Τον πόνο γιατί δεν εξυπηρετούνται οι πολιτικές και τα συμφέροντα που ήθελαν την ιδιωτικοποίηση και την άκρατη λειτουργία της αγοράς στη χώρα μας και το κλάμα όσων τη στήριζαν σ' όλες αυτές τις πολιτικές και σ' αυτές τις διαδικασίες. Το είπε και μόνος του ο κ. Χατζηδάκης. Είχε ρυθμιστεί το θέμα με την ΑΕΔΙΠΑ. Δηλαδή, με την ιδιωτικοποίηση και των υπολοίπων είκοσι πέντε περιφερειακών αεροδρομίων και όχι μόνο με αυτό, αλλά και με το κλείσιμο περιφερειακών αεροδρομίων και με την ιδιωτικοποίηση της λειτουργίας της Υπηρεσίας Πολιτικής Αεροπορίας μέσω της ΑΕΔΙΠΑ. Σας ευχαριστούμε πολύ που το είπατε!
Ευχαριστούμε, κύριε Υπουργέ.
Κύριε Πρόεδρε, τον λόγο, παρακαλώ.
Κύριε Χατζηδάκη, δεν γίνεται. Αντιλαμβάνεστε ότι δεν μπορεί να γίνει αυτό το πράγμα.
Ένα λόγο μόνο, κύριε Πρόεδρε.
Ένας λόγος σημαίνει είκοσι δευτερόλεπτα.
Λιγότερο. Θα ήθελα να πω ότι πραγματικά δεν μπορώ να παρακολουθήσω άλλο τον κύριο Υπουργό. Η συζήτηση πια είναι στη σφαίρα του πολιτικού σουρεαλισμού!
Ο Κοινοβουλευτικός Εκπρόσωπος της Χρυσής Αυγής κ. Παππάς έχει τον λόγο για δέκα λεπτά.
Κύριε Πρόεδρε, κυρίες και κύριοι συνάδελφοι, με τη μορφή του κατεπείγοντος η συγκυβέρνηση εισάγει σήμερα προς ψήφιση ένα απαράδεκτο και πρωτοφανές στην κοινοβουλευτική ιστορία του τόπου νομοσχέδιο. Ανάλογο νομοσχέδιο είχε κατατεθεί και είχε ψηφισθεί από την ελληνική Βουλή στις 5 Ιουνίου του 1914, που προέβλεπε την παραχώρηση της ελληνικής νήσου Σάσων των Επτανήσων - να σημειώσω, ένα νησί στρατηγικής σημασίας στα στενά του Οτράντο, ανοικτά του λιμανιού της Αυλώνας - στην Αλβανία. Με το παρόν νομοσχέδιο εσείς παραχωρείτε, ξεπουλάτε για την ακρίβεια, τον ελληνικό εναέριο χώρο. Το καταγγείλαμε, με σκοπό να το προλάβουμε. Πριν από δεκαπέντε ημέρες η Βουλευτής μας κ. Ελένη Ζαρούλια το είπε από το Βήμα αυτό, το γράψαμε, το διαδώσαμε, με πρωτοσέλιδο τίτλο και με εμπεριστατωμένη ανάλυση στην εφημερίδα μας «ΕΜΠΡΟΣ» της 24ης Σεπτεμβρίου, αλλά δυστυχώς η μνημονιακή συγκυβέρνηση ΣΥΡΙΖΑ - ΑΝΕΛ, με τη στήριξη της δήθεν αντιπολιτευόμενης Νέας Δημοκρατίας έφερε αυτό το κατάπτυστο νομοσχέδιο της παραχώρησης κατ' ουσίαν του FIR Αθηνών σε ιδιώτες, απεμπολώντας το βασικό δικαίωμα ενός εθνικά κυρίαρχου κράτους να ελέγχει και να ορίζει τις αερομεταφορές, την αεροπλοΐα, τον εναέριο χώρο του, δηλαδή τα κυριαρχικά του δικαιώματα, εφόσον θέλει να είναι κράτος και δεν είναι ένα κράτος - «Μπανανία», όπως καταντήσατε εσείς, αλλά και εσείς, την πατρίδα μας εν έτει 2016. Και πότε γίνεται αυτό; Γίνεται στη χρονική συγκυρία, κατά την οποία ετοιμάζεστε για μια επιπλέον φοροεπιδρομή στον Έλληνα, με τη φορομπηχτική σας πολιτική, η οποία φαίνεται ξεκάθαρα, όχι μόνο στην τσέπη και την καθημερινότητα του λαού, αλλά και στο προσχέδιο του προϋπολογισμού του 2017 που καταθέσατε προσφάτως στη Βουλή. Έρχεται τσουνάμι επιπλέον φόρων, άμεσων και έμμεσων, δυόμισι δισεκατομμύρια ευρώ επιπλέον φορολογία, μείωση αφορολογήτου ορίου, περικοπή συντάξεων, ατελείωτο κτύπημα στην ελληνική επιχειρηματικότητα, στους βιοπαλαιστές, δηλαδή, που έχουν ένα μαγαζί, το οποίο το κρατάνε με νύχια και με δόντια. Θα επιβάλετε σ' αυτούς προκαταβολή φόρου για το έτος 2017, 100%. Έρχονται παντού αυξήσεις, στον καπνό, στο τσιγάρο, ακόμα και στο ηλεκτρονικό τσιγάρο. Αύξηση ειδικών φόρων, αύξηση στη σταθερή τηλεφωνία. Δημιουργείτε, λοιπόν, έτσι πολύ κατάλληλες συνθήκες για επενδυτές. Όλοι σας λέτε ότι η ελπίδα έρχεται, οι επενδυτές έρχονται. Έτσι θα έρθουν οι επενδυτές; Με αυτόν τον τρόπο εσείς θέλετε να ανορθώσετε, όπως λέτε, την ελληνική οικονομία, μια οικονομία την οποία έχετε ρίξει κυριολεκτικά στα βράχια; Φέρετε απόλυτα την ευθύνη, είστε συνυπεύθυνοι με τις προηγούμενες κυβερνήσεις του αντιλαϊκού, μνημονιακού τόξου για αυτή την οικτρή για την πατρίδα μας κατάσταση. Στον οικονομικό πόλεμο της Ευρωπαϊκής Ένωσης πετάξατε πετσέτα, σηκώσατε λευκή σημαία, παρ' όλες τις εξαγγελίες σας για το μνημόνιο, που «θα πάψει να υφίσταται», που «θα έρθει η ελπίδα», και την ίδια στιγμή χτυπάτε και γονατίζετε τα ελληνικά νοικοκυριά, αλλά και στην κυριολεξία χτυπάτε τους Έλληνες γέροντες συνταξιούχους. Τη στιγμή αυτή, τη χρονική συγκυρία αυτή, μέσα στην Αίθουσα αυτή, μεσημέρι της 6ης Οκτωβρίου 2016, συντελείται ένα σκάνδαλο τεραστίου μεγέθους. Ο εναέριος χώρος της Ελλάδος παραχωρείται σε ιδιωτική εταιρεία, η οποία εκχωρείται στο περίφημο υπερταμείο. Με δύο λόγια: Η Αριστερά του ΣΥΡΙΖΑ και η Δεξιά των ΑΝΕΛ πωλούν την εθνική μας ανεξαρτησία έναντι ενός ακόμη δανείου των κακόφημων, αμαρτωλών και καταχρεωμένων κομμάτων τους. Οι υπάλληλοι των μνημονίων με τον τρόπο αυτό παραχωρούν και την υφαλοκρηπίδα - σκεφτείτε το - , αφού η υφαλοκρηπίδα των νησιών, με τα νέα δεδομένα που φέρνει το νομοσχέδιο, κατ' ουσίαν καταργείται. Η Κυβέρνηση διά του Υπουργού της κ. Σπίρτζη, που μόλις έφυγε και άφησε εσάς, κυρία Χρυσοβελώνη, στο πόδι του, ανακοίνωσε στον Πρόεδρο της Πολιτικής Αεροπορίας ότι, κατόπιν εντολής της Ευρωπαϊκής Ένωσης, ο έλεγχος του FIR Αθηνών δεν θα γίνεται πλέον από την Πολιτική Αεροπορία, αλλά θα συσταθεί μια ανώνυμος εταιρεία, η οποία θα μπει στο υπερταμείο και θα παραχωρηθεί σε ιδιώτη. Το θέμα αυτό δεν είναι καινούργιο. Είχε ξεκινήσει, για να μη λέει ψέματα και η Νέα Δημοκρατία, από το 2004, τότε που η Ελλάδα συνυπέγραψε, όπως είπε και η κ. Ζαρούλια, μαζί με τους Ευρωπαίους εταίρους της, τη Νορβηγία και την Ελβετία, τον κανονισμό του ενιαίου ευρωπαϊκού οργανισμού, Single European Sky. Η προσπάθεια που κάνατε από εκείνη τη στιγμή είναι το να βάλετε τον ξένο επικυρίαρχο στα εσωτερικά της πατρίδας μας. Για το θέμα αυτό, πέρα από τις δημοσιεύσεις στην εφημερίδα «ΕΜΠΡΟΣ», πέρα από τις αναφορές της κ. Ζαρούλια, έχει κατατεθεί από τον ομιλούντα - δυστυχώς λείπει ο κ. Σπίρτζης - και γραπτή ερώτηση. Θέλουμε σήμερα - γιατί αμφιβάλλω εάν θα μας απαντήσει γραπτώς ο κύριος Υπουργός - να μας απαντήσει χωρίς πολιτικάντικες φιοριτούρες από το Βήμα αυτό ή από εκεί που στέκεστε εσείς οι Υπουργοί και δεν λέτε να ξεκολλήσετε. Θέλουμε να μας απαντήσει με τρόπο πραγματικό και αληθινό. Λέω ότι δεν ξεκολλάτε από τις καρέκλες, γιατί πάνω απ' όλα για εσάς είναι η καρέκλα και το χρήμα! Για εμάς είναι η πατρίδα και η τιμή! Το είπα και προχθές αυτό! Ισχύει, είναι μια αλήθεια, την οποία βλέπει και κρίνει ο ελληνικός λαός και θα φανεί πολύ σύντομα, όποτε και εάν γίνουν εκλογές!
Η θέση μας είναι εδώ!
Μη με διακόπτετε, κυρία Υπουργέ. Θα πάρετε τον λόγο και θα μιλήσετε όποτε θέλετε. Καταθέτω την ερώτηση, για να μπει στα Πρακτικά. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για το θέμα αυτό, το σημερινό, το σκάνδαλο, την εθνική προδοσία, θα έλεγα, το όνειδος για την ελληνική Βουλή, δηλαδή την κορύφωση του διαλυτικού ρόλου που έπαιξε και παίζει η καταστρεπτική σαρανταδυάχρονη πορεία της Μεταπολίτευσης στη χώρα μας, με τον εκδιωγμό της ελληνικότητας, με τον διωγμό καθετί εθνικού και αληθινού, με τον διωγμό της πίστης, της ελληνικής Ορθοδοξίας, έρχεστε εσείς όχι μόνο να αποελληνοποιήσετε την πατρίδα μας, αλλά και να την πουλήσετε, κομμάτι κομμάτι. Αυτοί είναι οι περίφημοι επενδυτές που επικαλείστε, όπως είπα και προηγουμένως, αριστεροί και δεξιοί, σε κάθε ευκαιρία. Είναι αυτοί που θα μας πάρουν την Υπηρεσία Πολιτικής Αεροπορίας και θα καθορίζουν τα του εναερίου μας χώρου; Κυρίες και κύριοι, ακούστε τα ερωτήματα, εσείς οι λίγοι που είστε σε αυτή την Αίθουσα, αλλά κυρίως να τα ακούσει ο ελληνικός λαός, που μας βλέπει από το κανάλι της Βουλής. Ποιες θα είναι οι επιπτώσεις των αξιοποιήσεων, όπως λέτε εσείς, στα θέματα της εθνικής μας ασφάλειας; Να απαντήσει ο κύριος Υπουργός. Σε περιόδους κρίσεως - κρίση με την Τουρκία - ποιος θα είναι ο ρόλος του service provider; Οδηγούμαστε σε εθνικές υποχωρήσεις στο Αιγαίο, μέσω ενός κανονισμού της Ευρωπαϊκής Ένωσης; Εσείς, κύριε Υπουργέ, κύριε Σπίρτζη, που απουσιάζετε, επαίρεστε ότι το FIR Αθηνών παραμένει στην Υπηρεσία Πολιτικής Αεροπορίας. Μας δουλεύετε, κύριε; Κύριε Σπίρτζη, ελάτε μέσα, αν θέλετε να μας αντιμετωπίσετε. Μας δουλεύετε; Ποιας Πολιτικής Αεροπορίας και ποιος έλεγχος; Η Υπηρεσία Πολιτικής Αεροπορίας αποκρατικοποιείται και ο έλεγχός της - ακούστε - περνάει σε ανεξάρτητη αρχή, στην οποία δεν μπορεί να έχει καμμία εμπλοκή το ελληνικό κράτος. Είναι σοβαρός πολιτικός λόγος αυτός; Αυτά τα λεκτικά κόλπα - αναφέρομαι στον κ. Σπίρτζη - να τα κόψει και να τα χρησιμοποιεί εκεί που τον παίρνει. Θέλω, επίσης, να αναφερθώ και σε δύο τροπολογίες που καταθέσατε την τελευταία στιγμή σε κατεπείγον νομοσχέδιο και ενάντια στα συμφωνημένα στη Διάσκεψη των Προέδρων. Είχατε πει ότι δεν θα υπάρξει καμμία τροπολογία. Αυτές τις τροπολογίες εμείς θα τις καταψηφίζουμε για πολλούς και διαφόρους λόγους. Η μία είναι καθαρά ένα εισπρακτικό μέτρο. Καταθέτω σχετικό σημείωμα που δικαιολογεί το γιατί την καταψηφίζουμε. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η άλλη τροπολογία αφορά την υποβολή δηλώσεων περιουσίας και το «πόθεν έσχες». Θα ήθελα να ρωτήσω το εξής. Αν είχε γίνει μια πραγματική, όπως προτείνει η Χρυσή Αυγή, απλή αντιπαραβολή των περιουσιακών στοιχείων των γνωστών πολιτικών προσώπων από τη στιγμή της ενασχόλησής τους με την πολιτική μέχρι σήμερα, θα προέκυπτε εύκολα ότι η επαύξηση της συνολικής περιουσίας τους έχει αυξηθεί γεωμετρικά, χωρίς καμμία νόμιμη αιτία. Προσπάθησαν να το κάνουν και οι προηγούμενοι, δηλαδή έκαναν ένα πασάλειμμα. Έβαλαν όλους τους πολιτικούς σε μια «κολυμβήθρα του Σιλωάμ» και τους παρουσίασαν όλους αγγέλους και αναμάρτητους. Πασάλειμμα θα κάνετε πάλι, για να τους βγάλετε όλους λάδι. Καταθέτω σχετικό σημείωμα που δικαιολογεί την καταψήφιση της τροπολογίας εκ μέρους μας. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Σπίρτζη, σας καλώ, όταν θα πάρετε τον λόγο, να μην επιχειρήσετε να χρησιμοποιήσετε τη γνωστή καραμέλα - δεν γίνεστε πια πιστευτοί - , δηλαδή ότι αυτά τα λέει ένας κακός ρατσιστής, φασίστας και τα γνωστά γραφικά πλέον. Διότι τα βάζετε έτσι με την κοινή λογική, με τον μέσο δοκιμαζόμενο Έλληνα πολίτη. Απαντήστε, κύριε Σπίρτζη, παρακαλώ στον Βασίλειο Αλεβιζόπουλο, τον Πρόεδρο των Υπαλλήλων των Συλλόγων της Πολιτικής Αεροπορίας, ο οποίος ανέφερε χθες συγκεκριμένα στην επιτροπή ότι «η παραχώρηση του εναέριου χώρου είναι ένα ζητούμενο κυριαρχικών δικαιωμάτων και ιδιαίτερα αφορά τον διεθνή διάδρομο σχεδόν στα παράλια της Τουρκίας. Αντιλαμβάνεστε ότι αν περάσει σε χέρια ξένων και παραχωρηθεί ο διάδρομος αυτός, θα πρέπει να παίρνουμε άδεια για να πάμε στις Κυκλάδες και στα Δωδεκάνησα από την Τουρκία.». Αυτά είναι λόγια του κ. Αλεβιζόπουλου και όχι δικά μου. Έχει είκοσι οκτώ χρόνια εμπειρίας στην Υπηρεσία Πολιτικής Αεροπορίας. Δεν ξέρω αν τα κάνετε θεμιτά ή αθέμιτα. Παραχωρείτε και ξεπουλάτε την πατρίδα μας. Εμείς, επαναλαμβάνω από το Βήμα τούτο, αγωνιζόμαστε για πατρίδα και τιμή, αγωνιζόμαστε μαζί με τον λαό για τον λαό και καλούμε τις Ελληνίδες και τους Έλληνες να βρίσκονται σε εγρήγορση, να σταθούν στο πλευρό μας, στο πλευρό της εθνικής Αντιπολίτευσης. Θέλουμε να πούμε, κλείνοντας: Έλληνες, γρηγορείτε. Ο εχθρός βρίσκεται εντός των πυλών. Αγωνιστείτε μαζί μας για ελευθερία και αξιοπρέπεια.
Ευχαριστούμε, κύριε συνάδελφε. Ο συνάδελφος κ. Ηλίας Κασιδιάρης από τη Χρυσή Αυγή έχει τον λόγο για πέντε λεπτά.
Η ξενοκίνητη συγκυβέρνηση ΣΥΡΙΖΑ - ΑΝΕΛ έχει παραχωρήσει de facto και τον εθνικό εναέριο χώρο της Ελλάδος και τα κυριαρχικά δικαιώματα της πατρίδας μας. Δεν υπάρχει καμμία αμφιβολία επίσης, όσο και αν ωρύεται ο πρώην πασόκος, νυν συριζαίος - και δεν ξέρουμε αύριο τι μπορεί να είναι - αρμόδιος Υπουργός, ότι παραχωρήσατε de facto τα κυριαρχικά μας δικαιώματα, όταν ο φερόμενος Πρωθυπουργός της Ελλάδος, ο επικεφαλής του ΣΥΡΙΖΑ, ενώ κατευθυνόταν προς το Ιράν, αναγκάστηκε από την Τουρκία να μην περάσει από τη Ρόδο και να πάει μέσω Αιγύπτου. Έχετε ξεπουλήσει τα πάντα σε αυτή τη χώρα και απέναντι στα επιχειρήματα της Χρυσής Αυγής δεν έχετε δώσει ποτέ απάντηση. Το παρόν νομοσχέδιο, λοιπόν, συνεχίζει αυτό το αντεθνικό έργο της συγκυβέρνησης ΣΥΡΙΖΑ - ΑΝΕΛ, το αντεθνικό έργο της εκχώρησης των πάντων, όχι μόνο του ελέγχου του FIR Αθηνών, όχι μόνο της ελληνικής Αποκλειστικής Οικονομικής Ζώνης, την οποία αρνείστε να κατοχυρώσετε - αρνείστε προδοτικά κι εσείς και όλες οι προηγούμενες κυβερνήσεις να αναγνωρίσετε, όπως ορίζει το Διεθνές Δίκαιο - όχι μόνο των ελληνικών υδρογονανθράκων, της ελληνικής εθνικής περιουσίας, όχι μόνο του νερού, των υποδομών, όλων των νευραλγικών Υπηρεσιών του δημοσίου, αλλά των πάντων σε αυτή τη χώρα. Έχουν εκποιηθεί, έχουν εκχωρηθεί, έχουν ξεπουληθεί τα πάντα σε αυτή τη χώρα. Ανέφερε προηγουμένως ο ομιλητής εκ μέρους της Χρυσής Αυγής όσα λένε οι αρμόδιοι, όσα είπε στην επιτροπή ο κ. Αλεβιζόπουλος, όσα λένε οι υπάλληλοι, το προσωπικό των δεκατεσσάρων περιφερειακών αεροδρομίων, τα οποία δώσατε τζάμπα στους Γερμανούς. Διότι η «FRAPORT» δεν έχει δώσει ούτε μισό ευρώ. Διοικεί αυτή τη στιγμή τα δεκατέσσερα περιφερειακά αεροδρόμια της Ελλάδος και δεν έχει δώσει μισό ευρώ στο ελληνικό δημόσιο. Εις ό,τι αφορά, λοιπόν, τα κυριαρχικά δικαιώματα της χώρας, η Χρυσή Αυγή απαιτεί να πάψει το ξεπούλημα. Απαιτεί, επίσης, να εφαρμοστεί επιτέλους το περιβόητο δόγμα του ενιαίου αμυντικού χώρου Ελλάδος - Κύπρου. Και αυτή είναι η εθνική πολιτική που μόνο η Χρυσή Αυγή μπορεί να χαράξει: Δόγμα ενιαίου αμυντικού χώρου Ελλάδος - Κύπρου. Αποκλειστική Οικονομική Ζώνη Ελλάδος και Κύπρου, μία κοινή Αποκλειστική Οικονομική Ζώνη, που θα κάνει την Ελλάδα κυρίαρχη δύναμη στην Ανατολική Μεσόγειο, υπερδύναμη στον πιο νευραλγικό τομέα αυτή τη στιγμή ενδεχομένως και του πλανήτη. Τα αεροδρόμια, όπως προείπα, ξεπουλήθηκαν ήδη από άλλο νομοσχέδιο. Συνέχεια αυτού του νομοσχεδίου είναι το σημερινό νομοσχέδιο εκχώρησης της εθνικής κυριαρχίας. Πρόκειται για μία απάτη σε βάρος του ελληνικού δημοσίου. Πρόκειται για μία απάτη από την οποία κερδίζουν μόνο οι Γερμανοί επικυρίαρχοι. Είδα προηγουμένως και άκουσα τον φερόμενο Πρωθυπουργό, ο οποίος μιλούσε στην Καισαριανή και μας προκαλούσε και μας εξύβριζε και τολμούσε και ανέφερε κάτι για αγκυλωτούς σταυρούς και κάτι τέτοιες βλακείες, ο άνθρωπος ο οποίος έχει ξεπουλήσει τη χώρα στους Γερμανούς. Έχει δώσει τα αεροδρόμια της Ελλάδος στους Γερμανούς και δεν έχει πάρει φράγκο. Να μην τολμάει, λοιπόν, να αναφέρεται στη Χρυσή Αυγή. Μάλιστα, μας χαρακτήρισε «δήθεν αντισυστημικούς». Εμείς, δήθεν αντισυστημικοί, που κάναμε έναν κι ενάμιση χρόνο φυλακή από όλο το πολιτικό σύστημα, επειδή αντισταθήκαμε σε αυτό ακριβώς το ξεπούλημα! Να μην ξαναμιλήσει, λοιπόν, ο άνθρωπος αυτός, ο οποίος έχει εκχωρήσει στην Deutsche Bank το ελληνικό τραπεζικό σύστημα, έχει εκχωρήσει τα πάντα σε ξένους επικυρίαρχους. Η Κυβέρνηση αυτή είναι μία Κυβέρνηση πουλημένη στη γερμανική οικονομική ολιγαρχία. Όπως είπα, τα δεκατέσσερα αεροδρόμια παραχωρήθηκαν θεωρητικά στην τιμή του 1,2 δισεκατομμυρίου και την ίδια στιγμή έχουμε παραχωρήσει ως δημόσιο στη «FRAPORT» το τέλος εκσυγχρονισμού και ανάπτυξής τους για δέκα χρόνια, κάτι που σημαίνει ότι τους δίνουμε πάνω από 1,5 δισεκατομμύριο. Και όλα αυτά γίνονται στην πλάτη του ελληνικού λαού! Για να κλείσω, όμως, την απάντησή μου προς τον φερόμενο Πρωθυπουργό, τον καλώ να διαβάσει το έγκριτο αμερικανικό έντυπο «THE WEEK», το οποίο αναφέρει ότι, όταν πέσει η Κυβέρνηση ΣΥΡΙΖΑ - μετά το 2018 υπολογίζει ότι θα γίνει αυτή η πτώση, γιατί, όπως ανέφερε και ο κ. Παππάς προηγουμένως, δεν ξεκολλάτε από την καρέκλα, είστε καρφωμένοι πάνω στην καρέκλα και δεν πρόκειται να ξεκολλήσετε, ούτε με γερανό δεν σηκώνεστε, θα πέσετε όμως δημοκρατικά από την πλειοψηφία του ελληνικού λαού - , πρώτη δύναμη θα είναι η Χρυσή Αυγή στην Ελλάδα. Ο Λαϊκός Σύνδεσμος - Χρυσή Αυγή θα είναι πρώτη δύναμη εκλογικά στην Ελλάδα. Και αυτό είναι το αισιόδοξο μήνυμα, γιατί ένας τέτοιος πατριωτικός άνεμος πνέει σε όλη την Ευρώπη. Πνέει και στις Ηνωμένες Πολιτείες, όπου προκύπτει ότι ο επόμενος πρόεδρος θα είναι ένας πατριώτης πρόεδρος, ένας πρόεδρος που δεν θέλει λαθρομετανάστες στη χώρα του, που θέλει τους πολίτες κάθε χώρας να είναι οι κυρίαρχοι στη χώρα αυτή και όχι οι ξένοι. Θα αλλάξουν οι γεωπολιτικές ισορροπίες. Και το πιο ενδιαφέρον απ' όλα είναι ότι τον αυριανό Πρόεδρο των Ηνωμένων Πολιτειών τον υποστηρίζει στην Ελλάδα μόνο η Χρυσή Αυγή, δηλαδή η τρίτη πολιτική δύναμη της χώρας. Και το κόμμα της Νέας Δημοκρατίας, το κόμμα του ΣΥΡΙΖΑ, Κυβέρνηση και Αντιπολίτευση, συντάσσονται με την Κλίντον, η οποία είναι υπέρ όλων των ανθελληνικών θέσεων, όλων των θέσεων που είναι σε βάρος της Ελλάδος. Κλείνω, λοιπόν, με το εξής: Το ξεπούλημα της χώρας, το οποίο συνεχίζει και το παρόν νομοσχέδιο, ξεκίνησε από τη Νέα Δημοκρατία και το ΠΑΣΟΚ και ολοκληρώνεται με τον ΣΥΡΙΖΑ, και ολοκληρώνεται σε κάθε επίπεδο. Εφαρμόζετε το δόγμα Κίσινγκερ, το οποίο μιλάει για πλήγματα σε βάρος των Ελλήνων, ως επί το πλείστον, στη γλώσσα, τη θρησκεία, την ιστορία και τον πολιτισμό. Και αυτό γίνεται σήμερα. Να αναφερθώ και στα σχολικά βιβλία από τα οποία αφαιρούνται οι Περσικοί Πόλεμοι. Και είναι λογικό, βεβαίως, οι μηδίσαντες των ημερών μας να αφαιρούν από τα σχολικά βιβλία τους Περσικούς Πολέμους. Είναι λογικό η χώρα αυτή να ξεπουλιέται σε κάθε επίπεδο, από τις υποδομές, τα αεροδρόμια, το FIR Αθηνών, μέχρι την ιστορία και τον πολιτισμό της. Σε αυτό το ξεπούλημα μοναδική δύναμη αντίδρασης είναι ο Λαϊκός Σύνδεσμος - Χρυσή Αυγή. Ευχαριστώ.
Ευχαριστούμε, κύριε συνάδελφε. Ο συνάδελφος κ. Αλέξανδρος Τριανταφυλλίδης από τον ΣΥΡΙΖΑ έχει τον λόγο.
Κύριε Πρόεδρε, αντιλαμβάνομαι την αμηχανία. Και έρχεται ο στίχος: «Και τώρα τι θα γένουμε χωρίς βαρβάρους;». Και το αναρωτιέμαι αυτό γιατί όλο το προηγούμενο διάστημα η κοινή γνώμη τροφοδοτήθηκε από κινδυνολογία του τύπου: «Πωλείται ο εθνικός αέρας. Πωλείται το FIR Αθηνών. Πωλούνται οι εργαζόμενοι.». Τώρα που κάτι τέτοιο δεν συμβαίνει, από αμηχανία και κεκτημένη ταχύτητα πρόλαβαν στη στροφή, ακόμη λίγο ήθελε να πουν ότι αυτό που χθες έλεγαν «πωλείται, εκποιείται, τεμαχίζεται, απολύονται», τώρα έγινε - το άκουσα από Εκπρόσωπο Κοινοβουλευτικό της ελάσσονος Αντιπολίτευσης - «τώρα κάνετε το αυτονόητο». Πώς αλλάζουν έτσι άραγε οι εκτιμήσεις; Δεν θα επικαλεστώ την ταπεινότητά μου, κύριε Πρόεδρε. Θα επικαλεστώ έναν άνθρωπο που ήταν αυτής της λογικής, που γνωρίζει το θέμα, γνωρίζει ότι δεν έχει μόνο οικονομική και διαχειριστική διάσταση, αλλά έχει σαφέστατα εθνική διάσταση το συζητούμενο σχέδιο νόμου. Μιλώ για τον κ. Βασίλειο Αλεβιζόπουλο. Τον είχα ακούσει σε τηλεοπτικά δίκτυα να λέει αυτό ακριβώς το πράγμα που μόλις μετέφερα: «Πωλείται ο εθνικός αέρας. Πωλείται το FIR Αθηνών. Απολύονται οι εργαζόμενοι.». Και το έλεγε με πόνο ψυχής ένας άνθρωπος που διετέλεσε είκοσι οκτώ χρόνια Πρόεδρος της ΟΣΥΠΑ, της Ομοσπονδίας των Συλλόγων της Πολιτικής Αεροπορίας. Επικαλούμαι τα πρακτικά. Λέει ο κ. Βασίλειος Αλεβιζόπουλος: «Το ευχαριστώ το είπα στον Υπουργό Σπίρτζη, γιατί πράγματι είχε την καλοσύνη και η ενημέρωση αυτή ήταν σωτήρια για τη χώρα μας», λέει ο Αλεβιζόπουλος όχι ο Βουλευτής του ΣΥΡΙΖΑ, «διότι πράγματι πήραμε πίσω - και το δηλώνω ξεκάθαρα - τη διαχείριση του εναέριου χώρου από αυτούς που μας εκβιάζανε.». Το λέει ο Αλεβιζόπουλος, ο Πρόεδρος της ΟΣΥΠΑ επί είκοσι οκτώ χρόνια. Και πιο κάτω: «Τα αεροδρόμια μας τα πήραν. Ο δεύτερος εκβιασμός ήταν ο εναέριος χώρος. Ξαναλέω συγχαρητήρια στον Υπουργό γι' αυτή την ενέργεια, γιατί πιστεύω ότι για πρώτη φορά αναστρέψαμε την απαίτηση των δανειστών να μας πάρουν τον εναέριο χώρο.». Το κάνει δημόσια και αυτό τον τιμά. Τιμά τη συνδικαλιστική ηγεσία, που λέει καταλεπτώς ότι ένας διάλογος ξεκίνησε από τον Ιούνιο και ολοκληρώθηκε τώρα και ότι η πολιτική ηγεσία είχε την απόλυτη εθνική, πολιτική, οικονομική, διαχειριστική ευθύνη. Πιο κάτω λέει στο αποκορύφωμά του ο κ. Αλεβιζόπουλος: «Γι' αυτό στηρίζουμε τον Υπουργό στην προσπάθειά του και στην ανατροπή του να παραμείνουν και παραμένουν στο κράτος.». Τι χρεία άλλων μαρτύρων έχουμε, για να καταλάβουμε ότι η πολιτική τους αμηχανία, αυτό που έχω ονομάσει για τη Νέα Δημοκρατία «το στερητικό σύνδρομο απώλειας εξουσίας», από τους σπασμούς που παρακολουθήσαμε λίγο πριν από Βήματος της Αιθούσης, κύριε Πρόεδρε; Δεν φτάνει που είναι κυνικοί, δεν φτάνει που είναι νεοφιλελεύθεροι, είναι και μαρτυριάρηδες. Λέει: «Εμείς θέλαμε να το πάμε σε Α.Ε.». Μα, αυτό είναι που είναι σαφές, ότι είχατε προσδοκία της εκποίησης. Για να περιγράψουμε, λοιπόν, τι μας παραδώσατε. Μας παραδώσατε καταγγελίες για σπατάλες εκατομμυρίων στην ΥΠΑ. Μας παραδώσατε κρίσιμες ειδικότητες υποστελεχωμένες. Μας παραδώσατε ξεπερασμένα ηλεκτρονικά συστήματα, ένα απαξιωμένο ηλεκτρονικό σύστημα. Δράττομαι της ευκαιρίας στα πέντε λεπτά που έχω να απευθύνω εγώ ο ελάχιστος, η ταπεινότητά μου, ένα τεράστιο ευχαριστώ στους άνδρες και στις γυναίκες της Υπηρεσίας Πολιτικής Αεροπορίας, γιατί το δικό τους εθνικό, προσωπικό, ατομικό, επαγγελματικό φιλότιμο, η φιλοπατρία, η αίσθηση της κοινωνικής ευθύνης, η αίσθηση ότι διαχειρίζονται ένα δημόσιο αγαθό με ευρύτερη ακτινοβολία, ήταν που κράτησε όρθια την Υπηρεσία Πολιτικής Αεροπορίας. Γι' αυτό θα ήθελα από Βήματος της Βουλής - ελπίζω να εκφράζω κι άλλους συναδέλφους - να τους απευθύνω ένα τεράστιο ευχαριστώ γι' αυτό που έκαναν, που κράτησαν την ΥΠΑ όρθια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και ήρθε μια πολιτική ηγεσία για να της πει ξεκάθαρα ότι, πρώτον, «ανατρέψαμε την πρόθεση των προηγούμενων κυβερνήσεων να ιδιωτικοποιήσουν τόσο τον έλεγχο του εναέριου χώρου όσο και τη διαχείριση των αεροδρομίων». Πώς έγινε αυτό; Αποτρέπεται η εκχώρηση της διαχείρισης των κρατικών αερολιμένων σε μια ανώνυμη εταιρεία, όπως αποτυπωνόταν στον ν.3913/2011. Αποτρέπεται η ιδιωτικοποίηση του παρόχου αεροναυτιλίας στα πρότυπα της Κύπρου, η οποία, αν συνέβαινε, ήταν σαφέστατο ότι θα οδηγούσε σε απολύσεις εργαζομένων. Τι λέει η Κυβέρνησή μας και γι' αυτό υπερψηφίζουμε το συγκεκριμένο σχέδιο νόμου, με το οποίο ολοκληρώνεται η πρώτη αξιολόγηση, όταν ήταν ανίκανοι, αδύναμοι, ανεπαρκείς να υπερασπιστούν τα δημόσια, εθνικά, πατριωτικά αγαθά, μέχρι που ήλθε αυτή η Κυβέρνηση; [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου με αυτό να ολοκληρώσω, κύριε Πρόεδρε, σε ένα λεπτό. Ο ελληνικός λαός γίνεται μάρτυρας σήμερα του πιο βρώμικου, ομαδικού, συστημικού πολέμου που έχει εξαπολυθεί εναντίον μιας Κυβέρνησης, που σπάει τα άλατα της διαφθοράς και της διαπλοκής δεκαετιών, που σπάει ένα σύστημα εξουσίας, που ήθελε μη ευθύνη πολιτικών, μη πληρωμή αδειών, μη δίωξη τραπεζιτών. Μια Κυβέρνηση που λέει τέλος στις επιταγές αέρος - αέρος, που μπαίνουν εγγυήσεις για να εισπραχθούν δάνεια. Χτυπήσαμε στην καρδιά του συστήματος, που τώρα σπαρταράει. Και ζητώ, απαιτώ, από τον Χρήστο Σπίρτζη να φέρει στη Βουλή το κόλπο γκρόσο της «DIGEA». Εκεί θα δούμε πώς οι εραστές κι οι θιασώτες της ελεύθερης οικονομίας έκαναν διαγωνισμό με έναν υποψήφιο. Εκεί θα κληθούν να απαντήσουν…
Κύριε Τριανταφυλλίδη, ευχαριστούμε. Έχετε υπερβεί την ώρα.
Κύριε Πρόεδρε, επιτρέψτε μου. Πώς γίνεται το κράτος να περιμένει το 2012, με μελέτη, 718 εκατομμύρια και να εισπράττει 18 εκατομμύρια από έναν υποψήφιο;
Ευχαριστούμε.
Γιατί άλλαξαν τον χάρτη των συχνοτήτων.
Κύριε συνάδελφε, παρακαλώ.
Όλα αυτά θα καταδείξουν, και τελειώνω με αυτό, κύριε Πρόεδρε…
Δεν αφήσατε κανένα θέμα άθικτο, κύριε συνάδελφε.
Δεν μπορεί να μην ειπωθεί. Εγγράφονται, όπως εγγράφεται και το σχέδιο νόμου. Σας ευχαριστώ, κύριε Πρόεδρε, που βρήκατε στη δική μου ομιλία και όχι στους προηγούμενους, οι οποίοι αναφέρθηκαν καταλεπτώς σε άρθρα του σχεδίου νόμου.
Έχετε παράπονο από το Προεδρείο; Είστε στα επτάμισι λεπτά και έχετε και παράπονο;
Επειδή, κύριε Σπύρο Λυκούδη, σας εκτιμώ και για την πορεία σας και για την παρουσία σας στη θέση του Προέδρου, δίνετε τη δυνατότητα σε έναν Βουλευτή να εκφραστεί όχι μόνο για το σχέδιο νόμου αλλά και για μια περιρρέουσα πολιτική ατμόσφαιρα και συγκυρία, που όζει. Ο βρώμικος πόλεμος του συστήματος δεν θα περάσει. Θα μείνουμε όρθιοι. Αυτό ας το ξέρουν καλά οι μεγάλοι ολιγάρχες της διαφθοράς και της διαπλοκής. Σας ευχαριστώ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τρεις εκπαιδευτικοί συνοδοί τους από το 2ο Γενικό Λύκειο Πατρών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Μαυρουδής Βορίδης.
Ευχαριστώ, κύριε Πρόεδρε. Κυρίες και κύριοι συνάδελφοι, μπαίνει κανείς σε πειρασμό πάντοτε, όταν ακούει τέτοιες ομιλίες, να απαντήσει. Διότι ξέρετε ότι αυτού του τύπου τη ρητορική δεν την πιστεύει πια κανένας. Δεν ξέρω αν το έχετε αντιληφθεί. Δεν περνάει πουθενά. Πρόκειται για το απόλυτο κενό. Αναρωτιέμαι αν εσείς οι ίδιοι που τα λέτε τα πιστεύετε ή τα λέτε λόγω καθήκοντος, το οποίο είναι κατανοητό. Εντάξει, το καθήκον σας να το κάνετε, αλλά όχι ότι στα σοβαρά τώρα πιστεύει κανείς ότι δίνετε και μάχη με τη διαπλοκή μετά τον Καλογρίτσα. Μετά τον Καλογρίτσα δίνετε μάχη με τη διαπλοκή; [[Θόρυβος από την πτέρυγα του ΣΥΡΙΖΑ]] Κανονίσατε να στήσετε άνθρωπο, να του δώσετε άδεια και κανάλι, ψάξατε να του βρείτε τα λεφτά από την Αττικής δεν είχε ο άνθρωπος μία πεντάρα και τώρα ξαφνικά έχετε κάνει και συναντήσεις, από ό,τι λέει ο Κοντομηνάς, για να ρυθμίσετε το πολιτικό περιεχόμενο των εκπομπών και δίνετε μάχη με τη διαπλοκή! Πού να τα πείτε και να μη σας ξεφωνίσουν! Εμείς δεν σας ξεφωνίζουμε, γιατί είμαστε συνηθισμένοι να ακούμε τέτοια πράγματα εδώ μέσα, λόγω - αν θέλετε - ενός είδους συνήθειας. Όμως, όχι τώρα να ακούγονται τέτοια πράγματα! Έρχομαι στο νομοσχέδιο. Εδώ υπάρχει μια θεμελιακή αντίφαση, την οποία υπήρχε λόγος να λύσει ο Υπουργός. Αυτό το οποίο αναφέρεται στην αρχή - με το οποίο εγώ θα πω ότι κατ' αρχήν συμφωνούμε - για την αναγκαιότητα δηλαδή ενός λειτουργικού διαχωρισμού, το πιστεύετε ή όχι; Το γράφει η αιτιολογική έκθεση. Θα πω γιατί σας ρωτώ. Διότι έχετε την άποψη ότι αυτό το οποίο φτιάχνετε για να επιτύχετε τον λειτουργικό διαχωρισμό δεν είναι ανεξάρτητη αρχή. Είναι ή δεν είναι στο μυαλό σας; Πώς την καταλαβαίνετε; Εγώ θα σας πω ότι δεν έχει και μεγάλη σημασία τι έχετε στο μυαλό σας, σημασία έχει τι γράφεται και σημασία έχει το τι αποτυπώνεται σε νομικά κείμενα.
Ακριβώς!
Και ακριβώς επειδή αυτό το οποίο αποτυπώνεται στα νομικά κείμενα είναι η λειτουργική, διοικητική και οικονομική αυτοτέλεια και θεμελιώνεται ο κοινοβουλευτικός έλεγχος επ' αυτής της αρχής, σας λέω ότι στην πραγματικότητα έχει όλα τα χαρακτηριστικά της ανεξάρτητης αρχής.
Δεν το διαβάσατε καλά. Διαβάστε το άρθρο 1!
Μη μου λέτε τώρα για τα νομικά, κύριε Σπίρτζη, ότι δεν έχω διαβάσει! Εκεί σεμνότης! Σε όλα τα άλλα να διαφωνούμε, αλλά, αν θέλετε, να σας διαβάσω τις συγκεκριμένες διατυπώσεις. Και παρεμπιπτόντως, μη μου λέτε ότι δεν έχω διαβάσει, γιατί τότε λέτε ότι δεν το έχει διαβάσει και η Επιστημονική Επιτροπή της Βουλής, που λέει τα ίδια με εμένα. Αφήστε τώρα τα «δεν τα έχεις διαβάσει». Όχι σε εμένα τα «δεν τα έχεις διαβάσει»! Εδώ, λοιπόν, μέσα στη φαντασίωσή σας και στην αναγκαιότητά σας να αποφύγετε αυτό που πράγματι είναι αναγκαίο, που είναι αυτός ο λειτουργικός διαχωρισμός, κάνατε μια επιλογή για την οποία έρχεστε εδώ στους δικούς σας και λέτε «όχι, προς Θεού, αυτό δεν είναι ανεξάρτητη αρχή, κρατική Υπηρεσία είναι». Να τα ακούσετε εσείς και να μη στενοχωριέστε! Γι' αυτό γίνεται αυτό. Η πραγματικότητα είναι, λοιπόν, ότι είναι ανεξάρτητη αρχή. Το τελειώσαμε αυτό. Έχω, όμως, άλλες απορίες. Ερώτηση: Τη δουλειά σας θα αρχίσετε να την κάνετε; Διότι, κύριε Πρόεδρε - και επιτρέψτε μου, αυτό είναι ένα ζήτημα το οποίο πρέπει να το συζητήσουμε, διότι είναι ένα ζήτημα κοινοβουλευτικής τάξης - , είναι δυνατόν να συνεχίσουν εδώ να έρχονται τέτοιες διατυπώσεις; Διαβάζω από τις εκθέσεις του Γενικού Λογιστηρίου του Κράτους. Ακούστε τώρα από το Γενικό Λογιστήριο: «Ετήσια δαπάνη από την καταβολή της μισθοδοσίας του νέου Υποδιοικητή της ΥΠΑ: Η εν λόγω δαπάνη δεν έχει προσδιοριστεί από το επισπεύδον Υπουργείο.». Αυτό είναι το πρώτο. Δεύτερον: «Ενδεχόμενη δαπάνη από τυχόν σύσταση προσωποπαγών θέσεων: Ούτε αυτή έχει προσδιοριστεί από το Υπουργείο.». Συνεχίζω: «Οι ανωτέρω δαπάνες για τις οποίες δεν εστάλησαν στοιχεία από το επισπεύδον Υπουργείο για την εκτίμηση του ύψους αυτών εξαρτώνται από πραγματικά γεγονότα και από την έκδοση σχετικών υπουργικών αποφάσεων.». Συνεχίζω: «Το οικονομικό αποτέλεσμα που προκύπτει από την εν γένει αναδιοργάνωση των οργανικών μονάδων της ΥΠΑ δεν είναι δυνατό να προσδιοριστεί, διότι δεν εστάλησαν τα σχετικά στοιχεία από το Υπουργείο.». Συνεχίζω: «Ετήσια δαπάνη από την κάλυψη των λειτουργικών εξόδων και των εξόδων στέγασης της αρχής, την καταβολή αποδοχών και τα λοιπά. Η ανωτέρω δαπάνη, για την οποία δεν εστάλησαν στοιχεία από το επισπεύδον Υπουργείο για την εκτίμηση του ύψους αυτής, εξαρτάται από πραγματικά περιστατικά.». Με συγχωρείτε, αυτή είναι έκθεση του Γενικού Λογιστηρίου, για την οποία εμείς πρέπει να αποφασίσουμε, έτσι όπως απαιτεί, συνάδελφοι, το Σύνταγμα; Το Σύνταγμα λέει ότι πρέπει να συνοδεύονται από οικονομικά στοιχεία, προκειμένου να μπορεί το Κοινοβούλιο να εκτιμά την οικονομική επίπτωση κάθε ρύθμισης. Αυτό τώρα τι; Εισάγεται κανονικά; Κύριε Πρόεδρε, αυτό το ανέχεται το Κοινοβούλιο και το ανέχεται και η λειτουργία της Διάσκεψης των Προέδρων, να κατατίθενται, δηλαδή, νομοσχέδια εδώ, τα οποία, σε τελευταία ανάλυση, δεν έχουν καν βασικά οικονομικά στοιχεία, γιατί τα Υπουργεία δεν έστειλαν τα στοιχεία; Έρχομαι στο επόμενο, το οποίο σας απασχόλησε και για το οποίο έχετε καταθέσει νομοτεχνικές - δεν έχω προλάβει να τις δω - και το οποίο αφορά στην πραγματικότητα το ζήτημα των μετατάξεων, με τις οποίες θα συμπληρωθούν - υποτίθεται - αυτές οι Υπηρεσίες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχω λίγο χρόνο ακόμα, κύριε Πρόεδρε;
Έχετε, κύριε Βορίδη.
Ακούστε τώρα. Με το άρθρο 71 δημιουργείται ουσιαστικά η προϋπόθεση μετατάξεως κατά παρέκκλιση όλων των σχετικών διατάξεων. Εδώ γεννιούνται ερωτήματα. Πρώτα απ' όλα υπάρχει ευρωπαϊκός κανονισμός, ο οποίος αναφέρεται στο θέμα των ελεγκτών. Είναι δύο αυτοί που έχουν ρυθμίσει το θέμα. Ο πιο πρόσφατος εξ αυτών είναι ο 2015/340 της επιτροπής, της 20ής Φεβρουαρίου 2015. Εκεί ορίζεται με σαφήνεια και με ακρίβεια ότι για τις υπηρεσίες αυτές υπάρχουν συγκεκριμένες απαιτήσεις που αφορούν στους ελεγκτές εναέριας κυκλοφορίας. Εσείς λέτε ότι κατά παρέκκλιση οιασδήποτε διατάξεως θα στελεχώνετε τις υπηρεσίες αυτές. Με ποια προσόντα; Με ποιους ελέγχους; Με ποια υπηρεσιακά συμβούλια; Με ποιες προϋποθέσεις; Κατά παρέκκλιση του κανονισμού; Κατά παράβασή του; Τι θα σημαίνει «κατά παρέκκλιση όλων των διατάξεων»; Και πώς ακριβώς θα λειτουργήσουν οι υπηρεσίες; Ποιους θα βάλετε εκεί μέσα; Τι είναι αυτοί που θα πάνε εκεί; Δεν μπορεί, λοιπόν, να λέτε ότι «η παρέμβαση που κάνω θα είναι μετά την έκδοση προεδρικού διατάγματος γιατί είναι χρονοβόρα η διαδικασία». Τις χρονοβόρες ή μη χρονοβόρες διαδικασίες να βρείτε τρόπο να τις επισπεύσετε, αλλά δεν μπορείτε να πάτε σε παρέκκλιση των διατάξεων. Να βρείτε εκείνους τους τρόπους που διασφαλίζουν την αποτελεσματικότητα αυτή. Το επόμενο ερώτημα - και τελειώνω, κύριε Πρόεδρε - που γεννάται έχει να κάνει πια με τη διάκριση. Στην πραγματικότητα με αυτή τη αρχή κάνετε δύο πράγματα και τα βάζετε και τα δύο μαζί. Βάζετε την αεροναυτιλία μαζί με την εποπτεία των αεροδρομίων. Αυτά όμως είναι δύο διαφορετικές δουλειές. Και μάλιστα πολλές φορές αυτές θα μπορούσαν να είναι και αντιθετικές δουλειές. Δεν είναι απαραίτητα στην ίδια βασική γραμμή. Και το μεγάλο ερώτημα είναι πώς θα τα χρηματοδοτήσετε όλα αυτά. Και αυτό γεννά το επόμενο ερώτημα που συνδέεται με το άρθρο 65, έτσι όπως το βάζετε. Η χρηματοδότηση δηλαδή θα γίνεται με χρήματα της αεροναυτιλίας, τα οποία θα χρησιμοποιούνται για τα αεροδρόμια; Συγκεκριμένη η ερώτηση και τα ξέρετε τα προβλήματα, τι δημιουργείται.
Κύριε Βορίδη, να ολοκληρώνουμε όμως.
Δέκα δευτερόλεπτα, κύριε Πρόεδρε. Γιατί το λέω αυτό; Καταλαβαίνω τη σκέψη. Η σκέψη μπορεί να έχει και μία βασιμότητα. Νομιμότητα δεν έχει. Ακούω επίσης - και θα ήθελα μία απάντηση σε αυτό - ότι υπάρχει μια επιστολή της Κομισιόν για τον τρόπο χρήσεως των εσόδων από την αεροναυτιλία.
Θα σας απαντήσω.
Και μιλάμε για πολλά χρήματα. Αυτό ανοίγει μια τεράστια συζήτηση και δεν είναι συζήτηση απλή. Είναι συζήτηση που σας βαραίνει, γιατί εάν αυτό εξελιχθεί στραβά - κάτι σχετικό ακούω - κάποιος θα κληρονομήσει το στραβό. Και σας βλέπω να προσανατολίζεστε στη λογική της κληρονομίας! Αυτό, λοιπόν, να το φροντίσετε. Κάνετε τις ρυθμίσεις που θέλετε, αλλά τηρώντας αυτά που προβλέπονται διεθνώς και χωρίς να εκθέτετε τη χώρα σε αυτά που αποτελούν διεθνείς της υποχρεώσεις και που θα τα βρει μπροστά της άμεσα. Ευχαριστώ πολύ, κύριε Πρόεδρε.
Ευχαριστώ και εγώ, κύριε Βορίδη. Κύριε Κάτση, έχετε τον λόγο για δέκα λεπτά.
Ευχαριστώ, κύριε Πρόεδρε. Θα ήθελα πριν ξεκινήσω την ομιλία μου, να απευθυνθώ στον κ. Βορίδη και να του πω ότι είναι εντυπωσιακό για το επίπεδο του αντιπολιτευτικού λόγου που αρθρώνει η Νέα Δημοκρατία, η οποία θέλει να πιστεύει ότι θα γίνει η επόμενη κυβέρνηση, να βήχει κάποιος καναλάρχης από μεσημεριανάδικο πάνελ και η Νέα Δημοκρατία να κρυολογεί! Αυτό δεν έχει ξαναγίνει ποτέ.
Εμείς απαντήσαμε και θα μας απαντήσει ο Υπουργός σας αύριο.
Σπεύσατε να βγάλετε και ανακοίνωση ως κόμμα ενάντια στον διαγωνισμό και στον κ. Παππά. Έχει και ο αυτοεξευτελισμός τα όριά του! Κυρίες και κύριοι συνάδελφοι, με το παρόν σχέδιο νόμου η χώρα μας ανταποκρίνεται στα διεθνώς παραδεκτά πρότυπα διαχωρισμού της ρυθμιστικής και κανονιστικής αρμοδιότητας από εκείνη της επιχειρησιακής δραστηριότητας στον τομέα των αερομεταφορών και της αεροναυτιλίας. Σε αυτά τα πρότυπα, όμως, έχουμε ενσωματώσει τα κεκτημένα που αφορούν τον εθνικό αεροπορικό μας τομέα, καθώς και τον σχεδιασμό για την ανάπτυξη του τομέα, σεβόμενοι πάντα τις ανάγκες των εργαζομένων. Πέρα όμως από αυτό, με το παρόν σχέδιο νόμου κλείνουμε ουσιαστικά τις εκκρεμότητες που έχουν απομείνει για την πρώτη αξιολόγηση, μιας αξιολόγησης για την οποία πόνταραν ότι δεν θα κλείσει. Επιτρέψτε μου μία μικρή αναφορά για το πού βρισκόμαστε σήμερα. Έχει μεγάλη σημασία να δούμε πόσο μέσα έπεσαν αυτές οι προβλέψεις αυτών που πόνταραν στην αποτυχία της Κυβέρνησης. Έχει σημασία γιατί δεν μιλάμε για προβλέψεις που αφορούν την πολυπόθητη, για κάποιους, αποτυχημένη κυβερνητική πολιτική, η οποία θα είναι το όχημα που θα τους επανέφερε στην εξουσία, αλλά μιλάμε για προβλέψεις που αφορούν την ενδεχόμενη αποτυχία σταθεροποίησης και ανάκαμψης της ελληνικής οικονομίας, με ό,τι αυτό συνεπάγεται για την κοινωνική συνοχή και τις προοπτικές ανάπτυξης της χώρας. Οι προβλέψεις αυτές δεν είναι αποτέλεσμα λανθασμένου υπολογισμού. Αποτελούν βασικό συστατικό της δημιουργίας τεχνητού κλίματος από την Αντιπολίτευση για οικονομική και κοινωνική κατάρρευση. Ακούγαμε όλο το προηγούμενο εξάμηνο του 2016 ότι η αξιολόγηση δεν θα κλείσει επειδή η Κυβέρνηση είναι ανίκανη. Ακούγαμε ότι η αξιολόγηση είναι στον αέρα, ότι η χώρα πάει στα βράχια. Η αξιολόγηση όμως έχει κλείσει και κάποιες εκκρεμότητες που έχουν παραμείνει, ολοκληρώνονται σήμερα. Ακούγαμε, επίσης, μέσα στο καλοκαίρι ότι τα έσοδα καταρρέουν και ότι αυτό θα φέρει την ενεργοποίηση του κόφτη. Όπως είδαμε και από τα τελευταία στοιχεία που έβγαλε το Υπουργείο Οικονομικών, που αφορούν τα φορολογικά έσοδα των τελευταίων εννέα μηνών, έχουμε ξεπεράσει τον στόχο κατά 1 δισεκατομμύριο ευρώ και πλέον. Ακούμε για την ύφεση που βαθαίνει, ενώ βλέπουμε ότι οι προβλέψεις για την ανάπτυξη της ελληνικής οικονομίας μέσα στο 2017 ακόμη και από διεθνείς οίκους είναι πιο αισιόδοξες ακόμα και από το προσχέδιο του προϋπολογισμού που καταθέσαμε. Θα μπορούσα να συνεχίσω και με άλλες προβλέψεις που διέψευσαν παταγωδώς την Αντιπολίτευση. Θα ξεφύγουμε όμως από το θέμα της συζήτησης. Όταν βλέπουμε όμως ότι η πρώτη δόση των τηλεοπτικών αδειών χρηματοδοτεί επιπλέον δέκα πέντε χιλιάδες θέσεις σε παιδικούς σταθμούς, όταν βλέπουμε τέσσερις χιλιάδες νέες θέσεις δωδεκάμηνης διάρκειας νοσηλευτικού και παραϊατρικού προσωπικού στα δημόσια νοσοκομεία, τότε μιλάμε για έμπρακτη στήριξη των κοινωνικών αγαθών, από πόρους μάλιστα που οι προηγούμενες κυβερνήσεις αρνούνταν να εισπράξουν και χάριζαν επιδεικτικά στους φίλους καναλάρχες. Αυτά τα ανέφερα ως παραδείγματα που για εμάς δεν αποτελούν success story. Δεν διανοούμαστε να πανηγυρίζουμε ότι η ανεργία έπεσε από το 27% στο 23%, γιατί δεν θεωρούμε κανονικότητα το ότι οι πολίτες ζορίζονται για να τα βγάλουν πέρα ούτε οι ανακάμπτοντες δείκτες της ελληνικής οικονομίας είναι για εμάς πιο σημαντικοί από την αξιοπρεπή διαβίωση της κοινωνικής πλειοψηφίας. Έχουμε επίγνωση των δυσκολιών που βιώνει το μέσο ελληνικό σπίτι και αγωνιζόμαστε στο πλευρό του, προκειμένου να σταθεί όρθιο, εξαντλώντας τα περιθώρια της διεθνούς οικονομικής επιτήρησης που μας κληρονομήσατε εσείς. Δεν θα σας επιτρέψουμε όμως να καταστροφολογείτε ανεύθυνα, ψευδόμενοι ότι οι δυσκολίες γεννήθηκαν τώρα ξαφνικά. Τα παραπάνω στοιχεία αποτελούν μία ρεαλιστική απεικόνιση της πραγματικότητας που δείχνουν ότι η ελληνική οικονομία έχει σχετικώς σταθεροποιηθεί αποφεύγοντας το σπιράλ της ύφεσης. Τίθενται, λοιπόν, οι προϋποθέσεις για την σταδιακή ανάκαμψή της, ενώ παράλληλα οι κοινωνικές ανάγκες στηρίζονται και καλύπτονται με κύρια μέριμνα τους πιο αδύναμους συμπολίτες μας, βάζοντας ταυτόχρονα κανόνες που θωρακίζουν το δημόσιο συμφέρον, εκδημοκρατίζοντας τους θεσμούς του κράτους που είχαν διαβρωθεί από τη διαπλοκή. Ας είμαστε, λοιπόν, πιο προσεκτικοί, όταν μιλάμε για οικονομική και κοινωνική κατάρρευση και καλό είναι να μην την περιμένετε σαν αυτοεκπληρούμενη προφητεία, γιατί η καταστροφολογική ρητορική που φτάνει στα όρια της υστερίας δεν προσφέρει καλές υπηρεσίες ούτε στην εθνική οικονομία, αλλά ούτε και στη χώρα γενικότερα. Σε τόσο σημαντικά εθνικά θέματα υπάρχει ανάγκη ώριμου πολιτικού διαλόγου, με σύγκρουση θέσεων βεβαίως. Αντ' αυτού όμως έχετε επιλέξει έναν εναγκαλισμό με τους διαπλεκόμενους καναλάρχες και τους κρατικοδίαιτους επιχειρηματίες και όλοι μαζί απαγγέλετε την ελεγεία της καταστροφής. Κλείνω την παρένθεση και προχωρώ στο νομοσχέδιο. Κυρίες και κύριοι συνάδελφοι, η κατάσταση στην οποία οδήγησαν οι πολιτικές του παρελθόντος την Υπηρεσία Πολιτικής Αεροπορίας είναι πραγματικά απογοητευτική. Τα συσσωρευμένα προβλήματα την οδήγησαν σταδιακά στην απαξίωση, μία απαξίωση που με τη σειρά της γέννησε νέα προβλήματα. Η διαχείριση των περιφερειακών αερολιμένων έγινε δυσχερής, με ό,τι αυτό συνεπάγεται για τις απομακρυσμένες και δυσπρόσιτες περιοχές της χώρας. Ελλειμματική έγινε επίσης και η διαχείριση του εναέριου χώρου, φέρνοντάς μας σε απολογητική στάση απέναντι στις ευρωπαϊκές αρχές. Όλη αυτή η κατάσταση οδήγησε σταδιακά την Υπηρεσία Πολιτικής Αεροπορίας σε μία παρατεταμένη περίοδο αποεπένδυσης. Πρέπει να τονιστεί με κάθε τρόπο ότι με το παρόν σχέδιο νόμου ο έλεγχος του εναέριου χώρου της Ελλάδας διατηρείται υπό δημόσια διαχείριση. Δεν υπάρχει κανένα σενάριο ιδιωτικοποίησης της διαχείρισης του εναέριου χώρου ούτε ζήτημα απολύσεων των εργαζομένων, σε αντίθεση με όσα λέγονται και σε αντίθεση με προθέσεις του παρελθόντος που ήταν προς αυτήν ακριβώς την κατεύθυνση. Όσον αφορά τα περιφερειακά αεροδρόμια της χώρας, διατηρείται το καθεστώς της δημόσιας διαχείρισής τους, με πρόθεση την ενίσχυση της λειτουργίας τους. Πρόκειται για μια ενίσχυση απαραίτητη, καθώς είναι εύκολα αντιληπτό το γεγονός ότι ο ρόλος των αεροδρομίων είναι και πολυδιάστατος και αγγίζει ευαίσθητα θέματα εθνικής κυριαρχίας, αλλά και αναγκαιότητας για περιφερειακή ανάπτυξη. Με το παρόν νομοσχέδιο η υπάρχουσα Υπηρεσία Πολιτικής Αεροπορίας αναδιαρθρώνεται οργανωτικά και λειτουργικά, ώστε ενισχυμένη να αντεπεξέλθει με τον καλύτερο δυνατό τρόπο στο έργο της παροχής υπηρεσιών αεροναυτιλίας και της διαχείρισης των μη παραχωρημένων αερολιμένων. Από την άλλη, συστήνεται η Αρχή Πολιτικής Αεροπορίας ως ανεξάρτητη διοικητικά αρχή. Στόχος αυτής της ανεξάρτητης αρχής είναι η άσκηση των ρυθμιστικών και εποπτικών αρμοδιοτήτων. Η Αρχή Πολιτικής Αεροπορίας θα επιφορτιστεί με την εποπτεία της ορθής τήρησης των κανονισμών, τόσο για την ασφάλεια της αεροπορίας όσο και για την προστασία των αερομεταφορών. Για να μην υπάρχουν παρανοήσεις και για να γίνει ξεκάθαρο σε όσους μας ακούν, επαναλαμβάνω ότι ο έλεγχος της εναέριας κυκλοφορίας της χώρας και η διαχείριση των είκοσι πέντε περιφερειακών αεροδρομίων θα συνεχίσουν να ασκούνται από μια δημόσια υπηρεσία, όπως γίνεται μέχρι σήμερα. Με την αναδιάρθρωση της Υπηρεσίας Πολιτικής Αεροπορίας και τον γενικότερο εξορθολογισμό που φέρνει το παρόν σχέδιο νόμου εξασφαλίζονται οι απαραίτητοι οικονομικοί πόροι, τόσο για τη λειτουργία των αεροδρομίων όσο και για δράσεις γενικότερου εκσυγχρονισμού της αεροναυτιλίας. Η Υπηρεσία Πολιτικής Αεροπορίας αποκτά ευέλικτη δομή, εναρμονισμένη απόλυτα με τα πρότυπα λειτουργίας που τίθενται από τις αρμόδιες ευρωπαϊκές αρχές. Με τη νέα ευέλικτη δομή έρχεται να αντικαταστήσει ένα δυσκίνητο μοντέλο, μειώνονται κατά 25% οι διευθύνσεις και τα τμήματα, εξοικονομούνται πολύτιμοι πόροι, χωρίς όμως να μειώνονται οι θέσεις εργασίας. Εξάλλου, οι απολύσεις είναι στον πυρήνα της πολιτικής της Νέας Δημοκρατίας και οι εργαζόμενοι το γνωρίζουν πάρα πολύ καλά αυτό. Έτσι, λοιπόν, όχι μόνο δεν μειώνονται οι θέσεις εργασίας, αλλά πλέον με τη νέα λειτουργία, η οποία θα ανταποκρίνεται στις σύγχρονες ανάγκες, θα προκύψουν ενδεχομένως στο μέλλον και νέες θέσεις εργασίας. Κυρίες και κύριοι συνάδελφοι, το παρόν σχέδιο νόμου αποτελεί μεν μια υποχρέωση, αλλά μέσα από αυτό διασφαλίζουμε το δημόσιο έλεγχο της εναέριας κυκλοφορίας για τη δημόσια διαχείριση των είκοσι πέντε περιφερειακών αεροδρομίων. Προχωρούμε στη σύσταση της Αρχής Πολιτικής Αεροπορίας και την αναδιάρθρωση της Υπηρεσίας Πολιτικής Αεροπορίας, όπως γίνεται σε κάθε ευρωπαϊκή χώρα, μένοντας πιστοί στην προσπάθειά μας για ανάκαμψη της ελληνικής οικονομίας, χωρίς να διακινδυνεύουμε κοινωνικά κεκτημένα, αλλά και την εθνική κυριαρχία. Προχωρούμε, λοιπόν, με λελογισμένα βήματα τον πολιτικό μας σχεδιασμό για την έξοδο από την κρίση με την κοινωνία όρθια. Το μοναδικό σοβαρό σχέδιο, που απαντά στις σημερινές προκλήσεις στην ολότητά του, φανερώνει την προγραμματική ανεπάρκεια της Αξιωματικής Αντιπολίτευσης, που το μόνο που ευαγγελίζεται είναι η παλινόρθωση του παλαιού πολιτικού προσωπικού, του χρεοκοπημένου παρασιτικού μοντέλου ανάπτυξης και της εξυπηρέτησης συμφερόντων. Σας διαβεβαιώ, όμως, ότι οι προσπάθειες αυτές θα πέσουν στο κενό. Δεν αποτελούν μέρος της λύσης, αλλά μέρος του προβλήματος. Η λύση συνίσταται στο να οδηγηθούμε στην ανάπτυξη με κοινωνικό πρόσημο. Ανάκαμψη χωρίς συντριβή της εργασίας, αλλά το αντίθετο: να αντικαταστήσουμε τον οικονομικό παρασιτισμό με κοινούς κανόνες για την υγιή επιχειρηματικότητα και πετυχαίνοντας στόχους να ανακατανείμουμε δίκαια τα φορολογικά βάρη, στηρίζοντας παράλληλα το κοινωνικό κράτος. Ως γνωστόν, ο απολογισμός γίνεται πάντα στο τέλος, όπου δεν θα μας κρίνετε εσείς στα τηλεδικαστήρια, αλλά ο ελληνικός λαός με την ψήφο του στις εκλογές του 2019. Ευχαριστώ.
Κι εμείς ευχαριστούμε. Τον λόγο έχει ο συνάδελφος κ. Ιωάννης Μανιάτης από τη Δημοκρατική Συμπαράταξη.
Αγαπητοί συνάδελφοι της Πλειοψηφίας, αυτό ήρθε στα χέρια μου πριν από πέντε λεπτά. Είναι οι νομοτεχνικές βελτιώσεις που προτείνει ο Υπουργός στο συγκεκριμένο νομοσχέδιο. Ξέρετε πόσες σελίδες νομοτεχνικές βελτιώσεις σας προτείνει να ψηφίσετε; Είκοσι επτά σελίδες νομοτεχνικές βελτιώσεις!
Είναι όλα τα άρθρα μέσα.
Κύριε Υπουργέ, είκοσι επτά σελίδες νομοτεχνικές βελτιώσεις! Κύριε Πρόεδρε, αυτό θα το αποδεχθεί το Προεδρείο; Είκοσι επτά σελίδες νομοτεχνικές βελτιώσεις σε νομοσχέδιο με τη διαδικασία του κατεπείγοντος; Για να συνεννοηθούμε μεταξύ μας, κατεπείγον - και θα το αναδείξομε με όλες μας τις δυνατότητες - ένα νομοσχέδιο που το διαπραγματεύεστε ένα χρόνο; Άρα ή παραμυθιάζατε τον κόσμο όταν λέγατε ότι διαπραγματευόσασταν ή ακολουθήσατε τη γνωστή βαρουφάκεια τακτική: τα πουκάμισα απ' έξω, μαγκιά στα διεθνή fora, υποχώρηση, υποχώρηση, υποχώρηση, η πλάτη στον τοίχο και στο τέλος, το τελευταίο βράδυ, τα καταπίνουμε αμάσητα όλα. Και μας φέρνετε Για να δούμε, λοιπόν, με ποιον τρόπο γίνεται η νομοθέτηση στο εθνικό Κοινοβούλιο. Συνιστά ή δεν συνιστά προσβολή για τους Έλληνες Βουλευτές ο τρόπος με τον οποίο νομοθετεί η Κυβέρνηση; Πολύ περισσότερο που το Γενικό Λογιστήριο του Κράτους για πολλοστή φορά σηκώνει τα χέρια ψηλά και λέει: «Εγώ δεν ξέρω όλο αυτό το οποίο νομοθετείτε εσείς εκεί σε αυτή την Αίθουσα πόσο θα κοστίσει, γιατί πολύ απλά μετά από τόσο καιρό προετοιμασίας το Υπουργείο δεν μου έστειλε στοιχεία για να εκτιμήσω πόσο κοστίζουν οι δράσεις τις οποίες προτείνει». Αυτό συνιστά διαδικασία μιας χώρας που θέλει να ξεπεράσει τα προβλήματα; Κι έρχομαι τώρα, για να συνεννοηθούμε μεταξύ μας στα πολύ βασικά, στο εξής: Κύριε Υπουργέ, εμείς, ως σοσιαλδημοκράτες πραγματικοί κι όχι γιαλαντζί, που προσπαθούν να φορέσουν πουκάμισο αδειανό περιεχομένου, εδώ και πάνω από δεκαπέντε χρόνια έχουμε στηρίξει την πολιτική των ανεξάρτητων αρχών. Γιατί, πραγματικά, πιστεύουμε ότι σε όλες τις κυβερνήσεις απαιτείται, ανεξάρτητα ποιος κυβερνά κάθε φορά, να υπάρχουν ανεξάρτητες αρχές που με ουδετερότητα, δικαιοσύνη και ανταγωνισμό να ρυθμίζουν τις διάφορες αγορές. Εδώ εσείς νομοθετείτε μια ανεξάρτητη αρχή. Συμφωνούμε ότι η ανεξάρτητη αρχή αυτή έχει ένα ιδιαίτερο χαρακτηριστικό που τη διαχωρίζει απ' όλες τις άλλες ανεξάρτητες αρχές, ότι είναι η μοναδική ανεξάρτητη αρχή που δεν ρυθμίζει αγορά, γιατί δεν υπάρχει αγορά, αφού υπάρχει ένα αποκλειστικό, εθνικό μονοπώλιο; Αν συμφωνήσουμε σε αυτό, πρέπει να περάσουμε στο επόμενο. Συμφωνούμε ότι η Αρχή Πολιτικής Αεροπορίας που θεσμοθετείτε ρυθμίζει θέματα τα οποία σχετίζονται άμεσα με εθνικά ευαίσθητες παραμέτρους; Συμφωνούμε ότι το FIR Αθηνών, το οποίο κάθε φορά που υπάρχει τουρκική προκλητικότητα, συνδιαχειρίζεται από την Υπηρεσία Πολιτικής Αεροπορίας, δηλαδή αύριο την Αρχή Πολιτικής Αεροπορίας, και το Γενικό Επιτελείο Αεροπορίας; Εάν συμφωνούμε σε αυτό, πρέπει να ξεκαθαρίσουμε και κάτι άλλο. Ποιοι είναι αυτοί που εφεξής μετά τη νομοθέτηση της συγκεκριμένης πρωτοβουλίας της Κυβέρνησης θα αποφασίζουν και δεν θα κάνουν τα τεράστια λάθη, πιθανά, κάποια στιγμή να εκχωρήσουν έναν αεροδιάδρομο; Κι εγώ δεν λέω από σκοπιμότητα. Εγώ λέω από λάθος, εγώ λέω από αμέλεια, εγώ λέω από βλακεία. Κύριε Υπουργέ, αποδεχθήκατε αυτό που σας φόρεσε καπέλο ο Σόιμπλε για το υπερταμείο της αποικιοκρατίας, το «ταμείο Σόιμπλε». Ό,τι προβλέπει για την εκποίηση της δημόσιας περιουσίας τα επόμενα ενενήντα εννέα χρόνια, που το αποδεχθήκατε, δηλαδή τρεις Έλληνες και δύο ξένοι, αυτό εσείς ακριβώς το αποδεχθήκατε ως «κουστούμι», γιατί προφανώς δεν σας εμπιστεύονται οι συνομιλητές σας. Εκχωρήσατε τη δυνατότητα να αποφασίζει ο εκάστοτε Υπουργός Μεταφορών και Δικτύων. Τώρα τυχαίνει να έχετε εσείς αυτή τη θέση, αύριο θα είναι κάποιος άλλος. Εκχωρήσατε την εισηγητική έκθεση. Αντί να την δώσετε σε πέντε Έλληνες εγνωσμένου κύρους, εκχωρήσατε τις δύο θέσεις σε ξένους. Γιατί, πρώτον, δεν σας εμπιστεύονται και δεύτερον, εσείς θέλετε, επίσης, να κάνετε άλλα κόλπα. Σας ρώτησε ο εισηγητής μας, ο Γιάννης Κουτσούκος: Θα είναι Έλληνας και δεσμεύεστε γι' αυτό; Γιατί μέσα στις διατυπώσεις δεν προβλέπεται ότι θα έχει ελληνική ιθαγένεια.
Προβλέπεται.
Να το κάνετε όμως, γιατί η αεροπορική αγορά είναι πολύ συγκεκριμένη, και αυτοί που γνωρίζουν τα αεροπορικά θέματα είναι μετρημένοι στα δάχτυλα του ενός χεριού. Δεν είναι πάνω από πέντε άνθρωποι που μπορούν να γίνουν, με αξιοκρατία, διοικητές της μίας υπηρεσίας ή της άλλης. Μη τυχόν δούμε Ολλανδό, Γερμανό ή Δανό να διεκδικεί τη θέση του προέδρου, του επικεφαλής της Αρχής Πολιτικής Αεροπορίας. Κατά συνέπεια να το ξεκαθαρίσουμε κι αυτό, οφείλετε να βάλετε μέσα την ελληνική υπηκοότητα, ιθαγένεια αυτού που θα επιλεγεί στο τέλος ως επικεφαλής του συγκεκριμένου φορέα. Και τέλος, για να ολοκληρώσουμε, υπάρχει ένα ζήτημα, αγαπητές και αγαπητοί συνάδελφοι, που σχετίζεται με τον τρόπο που νομοθετεί αυτή η Κυβέρνηση. Έχουμε ένα κείμενο νομοθετικό το οποίο θα μπορούσε να είναι μόλις τρεις σελίδες και να έχει όλη τη δομή της Υπηρεσίας Πολιτικής Αεροπορίας και της Αρχής Πολιτικής Προστασίας ως μία εξουσιοδοτική διάταξη, ένα προεδρικό διάταγμα. Γιατί όλα αυτά - λες και ο κάθε συνάδελφος μπορεί να γνωρίζει εάν χρειάζεται ή δεν χρειάζεται το τμήμα του τάδε ελέγχου της τάδε γενικής διεύθυνσης - δεν τα κάνετε ένα προεδρικό διάταγμα, έτσι ώστε να υπάρχει η δυνατότητα εξουσιοδοτημένος ο Υπουργός να το στείλει στο Συμβούλιο Επικρατείας και να υποστεί τον αντίστοιχο έλεγχο από το Συμβούλιο Επικρατείας; Επειδή, λοιπόν, δεν σας εμπιστευόμαστε, επειδή η πρόσφατη εμπειρία ιδιαίτερα για τις τηλεοπτικές άδειες δείχνει βαθύτατο τυχοδιωκτισμό, δείχνουν μια Κυβέρνηση που συμπεριφέρεται καθεστωτικά, δείχνουν μια Κυβέρνηση φαυλότητας και μπρος - πίσω πισωγυρισμάτων, εμείς, κύριε Υπουργέ, θέλουμε να σας πούμε ότι θα είμαστε μέχρι τέλους εξαιρετικά επιφυλακτικοί περιμένοντας να δούμε ποιες τελικά τροποποιήσεις θα κάνετε. Ευχαριστώ.
Ευχαριστούμε, κύριε συνάδελφε. Τον λόγο έχει ο κ. Δημήτρης Δημητριάδης από τον ΣΥΡΙΖΑ.
Συναδέλφισσες και συνάδελφοι, κύριοι Υπουργοί, για την προσέγγιση του σημερινού νομοσχεδίου είναι σημαντικό να αναφερθούμε λίγο στο περιβάλλον των αερομεταφορών στη χώρα μας, όπως έχει διαμορφωθεί το προηγούμενο διάστημα. Η Υπηρεσία Πολιτικής Αεροπορίας είχε εισέλθει σε μία περίοδο αποεπένδυσης, υποστελέχωσης και απαξίωσης. Αυτή η κατάσταση έχει σαν αποτέλεσμα να διακυβεύεται ακόμη και αυτός ο ίδιος ο εθνικός χαρακτήρας του ελέγχου της εναέριας κυκλοφορίας, αλλά και της διαχείρισης των περιφερειακών αερολιμένων ειδικά σε ακριτικές περιοχές. Επιπλέον, η απαξίωση της Υπηρεσίας Πολιτικής Αεροπορίας από τις πολιτικές του παρελθόντος είχε ως αποτέλεσμα να βρισκόμαστε συνεχώς απολογούμενοι απέναντι στις αρχές της Ευρωπαϊκής Ένωσης για την ελλειμματική διαχείριση του εναέριου χώρου και τη δημιουργία προβλημάτων χωρητικότητας και - το σημαντικότερο - για την οριακή απορρόφηση οικονομικών πόρων, ιδιαίτερα απαραίτητων αυτή την περίοδο, σε επενδύσεις για υποδομές μεταφορών. Λόγω της υποστελέχωσης σε όλες τις κρίσιμες ειδικότητες και των προβλημάτων που δημιουργούνταν, υπήρχαν αιτήματα από υπηρεσίες άλλων ευρωπαϊκών χωρών, προκειμένου να αναλάβουν έλεγχο τμήματος ή και όλου του FIR Αθηνών ή να συνδράμουν με την παροχή ξένων ελεγκτών της υπηρεσίες της ΥΠΑ λόγω των πολλών και μεγάλων προβλημάτων που δημιουργούνταν. Το σύστημα, λοιπόν, λειτουργούσε μόνο λόγω της αυτοθυσίας των εργαζομένων στην ΥΠΑ και μόνο εξ αυτού του λόγου. Η έκπτωση των υποδομών και η διά αυτής προσπάθεια ιδιωτικοποίησης και ελέγχου του εναερίου χώρου της χώρας αλλά και της διαχείρισης των αεροδρομίων σταματάει με αυτό το νομοσχέδιο. Συγκεκριμένα αποτρέπεται η εκχώρηση στη διαχείριση των κρατικών αερολιμένων σε μία ανώνυμη εταιρεία - όπως αποτυπωνόταν με τον ν.3913/2011- η λειτουργία της οποίας θα στηριζόταν στην τεκμηρίωση οικονομικής βιωσιμότητας, εφόσον είχαν περάσει όλα τα αεροδρόμια από τις προηγούμενες κυβερνήσεις στο ΤΑΙΠΕΔ και δεν αφορά μόνο τα δεκατέσσερα. Αυτό ήταν κάτι που πρακτικά θα οδηγούσε στο κλείσιμο των περισσοτέρων περιφερειακών αεροδρομίων της χώρας. Αποτελεί απόφαση της Κυβέρνησής μας να διατηρήσει τον έλεγχο του εναέριου χώρου της Ελλάδας υπό δημόσια πάντα διαχείριση και να διαγράψει οριστικά τα διακινούμενα σενάρια περί ιδιωτικοποίησης του εναερίου χώρου. Παράλληλα, προβαίνουμε στην αναδιάρθρωση του αεροπορικού χώρου βάσει του ευρωπαϊκού κεκτημένου. Με το προτεινόμενο σχέδιο νόμου επιχειρείται μία επίτευξη διπλού στόχου: Αφ' ενός έχουμε τη λειτουργική και οργανωτική αναδιάρθρωση των υπηρεσιών της υπάρχουσας ΥΠΑ που - προσπάθησα να σας πω λίγο πριν ότι είναι απαραίτητο να συμβεί - , προκειμένου να επιτελέσει με επιτυχία το έργο της ως πάροχο υπηρεσιών αεροναυτιλίας και διαχείρισης των παραχωρημένων αερολιμένων. Δεύτερον, συστήνεται η Αρχή Πολιτικής Αεροπορίας ως ανεξάρτητη διοικητική αρχή και όχι ως μια γενικώς ανεξάρτητη αρχή με αρμοδιότητες κανονιστικής ρύθμισης και εποπτείας. Με αυτόν τον τρόπο ανταποκρινόμαστε στα διεθνώς παραδεκτά πρότυπα διαχωρισμού της ρυθμιστικής αρμοδιότητας από εκείνη της επιχειρησιακής αρμοδιότητας, έχοντας πάντα δύο νέες δημόσιες κρατικές υπηρεσίες, διότι πρέπει να υπάρχει ένας ρυθμιστής που να έχει ανεξάρτητο χαρακτήρα, να είναι και δημόσια υπηρεσία. Αξίζει να σημειωθεί ότι η χώρα μας συνεχίζει να διατηρεί υπό κρατικό έλεγχο τόσο την αεροναυτιλία όσο και τη διαχείριση των είκοσι πέντε περιφερειακών αεροδρομίων. Επίσης, οι αρμοδιότητες της Υπηρεσίας Πολιτικής Αεροπορίας διευρύνονται και όσον αφορά τα υδατοδρόμια. Οι κύριοι άξονες αυτού του νομοσχεδίου είναι: Πρώτον, ο διαχωρισμός της ΥΠΑ, που παραμένει δημόσιος, καταργώντας έτσι το φαινόμενο που είχαμε να είσαι και ελεγκτής και ελεγχόμενος. Δεύτερον, το FIR Αθηνών και πολλά άλλα θέματα που σχετίζονται με την εθνική ασφάλεια είναι σημαντικό που παραμένουν σε κρατικό έλεγχο. Και οι δύο υπηρεσίες επομένως παραμένουν στον έλεγχο του Υπουργείου, διασφαλίζοντας τα εθνικά συμφέροντα. Τρίτον, οι θέσεις εργασίας διατηρούνται μαζί με όλα τα εργασιακά και ασφαλιστικά δικαιώματα των εργαζομένων στην ΥΠΑ. Τέταρτον, πετυχαίνουμε εξορθολογισμό και των δομών και των διαδικασιών που θα οδηγήσει σε μια πολύ μεγάλη εξοικονόμηση. Οι εργαζόμενοι, πλέον, θα είναι πάλι δημόσιοι υπάλληλοι. Πέμπτον, η διασφάλιση των επενδύσεων, ώστε να μην έχουμε την απαξίωση που είχαμε στις κρίσιμες εγκαταστάσεις της Υπηρεσίας Πολιτικής Αεροπορίας και μιλάω για τα ραντάρ, το FIR Αθηνών και τον ηλεκτρονικό εξοπλισμό που έχουμε στα περιφερειακά αεροδρόμια. Έκτον, διευρύνονται οι αρμοδιότητες της ΥΠΑ με τα υδατοδρόμια και τη λειτουργία τους, γεγονός σημαντικό για τον ρόλο που μπορούν να παίξουν στον τουρισμό και γενικότερα στις αερομεταφορές της χώρας. Είναι με λίγα λόγια ένας νέος ενδιαφέρον τομέας. Έβδομον, διατηρείται στη δημόσια υπηρεσία η διαχείριση των αεροδρομίων. Όγδοο και κυριότερο είναι πως για όσο γνωρίζουν τη λειτουργία - και όλοι εμείς το γνωρίζουμε - και τις αρμοδιότητες και τον ρόλο της Υπηρεσίας Πολιτικής Αεροπορίας ο αντίκτυπος στα εθνικά θέματα και στα θέματα δημόσιας ασφάλειας είναι ιδιαίτερα θετικός. Με λίγα λόγια, κυρίες και κύριοι συνάδελφοι, αναλάβαμε και σε έναν ακόμα τομέα να φέρουμε σε πέρας με όρους αξιοπρέπειας, με όρους εθνικού συμφέροντος και εξασφάλισης του δημοσίου συμφέροντος. Νομίζω ότι τα καταφέραμε. Σας ευχαριστώ.
Ευχαριστούμε, κύριε συνάδελφε. Τον λόγο έχει ο συνάδελφος κ. Δημήτριος Σταμάτης από τη Νέα Δημοκρατία.
Κύριε Υπουργέ, εάν με ρωτούσαν τι τίτλο θα έβαζα στο νομοσχέδιό σας θα έβαζα τον τίτλο «Τώρα που βρήκαμε παππά να θάψουμε πέντε - έξι».
Καμμιά δεκαριά.
Και δέκα ίσως. Εξηγούμαι γιατί: Γιατί είναι κατεπείγον το νομοσχέδιο που εισάγεται σήμερα στη Βουλή; Είναι ένα θέμα που το γνωρίζατε εδώ και έναν χρόνο. Δεύτερον, τι στην πραγματικότητα προκάλεσε αυτή την ανάγκη να ψηφίσει η Βουλή κάποιες ρυθμίσεις στην ΥΠΑ; Το πρώτο θέμα ήταν αυτό που προέκυψε με τη διαχείριση των δεκατεσσάρων αεροδρομίων που δόθηκαν στη «FRAPORT». Γιατί αυτό έπρεπε να καθυστερήσει; Νόμος που ρύθμιζε αυτό υπήρχε. Και αν δεν σας έκανε αυτός ο νόμος, μπορούσατε να κάνετε εφαρμογή του νόμου που διέπει το αεροδρόμιο «Ελευθέριος Βενιζέλος». Έμενε ένα θέμα αυτό του λειτουργικού διαχωρισμού. Μάλιστα. Από πού προέκυψε - και το είπατε και εσείς το λένε και συνάδελφοι εδώ - πως η άποψη η δική μας ήταν η ιδιωτικοποίηση αυτού; Αυτό είναι συκοφαντία. Ρητά στη Βουλή δηλώνω ότι είναι συκοφαντία! Η Νέα Δημοκρατία ποτέ δεν εισηγήθηκε και δεν αποδέχτηκε την ιδιωτικοποίηση αυτού του φορέα ακόμα και όταν ήρθαμε σε σύγκρουση με τον κλάδο των ελεγκτών. Να το ανακαλέσετε αμέσως! Και όπως παραδεχθήκατε, βέβαια, στην επιτροπή - γιατί σας είπε ο εισηγητής μας, ο κ. Καραμανλής, ότι εμείς δεν είχαμε ποτέ τέτοια άποψη, η άποψή μας ήταν και ο ελεγκτής να βρίσκεται στο πλαίσιο της ΥΠΑ - είπατε «ναι, αλλά και εμείς πήγαμε να το προσπαθήσουμε αυτό, αλλά δεν το πετύχαμε». Εγώ δεν το αμφισβητώ αυτό. Όμως, που βρήκατε το δικαίωμα εσείς να πείτε ότι εμείς είχαμε τέτοια άποψη; Ποτέ δεν είχαμε, λοιπόν, τέτοια άποψη. Και κατ' ιδίαν σας είχα εξηγήσει - και δεν χρειάζεται να τα συζητάμε τώρα - για ποιον λόγο, που ξεπερνάει τα όρια της αναδιοργάνωσης της ΥΠΑ, εμείς δεν δεχόμαστε αυτό το καθεστώς και δεν χρειάζεται να το πούμε στη Βουλή. Πότε, όμως, προέκυψε αυτό το θέμα του παρόχου; Γιατί σε εμάς ποτέ δεν είχε τεθεί. Επί των ημερών σας ετέθη, διότι προφανώς μέσα στις διαπραγματεύσεις που κάνατε δεν καταλάβατε πού είχατε μπει. Δηλαδή, αυτό που εμείς είχαμε αποφύγει και το είχαμε κλείσει με μία γενική διεύθυνση και έναν επόπτη μέσα στην ΥΠΑ ανεξάρτητο. Δεν είχαμε αντίρρηση από κανέναν από τους δανειστές σε αυτό. Το ότι έγινε θέμα είναι δικό σας επίτευγμα. Μπαίνω τώρα στα πιο βασικά θέματα, γιατί δεν προλαβαίνουμε να τα συζητήσουμε όλα. Με ποιον κάνατε διάλογο; Εδώ πρόκειται περί ενός ειδικού θέματος. Εγώ που θα έλεγα για τον εαυτό μου ότι έχει μια σχέση με το αντικείμενο, όπως και εσείς και πιθανόν δυο - τρεις συνάδελφοι, σας λέω κατηγορηματικά ότι δεν έχω τη δυνατότητα να ερευνήσω και να καταλάβω τις επιπτώσεις από τη λειτουργία και από το μεταβατικό στάδιο. Εσείς με ποιον συζητήσατε; Ούτε υπάλληλοι της ΥΠΑ κάθε κλάδου ξεχωριστά μπορούν να έχουν ολοκληρωμένη άποψη. Είναι τόσο πολύ εξειδικευμένο και πολυσχιδές αυτό το αντικείμενο. Δεν κάνατε με κανέναν συζήτηση. Τότε, πώς κάνετε σχέδιο νόμου; Με ποιους συζητήσατε; Επίσης, ένα πολύ σημαντικό ζήτημα είναι το εξής: Κάνετε ένα σχέδιο νόμου, που μπορεί να γίνει νόμος, που προβλέπει μέσα σε κάποιο χρονικό διάστημα τη μεταβίβαση σε ένα άλλο οργανωτικό και διοικητικό καθεστώς. Μελέτη επιπτώσεων, ώστε να προλάβουμε παρατράγουδα, έχετε κάνει; Εδώ πρόκειται, κυρίες και κύριοι συνάδελφοι, για μια άκρως εξειδικευμένη υπηρεσία. Σας θυμίζω, όταν μετακινήθηκε το αεροδρόμιο από το Ελληνικό στα Σπάτα, επί ένα μήνα υπήρχε ταλαιπωρία των πολιτών. Προσέξτε, των πολιτών! Όμως, εδώ δεν θα πρόκειται περί ταλαιπωρίας των πολιτών, θα πρόκειται - το απεύχομαι βέβαια - για προβλήματα πάνω στο safety και το security, για προβλήματα ασφάλειας δηλαδή. Έχετε κάνει ένα μοντέλο εφαρμογής, για να δούμε πώς μπορεί να λειτουργήσει αυτό το σύστημα απρόσκοπτα και ακίνδυνα; Κανένα. Εάν το έχετε κάνει, καταθέστε το, για να το δούμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μπαίνω τώρα στα άλλα θέματα του νομοσχεδίου. Πόσα άτομα χρειάζονται, κύριε Υπουργέ, για να λειτουργήσει αυτό; Νομοθετούμε, χωρίς να ξέρουμε πόσα άτομα χρειάζονται; Νομοθετούμε, χωρίς να ξέρουμε ποια είναι η δαπάνη, που πρέπει να την προκαθορίσουμε από τώρα, για να δούμε εάν την αντέχουμε ή όχι; Πώς γίνονται οι μετατάξεις και οι αποσπάσεις προσωπικού; Με απόφαση του Υπουργού. Έχετε διαβάσει την έκθεση της Επιστημονικής Επιτροπής της Βουλής, ιδιαίτερα την τελευταία για το άρθρο 66; Σας λέει ότι είναι αντισυνταγματική η ρύθμιση που κάνετε. Ούτε αυτό θα το σκεφτείτε; Ούτε αυτό θα το σεβαστείτε; Και ζητάτε από εμάς εξουσιοδότηση για να υπογραφούν προεδρικά διατάγματα αντισυνταγματικού περιεχομένου; Φαντάζομαι πως ο Πρόεδρος της Δημοκρατίας, εάν το προσέξει αυτό, θα αρνηθεί να το υπογράψει. Αυτή την ευρεία αόριστη εξουσιοδότηση, την οποία ζητάτε σήμερα από το ελληνικό Κοινοβούλιο. Επίσης, σας είπα να «θάψετε πέντε - έξι». Διότι στην πραγματικότητα, τι κάνετε; Αντί να ρυθμίσετε ένα συγκεκριμένο θέμα ή δυο μόνο, μπήκατε να ρυθμίσετε ολόκληρο τον οργανισμό της ΥΠΑ. Γιατί; Για να βολέψετε δικούς σας ανθρώπους. Και το βόλεμα είναι φανερό ή και αφανές. Είναι φανερό στο βαθμό που περιγράφεται στο νομοσχέδιό σας και είναι αφανές στην εφαρμογή του. Ποιους θα μετακινήσουμε, ποιους θα αποσπάσουμε, ποιους θα μετατάξουμε; Όμως, είναι φανερό, διότι εδώ γίνεται μια στρατιά συμβούλων και παρασυμβούλων για να λειτουργήσει αυτό το σύστημα. Και ερωτώ: Η ΥΠΑ λειτουργεί με έναν δικηγόρο. Γιατί πρέπει να έχει έξι; Η ΥΠΑ έχει έναν δημοσιογράφο για δημόσιες σχέσεις κ.λπ.. Γιατί πρέπει να έχει γραφείο δημοσίων σχέσεων, δημοσιογράφους κ.λπ.; Ιδιαίτερα η ΑΠΑ τι τα χρειάζεται αυτά, που δεν είναι το αντικείμενό της, κύριε Υπουργέ; Επίσης, θέλω να σας επισημάνω κάτι άλλο, πριν τελειώσω την ομιλία μου. Σας το είπε ο κ. Βορίδης. Δεν θέλω να κάνω περισσότερη ανάλυση, αλλά διαβάζοντας πιο προσεκτικά τη διατύπωση της κατανομής και του τρόπου με τον οποίο θα γίνεται η δαπάνη επί του ποσού που προέρχεται από το EUROCONTROL, προσέξτε μην δημιουργηθούν τεράστια προβλήματα, όσον αφορά τη χώρα και κυρίως μην βρείτε τον μπελά σας με τους εργαζόμενους στην ΥΠΑ, που άλλα προσδοκούν και άλλα τους έχετε πει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και επειδή ξέρω ότι θα τα πείτε μετά, σας προλαμβάνω…
Κύριε συνάδελφε, ολοκληρώστε, παρακαλώ.
Θα χαιρόμουν να είχατε μιλήσει πιο μπροστά, αλλά τα είπατε στην επιτροπή χθες. Είπατε ότι απαξιώσαμε εμείς την ΥΠΑ. Μπα, από πού το καταλάβατε; Πώς το βγάλατε το συμπέρασμα; Εγώ έχω τρεις περιπτώσεις απαξίωσης επί των ημερών σας. Απαξίωση πρώτη: Εδώ και μήνες αυτή την ευαίσθητη υπηρεσία, που προβλέπει έναν διοικητή και δύο υποδιοικητές, την έχετε με έναν διοικητή, τον φουκαρά, και εκείνον «δεν τον έχει». Έναν! Εσείς λέτε ότι για να λειτουργήσει θέλει δύο συμβούλια, δύο διοικητές, δύο υποδιοικητές. Ποιος έχει απαξιώσει, λοιπόν, την ΥΠΑ; Αυτός που δεν φροντίζει ούτε καν στην κορυφή της να τοποθετήσει κατάλληλα πρόσωπα;
Κύριε Σταμάτη, είμαστε στα εννέα λεπτά.
Ολοκληρώνω, κύριε Πρόεδρε, τι να κάνουμε, με αυτή τη διαδικασία, πρέπει να βγαίνει και ένα νόημα. Είπατε ότι δεν φροντίσαμε εμείς και ότι εσείς τα φροντίσατε όλα. Μάλιστα. Άκουσα πριν από λίγο τον αγαπητό συνάδελφο της Πλειοψηφίας να αναφέρεται σε αυτό, ότι δεν τη φροντίσαμε με προσωπικό. Λοιπόν, επί κυβερνήσεως δικής μας, είχαμε εγκρίνει την πρόσληψη τριάντα δύο ελεγκτών εναέριας κυκλοφορίας, διότι εκεί πάσχει κυριολεκτικά. Εκεί είναι το μεγαλύτερο πρόβλημα. Επαναλαμβάνω, επί των ημερών μας. Πέρασαν δύο χρόνια και από, ό,τι μαθαίνω, τώρα θα γίνει η προκήρυξη. Δηλαδή, ο πιο ευαίσθητος τομέας της ΥΠΑ που στερείται προσωπικού…
Γιατί δεν τους προσλάβατε εσείς;
Μα, πέσαμε εμείς.
Α, γι' αυτό!
Ασφαλώς. Πέσαμε. Και ήρθατε εσείς, οι εθνοσωτήρες και εδώ και δύο χρόνια αυτόν τον ευαίσθητο χώρο δεν τον έχετε καλύψει. Αυτό είναι το ενδιαφέρον σας. Είχατε, όμως, ένα άλλο ενδιαφέρον. Εβδομήντα δύο πιλότους της Ολυμπιακής Αεροπορίας που είχαν συνταξιοδοτηθεί και είχαν αποχωρήσει, τους επαναπροσλάβατε και η ΥΠΑ έχει δύο αεροπλανάκια μόνο. Εάν, όμως, δείτε μέσα τις διατάξεις αυτού του νομοσχεδίου, θα διαπιστώσετε ότι υπάρχει πεδίο ευρύ για την αξιοποίηση των εβδομήντα δύο πιλότων, έτσι;
Βεβαίως.
Φτιάξατε, λοιπόν, ένα νομοσχέδιο…
Ολοκληρώστε, παρακαλώ.
Δεν ξέρω, κύριε Υπουργέ, αλλά θα κάνω μια πρόβλεψη: Αυτό δεν πρόκειται να υλοποιηθεί και θα το δείτε και απεύχομαι να ήμουν εγώ στη θέση των διοικητών της ΥΠΑ, όταν θα εφαρμοστεί αυτό. Θα το διαπιστώσετε τότε, αλλά όχι από τη θέση του Υπουργού, από τη θέση των Βουλευτών της Αντιπολίτευσης, γιατί μέχρι τότε δεν πρόκειται να αντέξετε.
Κυρίες και κύριοι συνάδελφοι, να σας ενημερώσω για την εξέλιξη της διαδικασίας. Έχει κατατεθεί αίτημα διεξαγωγής ονομαστικής ψηφοφορίας από τον Λαϊκό Σύνδεσμο - Χρυσή Αυγή και επί της αρχής και επί δύο άρθρων του νομοσχεδίου, του άρθρου 1 και του άρθρου 78. Με βάση τους υπολογισμούς που έχουμε κάνει εδώ στο Προεδρείο, σε σχέση με τους συναδέλφους που απομένει να μιλήσουν και τους Κοινοβουλευτικούς Εκπροσώπους, εάν δεν εκτιναχθεί η διαδικασία με ομιλίες διπλάσιες και πάμε με μια στοιχειώδη ομαλή κίνηση στις ομιλίες, έχουμε υπολογίσει ότι γύρω στις 17.30΄ θα έχουμε τελειώσει. Σε συνεννόηση και με τον Πρόεδρο της Βουλής…
Εντάξει, ας είναι και 18.00΄.
Έχουμε συνεννοηθεί η ονομαστική ψηφοφορία να ξεκινήσει στις 18.00΄ ακριβώς.
Ωραία, άριστα.
Αυτό σημαίνει ότι θα πρέπει να προσπαθήσουμε να ολοκληρώσουμε μέχρι τις 17.30΄.
Άριστα, κύριε Πρόεδρε.
Το λέω, για να το γνωρίζουν τα κόμματα, είναι και οι Κοινοβουλευτικές Ομάδες παρούσες, για να κάνουμε την ονομαστική ψηφοφορία. Ο Κοινοβουλευτικός Εκπρόσωπος του Ποταμιού κ. Σπύρος Δανέλλης έχει τον λόγο για δέκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, τα φαινόμενα κρίσης στον χώρο της δικαιοσύνης πληθαίνουν ανησυχητικά, από τον ρυθμό απονομής, που αγγίζει στα όρια της αρνησιδικίας, μέχρι τις κυβερνητικές παρεμβάσεις, από τις νόμιμες, όπως τον τρόπο επιλογής των ηγεσιών των ανωτάτων δικαστηρίων, μέχρι τις πιέσεις και τις απροκάλυπτες παρεμβάσεις, όπως στην περίπτωση Ντογιάκου, από τη συνεχή πολιτικολογία της Προέδρου του Αρείου Πάγου, μέχρι την προχθεσινή διακοπή της ολομέλειας του Συμβουλίου της Επικρατείας με την πρωτοφανή επίκληση εκ μέρους του Προέδρου ότι η περιρρέουσα πολιτική ατμόσφαιρα, το κλίμα, δεν επιτρέπει την ομαλή διεξαγωγή της συνεδρίασης. Λες και καλείται ποτέ το διοικητικό δικαστήριο να εκδικάσει οποιαδήποτε υπόθεση σε συνθήκες πολιτικής αποστείρωσης. Η σημερινή συνάντηση του Πρωθυπουργού με τις ηγεσίες, με τους προέδρους των ανωτάτων δικαστηρίων, δεν κατάλαβα για ποιον λόγο έγινε, γιατί έχω την πεποίθηση ότι οι πρόεδροι των ανωτάτων δικαστηρίων δεν είναι οι συνδικαλιστικοί εκπρόσωποι του κλάδου τους, προκειμένου να παζαρεύουν τα μισθολογικά τους με τον Πρωθυπουργό και την Κυβέρνηση. Κυρίες και κύριοι συνάδελφοι, ποιος φοβάται τη δικαιοσύνη; Εμείς, το Ποτάμι; Την ερχόμενη Πέμπτη πραγματοποιούμε με αυτόν τον τίτλο μια δημόσια εκδήλωση - συζήτηση με τη συμμετοχή νομικών επιστημόνων και δικαστικών υψηλού κύρους, προκειμένου να ανοίξει και να συμμετέχουμε έτσι στο μέτρο των δυνατοτήτων και των δυνάμεών μας σε έναν δημόσιο διάλογο για την αντιμετώπιση των πολλαπλών στοιχείων φαινομένων κρίσης σε έναν από τους τρεις βασικούς πυλώνες της λειτουργίας της δημοκρατίας. Σήμερα ο κύριος Πρωθυπουργός θα συναντηθεί με την Επιτροπή Διαλόγου, που έχει ορίσει, για την συνταγματική αναθεώρηση. Βεβαίως, να υπενθυμίσω ότι ο μόνος αρμόδιος για τη συνταγματική αναθεώρηση, που θεσμικά πρέπει να συζητήσει διεξοδικά όλη αυτή την ευκαιρία, που μπορούμε να δώσουμε στην επόμενη Βουλή, είναι η Βουλή των Ελλήνων, είναι το Κοινοβούλιο. Όμως, είναι ευκαιρία σε αυτή την συνάντηση που έχει ο Πρωθυπουργός, να συζητήσει με την επιτροπή μέσα στα προς αναθεώρηση άρθρα και την αλλαγή των προβλεπομένων για τον τρόπο εκλογής της ηγεσίας των ανωτάτων δικαστηρίων. Ένα άλλο μεγάλο ζήτημα θεσμικής τακτοποίησης, που φάνηκε πολύ έντονα ότι επιτέλους πρέπει να αντιμετωπίσουμε, είναι η σχέση με την Εκκλησία. Ο διάλογος με την Εκκλησία δεν μπορεί να γίνεται νύχτα στα γραφεία του Πρωθυπουργού, με τη συμμετοχή μάλιστα του Αντιπροέδρου της Κυβέρνησης, του Υπουργού Άμυνας, ο οποίος με ποιον ρόλο ήταν εκεί; Θεσμικό; Δεν είχε. Ως μεσάζων; Έχει ειδικές σχέσεις; Τον χρειάζεται αυτόν τον ρόλο, του μεσάζοντα, η Κυβέρνηση; Κυρίες και κύριοι συνάδελφοι, νομίζω ότι επιτέλους αυτός ο διάλογος, που ποτέ δεν γίνεται, όπως πρέπει να γίνει, και πάντα με μάχες χαρακωμάτων έχουν ανοίξει ζητήματα, τα οποία πρέπει να τακτοποιηθούν επιτέλους, πρέπει να γίνει οργανωμένα, συντεταγμένα και με ειλικρίνεια και από τις δύο πλευρές. Και η συνάντησή μας με τον Διαφωτισμό, έστω διακόσια πενήντα χρόνια μετά, πρέπει να υπάρξει. Νομίζω ότι δεν μπορεί να αμφισβητήσει κανείς καλοπροαίρετος πολίτης ή ιεράρχης ότι ο διάλογος και η οριοθέτηση των ρόλων θα είναι επ' ωφελεία και της Πολιτείας και της Εκκλησίας. Κυρίες και κύριοι της Κυβέρνησης, είναι θλιβερή η χρήση χημικών κατά ηλικιωμένων συνταξιούχων, ακόμη περισσότερο, όπως ήταν και κατά την περίοδο της αγανάκτησης, τότε, κατά την αντιμνημονιακή εποποιΐα. Όμως, δεν μπορώ να καταλάβω πόθεν τεκμαίρει την κερδοφορία για την Κυβέρνηση εκδηλώσεων διαμαρτυρίας, όπως εκείνη, ο κ. Κατρούγκαλος. Νομίζω ότι πρέπει να συνειδητοποιήσουμε, το σύνολο του πολιτικού συστήματος, ότι η εξαπάτηση, όταν μάλιστα είναι διαρκής, η άρνηση αποδοχής της αλήθειας και του ειλικρινούς διαλόγου εκτρέφει την οργή της κοινωνίας και τη σύγχυσή της παράλληλα. Πρέπει να βρει η Κυβέρνηση επιτέλους την τόλμη να πει τις αλήθειες, που μπορεί να μη βολεύουν σήμερα, αλλά χωρίς αυτές δεν πάμε παρακάτω. Βεβαίως, αυτό ισχύει και για το σύνολο του πολιτικού συστήματος, για το σύνολο του πολιτικού κόσμου. Εξάλλου, ούτως ή άλλως, γιατί όλα έχουν κοντά ποδάρια, τις επόμενες ημέρες θα συζητήσουμε τα νέα μέτρα που περιλαμβάνονται στο προσχέδιο του προϋπολογισμού για το 2017. Και πέραν της πρόβλεψης εσόδων κατά 2,5 δισεκατομμύρια ευρώ από έμμεσους φόρους, θα έχουμε, όπως φαίνεται, και περικοπή δαπανών για συντάξεις και ΕΚΑΣ κατά 780 εκατομμύρια ευρώ. Άρα σύντομα θα τα έχουμε μπροστά μας. Να έρθω τώρα στο νομοσχέδιο. Συμμετέχουμε και σήμερα σε μια ακόμη διαδικασία νομοθέτησης μακριά από το ευ νομοθετείν. Συζητούμε ένα νομοσχέδιο, που όχι μόνο ανήκει στα προαπαιτούμενα για την καταβολή της επόμενης δόσης, αλλά αποτελεί και προϋπόθεση για την ολοκλήρωση της πολύπαθης παραχώρησης των περιφερειακών αεροδρομίων. Και το συζητούμε με τη συνήθη πλέον διαδικασία του κατεπείγοντος, παρ' ότι πρόκειται για ένα νομικό κείμενο τριακοσίων δεκαεπτά σελίδων, και όπως είδαμε λίγα λεπτά πριν, εμπλουτίζεται και με νομοτεχνικές βελτιώσεις άλλων τριάντα σελίδων. Όλα αυτά συμβαίνουν, παρ' ότι εδώ και μήνες γνωρίζουμε πολύ καλά τα σφικτά χρονοδιαγράμματα της δεύτερης αξιολόγησης, αλλά και τις δεσμεύσεις που έχουμε αναλάβει ως χώρα. Βέβαια, κάλλιο αργά παρά ποτέ για ορισμένες ρυθμίσεις, τις οποίες δεν έπρεπε να φτάσουμε στο σημείο να τις έχουμε ως προαπαιτούμενα. Γιατί χρόνια τώρα γνωρίζουμε τις υποχρεώσεις μας σε σχέση με την επιτέλους υιοθέτηση των κανόνων και της λειτουργίας του Ενιαίου Ευρωπαϊκού Ουρανού. Επιτέλους, συστήνεται Ανεξάρτητη Διοικητική Αρχή Πολιτικής Αεροπορίας, που θα είναι και ο οικονομικός ρυθμιστής της αγοράς αερομεταφορών. Επιτέλους, αναδιαρθρώνεται η Υπηρεσία Πολιτικής Αεροπορίας, όπως εξάλλου επανειλημμένα είχα επισημάνει και εγώ με σειρά ερωτήσεών μου, στηριγμένων στις ευρωπαϊκές μας υποχρεώσεις, αλλά και σε υπομνήματα εργαζομένων των διαφόρων κλάδων της ΥΠΑ. Τις είχα θέσει ήδη από τον Μάρτιο του 2015, από τους πρώτους κιόλας μήνες της διακυβέρνησης σας. Έστω και τώρα, γίνεται μια προσπάθεια πλήρους διάκρισης και διαχωρισμού των υπηρεσιών, τις οποίες παρείχε μέχρι σήμερα η Υπηρεσία Πολιτικής Αεροπορίας, στον εποπτικό ΑΠΑ και τον λειτουργικό ΥΠΑ. Στις παρεμβάσεις μου εκείνες επέμενα στην αλλαγή της δομής της ΥΠΑ, γιατί ήταν οφθαλμοφανές πως το απαρχαιωμένο μοντέλο, όχι μόνο αναπαρήγαγε τις ήδη εγνωσμένες παθογένειες της υπηρεσίας, αλλά δημιουργούσε, επίσης, αδιαφάνεια στη διαχείριση των οικονομικών της αεροναυτιλίας. Σώρευε υποχρεώσεις προς τους προμηθευτές της, ακύρωνε κρίσιμες επενδύσεις, υποβάθμιζε διαδικασίες και συστήματα επιτήρησης της κυκλοφορίας και των επικοινωνιών και τελευταίο, αλλά όχι λιγότερο σημαντικό, κάλυπτε χρηματοοικονομικές υποχρεώσεις του δημοσίου, που βεβαίως δεν δικαιολογούνταν από τον χαρακτήρα των εσόδων αεροναυτιλίας, ως απολύτως ανταποδοτικών. Και να σκεφτεί κανείς πως η αναδιοργάνωση της ΥΠΑ αποτελούσε υποχρέωση της χώρα μας απέναντι στην Ευρωπαϊκή Επιτροπή, την EASA, αλλά και το ευρωπαϊκό δίκαιο, προκειμένου να υλοποιηθεί το φιλόδοξο πολιτικό πρότζεκτ, στο οποίο αναφέρθηκα λίγο πριν, τον Ενιαίο Ευρωπαϊκό Ουρανό, στον οποίο η χώρα μας, δυστυχώς και εδώ έχει τον ρόλο του ουραγού. Παρ' όλα αυτά, βλέποντας σχηματικά τα οργανογράμματα της ΑΠΑ και της ΥΠΑ, διατηρούμε επιφυλάξεις, οι οποίες απορρέουν από την ύπαρξη πολλαπλών διευθύνσεων στην ΥΠΑ - έχουν αναφερθεί και άλλοι συνάδελφοι σε αυτό - , όπως και πανομοιότυπων τμημάτων και στις δύο. Για παράδειγμα, στο άρθρο 14 παρατηρούμε πως η ΠΣΕΑ υπάρχει τόσο στην ΥΠΑ όσο και στην ΑΠΑ. Και όλοι γνωρίζουμε ότι η ΠΣΕΑ αποτελεί ούτως ή άλλως ένα «ψυγείο» στελεχών, χωρίς ιδιαίτερες αρμοδιότητες. Στο ίδιο πλαίσιο, είναι δυνατόν στο άρθρο 24 να συγκροτούνται κάτω από μία διεύθυνση σαράντα οργανικές μονάδες - δεκαοκτώ ανομοιογενή τμήματα και είκοσι δύο γραφεία - , με μια σειρά αρμοδιοτήτων που συνεπτυγμένα γεμίζουν τρεις σελίδες του κειμένου, ενώ σε όλο το υπόλοιπο νομοσχέδιο η κάθε διεύθυνση φαίνεται - ορθώς - να συγκροτείται από τρία ή τέσσερα τμήματα; Προφανώς, πρέπει να ξανακοιτάξετε τον τρόπο διάρθρωσης. Δεν θα μπορέσει ποτέ να υλοποιηθεί και να λειτουργήσει. Με το άρθρο 71 μάς περιγράφετε τον τρόπο με τον οποίο θα στελεχωθούν όλες οι πολύπλοκες δομές του νέου οργανογράμματος. Επιτρέπεται, λέτε, η μετάταξη, μεταφορά και απόσπαση μονίμων και με σχέση ΙΔΑΧ, καθώς και δικηγόρων με πάγια έμμισθη εντολή του δημοσίου, νομικών προσώπων δημοσίου δικαίου, ΟΤΑ πρώτου βαθμού, ιδιωτικού δικαίου εταιρειών, στην ΑΠΑ και στην ΥΠΑ. Επιτρέπεται, όμως, κατά παρέκκλιση κάθε γενικής ή ειδικής διάταξης με κοινή απόφαση του Υπουργού Υποδομών Μεταφορών και Δικτύων και του κατά περίπτωση αρμοδίου Υπουργού του φορέα από τον οποίο προέρχονται οι υπάλληλοι ή οι δικηγόροι. Και όλα αυτά, χωρίς να απαιτείται η σύμφωνη γνώμη των αρμοδίων οργάνων των φορέων ή των εταιρειών, χωρίς κανέναν ηλικιακό περιορισμό, χωρίς κανένα άλλο κριτήριο. Δεν χρειάζεται να συμπληρώσω ότι είναι οφθαλμοφανές πως κατ' αυτόν τον τρόπο, ακολουθώντας τη γνώριμη μέθοδο, θα γίνουν εκατοντάδες - γιατί για τέτοιους αριθμούς μιλάμε - τακτοποιήσεις με τη δικαιολογία επειγουσών αναγκών στελέχωσης της ΑΠΑ και της ΥΠΑ. Μας λέτε, επίσης, ότι η μισθοδοσία όλων αυτών των υπαλλήλων θα βαρύνει την ΑΠΑ και ΥΠΑ. Ωστόσο, θα προκύψει δαπάνη, η οποία θα βαρύνει τον προϋπολογισμό από τη σύσταση προσωποπαγών θέσεων, όπως προκύπτει από τα άρθρα 71 και 72. Για όλες αυτές τις δαπάνες δεν έχουμε καμμία εικόνα. Θέλω να κλείσω την παρέμβασή μου με μια ιδιαίτερη αναφορά στο αεροδρόμιο Ηρακλείου, γιατί αποτελεί ένα ιδιαίτερο αεροδρόμιο, μιας και παραμένει ένας κρατικός αερολιμένας, αφού είναι στην ομηρία των εξαγγελιών και της υλοποίησης του αεροδρομίου του Καστελίου. Εάν δεν ισχύσουν κάποιες μεταβατικές διατάξεις για το Ηράκλειο, θα υπάρξουν προβλήματα λειτουργίας του αερολιμένα Ηρακλείου. Μέχρι να ξεκαθαρίσει, λοιπόν, η εξέλιξη με το Καστέλι, νομίζω ότι οι αρμοδιότητες του αερολιμενάρχη ή των λοιπών υπόχρεων παροχής υπηρεσιών θα πρέπει να προβλέπονται. Θα σας καταθέσω με αυτή τη λογική ένα σχετικό έγγραφο με την άποψη την οποία έχουμε για το πώς δεν θα δημιουργηθεί κενό δυσλειτουργίας στη λειτουργία του αεροδρομίου του Ηρακλείου. Ευχαριστώ πολύ.
Ευχαριστούμε, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα πέντε μαθητές και μαθήτριες και δύο συνοδοί εκπαιδευτικοί από το 2ο τμήμα του 2ου Γενικού Λυκείου Πατρών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η Βουλευτής του ΣΥΡΙΖΑ κ. Ολυμπία Τελιγιορίδου.
Ευχαριστώ, κύριε Πρόεδρε. Κυρίες και κύριοι συνάδελφοι, ένας συμπαθής συνάδελφος από την Αντιπολίτευση, λίγο πριν σε αυτό εδώ το Βήμα, είπε ότι δεν μπορεί να έχει εμπιστοσύνη στη δική μας Κυβέρνηση, γιατί είναι μια Κυβέρνηση, όπως την χαρακτήρισε, φαυλότητας. Είμαστε, λοιπόν, φαύλοι εμείς και δεν είναι φαύλοι αυτοί που οδήγησαν τη χώρα μας σε αυτό το κοινωνικό και οικονομικό αδιέξοδο. Είμαστε φαύλοι εμείς και δεν είναι φαύλοι όσοι φιγουράρουν μέσω των κολλητών και των κουμπάρων τους στις λίστες των φορολογικών καταφυγίων ανά την υφήλιο. Είμαστε φαύλοι εμείς και δεν είναι φαύλοι όλοι εκείνοι, που κατ' ομολογίαν τους, τα έπαιρναν από τη «SIEMENS». Φαύλη, λοιπόν, η δική μας Κυβέρνηση και όχι εκείνες οι κυβερνήσεις που έδιναν δάνεια στους κολλητούς τους αέρα - πατέρα. Είμαστε φαύλοι, λοιπόν, εμείς και όχι εκείνοι, που φρόντιζαν να παίρνουν δάνεια τα κόμματά τους, χωρίς τραπεζικά κριτήρια και με μοναδική εγγύηση τα μελλοντικά, αμφισβητούμενα ποσοστά τους. Και ήταν όλα καλώς καμωμένα σε αυτή τη χώρα και στην Υπηρεσία Πολιτικής Αεροπορίας. Κι έρχεται σήμερα ο συνάδελφος εισηγητής της Αξιωματικής Αντιπολίτευσης, υπονοώντας δεν ξέρω τι, να πει ότι σε αυτό το νομοσχέδιο προβλέπεται μια πολυδάπανη διαδικασία. Και ως ένα κόμμα των νοικοκυραίων, που νοικοκύρεψε αυτόν τον τόπο, δεν μπορεί να ανεχθεί τη σπατάλη και την κακοδιαχείριση του δημόσιου χρήματος. Να θυμίσουμε, λοιπόν: Ιανουάριος 2014, Σώμα Επιθεωρητών Ελεγκτών Δημόσιας Διοίκησης, έρευνα στην Υπηρεσία Πολιτικής Αεροπορίας. Συμπέρασμα: όργιο σπατάλης στην ΥΠΑ. Χρεωμένα 95 εκατομμύρια ευρώ σε υπερωρίες. Και όπως λέει το Σώμα Επιθεωρητών Ελεγκτών Δημόσιας Διοίκησης, δίνονταν άδειες σε ημετέρους υπαλλήλους, που αποδεδειγμένα απουσίαζαν από τη δουλειά τους ή είχαν μετακίνηση σε μια άλλη υπηρεσία και έπαιρναν υπηρεσίες, επειδή λέει, υπηρετούσαν στην κεντρική υπηρεσία. Ας μην είμαστε, λοιπόν, υποκριτές. Καθυστέρησε, λέει, αυτή η Κυβέρνηση εδώ κι ένα χρόνο, γιατί δεν έβαλε τάξη στην Υπηρεσία Πολιτικής Αεροπορίας όσον αφορά την εναρμόνισή της με τις διεθνείς συνθήκες και το Ενωσιακό Δίκαιο. Τον Μάιο του 2011 έγινε έρευνα από την Ευρωπαϊκή Υπηρεσία Ασφάλειας Πτήσεων. Συμπέρασμα: Δεν τηρούνται οι κανόνες ασφάλειας πτήσεων, γεγονός που εκθέτει τη χώρα. Γίνονται, λέει, παρατυπίες που αφήνουν υπονοούμενα για μια παρέμβαση και ένα παραμάγαζο του πολιτικού και κομματικού συστήματος στην ΥΠΑ. Λοιπόν, επειδή λέγονται πάρα πολλά και προφανώς ο ρόλος και της Αξιωματικής Αντιπολίτευσης, αλλά και της Αντιπολίτευσης γενικότερα είναι να κρίνει και να ελέγχει την Κυβέρνηση, καλό θα ήταν να είμαστε λίγο πιο προσεκτικοί. Το να κάνουμε αντιπολίτευση μόνο και μόνο για το μικροκομματικό μας όφελος μπορεί πολλές φορές να οδηγεί σε επικίνδυνα μονοπάτια. Και παρ' όλο που είναι ξεκάθαρο σε αυτό το νομοσχέδιο ότι μιλάμε για δημόσιο έλεγχο του εθνικού εναέριου χώρου, ακούγονται πάρα πολλά και αφήνονται πάρα πολλά υπονοούμενα. Όλο το προηγούμενο διάστημα με διάφορα δημοσιεύματα, διάφοροι κύκλοι προσπαθούσανε να παραστήσουν τις Κασσάνδρες, τα αρνητικά σενάρια: «Ιδιωτικοποιείται η ΥΠΑ. Ξεπουλιέται ο εθνικός εναέριος χώρος». Υποχθόνια σενάρια ότι αυτή η Κυβέρνηση εξυπηρετεί ξένα συμφέροντα. Είτε, όμως, αρέσει, είτε δεν αρέσει αυτή η Κυβέρνηση επιλέχθηκε για έναν συγκεκριμένο σκοπό και στον σκοπό αυτό είμαστε συνεπείς, παρά τις δυσκολίες και παρά τον δύσκολο δρόμο που έχουμε μπροστά μας. Φτάσανε στο σημείο να μας κατηγορούν για διαπλεκόμενους αυτοί που είκοσι επτά χρόνια αφήνανε την ανομία στο τηλεοπτικό τοπίο και κατηγορούν εμάς που δεν δώσαμε ούτε σαράντα οκτώ ώρες παράταση. Στο νομοσχέδιο, λοιπόν, αυτό εναρμονίζεται η κατάσταση στην Υπηρεσία Πολιτικής Αεροπορίας με αυτό που απαιτεί το Ευρωπαϊκό και Διεθνές Δίκαιο. Αντιμετωπίζονται τα νέα δεδομένα, ώστε να μπορέσουμε να είμαστε ανταγωνιστικοί στο διεθνές περιβάλλον. Η λειτουργία, παρά το ότι μέχρι τώρα πράγματι οι υπάλληλοι της ΥΠΑ έχουν προσφέρει πολλά, είχε προβλήματα και αυτά απαιτούν την αναδιάρθρωση της υπηρεσίας, μια αναδιάρθρωση που με το παρόν νομοσχέδιο συστήνει έναν νέο εποπτικό φορέα, την Αρχή Πολιτικής Αεροπορίας. Και επίσης, αφήνει την Υπηρεσία Πολιτικής Αεροπορίας. Και οι δύο εταιρείες είναι σε δημόσια χέρια. Και να πούμε ότι η αυτονομία και το γεγονός ότι πλέον δεν μπορεί να ταυτίζεται ο ελεγκτής με τον ελεγχόμενο, γεγονός που δημιουργεί και άλλου είδους διαπλοκές και συμφέροντα, φαίνεται χαρακτηριστικά από το πώς γίνεται η επιλογή του διοικητή της Αρχής Πολιτικής Αεροπορίας. Κι ένα τελευταίο, γιατί δεν μου το επιτρέπει ο χρόνος, αν και είναι πολλά που θα μπορούσαμε να πούμε: Εκείνο που εξασφαλίζεται σε αυτό το νομοσχέδιο είναι κατ' αρχήν η εθνική μας κυριαρχία και κατά δεύτερο λόγο τα εργασιακά και ασφαλιστικά δικαιώματα των εργαζομένων που δεν κινδυνεύουν, παρ' όλο που, όπως φάνηκε από την τοποθέτηση της Αξιωματικής Αντιπολίτευσης, δεν θα είχαν πρόβλημα σε αυτό. Ευχαριστώ.
Ευχαριστούμε, κυρία συνάδελφε. Ο συνάδελφος κ. Γιώργος Αμυράς από το Ποτάμι έχει τον λόγο.
Ευχαριστώ πολύ, κύριε Πρόεδρε. Μακάρι η αγαπητή συνάδελφος που προηγήθηκε στο Βήμα - και η Κυβέρνησή της, βέβαια - , να έδειχνε την ίδια ευαισθησία για τα εργασιακά και ασφαλιστικά δικαιώματα και των ανθρώπων που εργάζονται στον ιδιωτικό τομέα. Μακάρι! Όμως μη ζητάμε και πολλά. Κυρίες και κύριοι Υπουργοί, μας φέρνετε πάλι με τη διαδικασία του κατεπείγοντος ένα νομοσχέδιο, το οποίο εντάσσεται στα λεγόμενα «προαπαιτούμενα», για να κλείσει η πρώτη αξιολόγηση. Φαντάζομαι ξέρετε πότε θα έπρεπε να έχει κλείσει η πρώτη αξιολόγηση. Τον Οκτώβριο. Όχι τον φετινό, τον περυσινό. Ο Πρωθυπουργός, αμέσως μετά την επανεκλογή του τον Σεπτέμβριο του 2015 είχε πει ότι «μέσα σε έναν μήνα η αξιολόγηση πρέπει και θα κλείσει». Το είχε πει από αυτό εδώ το Βήμα της Βουλής. Ένας χρόνος, λοιπόν, αδράνειας, ένας χρόνος ολιγωρίας. Συντάξατε μετά από δώδεκα μήνες ένα νομοσχέδιο και μας το φέρνετε να το ψηφίσουμε με τη διαδικασία «ψεκάστε, σκουπίστε, τελειώσατε», τη διαδικασία του κατεπείγοντος. Δεν είναι, όμως, η πρώτη φορά. Θέλω να θυμίσω, ιδιαιτέρως στους αγαπητούς συναδέλφους του ΣΥΡΙΖΑ, ότι μέχρι στιγμής - ακούστε τα παράσημά σας στην κακή νομοθέτηση! - , έχετε φέρει δεκαέξι πράξεις νομοθετικού περιεχομένου. Η κυβέρνηση Σαμαρά ξέρετε πόσες είχε φέρει; Τέσσερις. Η κυβέρνηση Γεωργίου Παπανδρέου ξέρετε πόσες είχε φέρει; Τρεις. Εσείς έχετε φέρει δεκαέξι.
Η Κυβέρνηση Πιπινέλη, δύο!
Η Κυβέρνηση Πιπινέλη δύο, μου λέει ο κ. Τασούλας. Μάλιστα! Με αυτές, λοιπόν, τις μεθόδους έχετε γίνει ένα πρότυπο κακής νομοθέτησης, κακής διακυβέρνησης, κύριοι Υπουργοί. Αυτή η νομοθεσία, όπως μας τη φέρνετε μέσα σε λίγες ώρες, μας την παρουσιάζετε με κυρίως στρεβλό τρόπο και μας λέτε «ψηφίστε μέσα σε δώδεκα ώρες», με τεχνικά κείμενα, υπομνήματα, παραρτήματα γεμάτα με τεχνικούς όρους, μόνο υποψίες μπορεί να γεννήσει για τους στόχους της δικής σας νομοθέτησης. Από την άλλη, εγώ μπορώ να σας δικαιολογήσω για το κατεπείγον. Δεδομένου τού ότι αυτό το νομοσχέδιο αποτελεί προϋπόθεση για την ολοκλήρωση της παραχώρησης των δεκατεσσάρων αεροδρομίων στη «FRAPORT», στους Γερμανούς, μάλλον δεν κρατιέστε. Δεν κρατιέστε και θέλετε γρήγορα να δώσετε τα αεροδρόμια στους Γερμανούς, δείχνοντας ότι επιτέλους η μετάλλαξή σας αρχίζει να γίνεται προφανής και στα δικά σας μάτια. Όμως, η συζήτηση του νομοσχεδίου γίνεται σε μια περίοδο κατά την οποία οι βασικοί θεσμοί της δημοκρατίας, όπως είναι η δικαιοσύνη και οι ανεξάρτητες αρχές παρουσιάζουν εικόνες διχασμού που μας προβληματίζουν όλους. Η δικαιοσύνη δεν έχει κανέναν, μα κανέναν ρόλο στην πολιτική ζωή και το αντίστροφο. Καμμία κυβερνητική παρέμβαση στη δικαιοσύνη δεν μπορεί να γίνει δεκτή από κανένα κόμμα, από κανέναν πολίτη που σέβεται τον εαυτό του και σέβεται τη δημοκρατία σε αυτόν τον τόπο. Η διάκριση, όμως, των εξουσιών δυστυχώς γίνεται ολοένα και πιο δυσχερής τη σήμερον ημέρα. Η ευθύνη ανήκει και στις δύο πλευρές. Ακούσαμε σήμερα τον Πρωθυπουργό κ. Τσίπρα στη συνάντησή του με τους ανώτατους δικαστές να απολογείται για την καθυστέρηση μιας εβδομάδας στην πραγματοποίηση αυτού του ραντεβού. Με αντικείμενο την ανεξαρτησία της δικαιοσύνης; Όχι. Το μισθολόγιο των δικαστών. Δεν βρήκε καμμία συγνώμη ο κ. Τσίπρας να πει στους συνταξιούχους, οι οποίοι έφαγαν τα χημικά και τις γκλομπιές. Καμμία συγνώμη εκεί; Καμμία ευαισθησία από τον Πρωθυπουργό για τους συνταξιούχους; Ούτε, βέβαια, ακούσαμε από εκείνον καμμία διαβεβαίωση για τις συντάξεις τους στο μέλλον, ότι δεν θα υποστούν και άλλη μείωση κι άλλο τσεκούρωμα. Από την άλλη, οι ανώτατοι δικαστές εκπροσωπούν τον θεσμό της δικαιοσύνης και δεν πρέπει να γεννιέται και να βγαίνει από μέσα τους ο «συνδικαλιστής». Το κράτος δικαίου επιβάλλει να απονέμεται η δικαιοσύνη με βάση τους νόμους, το Σύνταγμα και όχι με βάση τον σφυγμό της κοινωνίας. Κύριοι δικαστές και κύριε Πρόεδρε του Συμβουλίου της Επικρατείας, σας θέλουμε δικαστές και όχι δημοσκόπους. Δεν μπορείτε να λέτε ότι δεν δικάζετε, γιατί το κλίμα της κοινωνίας είναι οξυμμένο. Τότε, δεν κάνετε γι' αυτή τη δουλειά. Κάντε μια άλλη δουλειά που να έχει λιγότερο στρες. Το νομοσχέδιο, λοιπόν, έρχεται σε μια περίοδο κατά την οποία τα νοικοκυριά στενάζουν, με την υπερφορολόγηση, με τις μειώσεις μισθών, τις μειώσεις συντάξεων και το Υπουργείο Οικονομικών θριαμβολογεί, λέγοντας «κοιτάξτε! Ένα δισεκατομμύριο ευρώ περισσότερα έσοδα». Μάλιστα. Τότε γιατί αφήνετε τα ασφαλιστικά ταμεία να σπάνε τους κουμπαράδες, που έχουν αποθηκευμένο απόθεμα για τις συντάξεις του μέλλοντος; Δεν συμβαδίζουν αυτά τα δύο. Αν πράγματι έχουμε υπέρβαση εσόδων, ενός δισεκατομμυρίου, τότε είναι αδικαιολόγητο τα ασφαλιστικά ταμεία να βρίσκονται στο κόκκινο και να αναζητούν πρόσθετους πόρους. Κάντε μεταφορά κονδυλίων από τα υπερβάλλοντα έσοδα στα αποθεματικά των ταμείων! Απλά μαθηματικά! Επίσης, σας θυμίζω, κυρίες και κύριοι συνάδελφοι - και κύριε Πρόεδρε, την ανοχή σας για μισό λεπτό - ότι ο κ. Τσίπρας πέρυσι το Πάσχα μάς είχε υποσχεθεί την ανάσταση της οικονομίας. Αντί για χαρμόσυνα νέα από τότε βλέπουμε τους συνταξιούχους να κλαίνε μπροστά από τα ATM, την ακρίβεια στα προϊόντα λόγω του αυξημένου ΦΠΑ, που είναι δικό σας κατόρθωμα, να πηγαίνει στα ύψη, τους φόρους να γονατίζουν νοικοκυριά και επιχειρήσεις. Η ανάσταση μετατέθηκε για το 2017, αλλά ποιος - πείτε μου! - μπορεί να πιστέψει ότι οι στόχοι της Κυβέρνησης θα επιτευχθούν, όταν από 1ης Ιανουαρίου έρχεται νέο κύμα αύξησης άμεσων και έμμεσων φόρων; Το καφεδάκι που πίνουμε, ακόμα και αυτό, θα είναι 50% πιο ακριβό. Αν είναι δυνατόν! Τα καφεκοπτεία - ξέρετε - κλείνουν και είναι πιο φθηνός ο εισαγόμενος καφές σε κάψουλα από τον εισαγόμενο καφέ, που όμως μετά έχει μια προστιθέμενη εγχώρια αξία, διότι τα καφεκοπτεία λειτουργούν ως μια μονάδα, ως μια αλυσίδα παραγωγής. Τέλος, κυρίες και κύριοι συνάδελφοι, το βασικό πρόβλημα της Κυβέρνησης είναι ότι δεν πιστεύει στην πολιτική της, δεν πιστεύει σε τίποτε από αυτά που νομοθετεί, γι' αυτό τα κάνει τσάτρα πάτρα, γι' αυτό τα φέρνει πάντα τελευταία στιγμή, γι' αυτό μετά στην πράξη δεν μπορεί να εφαρμόσει τίποτε από αυτά που είναι υποχρεωμένη να κάνει. Ζείτε, κυρίες και κύριοι της Κυβέρνησης των ΣΥΡΙΖΑ - ΑΝΕΛ, την αυταπάτη των καθυστερήσεων, της αέναης και κατά τα άλλα υπερήφανης διαπραγμάτευσης που μας έχει οδηγήσει πιο βαθιά στο πηγάδι από ό,τι ήμασταν πριν από δύο και τρία χρόνια. Τέλος, ο μόνος που σας διαβεβαιώ ότι δεν μπορεί και δεν επιτρέπει άλλο στον εαυτό του να ζει με αυταπάτες είναι ο ελληνικός λαός, οι πολίτες, που πληρώνουν τον λογαριασμό της αποτυχίας της Κυβέρνησης ΣΥΡΙΖΑ - ΑΝΕΛ. Σας ευχαριστώ πολύ.
Ευχαριστώ, κύριε Αμυρά. Τον λόγο έχει ο συνάδελφος κ. Θανάσης Θεοχαρόπουλος, Κοινοβουλευτικός Εκπρόσωπος της Δημοκρατικής Συμπαράταξης. Ορίστε, κύριε συνάδελφε, έχετε τον λόγο για δέκα λεπτά.
Κύριε Υπουργέ, κύριοι Βουλευτές, πριν έρθω στα εξειδικευμένα θέματα του νομοσχεδίου, να δούμε λίγο σε ποιο περιβάλλον συζητάμε το συγκεκριμένο νομοσχέδιο. Η κατάσταση στην οικονομία, η κατάσταση στην κοινωνία πάει προς το χειρότερο. Αυτή είναι η πραγματικότητα. Η κοινωνία βοά. Μας παρακολουθεί, μας βλέπει. Τα νοικοκυριά δεν μπορούν να τα βγάλουν πέρα αυτή τη στιγμή, διότι η μόνη οικονομική πολιτική που ασκείται είναι φόροι πάνω στους φόρους. Οι μικρομεσαίες επιχειρήσεις έχουν τα ίδια ακριβώς προβλήματα. Κανένα σχέδιο παραγωγικής ανασυγκρότησης εδώ και είκοσι μήνες δεν έχει αναπτυχθεί από τη συγκυβέρνηση ΣΥΡΙΖΑ - Ανεξαρτήτων Ελλήνων - κανένα! - κι η ανεργία δεν αντιμετωπίζεται. Παρουσιάζεται μια τεχνητή πραγματικότητα, δείχνετε ορισμένες μόνο θέσεις μερικής απασχόλησης που δημιουργούνται, οι οποίες δεν λύνουν το πρόβλημα. Συνεχίζουμε να έχουμε το υψηλότερο ποσοστό ανεργίας στην Ευρωπαϊκή Ένωση. Και μέσα σε αυτή την κατάσταση για την αξιοκρατία ούτε λόγος, για να προσπαθήσουμε να πετύχουμε μια αξιοκρατία! Το αντίθετο γίνεται. Και βλέπουμε και το τι γίνεται τις τελευταίες ημέρες και με το Συμβούλιο της Επικρατείας στα συγκεκριμένα θέματα. Και επειδή ακούσαμε πριν συνάδελφο της κυβερνητικής πλειοψηφίας να λέει «γι' αυτόν τον σκοπό εκλεγήκαμε», για ποιον σκοπό, αλήθεια; Για τη μεταφορά στο υπερταμείο αποκρατικοποιήσεων όλων των περιουσιακών στοιχείων, ακόμα και του νερού, για ενενήντα εννιά χρόνια; Για τον «κόφτη» μισθών και συντάξεων; Και βεβαίως, αναφέρθηκε ακόμα η συνάδελφος της Πλειοψηφίας και στις άδειες, για τις οποίες νομίζω ότι έπρεπε να έχετε καταλάβει ότι πρόκειται για ένα ολέθριο λάθος της Κυβέρνησης αυτό το οποίο έχει κάνει. Και βεβαίως, έπρεπε να μπει τάξη σε ένα άναρχο τηλεοπτικό πεδίο, αλλά τάξη δεν μπαίνει βάζοντας μοναδικό κριτήριο το χρήμα και ορίζοντας κεντρικά και αυθαίρετα έναν συγκεκριμένο αριθμό αδειών - μόλις τεσσάρων - δημιουργώντας ολιγοπωλιακές συνθήκες και με όλα αυτά τα οποία έχουν ακολουθήσει. Πουθενά τα αντικειμενικά κριτήρια! Και πουθενά, βέβαια, μια διαδικασία που θα οδηγούσε στον επιθυμητό σκοπό! Αυτή είναι η κατάσταση, είτε πρόκειται για τον τηλεοπτικό χώρο είτε πρόκειται για τη δικαιοσύνη είτε για την πραγματική οικονομία, που ενδιαφέρει τους πολίτες. Σήμερα, λοιπόν, σ' αυτό το πλαίσιο συζητούμε για άλλη μία φορά ένα νομοσχέδιο με τη μορφή του κατεπείγοντος. Κύριε Υπουργέ, έχετε γίνει η Κυβέρνηση του κατεπείγοντος! Ξέρατε τόσους μήνες τα συγκεκριμένα θέματα και φέρατε το νομοσχέδιο με αυτή τη διαδικασία, μία μέρα στην επιτροπή και μία μέρα, σήμερα, στην Ολομέλεια, για να διαβάσουμε δεκάδες πράγματα, δεκάδες αλλαγές. Αν αυτό ακούγεται κάπως, πώς να εξηγηθεί ότι σήμερα καταθέσατε άλλο ένα νομοσχέδιο σε νομοτεχνικές βελτιώσεις; Τις διαβάζουμε τώρα. Και να πω ότι ορισμένες νομοτεχνικές βελτιώσεις δεν μπορούσατε να τις ξέρετε; Για παράδειγμα στο άρθρο 1, που είναι ουσιαστικά το κύριο άρθρο του νομοσχεδίου, κάνετε δύο σελίδες νομοτεχνικές βελτιώσεις. Βάζετε ξαφνικά ότι η υπηρεσία είναι αρμόδια για την έγκριση, ανανέωση, κατάργηση, διατήρηση και ανάκληση αδειών, για τη διενέργεια επιθεωρήσεων, για την επιβολή κυρώσεων στον χώρο της Πολιτικής Αεροπορίας. Όλα αυτά δεν τα ξέρατε; Αυτή και εάν είναι προχειρότητα! Βεβαίως υπάρχουν και πολλά άλλα θέματα, που δεν αναδεικνύουμε μόνο εμείς αλλά και όλοι όσοι έχουν σχέση με τον χώρο. Πολλά χρήζουν διευκρινίσεων. Γιατί αυτό που σας λέμε είναι ότι δεν μπορεί να συζητηθεί αναλυτικά με αυτή τη διαδικασία. Για παράδειγμα, στους χειριστές αλλάζετε τη λογική στην παράγραφο, όπου θα δικαιούνταν άδεια χωρίς αποδοχές για ένα έτος, δηλαδή να μπορούν να φεύγουν για ένα έτος, με αποτέλεσμα να μην μπορούν να κάνουν μετεκπαίδευση αυτό το έτος. Σύμφωνα με τα χαρτιά που βλέπουμε εδώ, το κόστος πριν απ' αυτή τη διαδικασία, που ανατρέπεται τώρα, ήταν πολύ μεγαλύτερο. Ήταν 7 εκατομμύρια και με αυτή τη διαδικασία είχε φθάσει στις 400.000 ευρώ το έτος. Αυτό το ανατρέπετε. Γιατί; Δημιουργούνται υποψίες. Ποιοι θα έρθουν; Θα ξαναπάμε στο προηγούμενο κόστος; Γίνεται αναφορά στον Σύλλογο Υπαλλήλων Μετεωρολόγων της ΕΜΥ. Και σε αυτά πρέπει να δώσετε απαντήσεις. Ο Σύλλογος αναφέρει ότι η Εθνική Μετεωρολογική Υπηρεσία αποτελεί τον πάροχο της μετεωρολογίας και στο σχέδιο νόμου, που εισήχθη εδώ, δεν υπάρχει καμμία αναφορά στο δικαίωμά της για άντληση των πόρων από τα συνολικά έσοδα. Όσον αφορά το θέμα των αεροδρομίων, έχουν δημιουργηθεί προβλήματα από την υποβάθμισή τους σε διάφορες περιοχές της χώρας. Λαμβάνουμε έγγραφα γι' αυτά, γιατί ο κόσμος, οι περιφέρειες, οι δήμοι δεν έχουν ενημερωθεί εξαιτίας αυτής της διαδικασίας του κατεπείγοντος, με την οποία εμείς νομοθετούμε. Η διαβούλευση δεν γίνεται όπως θα έπρεπε. Για άλλη μία φορά, επιλέγετε να δούμε με τη διαδικασία αυτή εβδομήντα εννέα άρθρα ενός εξαιρετικά τεχνικού νομοσχεδίου. Φέρνετε νομοτεχνικές βελτιώσεις σε σαράντα τέσσερα άρθρα από τα εβδομήντα εννέα, χωρίς να μπορούμε να κάνουμε συζήτηση και ανάλυση όλων αυτών των ζητημάτων. Επίσης, το προς ψήφιση νομοσχέδιο δεν είναι επί της ουσίας κοστολογημένο. Δεν είδα εδώ να πείτε κάτι. Το Γενικό Λογιστήριο του Κράτους κάθε φορά λέει: «δεν πήραμε στοιχεία από το Υπουργείο». Καταλαβαίνετε ότι όχι μόνο δεν μπορεί να γίνει νοικοκύρεμα με αυτόν τον τρόπο, αλλά αρχίζουν και μπαίνουν υποψίες μήπως υπάρχει νέα σπατάλη με αυτόν τον τρόπο της μη κοστολογημένης εφαρμογής νέων άρθρων. Τα θέματα που συζητούμε σήμερα έπρεπε να συζητηθούν και να αντιμετωπιστούν εγκαίρως το προηγούμενο χρονικό διάστημα. Σας το είπε και ο εισηγητής της Δημοκρατικής Συμπαράταξης, ο κ. Κουτσούκος, ότι ο διαχωρισμός του κανονιστικού ρυθμιστικού σκέλους από το επιχειρησιακό συνάδει με την ευρωπαϊκή νομοθεσία και ειδικότερα με τους κανονισμούς της Ευρωπαϊκής Αρχής και Ασφάλειας της Αεροπορίας. Άλλωστε, ο διαχωρισμός σε ελεγκτή και ελεγχόμενο στη νομοθεσία αποτελεί την επικρατούσα τάση στους περισσότερους κλάδους. Η δε αναδιάρθρωση του επιχειρησιακού σκέλους συνάδει με τις αλλαγές που έχουν συντελεστεί και συνεχίζουν να συντελούνται και στις αερομεταφορές. Όμως, έχουμε αρκετές επιφυλάξεις, η συντριπτική πλειοψηφία των οποίων δεν αίρεται με τις βελτιώσεις που έχετε κάνει. Πιο συγκεκριμένα, στο άρθρο 70 υπάρχει η δυνατότητα στην περίπτωση που δεν επαρκεί το προσωπικό του κλάδου των ελεγκτών εναέριας κυκλοφορίας, η σχετική υπηρεσία να παρέχεται και από υπαλλήλους λοιπών κατηγοριών ανεξαρτήτως κλάδου, εφόσον λάβουν σχετική εκπαίδευση στη Σχολή Πολιτικής Αεροπορίας. Είναι αρκετή για εσάς αυτή η εκπαίδευση στη Σχολή Πολιτικής Αεροπορίας; Το αντικείμενο απαιτεί πρακτική εξάσκηση και εμπειρία. Συνεπώς είναι αμφίβολο το κατά πόσο οι υπάλληλοι κατηγοριών ΠΕ, ΤΕ και μάλιστα ανεξαρτήτως κλάδου και ειδικότητας, χωρίς ηλικιακό όριο, θα μπορέσουν να εκτελέσουν αυτά τα εξειδικευμένα καθήκοντα. Όσον αφορά στο άρθρο 71, έχουμε εκφράσει συγκεκριμένες αμφιβολίες για την αναγκαιότητα αλλά και την αξιοπιστία και τη διαφάνεια του όλου συστήματος μετάταξης και μεταφοράς προσωπικού από άλλους φορείς του δημοσίου, του ευρύτερου δημόσιου τομέα, το οποίο μπορεί να παραπέμπει σε καλυμμένες πολιτικές εξυπηρετήσεις. Πώς είναι δυνατόν να μην υπάρχουν κριτήρια στις μετατάξεις; Πού είναι η αξιοκρατία, το κράτος δικαίου, - ή γι' αυτά δεν είχατε εκλεγεί, όπως είπατε - και μάλιστα σε τέτοιο εξειδικευμένο αντικείμενο; Όσον αφορά στο άρθρο 76, η ΥΠΑ συνεχίζει να παρέχει τις υπηρεσίες λειτουργίας αεροδρομίων στα παραχωρηθέντα διά συμβάσεων αεροδρόμια έως την έναρξη της παραχώρησης. Δεν διευκρινίζεται το μετά. Μπορείτε, λοιπόν, να μας διευκρινίσετε τι θα γίνει μετά την έναρξη της παραχώρησης; Είναι κρίσιμο το θέμα. Και δεν μπορούμε να μη θυμηθούμε, βέβαια, ότι σημαία του ΣΥΡΙΖΑ πριν τις εκλογές του Ιανουαρίου του 2015 ήταν η σφοδρή αντίδραση στην ιδιωτικοποίηση των περιφερειακών αεροδρομίων, τα οποία αποτελούσαν τότε εξαιρετικά αρνητική εξέλιξη. Το 2015 ήταν αντικείμενο διαπραγμάτευσης και μετά ήταν η πρώτη ιδιωτικοποίηση του ΣΥΡΙΖΑ. Και, βέβαια, γιατί σας άκουσα να έχετε και μία αντιπαράθεση με τη Νέα Δημοκρατία για τον πόνο, για το κλάμα, για τα δάκρυα, για το ποιος θα πονέσει περισσότερο από αυτή τη διαδικασία, να πω ότι το θέμα, το πρόβλημα είναι ότι με αυτόν τον τρόπο και αντιπαράθεσης, που έχετε, αλλά και πολιτικής άσκησης της εξουσίας, ο ελληνικός λαός δεν αντέχει. Εκεί είναι το πρόβλημα και όχι αν πονάτε και κλαίτε μετά - τόσο εσείς όσο και η Αξιωματική Αντιπολίτευση - σε κάθε νομοσχέδιο. Και όσον αφορά το θέμα των ιδιωτικοποιήσεων, όπως σας είπα και προηγουμένως, βεβαίως και εμείς θέλουμε την αξιοποίηση της δημόσιας περιουσίας. Την αξιοποίηση, όχι την εκποίηση. Γι' αυτό σας κάνουμε αυστηρή κριτική σε αυτό το πλαίσιο, γιατί ώρες - ώρες δείχνετε στη διαπραγμάτευση ότι αν είχατε κι άλλη κρατική περιουσία θα προχωρούσατε και σε αυτό. Θυμίζετε εκείνον τον ταξιτζή που, ενώ όλοι οι ταξιτζήδες παίρνουν κανονικά τους πελάτες, τον σταματάει ο τροχονόμος γιατί έχει έξι και λέει: «Συγγνώμη, δεν μπόρεσα να πάρω περισσότερους». Αυτό θυμίζετε στην ουσία στο θέμα των ιδιωτικοποιήσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνοντας, κύριε Πρόεδρε, να πω ότι άλλο ένα σημείο ανησυχίας και επιφύλαξης αφορά, όπως σας είπα, την αβεβαιότητα για το τελικό κόστος. Επιπλέον, υπάρχει υφέρπουσα ανησυχία για την εξαιρετικά γραφειοκρατική διάσταση σε αυτό το νομοσχέδιο, καθώς πρέπει να γίνουν μεταβιβάσεις, διατάξεις, υπουργικές αποφάσεις, που, έτσι όπως παρουσιάζονται στο σχέδιο νόμου, μόνο ευέλικτες δεν θα μπορούσαν να χαρακτηριστούν. Ένα άλλο σημείο ανησυχίας, επίσης, αποτελεί το πλήθος όλων αυτών που δεν έχουν χρονοδιάγραμμα. Η μέχρι τώρα εμπειρία έχει δείξει ότι σε ανάλογες περιπτώσεις η εφαρμογή του όποιου νόμου καθυστερεί υπερβολικά και εν τω μεταξύ μπορεί να αλλάξουν οι συνθήκες και σίγουρα έρχονται τροποποιήσεις επί τροποποιήσεων και με αυτόν τον τρόπο δεν μπορούν στο τέλος να εφαρμοστούν οι νόμοι. Επομένως δώστε ορισμένα χρονοδιαγράμματα, έστω και στην τελική σας ομιλία. Ενώ, λοιπόν, πρόκειται για ένα ιδιαίτερα σοβαρό και με πολλές πτυχές σχέδιο νόμου, το οποίο εάν υπήρχε ο απαιτούμενος χρόνος για ουσιαστική διαβούλευση, θα μπορούσε να καταλήξει ίσως σε ένα αποτελεσματικό νομοσχέδιο, ο τρόπος με τον οποίο εισάγεται και συζητείται το υποθηκεύει σοβαρά. Το θέμα δεν είναι η υιοθέτηση ή μη του διαχωρισμού ελεγκτή και ελεγχόμενου - εμείς λέμε «ναι» στον διαχωρισμό αυτόν - αλλά ο τρόπος με τον οποίο γίνεται, τα κενά που αφήνει, η γραφειοκρατική δομή που όχι μόνο συνεχίζει να υφίσταται αλλά μάλλον αυξάνεται. Σε αυτά λέμε «όχι». Η διαφαινόμενη έλλειψη αξιοκρατίας στο θέμα των μετατάξεων υπαλλήλων είναι ένα σοβαρό πρόβλημα για εμάς, καθώς απουσιάζει κάθε κριτήριο. Φαίνεται, λοιπόν, ότι αυτή η Κυβέρνηση έχει ένα ταλέντο να καίει τα πάντα, εν μέρει από προχειρότητα, εν μέρει λόγω των μεγάλων υποσχέσεων, των προσδοκιών που είχε δημιουργήσει στο πρόσφατο παρελθόν και εν μέρει λόγω της διαφαινόμενης τάσης δημιουργίας ενός κράτους χωρίς την αξιοκρατία που είναι απαραίτητη σήμερα, ιδίως με αυτά τα ποσοστά ανεργίας και με αυτή την κατάσταση έξω στον εργασιακό τομέα. Δεν αντιμετωπίζονται έτσι τα σύνθετα προβλήματα που αντιμετωπίζει η χώρα μας αυτή τη στιγμή. Πρέπει να αλλάξετε, γιατί αλλιώς, αν δεν αλλάξει η Κυβέρνηση, θα βουλιάξει η χώρα. Ευχαριστώ.
Ευχαριστούμε, κύριε συνάδελφε. Τον λόγο έχει ο συνάδελφος κ. Γεώργιος Ουρσουζίδης από τον ΣΥΡΙΖΑ.
Ευχαριστώ, κύριε Πρόεδρε. Κύριε Υπουργέ, αγαπητοί συνάδελφοι, σήμερα συζητάμε για ένα νομοσχέδιο, που αφορά τη σύσταση Αρχής Πολιτικής Αεροπορίας και την αναδιάρθρωση της Υπηρεσίας Πολιτικής Αεροπορίας και άλλες διατάξεις. Με το προς ψήφιση νομοσχέδιο επιτυγχάνεται ο πλήρης λειτουργικός, οικονομικός και διοικητικός διαχωρισμός των υπηρεσιών αεροναυτιλίας με τη σύσταση μιας ανεξάρτητης διοικητικής αρχής, σε εναρμόνιση με τα διεθνώς ισχύοντα και το Ενωσιακό Δίκαιο, καθώς επίσης και η αναδιάρθρωση της ΥΠΑ, η οποία αναλαμβάνει τον έλεγχο και τη διοικητική υποστήριξη των υπηρεσιών αεροναυτιλίας και των υδατοδρομίων της χώρας, σαν μια αυτοτελής δημόσια υπηρεσία, η οποία θα έπρεπε να υπάρχει εδώ και πολλά χρόνια, όπως κατέθεσαν οι ειδικοί στην αρμόδια επιτροπή. Το νομοσχέδιο έχει τέσσερα κεφάλαια. Το πρώτο και το δεύτερο κεφάλαιο αναφέρεται στη σύσταση του τρόπου διοίκησης, τον σκοπό της Ανεξάρτητης Αρχής της Πολιτικής Αεροπορίας. Ο διοικητής της επιλέγεται κατόπιν δημόσιας πρόσκλησης μετά από αιτιολογημένη γνώμη ειδικής πενταμελούς επιτροπής αξιολόγησης και στη συνέχεια μετά από τη διατύπωση γνώμης από την Επιτροπή Θεσμών και Διαφάνειας της Βουλής των Ελλήνων. Το Εκτελεστικό Συμβούλιο της Αρχής της Πολιτικής Αεροπορίας συγκροτείται από τον διοικητή και άλλα τέσσερα μέλη, τα οποία επιλέγονται από τη Διάσκεψη των Προέδρων της Βουλής των Ελλήνων, τα δε μέλη του εκτελεστικού έχουν πλήρη λειτουργική και διοικητική ανεξαρτησία. Βασικό σκέλος των αρμοδιοτήτων της αρχής αποτελεί η συστηματική διενέργεια επιτόπιων επιθεωρήσεων ασφαλείας και προστασίας των πτήσεων και των αερολιμένων. Με τις διατάξεις στο τρίτο κεφάλαιο ρυθμίζονται ειδικά θέματα της Αρχής Πολιτικής Αεροπορίας και της ΥΠΑ και παρέχεται ειδική νομοθετική εξουσιοδότηση στον αρμόδιο Υπουργό να ρυθμίζει ειδικά θέματα του Οργανισμού τους. Στο τέταρτο κεφάλαιο ρυθμίζονται επείγοντα θέματα μετακίνησης του προσωπικού, με σκοπό την κάλυψη των αναγκών στελέχωσης. Επίσης, ρυθμίζονται επείγοντα θέματα Εθνικής Επιτροπής Τηλεπικοινωνιών και Ταχυδρομείων. Καθιερώνεται σύστημα επιφυλακής ενεργού και ετοιμότητας, με αρμοδιότητα της άμεση αντιμετώπιση των παρεμβολών που θέτουν σε κίνδυνο την ασφάλεια της ανθρώπινης ζωής και αφορά ιδίως το Σύστημα Αεροναυτιλίας Ναυσιπλοΐας, Σωμάτων Ασφαλείας και Σωμάτων Στρατού. Όπως καλά γνωρίζετε - και καλύτερα αυτοί που με έστειλαν εδώ - είμαι πολιτικός μηχανικός και δεν έχω καμμία απολύτως εξειδίκευση πάνω σε ειδικότερα θέματα του νομοσχεδίου. Χθες, όμως, παρακολούθησα με πολύ μεγάλη προσοχή τους ειδικούς που είχαν την ευγένεια να έρθουν να μας ενημερώσουν. Είναι άνθρωποι που επί μήνες διαβουλεύθηκαν με το Υπουργείο προκειμένου να διαμορφώσουν ένα σχέδιο νόμου, που να υπηρετεί τα συμφέροντα του ελληνικού λαού. Τους ευχαριστώ θερμά γι' αυτό. Πριν απ' όλα πρέπει να απαντηθούν δύο βασικά ερωτήματα: Αν βελτιώνεται η ασφάλεια των πτήσεων και των αεροδρομίων της χώρας και αν παραχωρούνται κυριαρχικά δικαιώματα εθνικού εναέριου χώρου. Αυτά τα δύο ερωτήματα απασχολούν τους Έλληνες πολίτες και σε αυτά πρέπει να δοθούν απαντήσεις. Κωνσταντίνος Λιντζεράκος, Διοικητής της Υπηρεσίας Πολιτικής Αεροπορίας: «Τον Φεβρουάριο του 2016 η Ομοσπονδία μού παρέδωσε έναν Οργανισμό, τον οποίο παρέδωσα στον Υπουργό και πάνω σε αυτόν δουλέψαμε και προσπαθήσαμε να έρθουμε σε επαφή με τους θεσμούς. Η επιθυμία της υπηρεσίας και του Υπουργείου και η οποιαδήποτε καθοδήγηση από το Υπουργείο ήταν ότι η υπηρεσία αυτή θα πρέπει να μείνει μέσα στο δημόσιο σε όλη της τη δομή». Αυτό επιτυγχάνεται με το υπ' όψιν νομοσχέδιο. Αντώνιος Σταυριανουδάκης, Πρόεδρος του Πανελληνίου Συλλόγου Πτυχιούχων Τηλεπικοινωνιακών Υπαλλήλων της Υπηρεσίας Πολιτικής Αεροπορίας: «Το κυρίαρχο ζητούμενο εδώ είναι ότι προσπαθεί να συνενώσει ένα καθαρά επιχειρησιακό κομμάτι του τομέα της αεροναυτιλίας με ένα επίσης επιχειρησιακό και τεχνικό, με μόνο επιχείρημα το υπόβαθρο. Αυτό από μέρους μας δεν μπορεί να γίνει αποδεκτό». Η διαφωνία δεν αφορά στη ουσία του νομοσχεδίου αλλά στα επί μέρους. Γιώργος Κασιμάτης, Γενικός Γραμματέας του Πανελληνίου Συλλόγου Αερολιμένων της Υπηρεσίας Πολιτικής Αεροπορίας: «Θα ήθελα να σας αναφέρω ότι συμφωνούμε επί της αρχής με αυτό που κατάφερε ο Υπουργός και ο διοικητής με το ταξίδι που έγινε στις Βρυξέλλες. Πιστεύω ότι με αυτόν τον τρόπο είναι δυνατόν να έχουμε έναν διαχωρισμό μεταξύ εποπτείας και λειτουργίας. Υπάρχουν, όμως, κάποια στοιχεία όπου πιστεύουμε ότι θα πρέπει να δοθεί βάση σε αυτό το σχέδιο νόμου, έτσι ώστε να βελτιωθούν». Σεραφείμ Πέτρου, Πρόεδρος του Διοικητικού Συμβουλίου Ένωσης Ελεγκτών Εναέριας Κυκλοφορίας: «Στο οργανωτικό διαφωνούμε κάθετα. Επιθυμούμε διακριτότητα της αεροναυτιλίας και διαφωνούμε σε πάρα πολλές διατάξεις στο νομοσχέδιο. Σας ευχαριστώ». Διαφωνία στο οργανωτικό, όχι στην ουσία του νομοσχεδίου. Βασίλειος Αλεβιζόπουλος, Πρόεδρος της Ομοσπονδίας Συλλόγων Υπαλλήλων Πολιτικής Αεροπορίας: «Θα μου επιτρέψετε να σας πω ότι είναι προς τη σωστή κατεύθυνση. Μια διαφωνία, που είχαμε πριν από δέκα μέρες, ήταν ακριβώς το ότι η διαχείριση, ύστερα από απαίτηση των δανειστών, πήγαινε προς ιδιωτικοποίηση, ακριβώς δηλαδή για ανώνυμη εταιρεία, που οδηγούσε στην αγκαλιά του μεγάλου ταμείου. Εδώ είμαι υποχρεωμένος να συγχαρώ τον Υπουργό που πήγε πράγματι στις Βρυξέλλες και έδωσε μάχη κι αυτή τη στιγμή στο νομοσχέδιο καταγράφεται ότι ο εναέριος χώρος, που είναι ένα σοβαρό κομμάτι, που αφορά στην εθνική μας κυριαρχία, παραμένει στο ελληνικό δημόσιο». Θεόδωρος Καλογερόπουλος, Πρόεδρος της Ένωσης Ηλεκτρολόγων Μηχανικών ΥΠΑ: «Πάγια θέση της Ένωσης Ηλεκτρολόγων Μηχανικών Ασφαλείας Εναερίας Κυκλοφορίας ήταν το δημόσιο. Σε αυτό το σημείο θέλω να ευχαριστήσω τον διοικητή της υπηρεσίας και τον Υπουργό, που σε αυτή την αναδιάρθρωση της υπηρεσίας ήμασταν μαζί και διατηρήθηκε το FIR Αθηνών στο δημόσιο. Επί της αρχικής φιλοσοφίας του νόμου συμφωνούμε απόλυτα.». Όπως αβίαστα προκύπτει - και όπως με κάθε σχολαστικότητα σας ανέγνωσα - όλοι οι ειδικοί, οι οποίοι απαντούν στα δύο βασικά ερωτήματα, ήταν θετικοί με το εν λόγω νομοσχέδιο. Κλείνοντας θέλω να τονίσω ότι ακούστηκαν πάρα πολλά εκτός του νομοσχεδίου. Αυτό αφ' ενός μεν δηλώνει αδυναμία των συναδέλφων να προβάλουν τα επιχειρήματα ώστε να βελτιωθεί αυτό το νομοσχέδιο και γενικότερα τα ζητήματα που αφορούν στην αδειοδότηση των τηλεοπτικών αδειών - αυτό θέλω μόνο να αναφέρω, κύριε Πρόεδρε - αφορά στο γεγονός ότι κυριολεκτικά το σύστημα αυτό παίζει τα ρέστα του! Σας ευχαριστώ πολύ.
Δεν βλέπω να είναι εδώ ο συνάδελφος κ. Καμμένος. Τον λόγο έχει η συνάδελφος κ. Θεοδώρα Μεγαλοοικονόμου και μετά ο κ. Παπαχριστόπουλος. Ορίστε, κυρία συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, σήμερα συζητάμε το νομοσχέδιο αναφορικά με το θέμα της πολιτικής αεροπορίας. Πριν μπω στην ουσία, επιτρέψτε μου να κάνω δύο σχόλια επί της διαδικασίας. Η διαδικασία του κατεπείγοντος είναι πλέον ένας τρόπος, με τον οποίο εισάγετε όλα τα νομοσχέδια. Θα μπορούσατε - θεωρώ - να καταργήσετε τις επιτροπές. Έτσι και αλλιώς το μεγαλύτερο μέρος των νομοσχεδίων έρχεται στην Ολομέλεια και ψηφίζεται εντός δύο ημερών. Η εξήγηση που δόθηκε από τον Υπουργό είναι ότι το νομοσχέδιο ανήκει στα προαπαιτούμενα. Δεν διαφωνώ καθόλου με την ουσία του νομοσχεδίου, αλλά διερωτώμαι και θέλω μια πειστική απάντηση, κύριε Υπουργέ: Είναι θέμα που αφορά τόσο άμεσα τους δανειστές μας η διαχείριση του εναέριου χώρου μας και ποια δημόσια υπηρεσία θα το διοικεί; Πώς φτάσαμε στο σημείο τελικώς όλα να αποτελούν προαπαιτούμενα; Αναφορικά με το κατεπείγον του ζητήματος δεν θα αναφέρω μόνο και μόνο αυτό, για να κάνω μια ελαφρά πολιτική, αλλά γιατί πράγματι προκύπτουν διάφορα ουσιαστικά ζητήματα. Παραδείγματος χάριν, στην ειδική έκθεση του Λογιστηρίου του Κράτους που συνοδεύει το σχέδιο νόμου, επί αρκετών άρθρων δεν αναφέρεται το δημοσιονομικό κόστος επειδή το Υπουργείο δεν έστειλε επαρκή στοιχεία, γεγονός που το συναντάμε συχνά στα τελευταία νομοσχέδια. Και σας ερωτώ: πότε και γιατί υπάρχει και ζητάμε αυτή την έκθεση; Και ποιο το όφελος για εμάς τους Βουλευτές, εάν δεν γνωρίζουμε πόσο θα στοιχίζει στα δημόσια ταμεία το κάθε άρθρο και η κάθε αλλαγή που δρομολογείτε; Αρχικά και σχετικά με τα όσα αναφέρετε, κύριε Υπουργέ, είναι σαφές ότι έπρεπε να παραμείνουν στον κρατικό έλεγχο οι δημόσιες υπηρεσίες και οι αρμοδιότητες που σχετίζονται με την εθνική ασφάλεια. Και δεν θα έπρεπε - θεωρώ - να χαίρεστε και να πανηγυρίζετε γι' αυτό. Είναι δεδομένο αυτό το στοιχείο και αδιαπραγμάτευτο. Δεύτερον, η διασφάλιση των επενδύσεων και η μη απαξίωση των εγκαταστάσεων του ηλεκτρονικού εξοπλισμού των περιφερειακών αεροδρομίων είναι ένα ζήτημα που, επίσης, έπρεπε να είναι αδιαπραγμάτευτο. Τέλος, αναφορικά με τα υδατοδρόμια θέλω να πω ότι χρόνια τα ακούμε και ακόμη πτήση δεν έχουμε δει. Αλλά οι πολίτες της νησιωτικής Ελλάδας ελπίζουν εδώ και χρόνια σε αυτή τη μορφή της μετακίνησης. Θεωρώ ότι είναι ανακόλουθο να αποφασίζουμε τη ρύθμιση θεμάτων υδατοδρομίων όταν ακόμη δεν υπάρχουν και δεν περιμένουμε επενδυτές. Και τώρα θα κάνω μερικά σχόλια επί των άρθρων. Το άρθρο 2 σχετικά με τον ορισμό του διοικητή της Αρχής Πολιτικής Αεροπορίας είναι θετικό. Και αυτό συμβαίνει σε κάθε δημόσια θέση και θα γίνεται με μία δημόσια πρόσκληση. Αυτό όμως, το ίδιο δεν επεκτείνεται και στο άρθρο 9 για τους διορισμούς συμβούλων του διοικητή. Ο διοικητής όχι μόνο θα προσλαμβάνει πέντε μετακλητούς αλλά θα έχει το δικαίωμα να συνάπτει όσες συμβάσεις ορισμένου χρόνου θέλει, προκειμένου να του παράσχουν υπηρεσίες που θα του προσφέρουν οι ήδη πέντε διορισμένοι μετακλητοί του. Νομίζω ότι δίνουμε υπερεξουσίες στον διοικητή. Μου φαίνεται αδιανόητο ο διοικητής να περνάει από κόσκινο και οι συνεργάτες του να είναι άτομα που πιθανό να μην είναι κατάλληλα και να μην έχουν τα κατάλληλα προσόντα. Αναφορικά με το άρθρο 25 για τη Σχολή Πολιτικής Αεροπορίας συμφωνώ και προτείνω, πλέον, να δοθεί ιδιαίτερη βαρύτητα σε θέματα ασφαλείας και εκπαίδευσης του προσωπικού στη διαχείριση εκτάκτων περιστατικών αεροπειρατείας ή τρομοκρατίας. Σχετικά με άρθρο 35 διαφωνώ με τη διατύπωσή του. Εάν κρίνετε ότι είναι απαραίτητο ο υποδιοικητής να έχει δύο μετακλητούς υπαλλήλους, αυτό θα πρέπει να γίνει και πάλι μέσω δημόσιας αναγγελίας και όχι να επιλέγει ο υποδιοικητής όποιους θέλει. Το αυτό ισχύει και για το άρθρο 37 με τον διορισμό άλλων δύο υπαλλήλων. Δεν θα έπρεπε να αναφέρεται τουλάχιστον ότι οι υπάλληλοι του γραφείου των δημοσίων σχέσεων θα πρέπει να είναι απόφοιτοι συγκεκριμένων τμημάτων πανεπιστημίου, όπως συμβαίνει και με το γραφείο των νομικών συμβούλων; Τέτοιες λεπτομέρειες μπορώ να σας αναφέρω πάρα πολλές κατ' άρθρον και είμαι σίγουρη ότι στα περισσότερα απ' αυτά και εσείς συμφωνείτε. Το επείγον, όμως, κύριε Υπουργέ, δεν σας άφησε καθόλου χρόνο να δείτε τις λεπτομέρειες στο σχέδιο νόμου και σε λίγες εβδομάδες μάς βλέπω πάλι εδώ να ψηφίζουμε τροπολογίες και τροποποιήσεις επί του κειμένου. Φυσικά αυτό το νομοθέτημα που επεξεργαζόμαστε αυτή τη στιγμή θα χρειαζόταν πολλές περισσότερες συζητήσεις, πολύ μεγαλύτερη προσοχή στα δύσκολα σημεία και πολλές, πάρα πολλές βελτιώσεις. Ευχαριστώ.
Ευχαριστώ, κυρία συνάδελφε. Τον λόγο έχει ο κ. Παπαχριστόπουλος για δέκα λεπτά.
Ευχαριστώ, κύριε Πρόεδρε. Θέλω να επικαλεστώ μερικά στοιχεία. Δύο καλοί δημοσιογράφοι από την εφημερίδα «ΚΑΘΗΜΕΡΙΝΗ», στο κυριακάτικο φύλλο της, σε ένα αποκλειστικό ρεπορτάζ, κατά τη γνώμη μου πολύ αξιόπιστο, οι κύριοι Ζήρας και Νίκας γράφουν για το δημόσιο χρέος και θεωρούν σχεδόν βέβαιο ότι έχει μπει στο τραπέζι και θεωρούν σχεδόν δεδομένο ότι μπορεί και πρέπει να ρυθμιστεί μέχρι το τέλος του έτους. Μάλιστα επικαλούνται ευνοϊκή αντιμετώπιση από ανθρώπους από χώρες που μέχρι πρότινος δεν ήταν τόσο φιλικές απέναντί μας, όπως για παράδειγμα τον Ντάισελμπλουμ, που είναι Ολλανδός, τη θέση της Αυστρίας, τη θέση της Φινλανδίας. Πάντα, βέβαια, έχουμε απέναντί μας τον κ. Σόιμπλε, αυτό είναι γνωστό, το λένε και αυτοί. Εξειδικεύουν το θέμα και μιλάνε μάλιστα για πάρα πολλούς τρόπους, όπως για παράδειγμα, τα σταθερά επιτόκια και όχι τα κυμαινόμενα, πως ακόμα και τα 20 δισεκατομμύρια που περίσσεψαν από την ανακεφαλαιοποίηση των τραπεζών μπορούν να αξιοποιηθούν και άλλους πολλούς τρόπους - δεν θέλω να μπω τώρα ειδικότερα. Απλά θεωρούν σχεδόν δεδομένο ότι το χρέος, που κάποιοι άλλοτε το θεωρούσαν βιώσιμο και δεν είναι, είναι μεγάλο, πολύ σημαντικό κομμάτι. Να ξεκαθαρίσουμε ότι η βιωσιμότητα του χρέους πρέπει να γίνει, είναι κάτι υπαρκτό. Δεν μπορείς να προσελκύσεις αλλιώς επενδυτές. Επίσης, είναι προϋπόθεση - άλλωστε φαντάζομαι ότι το σημερινό είναι το τελευταίο προαπαιτούμενο για να πάρουμε τα 2,8, από τα οποία το 1,7 θα πέσει στην αγορά - για να φτάσουμε στο τελευταίο σκαλοπάτι, που είναι τα QE που σχεδόν μας περιμένει ο Μάριο Ντράγκι. Δεν θέλω να θυμίσω και την ομιλία του Ντράγκι. Θα έλεγα ότι ξέφυγε κιόλας, γιατί είναι ένας πολύ ρεαλιστής τραπεζίτης. Στη γιορτή για τον Ντε Γκάσπερι μίλησε έξω από τα δόντια για το πώς θα πρέπει να αντιμετωπίσουμε πια την Ευρώπη. Θέλω να θυμίσω, επίσης, πως ο Γιουνκέρ έκανε μία φοβερή ομιλία, πως χθες κιόλας στο Ευρωκοινοβούλιο βρέθηκε να μας στηρίζει ο ίδιος ο Μοσκοβισί, αλλά και πάρα πολλοί άλλοι. Θέλω να πιστεύω ότι οι συγκυρίες είναι θετικές. Ποτέ δεν θριαμβολόγησε κανένας. Ξέρουμε όλοι ότι αυτή τη στιγμή η φοροδοτική ικανότητα των Ελλήνων έχει φτάσει στο μηδέν. Υπάρχουν άνθρωποι που δεν μπορούν πραγματικά να αντεπεξέλθουν στα χρέη τους, στις οφειλές τους και πρέπει να τους σεβόμαστε. Δεν με βολεύει καθόλου η λέξη «κακοπληρωτής» ή «σταθερός». Μπορεί να είναι και τέτοιοι. Ένα μεγάλο κομμάτι, όμως, δεν μπορεί να πληρώσει. Αυτά τα τρία βήματα, δηλαδή το 2,8, το χρέος στο τραπέζι, τα QE είναι απαραίτητα και δεν είχαμε καμμία άλλη επιλογή. Δεν μπορούσαμε να κάνουμε τίποτα, δεν μπορούσε αυτή η Κυβέρνηση να κάνει κάτι άλλο. Και αν είχε άλλη δυνατότητα, ας μας πει κάποιος άλλος τι άλλο μπορούσε να κάνει, για να φτάσουμε μετά να στείλουμε ένα πολύ δυνατό, ηχηρό μήνυμα προς τις αγορές τώρα, όχι μετά από δύο χρόνια, όχι μετά από τρία ή τέσσερα χρόνια. Ήταν σαφής, νομίζω, ο κ. Τσακαλώτος και έχει απόλυτο δίκιο για τους επενδυτές που δεν έχουν κανέναν λόγο πια να μην κοιτάξουν θετικά. Δεν θέλω να αναφερθώ σε οίκους, όπως ο «MOODY'S» και άλλοι οίκοι που είδαν θετικά. Το δε απίστευτο είναι να φτάνει το ίδιο το ΔΝΤ, που δεν είναι φιλικά προσκείμενο σ' αυτή την Κυβέρνηση και ενώ εμείς δώσαμε 0,3% ύφεση, να δίνει 0,1% ανάπτυξη για φέτος. Και ενώ εμείς δίνουμε 2,7% ανάπτυξη, το ΔΝΤ δίνει 2,8%. Βέβαια, είναι άλλα σημεία του ΔΝΤ που εμείς δεν τα δεχόμαστε, αλλά τουλάχιστον στο συγκεκριμένο μας βολεύει και καλά κάνουμε και το επικαλούμαστε. Αυτή είναι η πραγματικότητα, πέρα από τους θορύβους, όπως τους δύο Συμβούλους του Επικρατείας που έγιναν πρωτοσέλιδο. Να ξεκαθαρίσουμε ότι δεν παραιτούνται από Σύμβουλοι Επικρατείας, παραιτούνται από το συνδικαλιστικό τους όργανο, το οποίο έχουν αναφαίρετο δικαίωμα να κατακρίνουν για έναν χειρισμό που έκανε. Επίσης, ακούσαμε απίστευτα πράγματα για τα ενενήντα εννέα χρόνια που πουλάμε νερό, ΔΕΗ κ.λπ.. Έχω εδώ μπροστά μου τον νόμο, το άρθρο 197 παράγραφος 11. Με σαφήνεια μιλά για βελτίωση, για αύξηση, για απορρόφηση. Τη λέξη πώληση δεν την λέει πουθενά. Βεβαίως, μια κυβέρνηση, εάν θέλει να πάρει το ρίσκο, που πιστεύω καμμία κυβέρνηση δεν θέλει, ούτε η κυβέρνηση της Νέας Δημοκρατίας δεν θα το κάνει ποτέ αυτό για το νερό ή για τη ΔΕΗ. Τουλάχιστον έτσι πιστεύω εγώ. Έτσι δεν θα το κάνει και αυτή η Κυβέρνηση. Από εκεί και πέρα, ξέρουμε ότι για μεγάλο χρονικό διάστημα - λυπάμαι για την έκφραση - γινόταν «πλιάτσικο» στις ΔΕΚΟ και γι' αυτό και είχαν χρεοκοπήσει. Δεν νιώθουμε ευχάριστα γι' αυτό το ταμείο, αλλά το να φτάσουμε στο άλλο άκρο και να λέμε ότι πουλάμε τα πάντα και ότι τα κάναμε κ.λπ., νομίζω ότι είναι ανακρίβεια και υπερβολή. Ζούμε, επίσης, τον τελευταίο καιρό μία ατμόσφαιρα που ακούμε για εκλογές. Ας κάνει κάποιος από εσάς, που ζητάτε εκλογές, μία δική του πρόχειρη δημοσκόπηση. Να πιάσει εκατό πολίτες στον δρόμο και αν βρεθούν τρεις ή τέσσερις, που θα συμφωνήσουν μαζί του, να τους δικαιώσουν. Όμως, είναι αμφίβολο. Ακόμη ακούω «φύγετε, παραιτηθείτε, τυχοδιώκτες». Ευτυχώς δεν είναι όλοι οι αντιπολιτευόμενοι Βουλευτές έτσι, υπάρχουν και Βουλευτές πολύ προσεκτικοί και μετριοπαθείς. Ακούω και διάφορα άλλα, μια ακραία φρασεολογία που πιστεύω ότι αργά ή γρήγορα θα έχει αρνητικά αποτελέσματα γι' αυτούς που τη χρησιμοποιούν. Και μιλώ μετά λόγου γνώσης. Ξαναλέω, δεν μπερδεύω τους πάντες. Ξέρω ότι στις τάξεις αυτών που αντιπολιτεύονται υπάρχουν και σώφρονες άνθρωποι που μιλούν με επιχειρήματα. Μπορεί να διαφωνούν, να κάνουν σκληρή αντιπολίτευση, αλλά με επιχειρήματα. Το να χαρακτηρίζεις και να βγάζεις από το πρωί έως το βράδυ τριάντα επίθετα, με συγχωρείτε, αλλά δείχνει αδυναμία. Πες τα επιχειρήματά σου και θα κρίνει αυτός που σε ξέρει, εάν εγώ λέω ανακρίβειες, εάν είμαι ανακόλουθος και όλα αυτά. Είμαι απ' αυτούς που δεν έχω κρύψει τίποτα ποτέ. Ναι, πράγματι, τον Ιανουάριο ελέχθησαν υπερβολές, υπήρχε άγνοια κινδύνου, έγιναν λάθος επιλογές. Και δεν είναι κακό έτσι καθαρά και ξάστερα να πούμε, ναι, ρε παιδιά, κάναμε λάθος. Δεν πιστεύω ότι υπήρχε ιδιοτέλεια. Κάποιοι μπορεί να το πιστεύετε, αυτή είναι η δική μου η γνώμη. Ωστόσο έγιναν εκλογές πάλι τον Σεπτέμβριο και επικράτησε ρεαλισμός. Είχε το θάρρος εκείνη η κυβέρνηση να πάει κόντρα στη μισή Κεντρική Επιτροπή της και σε πάνω από σαράντα Βουλευτές. Το περνάτε αυτό έτσι, αβρόχοις ποσί; Είναι πολύ σημαντικό. Πιστεύω ότι η αξιοπιστία ενός πολιτικού είναι να έχει το θάρρος της γνώμης του, κόντρα σε όλα. Να λέει «παιδιά αυτά πιστεύω, αν θέλετε πάω σπίτι μου». Δεν πήγε σπίτι της εκείνη η κυβέρνηση και συνεχίζει να υπάρχει και αν θέλετε και τη γνώμη μου, πράγματι σήμερα ο κόσμος υποφέρει. Η δημοσκόπηση του κ. Μαυρή στην «ΑΥΓΗ» δείχνει - και η «ΑΥΓΗ» δεν είναι μια ιδιοτελής εφημερίδα, που την επικαλείστε και καλά κάνετε - ότι είπε την αλήθεια, απλά. Πράγματι, και εμένα αν με ρώταγαν, θα έλεγα ότι όχι δεν περνάω καλά. Ποιος κυβερνάει; Ο τάδε. Αυτός έχει το πολιτικό κόστος. So what; Πήγε αυτός ο κόσμος στη Νέα Δημοκρατία ή στο ΠΑΣΟΚ ή στο Ποτάμι; Δεν νομίζω. Διαβάστε καλά τη δημοσκόπηση και θα το δείτε. Και να πω και κάτι; Ναι, η χώρα λεηλατήθηκε. Συγχωρείστε μου την έκφραση, αλλά τι να πω όταν βλέπω έναν άνθρωπο που ήταν ταμίας του ΠΑΣΟΚ να κάνει ρύθμιση τεσσάρων χιλιάδων επτακοσίων δόσεων, των οποίων η αποπληρωμή πάει στα τετρακόσια χρόνια μετά κάποιον άλλον, Αναπληρωτή Υπουργό - σε αυτά που κατήγγειλε ο ίδιος ο Υπουργός εδώ μέσα στη Βουλή - να μπλέκει τον γαμπρό του, τον αδελφό του, σε άδειες περίεργες κ.λπ.; Θέλω να πω και κάτι άλλο, γιατί προχθές στην εξεταστική επιτροπή ήταν ο κ. Προβόπουλος. Θέλω να θυμίσω, λοιπόν, για όσους έχουν ασθενική μνήμη ότι η Proton Bank δόθηκε στον κ. Λαυρεντιάδη, ο οποίος έχει βγει με ανήκεστο βλάβη, αλλά σαράντα δικοί του είναι μέσα ακόμη προφυλακισμένοι, ενώ πέντε επιθεωρητές της Τράπεζας της Ελλάδας λένε «όχι, μη δίνεις την τράπεζα εκεί». Ο κ. Βενιζέλος εκείνη την εποχή έβαλε 100 εκατομμύρια, λες και ήταν περιουσιακά στοιχεία του πατέρα του και έναν μήνα αργότερα, για τη σταθερότητα του τραπεζικού συστήματος - έτσι λέει - με ειδική τροπολογία που πέρασε νύχτα, απάλλαξε και τον εαυτό του από αυτή την ενέργεια. Να θυμίσω ακόμη ότι ελέχθη - δεν ξέρω αν είναι ακριβές - ότι ο γιος του κ. Προβόπουλου εργάζεται στις επιχειρήσεις της κ. Φράγκου, που έχει κατά σύμπτωση το 26% της Proton Bank. Έτσι κυβερνιόταν η χώρα. Πιστεύω ότι κάτι αλλάζει. Ένα από αυτά είναι το σημερινό νομοσχέδιο, ίσως το τελευταίο, για να «ξεστραβώσει» αυτό το κλήμα. Και κάνω και μια έκκληση σε αυτή την Αίθουσα, που θέλω να πιστεύω ότι δεν πρέπει να είναι αρένα, αλλά να μιλάμε ήρεμα και με επιχειρήματα και όχι με χαρακτηρισμούς, που δεν βοηθούν κανέναν και κυρίως την εικόνα μας προς τα έξω. Μπορεί να είμαστε αντίπαλοι, αλλά αύριο θα ήμαστε κοινοί πολίτες. Ευχαριστώ πολύ.
Ευχαριστούμε κύριε συνάδελφε. Ο Ανεξάρτητος Βουλευτής κ. Θεοχάρης Θεοχάρης έχει τον λόγο.
Κύριε Πρόεδρε!
Μισό λεπτό, κύριε Θεοχάρη. Τι θέλετε, κύριε Λοβέρδο;
Βάσει των όσων είπε ο κ. Παπαχριστόπουλος, θα ήθελα να πω κάτι.
Μόλις κατέβει ο κ. Θεοχάρης από το Βήμα, γιατί μόλις του έδωσα τον λόγο.
Μετά τον κ. Θεοχάρη, κύριε Πρόεδρε.
Ευχαριστώ πολύ.
Κύριε Παπαχριστόπουλε, πριν ξεκινήσω την ομιλία μου, θα ήθελα να σχολιάσω δύο θέματα που είπατε. Το πρώτο ήταν για τη δημοσκόπηση. Μας είπατε ότι κανένας δεν θέλει εκλογές. Η δημοσκόπηση της εφημερίδας «ΑΥΓΗ», βέβαια, λέει ότι το 51% θέλει εκλογές. Κρίνετέ το εσείς. Το δεύτερο είναι το εξής: Αναφερθήκατε στον κ. Λαυρεντιάδη για ιστορίες του παρελθόντος. Γιατί δεν μιλάτε για το παρόν; Βρέθηκα την Τρίτη στην Καβάλα, στα ασφαλιστικά μέτρα που προσπάθησαν να πάρουν οι εργαζόμενοι των λιπασμάτων στην Καβάλα, από τους οποίους εκατόν εβδομήντα στους εκατόν ογδόντα μηνύθηκαν και εκδιώχθηκαν, χωρίς αποζημίωση και χωρίς να έχουν τη δυνατότητα να πάρουν επίδομα της ανεργίας από τον ΟΑΕΔ. Και αυτά γίνονται με τη δική σας Κυβέρνηση, κύριε Παπαχριστόπουλε. Πριν πάτε, λοιπόν, σε ιστορίες πριν από δέκα χρόνια, οι Βουλευτές του ΣΥΡΙΖΑ, που έλεγαν ότι εμείς θα παραιτηθούμε στην περίπτωση που δεν δικαιωθείτε, να μας πουν τι κάνουν τώρα που τους έχετε όλους ξεχασμένους. Ελάτε, λοιπόν, πρώτα να λύσετε τα προβλήματα του ΣΥΡΙΖΑ και ύστερα μιλήστε για ιστορίες του παρελθόντος. Κυρίες και κύριοι συνάδελφοι, συζητάμε το νομοσχέδιο, που συνεχίζει την κακοδιοίκηση, την κακοδαιμονία και τη διαφθορά. Ας ακούσει ο ελληνικός λαός τη βαθιά τομή, που κάνει με αυτό το νομοσχέδιο η Κυβέρνηση των ΣΥΡΙΖΑ - ΑΝΕΛ. Παίρνει μια δημόσια και τη μετατρέπει σε δύο δημόσιες Αυτό κάνει. Πουθενά στην Ευρώπη, με μόνη εξαίρεση τη Γαλλία, δεν είναι δημόσια η ΥΠΑ. Είναι δημόσια εταιρεία με μέτοχο το δημόσιο, όπως θα έπρεπε να είναι και εδώ, δημόσια εταιρεία. Χάσαμε άλλη μια ευκαιρία να σταματήσετε τα ρουσφέτια και τις προσλήψεις και να κάνετε πιο διαφανή τη χρήση του δημοσίου χρήματος. Βρήκα πολύ ενδιαφέρουσες τις παρατηρήσεις σας. Διαλύσατε το δημόσιο. Διαλύετε τη δικαιοσύνη. Διαλύετε τους θεσμούς. Διαλύετε τα πάντα στο πέρασμά σας. Με την ευκαιρία, σήμερα στους δικαστές δώσατε υποσχέσεις για μισθολογικές αναβαθμίσεις ως αντάλλαγμα για την αναβολή της συνεδρίασης του Σ.τ.Ε.; Τόσο απροκάλυπτη συναλλαγή; Και ο ευτελισμός του Συντάγματος με την επιτροπή που ανακοινώσατε; Συμπεριλάβατε τον κ. Παραρά. Το ξέρατε πως ήταν μέλος της Επιτροπής Εκλαΐκευσης του Συντάγματος της χούντας; Δεν ντραπήκατε και βάλατε σε αυτή την επιτροπή ένα μέλος της Επιτροπής Εκλαΐκευσης του Συντάγματος της χούντας; Ανακαλέστε τώρα! Ώρα να πάμε παρακάτω. Δεν θα ασχοληθώ άλλο μαζί σας, εκτός από το να ρωτήσω δύο συγκεκριμένα πράγματα τον Υπουργό. Πρώτον, πώς θα πληρωθούν οι μετεωρολογικές υπηρεσίες της ΕΜΥ; Είναι μία από τις τέσσερις υπηρεσίες για τις οποίες πληρωνόμαστε από το EUROCONTROL. Το είπαν κι άλλοι. Περιμένουμε την απάντηση. Δεύτερον, τα έσοδα από το EUROCONTROL έχουν τιτλοποιηθεί στη «LEHMAN» μέχρι το 2019 και τώρα δεν ξέρω αν πήγαν - ή που πήγαν - στην Ονδούρα από τον κ. Χριστοδουλάκη και επεκτάθηκε μέχρι το 2026 από τον κ. Αλογοσκούφη; Τι συμβαίνει; Να μας ενημερώσει ο κύριος Υπουργός. Κοροϊδεύετε όταν λέτε πως θα τα δώσετε για αναβάθμιση των αεροδρομίων; Απαντήστε μας. Αντί κριτικής, θα περιγράψω τι θα πρέπει να γίνει με το δημόσιο για να είμαστε θετικοί - μας βλέπει εδώ ο ελληνικός λαός - και πώς ένα μοντέλο λειτουργικού δημοσίου μπορεί να φέρει την επανάσταση που αυτή η χώρα χρειάζεται. Πρώτον, η σαρωτική οργανωτική αναδιοργάνωση. Τα Υπουργεία σε όλα τα σύγχρονα κράτη είναι αρμόδια μόνο για το νομοθετικό και στρατηγικό πλαίσιο και για την παρακολούθηση των στόχων των διαφόρων υπηρεσιών. Έχουν τους πιο καταρτισμένους δημοσίους υπαλλήλους, γιατί από εκεί ξεκινά ο πολιτικός έλεγχος του κράτους, έλεγχος επί τη βάσει σχεδίων και πλάνων δράσης, όχι επί τη βάσει προσωπικών σχέσεων και σκοτεινών συναλλαγών. Όλες οι υπηρεσίες χωρίζονται ανάλογα με το αν έχουν εμπορικό ή ελεγκτικό κανονιστικό αντικείμενο. Δηλαδή, αυτό που σας ανάγκασαν να κάνετε με την ΑΠΑ και την ΥΠΑ, πρέπει να γίνει παντού. Όταν η υπηρεσία έχει και εμπορικούς σκοπούς, δηλαδή όταν χρεώνει για τις υπηρεσίες της, πρέπει να έχουμε ισολογισμούς, λογιστές, διαφάνεια, ευελιξία στις προμήθειες και στις συμβάσεις, δηλαδή να λειτουργεί κατά το δυνατόν σαν μια ιδιωτική επιχείρηση, η οποία λογοδοτεί με τους ισολογισμούς, για παράδειγμα, κάθε χρόνο. Αυτό δεν είναι ιδιωτικοποίηση. Είναι κανόνες λογοδοσίας ισότιμοι με τις ιδιωτικές επιχειρήσεις, το ελάχιστο που θα έπρεπε να κάνουμε, αν θέλουμε να σεβαστούμε τα χρήματα του ελληνικού λαού. Παίρνουμε από το EUROCONTROL 450 εκατομμύρια τον χρόνο. Έχουμε στοιχειώδεις υποχρεώσεις. Στη χώρα μας πρέπει να κάνουμε και ένα άλλο βήμα: Ριζική και μαζική συγχώνευση οργανισμών, αναδιοργάνωση οργανογραμμάτων για απλοποίηση και μεγαλύτερη αποτελεσματικότητα. Δεύτερον, αξιοποίηση του ανθρώπινου δυναμικού. Η γνώση που πρέπει να ξεκλειδώσει για να μπορέσουμε να βελτιώσουμε κάθε υπηρεσία, είναι μέσα στους ίδιους τους δημοσίους υπαλλήλους. Ταχύτερες, οικονομικότερες, ασφαλέστερες υπηρεσίες για τον πολίτη μπορούν να γίνουν μόνο με τις ιδέες και την πρωτοβουλία των δημοσίων υπαλλήλων. Υπάρχει διεθνής έρευνα και μεθοδολογία, που Έλληνες καθηγητές έχουν εκπονήσει. Οι βελτιώσεις και οι εξοικονομήσεις μπορούν να επιστρέφουν μερικώς στην υπηρεσία με αγορές υλικού, προσλήψεις - όπου είναι αναγκαίο - και προγράμματα εκπαίδευσης. Το υπόλοιπο πρέπει να μοιραστεί μεταξύ στήριξης του κοινωνικού κράτους και μείωσης της δυσβάσταχτης φορολογίας. Τρίτον, επιβράβευση όσων βελτιώνουν την υπηρεσία τους, επιλογές προϊσταμένων και διευθυντών σε θέσεις ευθύνης και επίδομα παραγωγικότητας σε αυτούς που νοιάζονται με τις ιδέες τους και τις υλοποιούν. Έχω δει πολλούς τέτοιους στο δημόσιο και είναι οι άνθρωποι που πονάνε και τον πολίτη και την υπηρεσία τους. Αυτούς πρέπει να επιβραβεύσουμε και να αναδείξουμε. Παραγωγικότητα όχι στο κέρδος αλλά στην παραγωγή δημοσίου αγαθού και λογοδοσία στον πολίτη που μας χρειάζεται και που μας πληρώνει. Αυτός είναι ο τρίτος δρόμος για την επανάσταση στο δημόσιο, όχι η άκριτη μείωσή του, όχι το άκριτο φούσκωμά του για προσλήψεις υμετέρων, όχι το συνεχές στραγγάλισμά του κάτω από την κομματική μπότα. Κανένα κόμμα που κυβέρνησε και κυβερνάει δεν μπόρεσε να τα κάνει. Χρειάζεται μια επαναστατική στροφή που θα αλλάξει το παιχνίδι στη χώρα. Ο γόρδιος δεσμός δεν λύνεται με τα χέρια πια. Θέλει σπαθί. Εσείς το μόνο που έχετε αποδείξει ότι μπορείτε να κάνετε είναι να καταστρέφετε και να καταστρέφεστε. Ευχαριστώ.
Ευχαριστούμε, κύριε Θεοχάρη.
Κύριε Πρόεδρε, παρακαλώ, θα ήθελα τον λόγο.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις εκπαιδευτικοί συνοδοί τους από το Γυμνάσιο Καλαβρύτων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, ο κατάλογος των ομιλητών έχει κλείσει. Μένουν να μιλήσουν μόνο τρεις Κοινοβουλευτικοί Εκπρόσωποι, ο κ. Δένδιας, ο κ. Καραθανασόπουλος και ο κ. Καρράς. Έχει ζητήσει τον λόγο ο κ. Λοβέρδος. Κύριε Λοβέρδο, μου λέτε για ποιο θέμα;
Είναι πολιτικό, κομματικό δηλαδή, μετά την ομιλία του Κοινοβουλευτικού Εκπροσώπου των Ανεξαρτήτων Ελλήνων.
Κύριε Λοβέρδο, το καταλαβαίνω. Σας δίνω τον λόγο κατ' εξαίρεση, διότι αναφέρθηκε ο κ. Παπαχριστόπουλος στον κ. Βενιζέλο. Υποθέτω ότι γι' αυτό πρόκειται να μιλήσετε.
Όχι, για τον κ. Σπυρόπουλο και τα οικονομικά του ΠΑΣΟΚ.
Έχετε τον λόγο για ένα λεπτό.
Ο κύριος συνάδελφος, ο κ. Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων, είναι σκληρός με εμάς αλλά δεν είναι δίκαιος, κύριε Πρόεδρε. Τον άκουσα και σήμερα, αλλά τον άκουσα και τις προηγούμενες ημέρες να αναφέρεται στο ποιοτικό χαρακτηριστικό της παρούσης Πλειοψηφίας της Βουλής, εξειδικεύοντας αυτή τη νέα ποιότητα στο ότι πολλά πράγματα, που δεν γίνονταν στον τομέα της διαφθοράς, γίνονται τώρα. Και έδωσε ως παράδειγμα την «ENERGA - HELLAS POWER» συμπληρώνω - σαν αυτό να ξεκίνησε τώρα, ενώ η δίκη, εάν δεν είχε γίνει η απεργία των δικηγόρων, θα είχε τελειώσει. Έχει ξεκινήσει από το 2012. Αναφέρθηκε στον κ. Μαντέλη…
…(δεν ακούστηκε)
Θα καταλήξω, κύριε συνάδελφε. Ο κ. Μαντέλης καταδικάστηκε πριν από χρόνια και αν δεν είχε αποβιώσει ο προεδρεύων εφέτης του δικαστηρίου της εφέσεως, θα είχε τελειώσει και η έφεσή του. Ποια είναι η διαφορά ανάμεσα στο χθες και το σήμερα; Δεν κατάλαβα. Αναφέρθηκε στην υπόθεση «SIEMENS», ξεχνώντας ότι η εξεταστική επιτροπή της Βουλής με πρόεδρο τον κ. Βαλυράκη τα είχε ξεκινήσει αυτά. Αναφέρθηκε και στον κ. Σπυρόπουλο, αλλά σήμερα αναφέρθηκε και σε άλλα. Απλώς δεν έχω χρόνο. Όλα είχαν ξεκινήσει από τότε και η συνέχεια του ελληνικού κράτους θέλει πολλά από αυτά να συνεχίζονται και σήμερα. Αναφέρθηκε στον κ. Σπυρόπουλο. Κύριε συνάδελφε των Ανεξαρτήτων Ελλήνων, …
Όχι προσωπικά. Σαν ταμίας λέω και για την απιστία.
Ναι, ναι. Γι' αυτό ακριβώς.
Δεν έχω τίποτα προσωπικό.
Πρώτα από όλα, ο κ. Σπυρόπουλος δεν έχει παραπεμφθεί. Έχει ασκηθεί δίωξη. Θα δούμε πού θα καταλήξει.
Βεβαίως.
Δεύτερον, με ανακοίνωσή του αρνείται το βασικό γεγονός, το βασικό θέμα της δίωξής του, που σχετίζεται με ένα ταμείο, το οποίο υποτίθεται πως είχε στα γραφεία του ΠΑΣΟΚ. Ρώτησα τον κ. Προβόπουλο προχθές: «Είναι δυνατόν μια τράπεζα να δανειοδοτήσει ένα κόμμα και αυτό να φύγει με σακούλες από την τράπεζα;». Και μου διευκρίνισε, κύριε Πρόεδρε - αυτά θα είναι αντικείμενο της ανάκρισης, κύριε συνάδελφε - ότι όχι μόνο δεν γίνεται αυτό όταν κάποιος κάνει ανάληψη, αλλά δεν γίνεται ούτε όταν κάνει κατάθεση. Αν γίνει, ειδοποιείται αμέσως ο αρμόδιος εισαγγελέας διαφθοράς και ξεπλύματος μαύρου χρήματος. Λοιπόν, να τα δούμε αυτά. Ο συνάδελφος πρέπει να ξέρει - είμαι βέβαιος ότι θα του το έχει πει ο κ. Δημήτρης Καμμένος - ότι όλοι οι τραπεζίτες μάς διαβεβαίωσαν ότι δεν έχει πρόβλημα το εν όψει μιας δόσης που θα πάρει ένα κόμμα ως δάνειο, όταν εκχωρεί ως εγγύηση τις εξασφαλίσεις που έχει στην άλφα, στη βήτα, στη γάμμα τράπεζα, δηλαδή όταν εκχωρεί στις τράπεζες τις σχετικές εξασφαλίσεις που θα προκύψουν από τη δόση που θα πάρει. Πρόβλημα υπάρχει εάν η δόση του δανείου είναι μικρότερη από τις εξασφαλίσεις. Και αυτό θα το δούμε. Άρα, επειδή αναφέρεται και ονομαστικά στον κ. Σπυρόπουλο…
Σαν ταμία.
Τον παρακαλώ να είναι δίκαιος και όχι να λέει ό,τι λέει. Είναι Βουλευτής και πρέπει να σέβεται τους άλλους.
Κύριε Πρόεδρε, παρακαλώ, τον λόγο.
Κύριε Παπαχριστόπουλε, δεν θα γίνει επ' αυτού του θέματος διάλογος τώρα. Το καταλαβαίνετε. Δεν είναι δυνατόν.
Είμαι ο τελευταίος ομιλητής. Θα κάνω εξοικονόμηση χρόνου.
Μα, όπως είναι φυσικό, θα ανταπαντήσει ο κ. Λοβέρδος και δεν θα τελειώνουμε μετά.
Δεν αναφέρομαι προσωπικά στον κ. Σπυρόπουλο, διότι έτυχε να είναι ταμίας. Θα μπορούσε να είναι κάποιος άλλος εκείνη την εποχή. Για όνομα του θεού! Πέρα από αυτό, όμως, υπάρχει μία παραπομπή για απιστία για 140 εκατομμύρια. Και ρωτάω τον κ. Λοβέρδο να μου απαντήσει ευθέως…
Μη ρωτάτε, γιατί θα γίνει διάλογος και δεν επιτρέπεται.
Ρωτάω, εν πάση περιπτώσει, γενικά…
Κάντε ρητορική την ερώτηση.
Την κάνω ρητορική: Αναγνωρίζει το ΠΑΣΟΚ τα 140 εκατομμύρια που έχει δανειστεί; Μας προτείνει κάποιον τρόπο που θα τα ξεχρεώσει. Διότι πιστεύω ότι η αξιοπιστία ενός πολιτικού κόμματος θωρακίζεται όταν έχει ένα χρέος, το αναγνωρίζει και λέει, «βρε, παιδιά, δώστε μου την ευκαιρία με αυτόν ή τον άλλο τρόπο να το ξεχρεώσω». Τα υπόλοιπα τα θεωρώ περιττά, κύριε Πρόεδρε. Ευχαριστώ.
Κι εγώ ευχαριστώ.
Κύριε Πρόεδρε, θα ήθελα τον λόγο για τριάντα δευτερόλεπτα.
Το πρόβλεψα ότι θα ζητούσατε τον λόγο. Ορίστε, κύριε Λοβέρδο.
Είναι άλλο να αναγνωρίζω το χρέος μου - που το αναγνωρίζουμε, ναι, ως ακριβώς έχει - …
Χαίρομαι.
…και άλλο το ότι ο Σπυρόπουλος παραπέμπεται για το σύνολο του χρέους.
Σαν ταμίας!
Αφορά μία περίπτωση, μίας δόσης. Αυτό το εξήγησα και προηγουμένως. Επίσης, κύριε συνάδελφε, κάθε έρευνα δικαστική έχει τον χαρακτήρα της και τα θέματά της.
Και το τεκμήριο της αθωότητας.
Ακριβώς.
Καμμία αντίρρηση.
Αυτό πρέπει να το σέβεστε. Κύριε Πρόεδρε, αναφέρθηκε ο συνάδελφος, λόγου χάριν, ως ποιοτικό στοιχείο νέας στάσης και στην παραπομπή Χαρδούβελη. Ο κ. Χαρδούβελης παραπέμφθηκε, γιατί ως σύμβουλος του Πρωθυπουργού Παπαδήμου δεν είχε καταθέσει «πόθεν έσχες». Ξέρετε πόσοι σύμβουλοι Υπουργών δεν ήξεραν ότι έπρεπε να το καταθέσουν; Το κατέθεσαν και αθωώνονται από τα δικαστήρια. Χρειάζεται μία προσοχή όταν κάνουμε αναφορά σε ονόματα.
Ευχαριστώ, κύριε Λοβέρδο. Τον λόγο έχει ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας για δέκα λεπτά.
Ευχαριστώ, κύριε Πρόεδρε. Μιας και σήμερα δεν είναι μια διαφορετική μέρα, έχουμε αυτές τις αψιμαχίες και τις ανούσιες αντιπαραθέσεις ανάμεσα στην Κυβέρνηση και στα υπόλοιπα κόμματα της Αντιπολίτευσης, αντιπαραθέσεις και αψιμαχίες, οι οποίες δεν έχουν καμμία σχέση με την πραγματικότητα και προσπαθούν να συγκαλύψουν τη συμφωνία που υπάρχει ανάμεσα σε αυτά τα κόμματα στις στρατηγικές επιλογές και στην ασκούμενη κυβερνητική πολιτική. Και δεν είναι τυχαίο αυτό άλλωστε, που, τόσο ο ΣΥΡΙΖΑ όσο και η Νέα Δημοκρατία αλλά και το ΠΑΣΟΚ και τα υπόλοιπα κόμματα, ψήφισαν το τρίτο μνημόνιο, που αποτελεί τον οδηγό υλοποίησης της κυβερνητικής πολιτικής, πολύ δε περισσότερο που η Νέα Δημοκρατία - και με βάση και την τελευταία ομιλία του Προέδρου της κ. Μητσοτάκη - ζητάει νέα, σκανδαλώδη και προκλητικά προνόμια προς το μεγάλο κεφάλαιο, να ασκήσει δηλαδή η Κυβέρνηση μία ακόμη πιο ταξική αντιλαϊκή και αντεργατική πολιτική. Όμως, ας έρθουμε στο ζήτημα, το οποίο συζητάμε σήμερα για την Υπηρεσία Πολιτικής Αεροπορίας και την αναδιάρθρωση των υπηρεσιών αυτών. Αποτελεί ένα ακόμη επεισόδιο σε μία πολιτική, η οποία έχει ξεκινήσει από τα μέσα της δεκαετίας του '90, την πολιτική δηλαδή της Ευρωπαϊκής Ένωσης για την απελευθέρωση των αερομεταφορών, μια πολιτική που με συνέπεια υπηρέτησαν τόσο οι κυβερνήσεις του ΠΑΣΟΚ και της Νέας Δημοκρατίας και υπηρετεί και η σημερινή συγκυβέρνηση των ΣΥΡΙΖΑ - ΑΝΕΛ. Κεντρικός πυρήνας αυτής της πολιτικής της Ευρωπαϊκής Ένωσης είναι οι ανοιχτοί ουρανοί, πράγμα που σημαίνει η απελευθέρωση επί της ουσίας των αερομεταφορών. Τι σημαίνει «απελευθέρωση των αερομεταφορών»; Διότι ακριβώς δεν είναι το πρώτο επεισόδιο που βλέπουμε σε αυτό το νομοσχέδιο. Έχουμε δει, όμως, πολλαπλά επεισόδια αυτού του έργου. Απελευθέρωση των αερομεταφορών σημαίνει κατάργηση του κρατικού αερομεταφορέα σε επίπεδο χωρών της Ευρωπαϊκής Ένωσης. Δεν υπάρχει σε κανένα κράτος της Ευρωπαϊκής Ένωσης εθνικός αερομεταφορέας. Σημαίνει απελευθέρωση της αξιοποίησης των αεροδρομίων και των πτήσεων ανάμεσα στα αεροδρόμια της Ευρωπαϊκής Ένωσης από πολλαπλές εταιρείες. Σημαίνει ιδιωτικοποίηση των κρατικών αερομεταφορέων, όπως έγινε κι εδώ στη χώρα μας, και δημιουργία ενός ιδιωτικού μονοπωλίου από τη συγχώνευση «OLYMPIC AIR» και «AEGEAN». Σημαίνει ιδιωτικοποίηση των υποδομών των αερομεταφορών με τα αεροδρόμια. Είχαμε το πρώτο επεισόδιο, τη δημιουργία του ιδιωτικού αεροδρομίου, του «Ελευθέριος Βενιζέλος» στην αρχή. Μετά έχουμε την ιδιωτικοποίηση των δεκατεσσάρων περιφερειακών αεροδρομίων στη «FRAPORT», που ξεκίνησε από την εποχή της συγκυβέρνησης Νέας Δημοκρατίας - ΠΑΣΟΚ και την ολοκλήρωσε με ιδιαίτερη επιτυχία η Κυβέρνηση ΣΥΡΙΖΑ - ΑΝΕΛ. Και, βεβαίως, έχουμε και την πορεία απελευθέρωσης και ιδιωτικοποίησης των υπηρεσιών αεροναυτιλίας και διαχείρισης της εναέριας κυκλοφορίας. Αυτό επιτυγχάνεται μέσα από τον ενιαίο ευρωπαϊκό ουρανό, που έχουν αποδεχθεί και οι προηγούμενες και η σημερινή Κυβέρνηση. Είναι ο ενιαίος ευρωπαϊκός ουρανός, ο οποίος επί της ουσίας τι επιδιώκει; Επιδιώκει να περιορίσει τον κατακερματισμό του ευρωπαϊκού εναέριου χώρου μεταξύ των εθνικών εναέριων χώρων των κρατών - μελών, των στρατιωτικών και μη στρατιωτικών χρήσεων, των στρατιωτικών και μη στρατιωτικών τεχνολογιών.
Κύριε Καραθανασόπουλε, με συγχωρείτε. Αυτή τη στιγμή δεν είναι παρών ο Υπουργός.
Δεν με απασχολεί, κύριε Πρόεδρε. Δεν τα λέω για τον Υπουργό. Αν ήταν να τα πω για τον Υπουργό…
Ευχαριστώ πολύ, απλώς εγώ όφειλα να σας το πω.
Καλά κάνατε. Αν ήταν να τα πω για τον Υπουργό, δεν θα μιλούσα καθόλου γιατί είναι σε ώτα μη ακουόντων αυτά που έχουμε να πούμε εμείς. Από αυτή την άποψη λέμε, λοιπόν, ότι ο ευρωπαϊκός ενιαίος ουρανός επιδιώκει να περιορίσει - επαναλαμβάνω - τον κατακερματισμό του ευρωπαϊκού εναέριου χώρου μεταξύ των εθνικών εναέριων χώρων των κρατών - μελών, των στρατιωτικών και μη στρατιωτικών χρήσεων, των στρατιωτικών και μη στρατιωτικών τεχνολογιών και κατά συνέπεια να αυξήσει τη δυνατότητα και την αποτελεσματικότητα διαχείρισης της εναέριας κυκλοφορίας προς όφελος των αερομεταφορέων, των εταιρειών δηλαδή, που κάνουν τις αερομεταφορές, μειώνοντας το κόστος πτήσης και κατ' επέκταση αυξάνοντας την ανταγωνιστικότητα και την κερδοφορία τους. Στο πλαίσιο, λοιπόν, αυτού του ενιαίου ευρωπαϊκού ουρανού δημιουργήθηκαν τα λειτουργικά τμήματα εναέριου χώρου κι έχουν δημιουργηθεί σε επίπεδο Ευρωπαϊκής Ένωσης, αν δεν κάνω λάθος, εννιά τέτοια τμήματα. Ένα από αυτά είναι και ο Blue Med, που περιλαμβάνει τον ενιαίο εναέριο χώρο στη Μεσόγειο και η οποία έχει αποδειχθεί. Τι κάνει με τα επιμέρους λειτουργικά τμήματα αυτού του ενιαίου εναέριου χώρου; Αυτά προσπαθούν να περιορίσουν και να επιλύσουν το πρόβλημα κατακερματισμού του ευρωπαϊκού εναέριου χώρου μέσω της αναδιάρθρωσης αυτού του εναέριου χώρου, όχι με βάση τον εθνικό εναέριο χώρο, αλλά να ανεβάσει τις κυκλοφοριακές ροές. Ήδη στην Ελλάδα έχει υπογραφεί κι έχει ψηφιστεί από το ελληνικό Κοινοβούλιο ο Blue Med, ο ενιαίος εναέριος χώρος στη Μεσόγειο, όπου περιλαμβάνει την Ελλάδα, την Κύπρο, την Ιταλία και τη Μάλτα, ως κράτη της Ευρωπαϊκής Ένωσης, καθώς επίσης έχουν συμφωνήσει σε αυτόν να ενταχθούν και μια σειρά άλλα, τρίτα κράτη, όπως για παράδειγμα είναι η Αίγυπτος, το Ισραήλ, η Αλβανία, η Τυνησία, η Ιορδανία, που έχει ρόλο παρατηρητή και μια σειρά άλλα τέτοια κράτη. Άρα, λοιπόν, ήδη δεν υπάρχει εθνικός εναέριος χώρος. Υπάρχει ο Blue Med. Συνεπώς με αυτούς τους πανηγυρισμούς, που άκουσα ένα «διάγγελμα» από έναν Βουλευτή - με ύφος χιλίων καρδιναλίων - του ΣΥΡΙΖΑ ότι κερδίσαμε τον εθνικό μας εναέριο χώρο, κοροϊδεύετε τον κόσμο έτσι ξεδιάντροπα, όταν υπάρχει ο Blue Med και ελέγχεται από ενιαίο κέντρο και περιλαμβάνει τον εναέριο χώρο της Ανατολικής Μεσογείου επί της ουσίας, χωρίς εθνικά σύνορα εναέρια, μόνο και μόνο με βάση της κυκλοφοριακές ροές; Σε ποιον τα λέτε αυτά τα πράγματα; Πού τα λέτε; Είναι όπως έκανε και ο κ. Σκουρλέτης με την τροπολογία. Για να μην πληρώσουν λέει, οι καταναλωτές, προχωρούμε σε αυτή τη ρύθμιση που αυξάνει το τέλος που δίνουν οι πάροχοι μέσα στο 2017 στο 100%. Και ποιος θα το πληρώσει στους παρόχους; Πού θα το μετακυλίσουν πάλι; Δεν θα το μετακυλίσουν στους καταναλωτές; Το ζήτημα είναι αν θα αυξηθεί το τέλος που πληρώνουν οι καταναλωτές απευθείας στη ΔΕΗ ή αν θα αυξηθεί το τέλος που θα πληρώνουν οι ίδιοι οι καταναλωτές διά μέσου των παρόχων; Αν το παίρνετε από τη μία ή από την άλλη τσέπη; Μα, όλα αυτά πάλι θα πέσουν και θα επιβαρυνθούν οι καταναλωτές, θα επιβαρυνθούν τα λαϊκά στρώματα. Γι' αυτό ακριβώς και καταψηφίζουμε τη συγκεκριμένη τροπολογία. Έτσι, λοιπόν, ενώ υπάρχει αυτό το δοσμένο ευρωενωσιακό πλαίσιο, η Κυβέρνηση δεν διαφοροποιείται απ' αυτό. Εντάσσεται σ' αυτό το ευρωπαϊκό πλαίσιο για τις αερομεταφορές και τη διαχείριση των υπηρεσιών αεροναυτιλίας. Το προσαρμόζει σ' αυτό το πλαίσιο και ότι το προσαρμόζει και προσαρμόζεται η κυβερνητική πολιτική με το συγκεκριμένο νομοσχέδιο σ' αυτές τις στρατηγικές επιλογές, τις ευρωπαϊκές, δεν χωρά καμμιά αμφιβολία. Άλλωστε, το λέτε και στην εισηγητική έκθεση, κύριε Υπουργέ. Τι κάνετε; Επιβραδύνετε απλά και μόνο τους ρυθμούς. Το πάτε με τη μέθοδο του «σαλαμιού», σιγά - σιγά, σταδιακά να γίνει αυτή η προσαρμογή και όχι άμεσα, βίαια, και απευθείας, χωρίς όμως να αναιρεί τις σοβαρές επιπτώσεις. Έτσι, λοιπόν, στο συγκεκριμένο νομοσχέδιο έχουμε τον διαχωρισμό των υπηρεσιών της διοικητικής εποπτείας των εναέριων μεταφορών, δηλαδή τις ρυθμιστικές, κανονιστικές και εποπτικές αρμοδιότητες της αεροναυτιλίας, που τις μεταφέρετε σ' έναν νέο φορέα, στην Αρχή της Πολιτικής Αεροπορίας. Ταυτόχρονα, έχετε και την ΥΠΑ, που τη διατηρείτε ως δημόσια υπηρεσία προσωρινά, όπου θα έχει τις υπηρεσίες αεροναυτιλίας. Υποβαθμίζετε την ίδια τη λειτουργία της ΥΠΑ, συρρικνώνετε τη λειτουργία της και διαμορφώνετε μια τέτοια οργανωτική δομή στην ΥΠΑ, μια νέα οργανωτική δομή, που θα διευκολύνει επί της ουσίας σε επόμενη φάση τη μετατροπή της, είτε σε νομικό πρόσωπο ιδιωτικού δικαίου το επόμενο διάστημα είτε απευθείας και σε ανώνυμο εταιρεία. Άρα η διαδικασία απελευθέρωσης των υπηρεσιών αεροναυτιλίας, εμπορευματοποίησης και ιδιωτικοποίησης δεν αντισταθμίζεται, δεν ανατρέπεται, δεν αναιρείται από το συγκεκριμένο νομοσχέδιο. Αντίθετα, προσπαθείτε να διαμορφώσετε νέες μορφές ιδιωτικοποίησης και εμπορευματοποίησης σε μια πορεία. Έτσι, λοιπόν, είναι φανερό ότι από το παρόν νομοσχέδιο - και γι' αυτό το ΚΚΕ το καταψηφίζει και στο σύνολο και επί των άρθρων - δημιουργούνται σοβαροί κίνδυνοι για τα κυριαρχικά δικαιώματα της χώρας και όσον αφορά τον εθνικό της εναέριο χώρο και τον τουρισμό της, σε μια περίοδο μάλιστα που τίθενται υπό αμφισβήτηση από την Τουρκία - με τη συμπαράσταση του ΝΑΤΟ - τα κυριαρχικά δικαιώματα της Ελλάδας με τις «γκρίζες» ζώνες στο Αιγαίο και με την αμφισβήτηση της Συνθήκης της Λωζάνης. Δεύτερη επίπτωση, η οποία θα υπάρχει, είναι ότι θα επιβαρυνθεί ακόμη περισσότερο η δυνατότητα ικανοποίησης των λαϊκών αναγκών. Άρα θα γίνουν πιο ακριβές οι υπηρεσίες αερομεταφοράς για τα λαϊκά στρώματα, για τα λαϊκά νοικοκυριά. Το τρίτο ζήτημα είναι ότι θα επιβαρυνθούν ακόμη περισσότερο οι συνθήκες των εργαζομένων στον τομέα των αερομεταφορών και ειδικότερα στην Υπηρεσία Πολιτικής Αεροπορίας, ανεξάρτητα αν λέτε ότι παραμένουν ως έχουν οι συνθήκες και μεταβιβάζονται στη νέα υπηρεσία που δημιουργείτε, από τη στιγμή που υπάρχει μια σειρά διατάξεων που υποκρύπτουν αυτή την επιδείνωση. Ένα παράδειγμα - το έχει πει και ο εισηγητής μας - είναι η παράγραφος 2 του άρθρου 26, όπου στερείτε το δικαίωμα άδειας εκπαιδευτικής, μετεκπαιδευτικής ενός χρόνου χωρίς αποδοχές στους ιπτάμενους χειριστές, που σήμερα δουλεύουν στην Υπηρεσία Πολιτικής Αεροπορίας, με αποτέλεσμα να τους αναγκάζετε, είτε να δεχθούν την υποβάθμιση των προσόντων τους, επειδή δεν θα μπορούν να μετεκπαιδευθούν, είτε να οδηγηθούν στην παραίτηση από την Υπηρεσία Πολιτικής Αεροπορίας, με αποτέλεσμα σε επόμενη φάση - επειδή ακριβώς δεν θα μπορεί να ανταποκριθεί στον ρόλο της - να μεταβιβάζετε αυτές τι αρμοδιότητες της Υπηρεσίας Πολιτικής Αεροπορίας σε διάφορους εργολάβους - «κοράκια», οι οποίοι καραδοκούν, όπως γινόταν το προηγούμενο χρονικό διάστημα και μέχρι το 2010.
Ευχαριστούμε, κύριε Καραθανασόπουλε. Ο Κοινοβουλευτικός Εκπρόσωπος της Ένωσης Κεντρώων, ο συνάδελφος κ. Γεώργιος - Δημήτριος Καρράς, έχει τον λόγο για δέκα λεπτά.
Κύριε Πρόεδρε, σε προηγούμενη ομιλία μου - και, μάλιστα, πρόσφατα στη Βουλή - έχω στηλιτεύσει την πρακτική πως όταν συζητούνται κατεπείγοντα νομοσχέδια - αυτό, βέβαια, το αποφασίζει η Κυβέρνηση με την πλειοψηφία της - πολλές φορές επεκτεινόμαστε κατά τις αγορεύσεις μας σε θέματα άσχετα και επί της ουσίας των νομοσχεδίων δεν γίνεται ουσιαστική συζήτηση και αυτό είναι σε βάρος της ποιότητας του νομοθετικού έργου. Σήμερα, όμως, είμαι υποχρεωμένος να παραβιάσω αυτό το οποίο είχα πει ο ίδιος προσπαθώντας να περιορίσω αυτή την πρακτική, η οποία τηρείται. Κι αυτό γιατί υπάρχουν κάποιες εξελίξεις που μου υπαγορεύουν ή μου επιβάλλουν, εάν θέλετε, να μιλήσω γι' αυτές. Ποιες είναι; Κατ' αρχάς η κατάσταση της δικαιοσύνης. Είμαι υποχρεωμένος να σταθώ σε αυτό το σημείο, καθώς σήμερα ο Πρωθυπουργός δέχθηκε την ηγεσία των ανωτάτων δικαστηρίων και τέθηκε το θέμα κάποιων βελτιώσεων στα μισθολογικά τους. Αυτό είναι όμως το ζήτημα που θα έπρεπε να μας απασχολεί σήμερα; Το σώμα της δικαιοσύνης - και το γνωρίζουμε όλοι στην Αίθουσα - βρίσκεται σε μεγάλη αναταραχή και η αναταραχή αυτή προέρχεται από ενέργειες και της παρούσας Κυβέρνησης. Διότι είμαι υποχρεωμένος να υπενθυμίσω δύο νομοθετικές ρυθμίσεις: Η πρώτη από αυτές ήταν ότι επεκτάθηκε το δικαίωμα των προέδρων των ανωτάτων δικαστηρίων να ασκούν πειθαρχική δίωξη κατά δικαστών και αυτό κατέληξε στο γνωστό θέμα Θάνου - Ντογιάκου. Δεν είναι ευχάριστο το γεγονός ότι ένας ανώτατος δικαστής τιμωρείται και κηρύσσεται έκπτωτος, όταν από τους συναδέλφους του έχει επιλεγεί για τη διοίκηση της μεγαλύτερης Εισαγγελίας Εφετών της χώρας, δηλαδή της Αθήνας. Πώς, λοιπόν, εξέπεσε, αγαπητοί συνάδελφοι; Διότι ο Υπουργός Δικαιοσύνης την πρωτοβάθμια ποινή τής στέρησης αποδοχών είκοσι ημερών, που του είχε επιβάλει το Υπηρεσιακό Συμβούλιο, την θεώρησε ανεπαρκή. Δηλαδή, ο Υπουργός Δικαιοσύνης έκανε έλεγχο ουσιαστικής κρίσεως πάνω στην απόφαση του πρωτοβάθμιου Πειθαρχικού Συμβουλίου των Δικαστών. Εγώ θα επιμείνω σε αυτό, ότι δηλαδή προσβάλλεται η ανεξαρτησία της δικαιοσύνης. Διότι ναι μεν δεν μπορώ να αφαιρέσω το δικαίωμα ενστάσεως ή εφέσεως από τον Υπουργό Δικαιοσύνης, αλλά όταν επεμβαίνει στο μέτρο της ποινής, εκεί γίνεται ο ίδιος πειθαρχικός δικαστής και μεταβάλλει την αξία εκείνη του Πειθαρχικού Συμβουλίου. Με την αίτηση του Υπουργού αναγκάστηκε το δευτεροβάθμιο Πειθαρχικό Συμβούλιο να επιβάλει μεγαλύτερη ποινή. Στη συνέχεια, εν όψει αυτών των γεγονότων, στις αρχές του καλοκαιριού ήρθε νόμος που μετέβαλε τον τρόπο αρχαιρεσιών στα δικαστήρια της χώρας και έδωσε δικαίωμα να μεταβάλλεται ο τρόπος που τίθενται οι υποψηφιότητες. Σήμερα, λοιπόν, στο Συμβούλιο Επικρατείας υπάρχει μια αναστάτωση, η οποία οφείλεται σε κάτι που είναι πρωτοφανές. Επιτρέψτε μου να αναφερθώ σε αυτό, καθώς έχω εμπειρία από δίκες. Βγαίνει ο πρόεδρος του Συμβουλίου Επικρατείας και κάνει μια δήλωση, την οποία δεν περίμενα ότι θα ακούσω, ότι δεν μπορεί να δικάσει υπό καθεστώς πιέσεως. Δεν ξέρω ποιες ήταν οι πιέσεις. Δεν ομολογήθηκαν, δεν ανακοινώθηκαν. Δεν ξέρω εάν ήταν από τη μια πλευρά ή την άλλη ή ήταν ο δημοσιογραφικός θόρυβος. Εκείνο που ξέρω όμως είναι ότι το κύρος της δικαιοσύνης μειώνεται, γιατί όταν η ανώτατη αρχή αναγκάζεται να δηλώσει «δεν μπορούμε να δικάσουμε και να αποφασίσουμε υπό καθεστώς πιέσεως» και δύο αντιπρόεδροι του ακυρωτικού παραιτούνται από μέλη του συνδικαλιστικού οργάνου της Ενώσεως των Δικαστών - όχι ως δικαστές - καταλογίζοντας ευθύνες στον πρόεδρο, τότε ποια είναι η πορεία της δικαιοσύνης, ποια είναι η εμπιστοσύνη, την οποία μπορεί να έχει ο πολίτης; Εάν όλα αυτά τα συμμαζέψουμε και τα συγκεντρώσουμε σε μία άποψη, θα δούμε ότι φταίει και η πολιτική, φταίνε και οι κυβερνήσεις, φταίει και η δημοσιότητα που δίδεται. Γιατί και το ζήτημα του Εθνικού Συμβουλίου Ραδιοτηλεόρασης και των τηλεοπτικών αδειών τελικά από αβελτηρίες της Κυβέρνησης μετεφέρθη στη δικαιοσύνη και θα το πληρώσουμε στο μέλλον όλοι. Δεύτερο ζήτημα, στο οποίο θέλω να αναφερθώ σε σχέση με την άμεση επικαιρότητα, είναι αυτό της Εκκλησίας. Εχθές είχαμε μια εξέλιξη, η οποία έδειξε κάτι. Μας γύρισε πίσω στο 1987, στον περίφημο νόμο Τρίτση, που η τότε κυβέρνηση αναγκάστηκε να μην τον εφαρμόσει. Δεν τον απέσυρε, αλλά δεν τον εφάρμοσε. Ήταν σωστό και τότε και είναι σωστό και σήμερα αυτό που έγινε. Γιατί; Διότι αν αναχθούμε στην προσφορά της Εκκλησίας σε δύσκολους καιρούς, θα πρέπει να θυμηθούμε ότι αυτός ο μύθος που αναφέρεται στη μεγάλη εκκλησιαστική περιουσία δεν υπάρχει. Γιατί δεν υπάρχει, κύριοι συνάδελφοι; Διότι από το 1927, η Εκκλησία προσέφερε χωρίς αποζημίωση μεγάλο κομμάτι της περιουσίας της για αποκατάσταση των προσφύγων της Μικρασιατικής Καταστροφής. Να θυμηθούμε το 1952, που και πάλι η Εκκλησία προσέφερε μεγάλο κομμάτι της υπόλοιπης περιουσίας της για την αποκατάσταση ακτημόνων, όταν η χώρα έβγαινε από έναν παγκόσμιο και έναν εμφύλιο πόλεμο. Ερχόμαστε, λοιπόν, σήμερα και βλέπουμε ότι η Εκκλησία συνεισφέρει με τα συσσίτια, με πόρους, με χίλια δύο πράγματα. Μην τη μειώσουμε άλλο και αυτή! Το ζήτημα του μαθήματος των Θρησκευτικών, κατά την άποψή μου, είναι - αν θέλετε - μια παρωνυχίς στην προσφορά την οποία έχει κάνει η Εκκλησία. Μην τη μειώσουμε, λοιπόν, με την έννοια να θέλουμε να εισάγουμε καινά δαιμόνια, όταν η Ελλάδα, η παράδοση της Ορθοδοξίας και η παράδοση της Ελλάδος έχουν μια κοινή πορεία αιώνων. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Πάμε, λοιπόν, παρακάτω και σε ένα τρίτο θέμα που μου προέκυψε σήμερα. Όσον αφορά τη γνωστή Τράπεζα Αττικής - είπα, κύριε Πρόεδρε, ότι σήμερα θα παραβώ εκείνα τα οποία κατηγορώ σε άλλους συναδέλφους μου, που λέω ότι αναφέρονται σε άσχετα θέματα του νόμου που συζητάμε - τι διαβάζω τώρα; Η κατάστασή της ποια είναι; Έχω εδώ την «ΟΙΚΟΝΟΜΙΚΗ ΚΑΘΗΜΕΡΙΝΗ». Θα εκδοθούν ομόλογα με την εγγύηση του ελληνικού δημοσίου, τα οποία θα πάνε στην Ευρωπαϊκή Κεντρική Τράπεζα, για να πάρει ομόλογα Αλογοσκούφη. Τα θυμάστε. Θυμάστε την τύχη αυτών των 10 δισεκατομμυρίων, θυμάστε πού έφθασαν. Έφθασαν να είναι λίγες δεκάρες προ ημερών και πέρασε νόμος από την παρούσα Βουλή, με τον οποίο μπορούν να εκποιηθούν πλέον όχι στην ονομαστική αξία, αλλά στη χρηματιστηριακή, τουτέστιν σε μηδενική αξία. Ποια ήταν η πορεία της Τράπεζας Αττικής; Καταδυναστεύθηκε, καταληστεύθηκε, αφαιμάχθηκε και σήμερα γυρίζουμε στο 2008. Τότε βγήκαν τα πρώτα ομόλογα, το 2008 και θα δώσει πάλι το δημόσιο τις εγγυήσεις του. Γιατί; Θα πω και κάτι άλλο και θα τελειώσω και για την Τράπεζα Αττικής. Προχθές με επισκέφθηκαν τραπεζικοί υπάλληλοι και μου ανέφεραν ότι στην ανακεφαλαιοποίηση της Τράπεζας Αττικής στα τέλη του περασμένου έτους - η οποία σημειωτέον δεν είναι συστημική - απεφασίσθη να δοθεί μεγάλο μέρος αποθεματικών ασφαλιστικών ταμείων ιδιωτικού δικαίου. Τότε, λοιπόν, τους προσέφεραν με 30 λεπτά την τιμή της μετοχής - ονομαστική αξία - και σήμερα η χρηματιστηριακή τιμή της μετοχής είναι 3 λεπτά. Έχουν χάσει τα ταμεία το 90% της αξίας τους, όταν ήρθε ένας ασφαλιστικός νόμος τον Μάιο, ο οποίος μας είπε ότι λύνεται το ασφαλιστικό πρόβλημα. Μα όταν αρχίζουν και βγαίνουν τέτοιες ουρές από δεξιά και αριστερά, ποια είναι η βιωσιμότητα του νέου ασφαλιστικού συστήματος του ενιαίου φορέα; Ξέρετε κάτι, αγαπητοί συνάδελφοι; Περιμένω να ακούσω και άλλα τις επόμενες μέρες. Πάμε, λοιπόν, τώρα να πούμε και το τελευταίο για το νομοσχέδιο. Κατ' αρχάς, είναι μια υποχρέωση της χώρας, η οποία είναι μνημονιακή. Δεν μπορώ να το αμφισβητήσω. Εμείς είπαμε ότι θα δούμε αν είναι σωστή ή όχι η διχοτόμηση της Υπηρεσίας Πολιτικής Αεροπορίας. Έχω μια επιφύλαξη, όμως - και δεν θα πω περισσότερα: Πολλές αρχές. Αρχή Πολιτικής Αεροπορίας, Αρχή Λιμένων. Βλέπουμε, λοιπόν, ότι δημιουργούνται αρχές. Αν μπούμε στα άρθρα, στις λεπτομέρειες, θα δούμε υπηρεσίες, διευθύνσεις, τμήματα, γενικές διευθύνσεις, μετατάξεις, μετακινήσεις προσωπικού. Με ποιον τρόπο; Με προεδρικά διατάγματα, με αποφάσεις των αρμοδίων Υπουργών. Πού πάει η γνώμη των ίδιων; Κάτι τελευταίο, ήρθε μια νομοτεχνική βελτίωση που αντικαθιστά ολόκληρα άρθρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα τελειώσω, κύριε Πρόεδρε. Θα ήθελα ελάχιστα την ανοχή σας. Ερωτώ και διερωτώμαι, αν θέλετε: Όταν ονομάζουμε την αντικατάσταση ολόκληρων άρθρων νομοτεχνική βελτίωση - έστω και αν είναι λεπτομερειακές ή δευτερεύουσες οι μεταβολές - έχουν περάσει τον κοινοβουλευτικό βάσανο, ούτως ώστε να ξέρουμε ότι αυτές οι βελτιώσεις εντάσσονται στο σύνολο του νόμου; Ούτε αυτό το ξέρουμε. θα τελειώσω και θα πω και το τελευταίο. Για τον λόγο ότι υπάρχουν πάρα πολλά άρθρα τα οποία αναφέρονται σε λεπτομερειακά τεχνικά θέματα, δεν θέλω να τοποθετηθώ, δεν έχω τις γνώσεις ή αν θέλετε, δεν έχω και την ικανότητα να τα σχολιάσω. Ένα νομοσχέδιο, όμως, το οποίο βλέπω ότι δημιουργεί κάποιες καινούργιες, έστω διά διχοτομήσεως, κρατικές υπηρεσίες και όταν ακόμα αντίστοιχες υπηρεσίες υπάρχουν και στο Υπουργείο Υποδομών ως εποπτεύον, μου μένει το ερώτημα. Χρειάζονται οι ανεξάρτητες αρχές; Ας πούμε ναι. Αν τώρα χρειάζονται αυτές, τότε τι μας χρειάζεται το Υπουργείο; Αν πρέπει να παραμείνει το Υπουργείο, τι μας χρειάζονται οι ανεξάρτητες, λεγόμενες, αρχές; Ζητώ μια απάντηση. Εγώ δεν την έχω. Ευχαριστώ πολύ και εσάς, κύριε Πρόεδρε, και τους συναδέλφους για την προσοχή τους.
Ευχαριστούμε και εμείς, κύριε Καρρά.
Κύριε Πρόεδρε, θα ήθελα τον λόγο για κάποιες νομοτεχνικές βελτιώσεις.
Ορίστε, κύριε Υπουργέ, έχετε τον λόγο.
Παρ' ότι δεν χρειάζεται, γιατί από τη διαδικασία που έχουμε προβλέψει, την εισήγηση του Υπουργού στις αρμόδιες επιτροπές της Βουλής και την έγκριση και της Επιτροπής Θεσμών και Διαφάνειας και της άλλης επιτροπής της Βουλής για την Υπηρεσία Πολιτικής Αεροπορίας, δεν υπάρχει περίπτωση να μην είναι Έλληνας πολίτης ο διοικητής, επειδή όμως το ζήτησαν και ο Κοινοβουλευτικός Εκπρόσωπος της Δημοκρατικής Συμπαράταξης και ο εισηγητής, καταθέτουμε νομοτεχνική βελτίωση που το περιλαμβάνει, για να μην υπάρχει κανένα θέμα. Υπάρχουν επίσης και δύο αναριθμήσεις.
Κυρίες και κύριοι συνάδελφοι, ο Βουλευτής κ. Γεώργιος Βαρεμένος ζητεί άδεια ολιγοήμερης απουσίας στο εξωτερικό από 7 Οκτωβρίου έως 10 Οκτωβρίου 2016. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ο κ. Δένδιας, Κοινοβουλευτικός Εκπρόσωπος της Νέας Δημοκρατίας.
Κύριε Πρόεδρε, ανέμενα να ακούσω τον Υπουργό, με την ελπίδα, πριν τοποθετηθώ, να έχουν διευκρινιστεί ορισμένα θέματα που τέθηκαν προηγουμένως, κατ' αρχάς από τον επιμελή εισηγητή μας, τον κ. Κώστα Καραμανλή και από μια σειρά ομιλητών της Νέας Δημοκρατίας, αλλά και άλλους συναδέλφους. Δεν είχα αυτή τη χαρά. Δεν πειράζει. Θα ακούσω μετά τον Υπουργό. Ελπίζω να με διαφωτίσει και ελπίζω να μη χρειαστεί να δευτερολογήσουμε. Κατ' αρχάς αυτό που συμβαίνει εδώ, είναι ότι έχουμε μια διχοτόμηση της Υπηρεσίας Πολιτικής Αεροπορίας σε μια Ανεξάρτητη Αρχή Πολιτικής Αεροπορίας και μια Υπηρεσία Πολιτικής Αεροπορίας. Πρώτο σημείο τριβής είναι, το αν η Αρχή Πολιτικής Αεροπορίας είναι ανεξάρτητη ή μη ανεξάρτητη αρχή. Ο Υπουργός εδώ διατυπώνει την άποψη - με διορθώνει μετά στην τοποθέτησή του αν αντελήφθην λάθος - ότι πρόκειται για διοικητική αρχή. Το κείμενο, όμως, του νόμου και η ίδια η διατύπωση της έκθεσης της Επιστημονικής Επιτροπής της Βουλής σαφέστατα λένε ότι πρόκειται για ανεξάρτητη αρχή, για την οποία ισχύουν τα σχετικά άρθρα του Κανονισμού της Βουλής. Εν πάση περιπτώσει, όμως, αυτό που μου έκανε εντύπωση πρέπει να πω και φρόντισε και τώρα να το υπενθυμίσει ο Υπουργός με την κατάθεση περί του Έλληνα διοικητή, κυρίες και κύριοι συνάδελφοι, είναι το εξής: Ο Αντιπρόεδρος της Νέας Δημοκρατίας, ο κ. Χατζηδάκης, έκανε κριτική στην Κυβέρνηση, για τον τρόπο με τον οποίο διοικείται η αρχή αυτή και η Υπηρεσία Πολιτικής Αεροπορίας. Ο Υπουργός αντέλεξε στον κ. Χατζηδάκη, αμυνόμενος υπέρ της ελληνικότητας της διοίκησης. Πάρα πολύ ωραία. Θέλετε λίγο να κάνετε μια αναλογία της διοίκησης αυτής, σε σχέση με τη διοίκηση που εσείς ψηφίσατε για το υπερταμείο; Εάν είναι απαραίτητη η ελληνικότητα της διοίκησης εδώ με τον τρόπο που την υπερασπίστηκε ο Υπουργός πριν, δεν είναι απαραίτητη η ελληνικότητα της διοίκησης του υπερταμείου ολόκληρου, που έχει το σύνολο της περιουσίας του ελληνικού δημοσίου; Πώς είναι συμβατό να μαχόμαστε για το έλασσον και να εγκαταλείπουμε το μείζον; Μάλιστα τρέχοντας, να το εγκαταλείπουμε το μείζον; Εν πάση περιπτώσει, κυρίες και κύριοι συνάδελφοι, εσείς θα τα βρείτε αυτά. Τα έχετε μπερδέψει λίγο από εδώ, από εκεί, με το ένα και με το άλλο. Σας λέω απλώς ότι αυτές οι δύο αιτιολογίες, εδώ «Ελληναράδες», που κρατάμε στα χέρια μας την ελληνικότητα των αέρων, εκεί όμως ό,τι έχουμε και δεν έχουμε, το δίνουμε και το διοικούν άλλοι, αυτά τα δύο δεν πάνε μαζί. Πάμε τώρα στις δομές που εδώ νομοθετείτε. Μου φαίνονται λίγο πολυτελείς πρέπει να σας πω. Στη μεν μπορεί να έχω κάνει μικρό λάθος στο μέτρημα - με διορθώνετε πάλι - , αλλά στην Αρχή Πολιτικής Αεροπορίας φαίνεται να έχουμε πέντε αυτοτελή γραφεία, τρεις νομικές υπηρεσίες, έντεκα διευθύνσεις και δύο εποπτικές αρχές. Αν προσθέσουμε δε και την Υπηρεσία Πολιτικής Αεροπορίας, έχουμε τρεις γενικές διευθύνσεις και άλλες είκοσι διευθύνσεις. Ο λογαριασμός εδώ μας βγάζει περίπου σαράντα με σαράντα πέντε διευθύνσεις. Αυτό το ακούτε ως ένα λειτουργικό οικονομικό σύγχρονο μοντέλο εξυγίανσης, το οποίο θα έχει και ένα χαμηλό κόστος λειτουργίας; Έχει κάποια λογική έτσι όπως είναι δομημένο ή είναι ένας τεράστιος γραφειοκρατικός μηχανισμός, στα πρότυπα που η Αριστερά αρέσκεται να δημιουργεί και στο οποίο ευελπιστεί να το γεμίσει με μια σειρά από ρουσφετολογικούς διορισμούς; Θα έρθουμε σε αυτό αμέσως μετά. Παρεμπιπτόντως, θα μου επιτρέψετε να σας πω ότι έχετε και ένα νομοτεχνικό λάθος - το νομοθέτημα βρίθει νομοτεχνικών και ουσιαστικών νομικών λαθών - στο άρθρο 3 παράγραφος 3, που αναφέρεται στο εκτελεστικό συμβούλιο. Όταν δίνετε αρμοδιότητα υιοθέτησης νομοθετικών ρυθμίσεων, αυτό είναι προφανώς λάθος. Σας τα λέει και η Επιστημονική Επιτροπή της Βουλής. Η υιοθέτηση νομοθετικών ρυθμίσεων προφανώς δεν είναι αρμοδιότητα εκτελεστικού συμβουλίου ή οποιουδήποτε συμβουλίου. Συνιστά νομοθετική λειτουργία. Ερχόμαστε λίγο στα οικονομικά. Επ' αυτών τοποθετήθηκε προηγουμένως και ο αγαπητός συνάδελφος, ο κ. Βορίδης. Τι γίνεται εδώ; Όλοι λειτουργούμε υπό το Σύνταγμα της Ελληνικής Δημοκρατίας. Βέβαια η κυβερνητική πλειοψηφία προχθές έφερε διάταξη, πρωτοφανή στην κοινοβουλευτική ιστορία αυτής της χώρας, νομίζω, από το 1828, 1829 μέχρι σήμερα, σύμφωνα με την οποία ο νόμος που είχε είναι συνταγματικός. Αυτό δεν το έχουμε ξαναδεί ποτέ. Εν πάση περιπτώσει επειδή εδώ λέμε ότι όλοι λειτουργούμε υπό το Σύνταγμα, το Σύνταγμα της Ελληνικής Δημοκρατίας έχει για τη νομοθετική διαδικασία το άρθρο 75 παράγραφος 1 και παράγραφος 3, το οποίο επιβάλλει να υπάρχει έκθεση του Γενικού Λογιστηρίου του Κράτους, όπως επίσης επιβάλλει και τη σχετική ειδική έκθεση. Όπως, λοιπόν, τυπικά το Σύνταγμα προβλέπει, σε αυτό το νομοθέτημα υπάρχουν πίσω αυτές οι δύο εκθέσεις. Διαβάζουμε αυτές τις εκθέσεις, για να δούμε αν πληρούται αυτό το οποίο ζητάει ο συνταγματικός νομοθέτης; Τι θέλει ο συνταγματικός νομοθέτης εδώ; Θέλει την ώρα που ψηφίζετε, να ξέρετε πόσο κοστίζει αυτό στον ελληνικό λαό. Αυτό θέλει ο συνταγματικός νομοθέτης. Σας διαβάζω, λοιπόν, τι λέει η έκθεση του Γενικού Λογιστηρίου του Κράτους. «Το οικονομικό αποτέλεσμα που προκύπτει από την εν γένει αναδιοργάνωση των οργανικών μονάδων της ΥΠΑ, δεν είναι δυνατόν να προσδιοριστεί». Γιατί, κύριοι συνάδελφοι, δεν είναι δυνατόν να προσδιοριστεί; Λέει: «Διότι δεν εστάλησαν τα στοιχεία από το επισπεύδον Υπουργείο». Στην πίσω σελίδα λέει: «Η ανωτέρω δαπάνη για την οποία δεν εστάλησαν στοιχεία από το επισπεύδον Υπουργείο». Παρακάτω «το οικονομικό αποτέλεσμα το οποίο προκύπτει, δεν είναι δυνατόν να προσδιοριστεί, διότι δεν εστάλησαν στοιχεία από το αρμόδιο Υπουργείο». Ακόμη παρακάτω: «Η ανωτέρω δαπάνη, για την οποία δεν εστάλησαν στοιχεία από το επισπεύδον Υπουργείο, εξαρτάται από πραγματικά γεγονότα» κ.λπ.. Κοινώς δεν έχουμε ιδέα πόσο κοστίζει αυτό το πακέτο. Ψηφίζοντας ένα πακέτο που δεν ξέρουμε πόσο κοστίζει, ρητά παραβιάζουμε τη διάταξη του Συντάγματος. Την παραβιάζει ρητά ο Υπουργός που το εισηγείται, όπως ρητά την παραβιάζει και η κοινοβουλευτική Πλειοψηφία, η οποία δεν απαιτεί το αυτονόητο για να ψηφίσει, κυρίες και κύριοι συνάδελφοι. Αυτά δεν είναι σοβαρά πράγματα. Δεν είναι σοβαρά πράγματα οποτεδήποτε. Δεν είναι δε καθόλου σοβαρά, σε μια χώρα που στενάζει από την οικονομική ανέχεια. Όμως νομοθετείτε, χωρίς να λαμβάνετε υπ' όψιν το κόστος για τον Έλληνα πολίτη, στον οποίο επισωρεύετε φόρους, φόρους και πάλι φόρους. Μετά θα μας λέτε από πού θα γίνουν οι εξοικονομήσεις και γιατί δεν μπορούσαν να γίνουν οι εξοικονομήσεις. Όμως αυτό δεν είναι καν το χειρότερο για το υπό κρίση νομοθέτημα. Κυρίες και κύριοι συνάδελφοι, πώς θα στελεχωθεί αυτή η πολυτελής διπλή δομή, δηλαδή η Υπηρεσία Πολιτικής Αεροπορίας και η Αρχή Πολιτικής Αεροπορίας; Οποιοσδήποτε Έλληνας πολίτης θα απαντούσε με τη γνωστή μία απαιτούμενη λέξη αξιοκρατικά. Μπορεί κανείς να ζητήσει τίποτα λιγότερο από αξιοκρατία; Φανταζόμουν δε, πριν ανοίξω το νομοθέτημα αυτό, ότι αυτή θα είναι και η επιλογή της πολιτικής ηγεσίας του Υπουργείου και της Κυβέρνησης αυτής, η οποία διεκδικεί ηθικά πλεονεκτήματα κ.λπ.. Φαντάζομαι, κυρίες και κύριοι συνάδελφοι, ότι το διαβάσατε ή εν πάση περιπτώσει το είδατε. Είδατε πώς στελεχώνονται ή πώς θα στελεχωθούν αυτές οι υπηρεσίες; Με ποιες διατάξεις είδατε; Να σας πω εγώ; Κατά παρέκκλιση πάσης διάταξης. Κατά παρέκκλιση κάθε διάταξης! Έτσι θα στελεχωθούν. Πώς; Ποια προσόντα απαιτούνται; Όποια προσόντα θέλει ο Υπουργός. Με ποιο διάταγμα; Χωρίς λήψη υπ' όψιν οιουδήποτε διατάγματος, κατά την επιθυμία του παρακαθήμενου εδώ Υπουργού και των υπολοίπων αρμοδίων Υπουργών της Κυβέρνησης. Έτσι θα στελεχωθεί αυτή η συγκεκριμένη πολυτελέστατη δομή των δύο υπηρεσιών. Θα μου πείτε, βεβαίως, μέσα στο πλαίσιο του υπάρχοντος οργανογράμματος, τουλάχιστον; Ούτε και αυτό. Προβλέπει και προσωποπαγείς θέσεις. Έρχεστε εδώ, κυρίες και κύριοι συνάδελφοι, να ψηφίσετε ένα άθλιο κατασκεύασμα, ένα άθλιο νομοθέτημα, το οποίο δεν προβλέπει τη δαπάνη, δεν προβλέπει τη δομή, δεν προβλέπει την πλήρωση και επιφυλάσσει στους αρμοδίους Υπουργούς, πέραν όλου του νομοθετικού πλαισίου της Ελληνικής Δημοκρατίας, να πληρώσουν τις θέσεις με όποιον γουστάρουν, όπως γουστάρουν, όταν γουστάρουν! Αυτά τα πράγματα έχετε να πείτε στην ελληνική κοινωνία εν ώρα κρίσης; Έχετε ξαναδεί πολλά τέτοια νομοθετήματα; Πρόκειται περί φαυλότητας. Πρόκειται περί νομοτεχνικής ανεπάρκειας πρόδηλης. Πρόκειται περί οικονομικής αδιαφάνειας πανηγυρικής και πρόκειται περί ρουσφετολογικής φαυλότητας ομολογούμενης. Πρέπει να ντρέπεται η Κυβέρνηση, που εισάγει τέτοια νομοθετήματα σε αυτή την συγκυρία. Αυτή είναι η αλήθεια και τίποτα άλλο δεν υπάρχει. Δεν υπάρχει τίποτε άλλο! Κινείται αυτό το νομοθέτημα από την αντισυνταγματική εξουσιοδότηση. Κοιτάξτε το άρθρο 66. Η εξουσιοδότηση για να εκδοθεί προεδρικό διάταγμα, κύριε Υπουργέ, πρέπει να είναι συγκεκριμένη. Εδώ είναι απολύτως αφηρημένη. Εξουσιοδοτείτε να εκδοθεί προεδρικό διάταγμα για οτιδήποτε. Σας το λέει πάλι η Επιστημονική Επιτροπή της Βουλής. Αλλά, θα μου πείτε, εκεί θα κολλήσετε τώρα, σε αυτά τα μικροπράγματα; Αλλά πέραν αυτού, αυτά είναι χωρίς κανέναν οικονομικό υπολογισμό, χωρίς κανένα περιορισμό στο προσωπικό, με μετατάξεις όπως εσείς θέλετε, όταν θέλετε. Ελπίζω να σας είμαι συμπαθής, μήπως με μετατάξετε και εμένα και μερικούς εξ ημών και θα σας κοιτώ χαμογελαστά από εδώ και πέρα. Κυρίες και κύριοι συνάδελφοι, είναι σοβαρά αυτά τα πράγματα που κάνετε; Τι είναι αυτά τα πράγματα, κυρίες και κύριοι συνάδελφοι της Κυβέρνησης; Αλλά θα μου πείτε «μια κακιά ώρα», «η κακιά η στιγμή», «ένα κακό νομοθέτημα». Μου κάνετε τη χάρη να κοιτάξετε έξω από την Αίθουσα; Έχετε ξαναδεί ποτέ το Συμβούλιο της Επικρατείας, να μην ολοκληρώνει διαδικασία διάσκεψης ,με το αιτιολογικό που σταμάτησε τη διαδικασία σε αυτή τη συγκυρία; Το έχετε δει ποτέ να γίνεται αυτό; Μου κάνετε τη χάρη να ελέγξετε τι σημαίνει η λέξη αρνησιδικία; Μπορείτε και να μου πείτε τι σημαίνει αρνησιδικία στην Ελλάδα του σήμερα, όταν η δικαιοσύνη αυτοακυρώνεται, δηλώνοντας ότι δεν μπορεί εξαιτίας της περιρρέουσας ατμόσφαιρας, να καταλήξει σε απόφανση περί του δικαίου; Πού βρισκόμαστε, κυρίες και κύριοι συνάδελφοι; Έχουμε γίνει κλαυσίγελος. Το καταλαβαίνετε; Έχουν σηκωθεί οι πάντες εναντίον της χώρας. Ο Πρόεδρος της Τουρκίας αμφισβητεί τη Συνθήκη της Λωζάνης. Μας έχουν πάρει όλοι...
Τι λέτε τώρα;
Δεν το ξέρετε; Θέλετε να διαβάσετε λίγο;
Παραφέρεστε.
Α δεν σας αρέσει. Μήπως ξέρετε όμως… Θα μου πείτε η Τουρκία είναι μια μεγάλη χώρα. Σηκωθήκαν και οι Αλβανοί και μας απειλούν με το «τσάμικο», το ξέρετε και αυτό;
Καλά στα εθνικά θέματα…
Χαίρομαι που ξυπνήσατε. Ελπίζω να ξυπνήσατε και αρκετά και να μην ψηφίσετε αυτή την αθλιότητα που έχουμε σήμερα εδώ. Η χώρα βρίσκεται σε πλήρη θεσμική κατάρρευση. Ευρισκόμενη η χώρα σε πλήρη θεσμική κατάρρευση εμφανίζει εδώ τέτοια νομοθετήματα. Κυρίες και κύριοι συνάδελφοι, το μόνο πράγμα που μπορείτε να κάνετε, εάν θέλετε - σας το έχω πει πολλές φορές, βρισκόσαστε σε φάση απομάκρυνσης - να διασώσετε ο καθένας προσωπικά την αξιοπρέπειά του και συνολικά ως ομάδα, είναι να καταψηφίσετε αυτά τα φαιδρά νομοθετήματα, τα οποία έρχονται εδώ ως προϊόντα μιας απερχόμενης Κυβέρνησης. Σας ευχαριστώ πολύ.
Σας ευχαριστώ πολύ. Ο Υπουργός κ. Σπίρτζης έχει τον λόγο.
Ευχαριστώ, κύριε Πρόεδρε. Αγαπητοί συνάδελφοι, ακούγοντας κάποιους εισηγητές των κομμάτων, όλων των κομμάτων, θα πίστευε κάποιος από την κριτική που γίνεται, ότι πολλοί - θα αναφέρω τουλάχιστον δύο, τον κ. Καραμανλή και τον κ. Κουτσούκο - έχουν ενταχθεί στον ΣΥΡΙΖΑ και στηρίζουν το σχέδιο νόμου με το σκεπτικό τους. Είναι ευπρόσδεκτοι. Προτού ξεκινήσω για το σχέδιο νόμου, θα ήθελα να ενημερώσω το Κοινοβούλιο για το γενικό πλαίσιο που βρήκαμε στην Ευρωπαϊκή Επιτροπή, αλλά και για το τι βρήκαμε στην Υπηρεσία Πολιτικής Αεροπορίας. Γιατί ακούσαμε πολλά, αλλά αυτά που ακούσαμε πρέπει να επαληθεύονται κιόλας με λόγια και με συγκεκριμένα έργα και πράξεις που έχουν γίνει. Το πλαίσιο του νεοφιλελευθερισμού που επικράτησε στην Ευρώπη, είχε συγκεκριμένο στόχο και συγκεκριμένες πολιτικές. Προέβλεπε το κλείσιμο των εθνικών αερομεταφορέων. Αυτό το ζήσαμε. Θα το πω και αναλυτικά μετά. Προέβλεπε την ιδιωτικοποίηση των κερδοφόρων αεροδρομίων. Προέβλεπε την ιδιωτικοποίηση της διαχείρισης των αεροδρομίων. Προέβλεπε την ιδιωτικοποίηση της διαχείρισης των εθνικών εναέριων χώρων. Τι έγινε στη χώρα μας τα προηγούμενα χρόνια; Έγινε αυτό ακριβώς. Έκλεισε δηλαδή ο εθνικός αερομεταφορέας, ο στόχος των πολιτικών αυτών σε επίπεδο Ευρώπης ήταν να παραμείνουν και να διασωθούν λίγες κεντρικές αεροπορικές εταιρείες των κεντρικών χωρών. Εκτελεστής αυτής της δραστηριότητας στη χώρα μας ήταν ο κ. Χατζηδάκης και η Νέα Δημοκρατία με την πώληση της Ολυμπιακής Αεροπορίας στον κ. Βγενόπουλο. Για να θυμίσω μερικά πράγματα, θέλω να πω ότι στη χώρα δεν έμεινε ούτε η βάση συντήρησης των αεροπλάνων. Τίποτα. Μηδέν. Βέβαια διατηρήθηκαν μέχρι τις μέρες μας οι άγονες γραμμές, που κόστιζαν στον ελληνικό λαό πάνω από 40 εκατομμύρια και με τον διαγωνισμό που έγινε, θα κοστίζουν κάτω από 10 εκατομμύρια. Όλα αυτά τα χρόνια. Επειδή μιλάμε για φαυλότητα ή για σπατάλη. Προέβλεπε την ιδιωτικοποίηση των κερδοφόρων αεροδρομίων. Πάλι εκτελεστής ήταν η Νέα Δημοκρατία. Δεν πρόλαβε να το υλοποιήσει.
Γιατί δεν την ενεργοποιείτε ξανά;
Ακούστε, ήμουν εδώ οκτώ ώρες και άκουσα με απόλυτο σεβασμό όλους τους Βουλευτές του Κοινοβουλίου. Αν θέλετε, με αφήνετε να τοποθετηθώ κι εγώ.
Σας βοηθάμε.
Σας ευχαριστώ πολύ, αλλά δεν χρειάζομαι τέτοια βοήθεια. Προέβλεπε και το αρνήθηκε η Νέα Δημοκρατία, την ιδιωτικοποίηση της διαχείρισης των αεροδρομίων, όταν την είχε ψηφίσει. Το είπε πριν ο κύριος... [[Θόρυβος από την πτέρυγα της Νέας Δημοκρατίας]] Κύριε Πρόεδρε, αν θέλετε.
Κύριοι συνάδελφοι, παρακαλώ. Παρακαλώ! Υπάρχει και έξω άπλετος χώρος και λίγος χρόνος.
Το είπε πριν ο κ. Χατζηδάκης. Προέβλεπε την «ΑΕΔΙΠΑ Α.Ε». Η ΑΕΔΙΠΑ θα είχε όχι μόνον τα είκοσι πέντε αεροδρόμια. Θα είχε και τη λειτουργία τους στο σύνολό της. Βέβαια η προηγούμενη κυβέρνηση παραχώρησε στο ΤΑΙΠΕΔ όχι τα δεκατέσσερα αεροδρόμια που ήταν για παραχώρηση σε διαγωνισμό, αλλά όλα και τα είκοσι πέντε με αυτό το σκεπτικό της «ΑΕΔΙΠΑ Α.Ε.» Πού φαίνεται ότι η Νέα Δημοκρατία είχε άλλη ατζέντα από αυτά που κάποιοι Βουλευτές είπαν σήμερα; Γιατί κάποιοι άλλοι είπαν άλλα. Ότι από το 2011 και από το νομοσχέδιο του 2013, τέσσερα χρόνια, δεν είχε κάνει ούτε το οργανόγραμμα της Υπηρεσίας Πολιτικής Αεροπορίας, όπως εκείνοι είχαν νομοθετήσει. Μάς εγκαλούν - λέει - γιατί αργήσαμε έξι μήνες το σχέδιο νόμου. Σας απαντάμε ότι μελετήσαμε, διαπραγματευτήκαμε, συνεργαστήκαμε με τις υπηρεσίες της Ευρωπαϊκής Επιτροπής, την EASA, το EUROCONTROL, ανατρέψαμε τις πολιτικές που είχατε σχεδιάσει και ανατρέψαμε και τις πολιτικές, που συγκεκριμένα συμφέροντα ήθελαν να επιβάλουν στη χώρα. Είμαστε υπερήφανοι για το αποτέλεσμα αυτής της διαπραγμάτευσης. Είμαστε υπερήφανοι που διατηρούμε την ΥΠΑ και τον νέο φορέα ως δημόσιες υπηρεσίες. Είμαστε υπερήφανοι για τη διατήρηση και αύξηση των θέσεων εργασίας και τη διατήρηση του εργασιακού και ασφαλιστικού πλαισίου των εργαζομένων της ΥΠΑ, όταν πριν λίγο καιρό, πριν αναλάβουμε τη διακυβέρνηση ήταν «στον αέρα» όλοι. Είμαστε υπερήφανοι για τον εξορθολογισμό των δομών της ΥΠΑ. Είμαστε υπερήφανοι για την πανθομολογούμενη δουλειά αναβάθμισης της Υπηρεσίας Πολιτικής Αεροπορίας από την πρώτη μέρα που αναλάβαμε την Κυβέρνηση. Τέλος, είμαστε υπερήφανοι για το σχέδιο νόμου που εισηγούμαστε σήμερα. Να θυμίσω μερικά πράγματα, για να δούμε και ποιο είναι το ζητούμενο σε επίπεδο πολιτικής. Η ευρωπαϊκή πολιτική συνέχισε και συνεχίζει σε πάρα πολλούς τομείς να προβλέπει την κατάργηση, να μην υπάρχουν δηλαδή κρατικές ενισχύσεις σε πάρα πολλούς τομείς κοινωνικού ενδιαφέροντος. Σήμερα το πρόβλημα χτυπά και τις κεντρικές χώρες της Ευρώπης. Τα κεντρικά ευρωπαϊκά αεροδρόμια παρακάμπτονται. Οι κεντρικές αεροπορικές ευρωπαϊκές εταιρείες έχουν πρόβλημα. Δεν μπορούν, με τους νεοφιλελεύθερους δογματισμούς που έχουν επικρατήσει, να γίνουν ανταγωνιστικές εταιρείες και ανταγωνιστικά αεροδρόμια ούτε στη γειτονιά μας. Για αυτό βλέπετε και την άνοδο περιφερειακών αεροδρομίων γύρω από την Ευρώπη. Δεν είναι τυχαίο που η Κωνσταντινούπολη έχει γίνει το μεγαλύτερο αεροδρόμιο αυτής της περιοχής και παρακάμπτεται με αυτόν τον τρόπο η Ευρώπη και τα ευρωπαϊκά αεροδρόμια. Όμως δεν μπορούν να ανταγωνιστούν ούτε οι αεροπορικές εταιρείες τις αεροπορικές εταιρείες των Εμιράτων, της Κίνας, της Τουρκίας και των υπολοίπων χωρών εκτός Ευρωπαϊκής Ένωσης. Το ζητούμενο, λοιπόν, παραμένει ένα και στη χώρα μας αλλά και σε ευρωπαϊκό επίπεδο.Η ανατροπή της νεοφιλελεύθερης πολιτικής, η ανατροπή που θα επαναφέρει τις πολιτικές της ανάπτυξης και της κοινωνικής δικαιοσύνης. Τι έγινε από την προηγούμενη και από τις προηγούμενες κυβερνήσεις και τι παραλάβαμε; Πραγματικά θα ήταν χρήσιμο, να δώσουμε μερικά παραδείγματα από τις πρώτες μέρες που αναλάβαμε. Στους πρώτους μήνες, λοιπόν, αντιμετωπίσαμε να μην κλείσουν όλα τα περιφερειακά αεροδρόμια - όλα - , γιατί τα δύο αεροπλάνα πιστοποίησης αεροβοηθημάτων που έχει η Υπηρεσία Πολιτικής Αεροπορίας ήταν καθηλωμένα. Το ένα ήταν καθηλωμένο στην Ελλάδα, λόγω βλάβης του ηλεκτρονικού υπολογιστή. Επειδή μιλάμε για φαυλότητα, πόσο έκανε; Το δεύτερο ήταν καθηλωμένο σε βάση συντήρησης στη Γερμανία και δεν είχε πληρωθεί για να συντηρηθεί. Μάλιστα, τον καιρό που η Κυβέρνησή μας έψαχνε ένα - ένα τα ευρώ των αποθεματικών για να πληρωθούν μισθοί και συντάξεις, ψάχναμε να βρούμε λίγες χιλιάδες ευρώ για να τα δώσουμε προκαταβολικά, προκειμένου να γυρίσει το ένα αεροπλάνο πίσω. Αυτή είναι και η ευρωπαϊκή αλληλεγγύη που έδειξαν στη χώρα μας εκείνες τις στιγμές. Είπε ο συνάδελφος Καραθανασόπουλος - άδικα, κατά τη γνώμη μου - για τον Blue Med. Ο Blue Med δεν ελέγχει τον δικό μας εναέριο χώρο. Αυτό το αντιμετωπίζαμε πάλι εκείνη την εποχή. Χώρες που μετείχαν στον Blue Med ήθελαν να αναλάβουν τμήμα του FIR Αθηνών, λόγω της απαξίωσης και των δυσλειτουργιών που είχε η Υπηρεσία Πολιτικής Αεροπορίας. Άλλο που βρήκαμε. Δίνω μερικά σκόρπια παραδείγματα για να καταλάβετε πώς λειτουργούσε η ΥΠΑ και τι βρήκαμε. Επτά - οκτώ χρόνια που «έτρεχε» το έργο για τον νέο αεροδιάδρομο στη Θεσσαλονίκη, δεν είχε διευκρινιστεί το σύστημα φωτισμού και σήμανσης. Ποιος ήταν ο στόχος; Ήταν να επιβληθεί στον νέο αεροδιάδρομο ο εθνικός προμηθευτής συστημάτων σήμανσης και φωτισμού με πενταπλάσιας αξίας σύστημα από όλα τα υπόλοιπα. Οκτώ χρόνια δεν είχε διευκρινιστεί. Επίσης ήμασταν η μόνη χώρα από τις πενήντα τρεις, που δεν είχαν συνδεθεί με την EAD μέσω του EUROCONTROL, δηλαδή τη δυνατότητα μετάδοσης επικοινωνιών και αγγελιών μέσα από το EUROCONTROL. Η Ελλάδα δεν είχε διασυνδεθεί, ήταν η τελευταία. Η Τουρκία ας πούμε, είχε διασυνδεθεί εδώ και αρκετά χρόνια μέσα σε ένα ευρωπαϊκό περιβάλλον. Αυτή η διασύνδεση υπογράφηκε τον Ιούνιο του 2016. Υπήρχαν - και όλοι μπορούμε να καταλάβουμε τον αντίκτυπο - , μηδενικοί έλεγχοι σε ιδιωτικές σχολές πιλότων που είναι στη χώρα μας, ακόμα και για το ποιοι φοιτούν εκεί από ξένες χώρες. Υπήρχαν απαξιωμένες όλες οι ελεγκτικές υπηρεσίες, το είπε και ο κ. Σταμάτης στην τοποθέτησή του. Είχαν, λέει, αποφασίσει για την πρόσληψη τριάντα δύο ελεγκτών αλλά δεν πρόλαβαν. Όμως οι ανάγκες που είχε η ΥΠΑ όταν την παραλάβαμε, είναι πάνω από εκατό ελεγκτές. Για να ξέρουμε τι λέμε. Θα ήθελα, λοιπόν, να επισημάνω ότι η κατάσταση που παραλάβαμε, αποτέλεσμα πολιτικών των προηγούμενων ετών, ήταν τουλάχιστον απογοητευτική. Παρά τις πολύτιμες, τις φιλότιμες και άοκνες προσπάθειες των εργαζομένων και το πολύ σημαντικό έργο που καθημερινά επιτελούν και επιτελούσαν με πενιχρά μέσα, η Υπηρεσία της Πολιτικής Αεροπορίας είχε από καιρό εισέλθει σε περίοδο αποεπένδυσης και διάλυσης. Αυτό είχε συγκεκριμένη στόχευση, την ιδιωτικοποίησή της και το πέρασμα πολλών αρμοδιοτήτων της σε συγκεκριμένους. Η κατάσταση αυτή, όπως είπα και πριν, είχε ως αποτέλεσμα να διακυβεύεται ακόμα και αυτός ο εθνικός χαρακτήρας του ελέγχου της εναέριας κυκλοφορίας. Όπως διαπιστώσατε και χθες, δεν τα λέμε εμείς. Οι φορείς τα είπαν. Θέλετε να ξεχνάτε τι είπαν χθες οι φορείς. Οι φορείς χθες έδωσαν συγχαρητήρια στην Κυβέρνηση και για το σχέδιο νόμου και για την προσπάθεια που γίνεται όλο αυτόν τον καιρό να υπάρχει ΥΠΑ και να είναι στα πόδια της, από αυτό που είχατε διαλύσει. Επιπλέον η απαξίωση της Υπηρεσίας Πολιτικής Αεροπορίας είχε ως αποτέλεσμα, να βρισκόμαστε απολογούμενοι απέναντι στους ευρωπαϊκούς φορείς αλλά και στα όργανα της Ευρωπαϊκής Ένωσης τόσο για την ελλειμματική διαχείριση του εναέριου χώρου και τη δημιουργία προβλημάτων χωρητικότητας όσο ακόμα και για την οριακή απορρόφηση οικονομικών πόρων που θα μπορούσαν να ενισχύσουν τις επενδύσεις στον χώρο της αεροναυτιλίας και της βελτίωσης των υποδομών της. Φέτος ήταν η πρώτη χρονιά, που οι καθυστερήσεις στις υπερπτήσεις ήταν πολύ μικρότερη και από τους στόχους που μας έβαλε η Ευρωπαϊκή Επιτροπή, γι' αυτό πρέπει και δημόσια να ευχαριστήσουμε τους εργαζόμενους της Υπηρεσίας Πολιτικής Αεροπορίας και τους ελεγκτές εναέριας κυκλοφορίας, που πετύχαμε πολύ περισσότερα από τους στόχους που είχαμε. Η πρόθεσή σας, αγαπητοί συνάδελφοι της Νέας Δημοκρατίας, ήταν να τα ιδιωτικοποιήσετε όλα, όσο κι αν ο κ. Σταμάτης διαρρηγνύει τα ιμάτια του ότι δεν ισχύει αυτό. Όλα! Και τον εναέριο χώρο και τη διαχείρισή του και αυτό μπορεί κανείς να το διαβάσει στον ν.3913 που είχε ψηφιστεί. Ξέρουμε ότι η απόφαση της ελληνικής Κυβέρνησης να μείνει η Υπηρεσία Πολιτικής Αεροπορίας δημόσια, η διαπραγμάτευση που κάναμε, σας ενοχλεί. Άλλους τους ενοχλεί, όπως τη Νέα Δημοκρατία, γιατί ξέρουν ότι όταν κυβερνούσαν ψήφισαν τις ιδιωτικοποιήσεις, ψήφισαν ιδιωτικοποίηση της Υπηρεσίας Πολιτικής Αεροπορίας - φαίνεται σε δύο νομοσχέδια αυτό - , και άλλους τους ενοχλεί, γιατί πολύ απλά στήριζαν αυτές τις πολιτικές και αυτές τις επιλογές. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, θέλω την ανοχή σας. Πρέπει να απαντήσουμε σε πολλά από αυτά που ειπώθηκαν.
Παρακαλώ. Συνεχίστε.
Με το συγκεκριμένο σχέδιο νόμου επιχειρείται η επίτευξη διττού σκοπού. Αφ' ενός είναι η λειτουργική και οργανωτική αναδιάρθρωση των υπηρεσιών της υφιστάμενης υπηρεσίας, προκειμένου να επιτελέσει με επιτυχία το έργο για τη διαχείριση των μη παραχωρημένων αερολιμένων, που αυτό το δίνατε έτσι κι αλλιώς, και αφ' ετέρου για να υπάρχει διάκριση αρμοδιοτήτων της κανονιστικής ρύθμισης και εποπτείας, με σκοπό να ασκηθεί με τρόπο αδιάβλητο, διάφανο και αντικειμενικό η κανονιστική και εποπτική αρμοδιότητα. Για την επίτευξη του δεύτερου σκοπού με το προτεινόμενο σχέδιο νόμου η χώρα μας ακολουθεί τα διεθνώς παραδεκτά πρότυπα διαχωρισμού των αρμοδιοτήτων της επιχειρησιακής δραστηριότητας και της ρυθμιστικής δραστηριότητας. Αυτό είναι προφανές. Σ' αυτή την κατεύθυνση συστήνεται η Αρχή Πολιτικής Αεροπορίας ως ανεξάρτητη διοικητική αρχή, με αποστολή την άσκηση των ρυθμιστικών και εποπτικών αρμοδιοτήτων εντός του Υπουργείου, ως δημόσια υπηρεσία. Παρακαλώ πάρα πολύ να διαβάσετε το άρθρο 1. Ο κ. Δένδιας, ο κ. Βορίδης και οι υπόλοιποι που μίλησαν από τη Νέα Δημοκρατία, είναι νομικοί εγνωσμένου κύρους. Έχετε δει καμμία ανεξάρτητη ή ρυθμιστική αρχή να ανήκει διοικητικά στον Υπουργό; Στο άρθρο 1 το λέει. Το έχετε δει αυτό; Εδώ στο νομοσχέδιο για τα κανάλια και την ΕΕΤΤ μας βγάλατε την ψυχή για να σας πείσουμε ότι είμαστε υπέρ της ανεξαρτησίας της ΕΕΤΤ, να συμπληρώσουμε το ένα, το δεύτερο, το τρίτο, να μην έχει ο Υπουργός καμμία αρμοδιότητα. Τα ξεχνάτε; Από ρυθμιστική σε ρυθμιστική αρχή και από ανεξάρτητη σε ανεξάρτητη ισχύουν άλλα; Πείτε μου μία ανεξάρτητη αρχή, αφού λέτε ότι δεν είναι δημόσια και είναι ανεξάρτητη ή ρυθμιστική, που να ανήκει διοικητικά στον Υπουργό. Μία θα μου πείτε απ' αυτές τις χιλιάδες που έχετε θεσμοθετήσει. Αξίζει, λοιπόν, να σημειωθεί…
Μας διαβάζετε την παράγραφο 3;
Τα έχω διαβάσει πάρα πολύ καλά, κύριε Βορίδη. Θα μου απαντήσετε σ' αυτό που σας λέω. Δεν μπορείτε και το ξέρετε νομικά πάρα πολύ καλά. Δεν υπάρχει ρυθμιστική και ανεξάρτητη αρχή, που να ανήκει ούτε σε Υπουργό ούτε σε Υπουργείο. Αυτό είναι δημόσια υπηρεσία και αυτό είναι μία από τις μεγάλες επιτυχίες που πετύχαμε.
Εγώ δεν λέω ότι δεν μπορείτε, λέω ότι δεν πρέπει.
H παράγραφος 3 λέει «…δεν υπόκειται σε έλεγχο από κυβερνητικά όργανα...».
Ναι, ναι. Μπορείτε να λέτε ό,τι θέλετε. Έχουμε συνηθίσει να διαστρεβλώνετε την πραγματικότητα.
Όχι ό,τι θέλετε. Δεν μπορείτε. Ρητορικό είναι.
Εμείς το θεωρούμε μεγάλη επιτυχία. Μπράβο.
Συνοψίζουμε - για να μην καθυστερούμε και μετά να δώσουμε και μερικές συγκεκριμένες απαντήσεις στα ερωτήματα που τέθηκαν - τα κύρια σημεία που πετύχαμε μέσα από τη διαπραγμάτευση και που πετυχαίνουμε μ' αυτό το σχέδιο νόμου. Το πρώτο, λοιπόν, είναι ο διαχωρισμός. Δεν μπορούσε να συνεχιστεί αυτή η δομή στην Υπηρεσία Πολιτικής Αεροπορίας. Έπρεπε να εξορθολογιστεί. Εκτός από την ΥΠΑ που διατηρείται ως υπηρεσία, ιδρύεται και η ΑΠΑ, που θα έχει τους κανόνες και την εποπτεία. Το δεύτερο, για να τελειώνουμε μ' αυτά που ακούγονται, είναι ότι και οι δύο είναι δημόσιες υπηρεσίες στον έλεγχο του ελληνικού δημοσίου και υπακούνε στους νόμους και στις κυβερνήσεις, ιδιαίτερα στα εθνικά θέματα και στα θέματα εθνικού σχεδιασμού και προφανώς, όπως και όλες οι δημόσιες υπηρεσίες, πρέπει να λειτουργούν ανεξάρτητα από την πολιτική ηγεσία στη διαχείριση. Εσείς μας καταγγέλλετε εδώ πέρα για τη δικαιοσύνη, για τον Στρατό, για όλα, ότι πάμε να κάνουμε κομματικό κράτος. Δεν θέλετε να λειτουργούν οι δημόσιες υπηρεσίες ανεξάρτητα; Θέλετε εξαρτημένα; Μας κάνετε και κριτική γι' αυτό. Είστε απίστευτοι.
Απίθανοι, όχι απίστευτοι.
Απίθανοι είσαστε, καταπληκτικοί. Το τρίτο είναι οι θέσεις εργασίας. Πρώτον, όχι μόνο διατηρούνται αλλά αυξάνονται και αυξάνονται όχι για να κάνουμε ρουσφέτια, γιατί για να μπει κανείς στο δημόσιο…
Μακριά από μας τέτοια σκέψη!
Μακριά από μας, κυρία Μπακογιάννη. Έχετε μεγάλη εμπειρία εσείς από ρουσφέτια. Για να αποκτήσουμε την τεχνογνωσία σας στα ρουσφέτια, θα περάσουν εξήντα χρόνια. Μετά από εξήντα χρόνια θα το συζητήσουμε ξανά.
Εντατικά για να καλύψετε το χαμένο έδαφος.
Εντατικά μαθήματα θα κάνουμε, αλλά θα φτάσουμε τα πενήντα - εξήντα χρόνια και μετά θα το συζητήσουμε. Θέσεις εργασίας. Όχι μόνο διατηρούνται τα εργασιακά και ασφαλιστικά δικαιώματα των εργαζομένων, αλλά αυξάνονται οι θέσεις εργασίας, γιατί αυτά λένε τα ευρωπαϊκά πρότυπα και οι διεθνείς οργανισμοί. Δεν τα βγάλαμε από το κεφάλι μας. Τέταρτον, εξορθολογίζονται οι δομές και οι διαδικασίες. Δεχόμαστε κριτική γιατί το έχουμε φέρει. Μόνοι μας τη βγάλαμε αυτή τη δομή; Συνεργαστήκαμε με την Ευρωπαϊκή Επιτροπή, συνεργαστήκαμε με το EUROCONTROl, συνεργαστήκαμε με την EASA. Είναι όλα σύμφωνα με τον Κανονισμό ICAO. Δεν καταλαβαίνω ποια είναι η κριτική για τη δομή. Ήμασταν ανοιχτοί - και, πραγματικά, το δείξαμε με τις νομοθετικές ρυθμίσεις που κάναμε - σε όποια παρατήρηση ήταν στη λογική του εξορθολογισμού. Μας κατηγορήσατε και για αυτό. Ειπώθηκε: «Γιατί κατεβάσατε πολλές»; Τη μια μέρα τις προτείνετε και την άλλη μας κατηγορείτε γιατί τις καταθέσαμε. Πέμπτον, διασφαλίσαμε τις επενδύσεις που οφείλει να έχει η Υπηρεσία Πολιτικής Αεροπορίας. Δηλαδή, καθιερώσαμε την υποχρεωτική εκτέλεση και την εποπτεία των επιχειρησιακών σχεδίων και της ΥΠΑ και της ΑΠΑ. Έκτον, διευρύναμε τις αρμοδιότητες της ΥΠΑ για τα υδατοδρόμια και τη λειτουργία τους. Έβδομον, οι επιτροπές αξιολόγησης συγκροτούνται με διαφάνεια και προφανώς με προτεραιότητα στο εθνικό συμφέρον. Ο κ. Χατζηδάκης μπερδεύτηκε. Δεν πειράζει. Πρέπει να είναι λίγο πιο επιμελής. Θα τα πούμε και μετά. Όγδοον, η διαχείριση των αεροδρομίων διατηρείται αντί να παραδοθεί, όπως είχατε προβλέψει στον ν.3913 και στον νόμο του 2013. Βέβαια το κυριότερο, κατά τη γνώμη μου, είναι ότι η Υπηρεσία Πολιτικής Αεροπορίας, για όσους γνωρίζουν τη λειτουργία, τις αρμοδιότητες, τον ρόλο της, τον αντίκτυπο στα εθνικά θέματα και στα θέματα δημόσιας ασφάλειας, παραμένει δημόσια υπηρεσία, όπως και η ΑΠΑ. Να απαντήσουμε, όμως, σε όσα αντιφατικά ακούστηκαν από τα κόμματα της Αντιπολίτευσης. Θέλω να κάνω μια γενική παρατήρηση. Έχουμε συνηθίσει να ακούμε αντιφατικές κριτικές από τη μια πτέρυγα ή την άλλη, δηλαδή άλλος να μας κατηγορεί ως δογματικούς κρατιστές και κομμουνιστές και άλλος ως λάτρεις των ιδιωτικοποιήσεων. Αυτό το έχουμε συνηθίσει. Αυτό, όμως, που παρατηρήσαμε σήμερα, είναι τις δύο διακριτές, διαφορετικές γραμμές της Νέας Δημοκρατίας, που επιβεβαιώνουν την κρίση πολιτικής στο κόμμα της Αξιωματικής Αντιπολίτευσης, μεταξύ της Νέας Δημοκρατίας του σήμερα με τις ακροδεξιές ανησυχίες και τον άκρατο νεοφιλελευθερισμό και της παραδοσιακής συντηρητικής παράταξης. Θα το αναδείξω, απαντώντας στις ερωτήσεις που έκαναν οι συνάδελφοι της Νέας Δημοκρατίας. Ο κ. Καραμανλής μάς κατήγγειλε ότι κάνουμε ρουσφετολογικές προβλέψεις, ότι κάνουμε τρεις διευθύνσεις νομικών υπηρεσιών, τρεις οικονομικές υπηρεσίες και τρεις διευθύνσεις προσωπικού. Την ίδια στιγμή - αν θυμάμαι καλά - ο κ. Χατζηδάκης μάς κατήγγειλε για άλλα πράγματα. Θα τα πούμε μετά.
Αυτό χειροκροτείται ως έκφραση αντιφάσεως!
Εντάξει. Δεν πειράζει Μάκη μου, δεν πειράζει. Θα στα πω μετά. Μας καταγγείλανε, λοιπόν, για τις τρεις διευθύνσεις. Θα μας πείτε εσείς πόσες προτείνετε; Έχουμε δύο φορείς. Θέλετε να έχουμε μια υπηρεσία; Γίνεται; Δεν γίνεται. Πάμε, λοιπόν, να δούμε γιατί έχουμε την τρίτη οικονομική υπηρεσία και την τρίτη υπηρεσία διεύθυνσης προσωπικού. Κάποιος από εσάς είπε: «Καλά ρε παιδιά βάζετε τους ελεγκτές με τη διαχείριση των αεροδρομίων στο ένα; Είναι δύο διακριτά. Προσέξτε για το EUROCONTROL». Ποιος το είπε, κύριε Βορίδη; Βοηθήστε με.
Εγώ.
Εσείς. Πολύ ωραία. Ακριβώς, λοιπόν, για αυτόν τον λόγο πρέπει να είναι διακριτή η οικονομική υπηρεσία διαχείρισης και λειτουργίας των αεροδρομίων, διακριτή και του προσωπικού, για να μη χάνεται η μπάλα, όπως χανόταν τόσα χρόνια που διαχειρίζεστε με φαυλότητα την Υπηρεσία Πολιτικής Αεροπορίας. Μας κατηγορείτε επίσης για το πλήθος των νομικών υπηρεσιών. Μας κατηγορείτε και για αυτό. Πόσους νομικούς παραλάβαμε στη Νομική Υπηρεσία της Υπηρεσίας Πολιτικής Αεροπορίας σήμερα; Πείτε ένα νούμερο. Κανέναν! Συγχαρητήρια! Να μας καταγγείλετε, πραγματικά, γιατί πάμε να κάνουμε ρουσφέτια! Κανέναν! Αυτή η υπηρεσία, που σε άλλες χώρες είναι Υπουργείο μόνη της, δεν είχε στη νομική υπηρεσία έναν δικηγόρο, έναν νομικό. Ούτε έναν! Λοιπόν να μας καταγγείλετε. Βάλατε επίσης θέμα διαφάνειας για το EUROCONTROL - όλοι σας - και για το πού πάνε τα λεφτά του EUROCONTROL. Απαντάμε. Στο σπίτι του κρεμασμένου δεν μιλάνε για σχοινί. Δηλαδή, κύριοι της Νέας Δημοκρατίας, τα χρήματα του EUROCONTROL πού κατευθύνονταν τόσα χρόνια; Σε ποιες δαπάνες κατευθύνονταν; Προβλέπονται συγκεκριμένες δράσεις για τα χρήματα του EUROCONTROL, για την αναβάθμιση του εξοπλισμού, των υποδομών, του ανθρώπινου δυναμικού. Πού πήγαν τόσες εκατοντάδες εκατομμύρια; Πού τα πήγατε;
Να ρωτήσετε τον κ. Χρυσοχοΐδη.
Ρωτήστε όποιον θέλετε. Πού τα πήγατε πείτε μας. Επειδή εσείς βάλατε αυτό το θέμα διαφάνειας. Εσείς τόσα χρόνια πού τα πήγατε; Να σας πω τι παραλάβαμε από σας. Δεν είχε συντηρηθεί καν για χρόνια πολλά το σύστημα FIR Αθηνών. Δεκαπέντε χρόνια τώρα θα έπρεπε να έχει αναβαθμιστεί. Πού πήγατε τα λεφτά του EUROCONTROL και δεν κάνατε αυτές τις δράσεις; Ρωτάμε. Πού είναι το προσωπικό που έλειπε από τους ελεγκτές που εντάσσονται εκεί; Ρωτάμε. Πού είναι η υλικοτεχνική υποδομή; Να σας πούμε τι κάνουμε εμείς; Πολύ ωραία. Για να δείτε και πού πηγαίνουν τα χρήματα. Εμείς υπογράψαμε τους πρώτους μήνες τη συντήρηση και την αναβάθμιση του υπάρχοντος συστήματος.
Από πότε είναι αυτή η διαπραγμάτευση;
Κύριε Βορίδη, να την υπογράφατε εσείς. Ολοκληρώθηκε και σε τριάντα ημέρες από σήμερα παραδίδεται από την εταιρεία η αναβάθμισή της. Ετοιμάσαμε τον νέο διαγωνισμό, ενός νέου σύγχρονου συστήματος - έχει σταλεί ήδη στην Ευρωπαϊκή Επιτροπή για έγκριση - για το FIR Αθηνών και το φοβερό είναι ότι αυτά τα συστήματα δεν πληρώνονται από τη χώρα. Στο μεγαλύτερο ποσοστό τους πληρώνονται από το EUROCONTROL και από τα χρήματα που έπρεπε να πάνε εκεί όλα αυτά τα χρόνια. Πραγματικά περιμένω τις επόμενες μέρες με ανυπομονησία, να με ενημερώσετε γι' αυτά που ρωτήσατε.
Εν τω μεταξύ, μέχρι να ενημερώσουν, κύριε Υπουργέ, να τελειώνουμε.
Κύριε Υπουργέ, μπορούμε να το κάνουμε τώρα; Χωρίς να υπάρχει αντίθετη φωνή, λέτε ό,τι θέλετε.
Όχι, μας εγκαλέσατε για το πού θα πηγαίνουν τα λεφτά του EUROCONTROL. Εμείς αυτό που προβλέπουμε, είναι τα λεφτά του EUROCONTROL να πηγαίνουν σε ειδικούς λογαριασμούς και στην ΑΠΑ και στην ΥΠΑ, για να μπορεί να γίνεται διαφανέστατα ο έλεγχος. Μας κατηγορήσατε για σπατάλη. Ρίξατε τη μπάλα στην εξέδρα για το Γενικό Λογιστήριο του Κράτους. Πείτε μας τι στοιχεία θέλετε να στείλουμε από αυτά που βρήκαμε. Εκτός αν θέλετε να εκτελέσουμε τη χώρα. Αν θέλετε να εκτελέσουμε τη χώρα, εμείς αυτή τη χάρη δεν πρόκειται να την κάνουμε.
Παρακαλώ, κύριε Υπουργέ, ολοκληρώνετε.
Μας κάνετε μάθημα για τις ανεξάρτητες και ρυθμιστικές αρχές. Τις επόμενες ημέρες θα δούμε πώς στήνονταν οι ανεξάρτητες ρυθμιστικές αρχές από τις προηγούμενες κυβερνήσεις και αυτό θα αναδειχθεί όχι από τον Υπουργό του ΣΥΡΙΖΑ ή από τους Βουλευτές του ΣΥΡΙΖΑ, αλλά από αυτά που πρόκειται να ακολουθήσουν.
Τελειώνουμε, κύριε Υπουργέ;
Ναι, τελειώνω. Έχω να δώσω μερικές απαντήσεις ακόμη και τελειώνω. Κύριε Βορίδη, στην αρχή της τοποθέτησής σας - παρ' ότι εγώ σας σέβομαι απόλυτα - κάτι αναφέρατε, αν θυμάμαι καλά, για τον κ. Καλογρίτσα, και τη διαπλοκή κ.λπ.. Όταν είσαστε στριμωγμένοι, όταν μένετε από λάστιχο, μη θυμάστε τον κ. Καλογρίτσα, γιατί υπάρχει και Καλογρίτσας με λάστιχα. Εγώ λέω ότι μέχρι τώρα ασχολούμασταν με την διαπραγμάτευση, την ολοκληρώσαμε. Μέχρι τώρα πάρα πολλοί σπεκουλάριζαν και σε πρόσωπα της Κυβέρνησης και στην Κυβέρνηση, για να επιτελέσουν το εθνικό έργο του να πέσει η Κυβέρνηση. Τέλειωσε η διαπραγμάτευση. Σήμερα και με το επόμενο νομοσχέδιο τελειώνει η διαπραγμάτευση. Θα ασχοληθούμε και με τα υπόλοιπα που ακούστηκαν αυτές τις ημέρες και με αυτούς που τα είπαν. Να δώσω μερικές διευκρινίσεις στον αξιότιμο συνάδελφο, κ. Κατσώτη, για τους πιλότους που είναι στην Υπηρεσία Πολιτικής Αεροπορίας, για να θυμίζουμε και άλλα πράγματα. Αγαπητέ συνάδελφε, βρήκαμε αυτούς τους ανθρώπους απολυμένους από τη Νέα Δημοκρατία, τους επαναπροσλάβαμε, μας καταγγείλανε μάλιστα γι' αυτό. Δεν έπαιρναν επίδομα από το EUROCONTROL. Σωστά δεν έπαιρναν επίδομα. Με τις διευκρινίσεις που δώσαμε, αυτοί οι άνθρωποι θα ενταχθούν στις δομές της ΥΠΑ και της ΑΠΑ για να δουλεύουν κανονικά, να έχουν αντικείμενο και, επομένως, μέσα από αυτή την δραστηριότητά τους θα μπορούν να έχουν και τα επιδόματα, αν προβλέπεται, που θα έχουν και οι υπόλοιποι εργαζόμενοι στις ίδιες δομές. Ρωτήθηκα, επίσης, για τη μετεωρολογία. Δεν μπορεί να προβλεφθεί στο νομοσχέδιο, το τι θα παίρνει η Εθνική Μετεωρολογική Υπηρεσία. Αυτό θα προκύπτει από τη σύμβαση που θα κάνουν οι υπηρεσίες της Υπηρεσίας Πολιτικής Αεροπορίας με την Εθνική Μετεωρολογική Υπηρεσία. Όπως δεν προβλέπονται ας πούμε και άλλα έσοδα, οι αποζημιώσεις που πρέπει να παίρνει η Υπηρεσία Πολιτικής Αεροπορίας από τις διαδικασίες διάσωσης και όλες τις υπόλοιπες δραστηριότητες που συμμετέχει. Ολοκληρώνοντας, θα ήθελα να σημειώσω ότι με το σημερινό σχέδιο νόμου αντιμετωπίσαμε και την υποχρέωση της χώρας για την αξιολόγηση, ως μια νέα μεταρρύθμιση που θέλουμε να την προσαρμόσουμε στις ανάγκες των εργαζομένων, στις φιλοδοξίες και τα κεκτημένα του εθνικού αεροπορικού μας τομέα και κυρίως στην προσπάθεια ανάταξης της εθνικής οικονομίας με σεβασμό στο ευρωπαϊκό πλαίσιο κανόνων και αρχών.
Ολοκληρώστε, κύριε Υπουργέ.
Ολοκληρώνω, κύριε Πρόεδρε. Αυτό που δεν κάναμε, είναι να αποδεχτούμε de facto την απαξίωση του αεροπορικού τομέα μέσω μη βιώσιμων και αποσπασματικών ιδιωτικοποιήσεων που όχι μόνο δεν θα παρήγαγαν τα επιθυμητά αποτελέσματα, αλλά θα διακινδύνευαν τα πολύτιμα εργαλεία που έχει η χώρα να ανταποκριθεί στην ιδιαίτερη γεωμορφολογική της υπόσταση και στον κρίσιμο ρόλο της. Σας ευχαριστώ πολύ.
Και εμείς σας ευχαριστούμε.
Μίλησα όσο και ο κ. Σταμάτης. Μη διαμαρτύρεστε!
Επί τρία!
Ισοπαλία εις τον χρόνο τώρα.
Κύριε Πρόεδρε, θα ήθελα τον λόγο.
Κύριε Σταμάτη, δεν υπάρχει προσωπικό. Το όνομά σας αναφέρθηκε μόνο για τον χρόνο που μιλήσατε.
Κύριε Πρόεδρε, θα ήθελα τον λόγο για μισό λεπτό.
Ορίστε, έχετε τον λόγο.
Δεν ξέρει κανείς πού πάνε τα λεφτά του EUROCONTROL. Επειδή εγώ ξέρω πού πάνε τα λεφτά του EUROCONTROL, θα έπρεπε να ξέρετε και εσείς πού πάνε τα λεφτά του EUROCONTROL. Εάν δεν το ξέρετε, μπορείτε να ρωτήσετε είτε την ΥΠΑ είτε το Υπουργείο Οικονομικών, γιατί το 20% πηγαίνει στο Υπουργείο Οικονομικών, για να μπορέσουν στη συνέχεια μέσω αυτού του ποσού, να ενισχύσουν τις τεχνικές υποδομές της ΥΠΑ. Το υπόλοιπο 20% είναι για τις ανάγκες προσωπικού. Εσείς τι υπαινίσσεστε τώρα, ότι θα το κόψετε; Να το πείτε, γιατί στους εργαζόμενους έχετε πει άλλα.
Κύριε Σταμάτη, δεν φτάνει που παίρνετε τον λόγο, βάζετε και ερωτηματικό.
Κύριε Πρόεδρε, θα ήθελα τον λόγο.
Ορίστε, κύριε Σπίρτζη, έχετε τον λόγο.
Συμφωνώ απολύτως με τον κ. Σταμάτη. Είπε για το 20% και 20% και εμείς το κατοχυρώνουμε με δύο τρόπους. Πρώτον, προβλέπεται και στην ΥΠΑ και στην ΑΠΑ, άρα και οι εργαζόμενοι που το δικαιούνται θα το παίρνουν. Δεν μιλάμε για το 20% συν 20%, μιλάμε για το υπόλοιπο 60%.
Κηρύσσεται περαιωμένη η συζήτηση επί της αρχής, των άρθρων...
Κύριε Πρόεδρε, παρακαλώ τον λόγο.
Τι θέλετε, κύριε Κουτσούκο;
Κύριε Πρόεδρε, θέλω για ένα λεπτό τον λόγο επί της τροπολογίας που έχει καταθέσει ο κ. Παπαγγελόπουλος. Είμαι εισηγητής…
Τα είπατε. Πάλι τέτοια;
Θα μάθεις να ακούς. Τώρα που πήγες στον ΣΥΡΙΖΑ θα μάθεις να ακούς. Διότι όταν ήσουν στο ΠΑΣΟΚ, μίλαγες. Τώρα θα μάθεις και να ακούς.
Παρακαλώ.
Ακούστε, κύριε Πρόεδρε. Πρώτα - πρώτα θα πρέπει να πείτε στους συναδέλφους που δυσανασχετούν, να δυσανασχετούν με την Κυβέρνησή τους που νομοθετεί με αυτόν τον τρόπο και στη διάρκεια της συζήτησης που συμφωνήσαμε να μην έχει τροπολογίες, φέρνει τροπολογίες. Θεωρείτε λογικό να ψηφίσουμε, χωρίς να πούμε μια κουβέντα για τις τροπολογίες; Εγώ θέλω, λοιπόν, ένα λεπτό για την τροπολογία του κ. Παπαγγελόπουλου. Έχω την άδεια σας;
Ορίστε, κύριε Κουτσούκο, έχετε τον λόγο.
Ρώτησα, λοιπόν, κυρίες και κύριοι συνάδελφοι, τον κ. Παπαγγελόπουλο το πρωί - επειδή ήξερα ότι θα φύγει - αν η τροπολογία που έφερε διόρθωνε τα δικά του ημαρτημένα, καθώς - θέλω να θυμίσω στους συναδέλφους του ΣΥΡΙΖΑ - με τον ν.4389 που εισηγήθηκε ο κ. Παπαγγελόπουλος, ψήφισαν τη δυνατότητα να έχουν οι πολιτικοί offshore. Σε αντιστάθμισμα αυτής της αποκάλυψης - που είπα το πρωί ρητορικά ότι έβαλε την ουρά στα σκέλια ο κ. Παπαγγελόπουλος - η Κυβέρνηση με τον ν.4396/2016, μία εβδομάδα μετά πήρε πίσω αυτή τη ρύθμιση και θέσπισε δαμόκλειου χαρακτήρα διατάξεις για τον έλεγχο του «πόθεν έσχες» ως αντιπερισπασμό πολιτικό. Τώρα, λοιπόν, ο κ. Παπαγγελόπουλος λέει ότι του είπε η κ. Χριστοδουλοπούλου ότι η ρύθμιση αυτή δεν μπορεί να εφαρμοστεί και άρα φέρνει μια νομοτεχνική βελτίωση, για να μπορεί ο Πρόεδρος της Βουλής να καθορίσει τα έγγραφα. Η ένστασή μας, κύριε Πρόεδρε - έχετε κάνει και στην Επιτροπή Ελέγχου του «πόθεν έσχες» - είναι ότι πρέπει η ίδια η επιτροπή του «πόθεν έσχες» και όχι η πρόεδρος, να διαμορφώσει το τυπικό μέρος της διαδικασίας του ελέγχου και των εγγράφων και δεν μπορούμε να εξουσιοδοτήσουμε κανέναν να το κάνει χωρίς τη γνώση της επιτροπής. Αυτή είναι η ένστασή μας και αυτό ήθελα να καταθέσω. Ευχαριστώ, κύριε Πρόεδρε και για την ανοχή σας.
Απ' ό,τι γνωρίζω, η αφετηρία του θέματος δεν ήταν η πρόεδρος. Ήταν η ίδια η επιτροπή. Το συζητήσαμε, γι' αυτό το λέω.
Δεν έχουμε γνώση. Δεν έχει κατατεθεί στο Σώμα.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υποδομών, Μεταφορών και Δικτύων: «Σύσταση Αρχής Πολιτικής Αεροπορίας, Αναδιάρθρωση της Υπηρεσίας Πολιτικής Αεροπορίας και άλλες διατάξεις» και η ψήφισή τους θα γίνει χωριστά. Έχει υποβληθεί αίτηση ονομαστικής ψηφοφορίας Βουλευτών της Χρυσής Αυγής επί της αρχής και επί των άρθρων 1 και 78, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Μιχαλολιάκος Νικόλαος. Παρών. Ο κ. Αϊβατίδης Ιωάννης. Παρών. Η κ. Βλάχου Σωτηρία. Παρούσα. Ο κ. Γερμενής Γεώργιος. Παρών. Ο κ. Γρέγος Αντώνιος. Παρών. Η κ. Ζαρούλια Ελένη. Παρούσα. Ο κ. Ηλιόπουλος Παναγιώτης. Παρών. Ο κ. Καρακώστας Ευάγγελος. Παρών. Ο κ. Κασιδιάρης Ηλίας. Παρών. Ο κ. Κούζηλος Νικόλαος. Παρών. Ο κ. Κουκούτσης Δημήτριος. Παρών. Ο κ. Λαγός Ιωάννης. Παρών. Ο κ. Μίχος Νικόλαος. Παρών. Ο κ. Μπαρμπαρούσης Κωνσταντίνος. Παρών. Ο κ. Παναγιώταρος Ηλίας. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Θα γίνει ονομαστική ψηφοφορία επί της αρχής και επί των άρθρων 1 και 78 του νομοσχεδίου.». Οι αποδεχόμενοι την αρχή και τα άρθρα 1 και 78 του νομοσχεδίου λέγουν «ΝΑΙ». Οι μη αποδεχόμενοι την αρχή και τα άρθρα 1 και 78 του νομοσχεδίου λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Καλούνται επί του καταλόγου: η κ. Αναστασία Γκαρά από τον ΣΥΡΙΖΑ και ο κ. Ιωάννης Κεφαλογιάννης από τη Νέα Δημοκρατία. Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.
Κύριε Πρόεδρε, αν έχετε την καλοσύνη απλώς για τα Πρακτικά, θα ήθελα να δηλώσω ότι η Νέα Δημοκρατία ως προς την αρχή θα ψηφίσει «ΟΧΙ», ως προς το άρθρο 1 θα ψηφίσει «ΟΧΙ» και ως προς το άρθρο 78 θα ψηφίσει «ΠΑΡΩΝ». Το σκεπτικό μας, όμως, είναι όλως διάφορο από το σκεπτικό το οποίο έχει κατατεθεί από τη Χρυσή Αυγή για την ονομαστική ψηφοφορία.
Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.
Κυρίες και κύριοι συνάδελφοι, γνωστοποιώ στο Σώμα ότι έχουν έρθει στο Προεδρείο επιστολές των συναδέλφων κ.κ. Σέλτσα, Θεωνά, Ράπτη, Σαλμά, Βαγιωνά, Καράογλου, Αυγενάκη, Τραγάκη, Καραγκούνη, Πλακιωτάκη, Μπούρα, Κατσανιώτη, Βρούτση και Κρεμαστινού, οι οποίοι δεν παρευρέθηκαν στην ψηφοφορία και μας γνωρίζουν με επιστολή την ψήφο τους. Οι επιστολές αυτές, οι οποίες εκφράζουν πρόθεση ψήφουθα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος. [[ΚΑΤΑΜΕΤΡΗΣΗ]] Μέχρι να ολοκληρωθεί η καταμέτρηση προχωράμε στην ψήφιση των υπολοίπων άρθρων. Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Παρών.
Ναι.
Παρών.
Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Παρών.
Ναι.
Όχι.
Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Όχι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Όχι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Όχι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Όχι.
Όχι.
Παρών.
Όχι.
Όχι.
Ναι.
Όχι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Όχι.
Όχι.
Όχι.
Όχι.
Όχι.
Ναι.
Ναι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Ναι.
Ναι.
Ναι.
Συνεπώς το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 16, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 16 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Όχι.
Συνεπώς το άρθρο 24 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 25, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 26, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 27, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 27 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 28, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Παρών.
Ναι.
Ναι.
Συνεπώς το άρθρο 28 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 29, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Παρών.
Ναι.
Ναι.
Συνεπώς το άρθρο 29 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 30, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Παρών.
Ναι.
Παρών.
Συνεπώς το άρθρο 30 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 31 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 31 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Ναι.
Όχι.
Όχι.
Όχι.
Όχι.
Παρών.
Ναι.
Ναι.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Ναι.
Όχι.
Όχι.
Όχι.
Όχι.
Παρών.
Ναι.
Ναι.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34 ως έχει;
Ναι.
Όχι.
Όχι.
Όχι.
Όχι.
Όχι.
Ναι.
Παρών.
Συνεπώς το άρθρο 34 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 35 ως έχει;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Συνεπώς το άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 36 ως έχει;
Ναι.
Όχι.
Όχι.
Όχι.
Όχι.
Όχι.
Ναι.
Παρών.
Συνεπώς το άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Ναι.
Όχι.
Όχι.
Παρών.
Όχι.
Όχι.
Ναι.
Παρών.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 40 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 42 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 43 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 43 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 45 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45Α, όπως προστέθηκε με νομοτεχνική βελτίωση από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 45Α έγινε δεκτό, όπως προστέθηκε με νομοτεχνική βελτίωση από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 46, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 46 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 47 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 47 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 48, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 48 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 49, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Παρών.
Παρών.
Συνεπώς το άρθρο 49 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 50 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 50 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 50Α, όπως προστέθηκε με νομοτεχνική βελτίωση από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 50Α έγινε δεκτό, όπως προστέθηκε με νομοτεχνική βελτίωση από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 51 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 51 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 52 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 52 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 53, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 53 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 54 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 54 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 55, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 55 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 56 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 56 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 57, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 57 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 58, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 58 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 59 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 59 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 60, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 60 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 61 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 61 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 62 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 62 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 63, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 63 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 64 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Παρών.
Συνεπώς το άρθρο 64 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 65, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Όχι.
Ναι.
Παρών.
Συνεπώς το άρθρο 65 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 66, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Όχι.
Ναι.
Παρών.
Συνεπώς το άρθρο 66 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 67 ως έχει;
Ναι.
Όχι.
Όχι.
Παρών.
Όχι.
Όχι.
Ναι.
Παρών.
Συνεπώς το άρθρο 67 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 68, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 68 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 69 ως έχει;
Ναι.
Όχι.
Όχι.
Παρών.
Όχι.
Όχι.
Ναι.
Ναι.
Συνεπώς το άρθρο 69 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 70 ως έχει;
Ναι.
Όχι.
Όχι.
Παρών.
Όχι.
Όχι.
Ναι.
Ναι.
Συνεπώς το άρθρο 70 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 71, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Όχι.
Ναι.
Ναι.
Συνεπώς το άρθρο 71 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 72, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Παρών.
Ναι.
Ναι.
Συνεπώς το άρθρο 72 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 73 ως έχει;
Ναι.
Όχι.
Όχι.
Ναι.
Όχι.
Παρών.
Ναι.
Ναι.
Συνεπώς το άρθρο 73 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 74 ως έχει;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Συνεπώς το άρθρο 74 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 75 ως έχει;
Ναι.
Όχι.
Όχι.
Παρών.
Όχι.
Όχι.
Ναι.
Παρών.
Συνεπώς το άρθρο 75 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 76, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Παρών.
Ναι.
Ναι.
Συνεπώς το άρθρο 76 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Το άρθρο 77 διαγράφεται. Ερωτάται το Σώμα: Γίνεται δεκτό το άρθρο 79- νέο 78- ως έχει;
Ναι.
Όχι.
Όχι.
Ναι.
Όχι.
Παρών.
Ναι.
Ναι.
Συνεπώς το άρθρο 79- νέο 78- έγινε δεκτό ως έχει κατά πλειοψηφία. Εισερχόμαστε στην ψήφιση των τροπολογιών. Ερωτάται το Σώμα: Γίνεται δεκτή η τροπολογία με γενικό αριθμό 690 και ειδικό 25 ως έχει;
Ναι.
Ναι.
Όχι.
Παρών.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 690 και ειδικό 25 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 691 και ειδικό 26 ως έχει;
Ναι.
Παρών.
Όχι.
Παρών.
Όχι.
Παρών.
Ναι.
Παρών.
Συνεπώς η τροπολογία με γενικό αριθμό 691 και ειδικό 26 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στις 6 Οκτωβρίου 2016 στη Βουλή, σύμφωνα με το άρθρο 86 του Συντάγματος και το ν.3126/2013, «Ποινική ευθύνη των Υπουργών», όπως ισχύει, 1. Ποινική δικογραφία που αφορά στον Αναπληρωτή Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Δημήτριο Παπαγγελόπουλο. 2. Ποινική δικογραφία που αφορά στην Υφυπουργό Οικονομίας, Ανάπτυξης και Τουρισμού κ. Θεοδώρα Τζάκρη.
Στο σημείο αυτό έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας. Ψήφισαν συνολικά 252 Βουλευτές. Υπέρ της αρχής του νομοσχεδίου, δηλαδή «ΝΑΙ», ψήφισαν 156 Βουλευτές. Κατά της αρχής του νομοσχεδίου, δηλαδή «ΟΧΙ», ψήφισαν 79 Βουλευτές. «ΠΑΡΩΝ» ψήφισαν 17 Βουλευτές. Συνεπώς το νομοσχέδιο του Υπουργείου Υποδομών, Μεταφορών και Δικτύων: «Σύσταση Αρχής Πολιτικής Αεροπορίας, Aναδιάρθρωση της Υπηρεσίας Πολιτικής Αεροπορίας και άλλες διατάξεις» έγινε δεκτό επί της αρχής κατά πλειοψηφία. Υπέρ του άρθρου 1, δηλαδή «ΝΑΙ», ψήφισαν 174 Βουλευτές. Κατά του άρθρου 1, δηλαδή «ΟΧΙ», ψήφισαν 78 Βουλευτές. Συνεπώς το άρθρο 1 έγινε δεκτό ως έχει κατά πλειοψηφία. Υπέρ του άρθρου 78- νέου 77- δηλαδή «ΝΑΙ», ψήφισαν 151 Βουλευτές. Κατά του άρθρου 78- νέου 77- δηλαδή «ΟΧΙ», ψήφισαν 44 Βουλευτές. «ΠΑΡΩΝ» ψήφισαν 57 Βουλευτές. Συνεπώς το άρθρο 78- νέο 77- έγινε δεκτό ως έχει κατά πλειοψηφία.
Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Παρών.
Ναι.
Ναι.
Tο ακροτελεύτιο άρθρο έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Συνεπώς το νομοσχέδιο του Υπουργείου Υποδομών Μεταφορών, και Δικτύων: «Σύσταση Αρχής Πολιτικής Αεροπορίας, Αναδιάρθρωση της Υπηρεσίας Πολιτικής Αεροπορίας και άλλες διατάξεις» έγινε δεκτό επί της αρχής, επί των άρθρων και επί των τροπολογιών κατά πλειοψηφία. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Όχι.
Παρών.
Όχι.
Παρών.
Ναι.
Ναι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Υποδομών Μεταφορών, και Δικτύων: «Σύσταση Αρχής Πολιτικής Αεροπορίας, Αναδιάρθρωση της Υπηρεσίας Πολιτικής Αεροπορίας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.13΄ λύεται η συνεδρίαση για αύριο, ημέρα Παρασκευή 7 Οκτωβρίου 2016 και ώρα 10.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επικαίρων ερωτήσεων.